<header data-type="book">
<h1>金匱啟鑰（眼科）</h1>
<dl class="元資料">
<div><dt>作者</dt><dd>黃朝坊</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1804">公元1804年</data></dd></div>
</dl>
</header>

<h1>卷一</h1>

<h2>目為至寶論</h2>
<p>大哉目之為體，乃先天之空竅，肇始之元明，經絡之精華，榮衛之膏液。故有金珠玉液之稱，幽戶神門之號。究其源，實陰陽蘊氣之始，二五凝精之際，神哉空竅，列分左右，妙合先天，大玄既備，神物漸凝，精明共聚，普照無窮。</p>
<p>稽諸古論，則曰：肺之精，騰結而為氣輪；肝之精，騰結而為風輪；心之精，騰結而為血輪；脾之精，騰結而為肉輪；腎之精，騰結而為水輪。</p>
<p>氣輪者，白睛是也。內應乎肺，肺為華蓋，部位至高，主氣之升降，少有怫鬱，諸病生焉。血隨氣行，氣若怫鬱，則火盛而血燥，火盛血燥則病變不測。火剋金，金在木外，故氣輪先赤。金又剋木，是以其病漸及於風輪也。金色宜白，故白而光澤者順也。</p>
<p>風輪者，白睛內之青睛是也。內應乎肝，肝在時為春，春生萬卉，而肝開竅於目，肝木主風，故曰風輪。此輪清脆，內包膏汁，有涵養瞳神之功，其色宜青，故青瑩者順也。世人黃濁者，乃濕熱之害。唯小兒之色最正，及長，食乎厚味，則瀉其氣，而色亦異矣。</p>
<p>血輪者，兩目角大小紅眥是也。內應乎心，心主血，故曰血輪。夫火在目為神光，火衰則有昏瞑之患，火盛則有焚燥之殃。雖有兩心，而無正輪，心君主也，通於大眥，故大眥赤者，實火也。命門為小心，小心者相火也。相火行君之令，通於小眥，小眥赤者，虛火也。若心君之主拱默，則相火自然清寧矣。火色宜赤，惟紅活為順也。</p>
<p>肉輪者，脾土是也。脾主肉，故曰肉輪。夫土為五行之主，故四輪皆脾之包含。土性主靜，其色宜黃，得血為潤，故黃澤為順也。</p>
<p>華佗云：目形類丸，瞳神居中而獨前，如日月之麗東南，而晦西北也。內有大絡者五，乃心、肝、脾、肺、腎，各主一絡。中絡者六，膀胱、大小腸、三焦、膽、包絡，各主一絡。外有旁枝細絡，莫知其數，皆懸貫於腦，下達臟腑，通乎血氣往來，以滋於目。故凡病發，則目中有形色絲絡，一一顯見而可驗，方知何臟何腑之受病。外有二竅以通其氣，內包諸液，液出則為淚，中有神膏、神水、神光、真血、真氣、真精，皆滋目之液也。</p>
<p>神膏者，目內包涵之膏液，膏液如破，則黑稠水出是也。此膏由膽中滲潤精汁，升發於上，積而成者，方能涵養瞳神。此膏一衰，則瞳神有損。神水者，由三焦而發源，先天真一之氣所化。在目之內，雖不可見，若被物觸損傷，則見黑膏之外有似稠痰出者是也。即目上潤澤之水，水衰則有火盛躁暴之患，水竭則有目輪大小之疾，耗澀則有昏渺之危。虧者多，盈者少，是以世無全精之目。神光者，謂目中自然能視之精華也。夫神光原於命門，通於膽，發於心，皆火之用事。神之在人也大矣，在足能行，在手能握，在舌能言，在鼻能嗅，在耳能聽，在目能見，有莫知其所以然而然者。夫神源舍乎心，故發於心焉。神如游龍，變化不測，人能靜之，抱元守一，豈獨目之無病哉！</p>
<p>真血者，即肝中升運於目，輕清之血，乃滋目經絡之血也。此血非比肌肉間混濁易行之血，因其脈絡深高難得，故謂之真也。真氣者，即目經絡往來生用之氣，乃先天真一發生之元陽也。大宜和暢，少有鬱滯，諸病生焉。真精者，乃先後二天元氣所化之精汁，先起於腎，次施於膽，而後及乎瞳神也。凡此數者，一有所損，目病生矣。</p>
<p>大概目圓而長，外有堅殼數重，中則清脆，內包黑稠神膏一函，膏外則有白稠神水，水以滋膏，水外則皆血，血以滋水，膏中一點黑瑩，乃是腎膽所聚之精華。惟此一點，燭照鑑視，空闊無窮者，是曰瞳神，此水輪也。其妙有三，膽汁、腎氣、心神也。五輪之中，四輪不能視物，惟瞳神乃照物者，風輪則有包衛含養之功，故凡風輪有損，瞳神不久留矣。此即唇亡齒寒，輔車相依之意也。</p>
<p>或曰：瞳神水乎、氣乎、血乎、膏乎，曰：非血，非氣，非水，非膏。乃先天之氣所生，後天之氣所成，陰陽之妙蘊，水火之精華。血養水，水養膏，膏護瞳神，氣為運用，神則維持。喻以日月，其理相同。而午前則小，午後則大，亦隨天地陰陽之運用也。</p>
<p>大抵目竅於肝，生於腎，用於心，潤於肺，藏於脾。有大有小，有圓有長，皆由人稟受之異也。男子右目不如左目之精華，女子左目不如右目之光彩，此各得其陰陽之定理也。然賢愚佞直，剛柔壽夭，皆驗目而知之，物之絲髮差別可以辨，物之毫忽輕重可以定，遇物即知，遠射無遺，豈不為神哉之至寶乎？</p>
<p>故古人曰：天無二曜，一物無所生；人無兩目，一物無所見，誠哉是言也。思之甚可驚畏。夫人之精血有限，豈可妄自斫喪真元，一旦疾成始悔。究其因，皆從耽酒戀色，嗜欲無窮，或痰火頭風，哭泣太傷，思慮過度，風沙煙障，不知避戒，竭視勞瞻，而不知養息。或五味四氣，六慾七情，不節之所致也。由微至著，而人不知省，及疾已成矣，仍仗血氣之盛而不醫，或泥巫禱靈而不治，遂成痼疾，悔悵無由，雖有金谷之富，臺鼎之榮，即盧扁復生，亦不能療，吁嗟！堂堂之軀，同於木之偶耳！</p>
<p>經云：欲無其患，先制其微。蓋言疾之初起，即當療治也。制之之法，豈獨藥哉！內則清心寡慾，外則惜視緘光，蓋心清則火息，欲寡則水生，惜視則目不勞，緘光則膏常潤，臟腑之疾不起，眼目之患即不生，何目疾之有哉！孔子曰：「目不視邪色戒」，顏子曰：「非禮勿視」。皆以正其視，養心神也。而孟夫子亦曰：「胸中不正，則眸子眊焉。」又曰：「物交物，則引之而已矣」。豈非目由心之所使，心為目之所誘乎？故老子又曰：「含眼光，緘真氣。」還真子曰：「目不著於物，則心無所用，心無所用，則神不馳，神不馳兮心自固。」豈非心不正，由目之妄視乎？</p>
<p>故古之聖賢，保之有方，守之有道。緘舌含光，清心塞聽，以養天真。則存德養身，不但目之無病，而壽亦延紀矣。</p>

<h2>太極陰陽動靜</h2>
<figure>
<img data-orig-src="urn:270:10161.jpg" alt="太極陰陽動靜圖">
</figure>
<p>經云：瞳子眼黑法於陰，白眼赤脈法於陽。故陰陽合轉而睛明，此則眼具陰陽也。</p>
<p>又曰：五臟六腑之精氣，皆上注於目，而為之睛，睛之窠為眼，骨之精為瞳子，筋之精為黑眼，血之精為絡，其窠氣之精為白眼，肌肉之精為約束，裹擷筋骨氣血之精，而與脈併為系，上屬於腦，後屬於項中，此則眼具五臟六腑也，後世五輪八廓之說，盡本諸此。臟腑主目有二：一曰肝，經云：東方青色，入通於肝，開竅於目，藏精於肝。又云：人臥血歸於肝，肝受血而能視。又云：肝氣通於目，肝和則目能辨五色矣。二曰心，經云：心合脈，諸脈皆屬於目是也。至東垣又推之而及於脾，如下文所云，東垣曰：《五臟生成篇云》，諸脈皆屬於目，目得血而能視。針經九卷，大惑論云：心事煩冗，飲食失節，勞役過度，故脾胃虛弱；心火太盛，則百脈沸騰，血脈逆行，邪害空竅，如天明則日月不明也。夫五臟六腑之精氣，皆稟受於脾土，而上貫於目，脾者諸陰之首也，目者血氣之宗也，故脾虛則五臟之精氣皆失所司，不能歸明於目矣。心者君火也，主人之神，宜靜而安，相火代行其令，相火者胞絡也，主百脈，皆榮於目，既勞役運動，勢乃妄行，及陰邪氣並，損其血脈，諸病生焉。凡醫者不理脾胃，及養血安神，治標不治本，不明正理也。</p>
<p>張子和曰：聖人雖言目得血而能視，然血亦有太過不及也，太過則目壅塞而發痛，不及則目耗竭而失明，故少年之人太過多，老年之人不及多，但年老之人，其間獨有太過者，不可不察也。夫目之內眥，太陽經之所起，血多氣少；目之銳眥，少陽經也，血少氣多；目之上綱，太陽經也，亦血多氣少；目之下綱，陽明經也，血氣俱多。然陽明經起於兩目交頞之中，與太陽少陽，俱會於目，惟足厥陰經，連於目系而已。故血太過者，太陽陽明之實也，血不及者，厥陰之虛也。故出血者，宜太陽陽明，蓋此二經血多故也，少陽一經不宜，血少故也。刺太陽陽明出血，則目愈明；刺少陽出血，則目愈昏，要知無使太過不及，以養血脈而已。凡血太多則溢，太少則枯，人熱則血行疾而多，寒則血行遲而少，此常理也。目者肝之外候也，肝藏血，在五行屬木，雖木之為物，太茂則蔽密，太衰則枯瘁矣。夫目五輪，乃五臟六腑之精華，宗脈之所聚，其白睛屬肺金，肉輪屬脾土，赤脈屬心火，黑水神光屬腎水，兼屬肝木，此世俗皆知之矣。及有目疾，則不知病之理，豈知目不因火則不病，何以言之？白輪變赤，火乘肺也；肉輪赤腫，火乘脾也；黑水神光被翳，火乘肝與腎也；赤脈貫目，火益熾也；能治火者，一句可了。故內經云：熱勝則腫。凡目暴赤腫痛，羞明隱澀，淚出不止，暴寒目滿者，皆太熱之所為也，今列五輪所屬，八廓主病，以令施治者指南焉。</p>

<h2>五臟所司兼五行所屬</h2>
<figure>
<img data-orig-src="urn:270:10162.jpg" alt="五臟所司兼五行所屬圖">
</figure>

<h3>動功六字延壽訣</h3>
<p>春噓明目本持肝，夏至呵心火自閒，秋呬定知金肺潤，冬吹惟要坎中安。</p>
<p>三焦嘻卻除煩熱，四季長呼脾化餐，切忌出聲聞口耳，其功尤甚保神丹。</p>

<h3>心呵頂上連叉手（舉手則呵反手則吸）</h3>
<p>呵則通於心，去心家一切熱氣。或上攻眼目，或面色紅，舌上瘡，或口瘡，故心為一身五官之主，發號施令，能使五官。故上古恬淡虛無，真氣從之，精神內守，病安從來。良以志閒而少欲，心安而不懼，形勞而不倦也。秋冬時當暖其湧泉，不傷於心君。素書云：足寒傷心是也，澄其心則神自清，火自降，是火降由於神之清也。心通舌，為舌之官，舌乃心之苗，為神之舍，又為血之海，故血少則心神恍惚，夢寐不寧也。冬面紅受克，故鹽多傷心血，冬七十二日，省鹽增苦，以養其心也。</p>

<h3>肝若噓時目睜睛</h3>
<p>噓則通肝，去肝家一切熱聚之氣。故膽生於肝，而膽氣不清，因肝之積熱，故上攻眼目。大噓三十噓，一補一瀉，則眼增光，不生眼眵。故目通肝，肝乃魂之宅，夜睡眼閉，則魂歸宅，肝為目之官，秋面青受克，辛多傷肝，秋七十二日，省辛增酸，以養肝氣。</p>

<h3>腎吹抱取膝頭平</h3>
<p>吹則通腎，去腎中一切虛熱之氣。或目昏耳聾，補瀉得宜，則腎氣自調矣。故腎通耳，為耳之官，耳聽走精，不可聽於淫聲，大吹三十吹，熱擦腎堂，四季十八日，面黑受克，甘多傷腎，故季月各十八日，省甘增鹽，以養腎氣。</p>

<h3>肺病呬氣手雙擎</h3>
<p>呬則通肺，去肺家一切所積之氣。或感風寒咳嗽，或鼻流涕，或鼻熱生瘡，大呬幾呬，一補一瀉，則肺氣自然升降。肺為心之華蓋，最好清，故肺清則不生疾也。肺通鼻，為鼻之官，肺為魂之舍也，夏面白則受克，苦屬火，夏七十二日，省苦增辛，以養肺氣。</p>

<h3>脾病呼時須撮口</h3>
<p>呼則通脾，去脾家一切濁氣。故口臭四肢生瘡，或面黃脾家有積，或食冷物，積聚不能化。故脾為倉稟之官，又為血之用，故飲食不調，則不生血，四肢不動則脾困，故夜則少食，睡時脾不動，以致宿食，則病生矣。脾四季之官，為意之宅，故意不可以妄動，動則浩然之氣不能清也，春面黃則受克，春七十二日，省酸增甘，以養脾氣。</p>

<h3>三焦客熱臥嘻嘻</h3>
<p>嘻則通膽，去膽中一切客熱之氣。故臥時常嘻，能去一身之客熱，補瀉得當，膽氣自清，目不生眵。膽怕熱，四時飲食，熱者少食，上膈無積，使膽氣清爽也。</p>

<h2>五輪定位之圖</h2>
<figure>
<img data-orig-src="urn:270:10163.jpg" alt="五輪定位之圖">
</figure>
<p>左南出順惟操造既　右元其吞毋守二既</p>
<p>目方入則一之次靜　目陽色吐勞之五寧</p>
<p>陽有無明惟則弗既　陰之玄日毋如合既</p>
<p>經物時靈中存離清　精靈蒼月搖瓶一定</p>
<p>蛇其變逆是舍明覆　龜坎其納一乃防目</p>
<p>象形化則為之視云　象水性彼為可之何</p>
<p>火虯莫炎之則可何　水之和虛准長如不</p>
<p>贊赤測赫則失必疾　贊英平盈繩生城明</p>

<h3>五輪所屬論</h3>
<p>夫目有五輪，屬乎五臟，五輪者，皆五臟之精華所發，名之曰輪，其像如車輪圓轉，運動之意也。上下眼胞，屬乎脾土，應中央，戊己辰戌丑未也，脾主肉，故曰肉輪。脾土主乎運動，磨化水穀，外應目之兩胞，動靜相應，開則萬用，如陽動之發生，閉則萬寂，如陰靜之收斂，象土能藏萬物而主靜，故脾一合，則萬有寂然而思睡，藏納歸靜之應也。目又有兩銳角，為目大小眥，屬心火，應南方，丙丁己午也，心主血，故曰血輪。人臟有大小二心，故目眥亦有大小二輪之別，其內白睛，則屬肺金，應西方，庚辛申酉也。金為五行中之最堅，故白睛亦堅於四輪，肺主氣，故曰氣輪。白睛內之青睛，則屬肝木，應東方，甲乙寅卯也，木在四時為春，春生萬卉，其色青瑩，目能鑑視，故目為肝木之竅，肝木主風，故曰風輪。青睛之內一點黑瑩者，則為瞳神，屬乎腎水，應北方，壬癸亥子也，腎主水，故曰水輪。五輪之中，四輪不能視物，惟水輪普照無遺，神妙莫測，乃先天之精液，肇始之元靈，人身之至實，猶夫天之日月也，是以人之瞳神損者，不能治矣。</p>

<h3>五輪歌括</h3>
<p>肝有風輪是木形，肉輪屬土是脾經，水輪腎水瞳神屬，肺屬金方號氣輪。</p>
<p>兩眥血輪心屬火，五輪原屬五行分，能知生克分虛實，燮理陰陽血氣平。</p>

<h3>五臟主病</h3>
<p>勞神赤澀心家損，恚怨多傷肝氣衰，寒暑不調傷臟腑，色欲無時致腎虛。</p>
<p>飢飽不勻傷脾胃，風邪觸犯可推詳，腸中熱結緣何故，解熱須將虛實量。</p>
<p>盛時眼內熱火煎，熱時白翳眼中連，衰時眼淚頻頻下，迎風淚下又頭旋。</p>

<h3>五輪不可忽論</h3>
<p>夫目之有輪，各應乎臟，臟有所病，必現於輪，勢必然也。肝有病則發於風輪，肺有病則發於氣輪，心有病則發於血輪，腎有病則發於水輪，脾有病則發於肉輪，此五輪之易知者。木青金白水黑火赤土黃，此五色之易知者，輪也色也，已灼然而現證，醫猶不知為目病之驗，又況亢則乘，勝則侮，並病合病，自病傳病，生剋制化，變通之妙，豈能知之乎。大約輪標也，臟本也，輪之有證，由臟之不平所致，未有標現證，而本不病者。今不知輪之證，則不知乎臟矣，夫輪臟相應，既不知輪，則是標本俱不明，標本既不明，何以知孰宜緩，孰宜急，而能治人之疾哉。間有知輪臟標本，而不知其中生此克此，自病傳病，或並或合之不同，則乘侮制化變通之妙，又不能知。又有知標本緩急自傳併合等症，而又不知人之強者弱者，在血在氣，所受所與，當補當瀉之不同，則順逆反正攻守之治，必不能知，如此之醫，豈能治人之疾乎。是患目者多，而治目者少，咎無良方，而嗟華佗之不再生，陋矣！佗即再生，而人不能精明佗之道耳。</p>

<h2>八廓定位之圖</h2>
<figure>
<img data-orig-src="urn:270:10164.jpg" alt="八廓定位之圖">
</figure>

<h3>八廓所屬論</h3>
<p>夫八廓應乎八卦，脈絡經緯於腦，貫通臟腑，以達血氣，往來滋養於目。廓者如城廓之謂，各有門路往來，即匡廓衛御之意也。故乾居西北，絡通大腸之腑，臟屬於肺，肺與大腸相為臟腑，上連清純，下輸糟粕，為傳送之官，故曰傳送廓。坎正北方，絡通膀胱之腑，臟屬於腎，腎與膀胱相為臟腑，主水為化源，以輸津液，故曰津液廓。艮位東北，絡通三焦，臟配命門，命門與三焦相為臟腑，會合諸陰，分輸百脈，故曰會陰廓。震主東方，絡通膽之腑，臟屬於肝，肝膽相為臟腑，皆主清淨，不受穢濁，故曰清淨廓。巽位東南，絡通中焦之腑臟，死肝絡，肝與中焦相為臟腑，肝絡通血以滋養，中焦分氣以化生，故曰養化廓。離屬正南，絡通小腸之腑，臟屬於心，心與小腸相為臟腑，為諸陰受盛之胞，故曰胞陽廓。坤位西南，絡通於胃之腑，臟屬於脾，脾胃相為臟腑，土納水穀以養生，故曰水穀廓。兌正西方，絡通下焦之腑，臟配腎絡，腎與下焦相為臟腑，主陰精化生之源，故曰關泉廓。臟腑之相配，古聖內經已有定法，而三焦獨重肝腎二絡者，此目之配法，蓋目專竅於肝，而主於腎，故有二絡之專主也。左目屬陽，陽道順行，故廓之經絡法象，亦以順行；右目屬陰，陰道逆行，故廓之經絡法象，亦以逆行，察乎二目兩眥之分，則昭然可明陰陽順逆之道矣。</p>

<h3>八廓歌括</h3>
<p>乾肺大腸傳送廓，坎腎膀胱津液場。命門上焦會陰艮，膽肝清淨震之方。</p>
<p>肝絡中焦巽養化，小腸離火心胞陽。腎絡下焦泉關兌，坤脾水穀胃為強。</p>
<p>合沖生克分虛實，對症投醫病始康。</p>

<h3>八廓主病</h3>
<p>傳送原因是本經，肺家壅滯熱傷睛，大腸若順應須治，閉塞之時翳相侵。</p>
<p>視物如看雲霧多，抬頭怕日病如何，急宜補腎禁房室，免得昏蒙不可過。</p>
<p>視物依稀似霧中，時時手拭兩睛瞳，要知冷淚頻頻出，此是肝虛膽氣攻。</p>
<p>小腸腑屬關泉廓，受病先從心裡傳，兩角俱赤心癢痛，但調經脈自然痊。</p>
<p>昏矇眼疾豈無由，酒色過時更帶憂，莫道睛昏無大故，那堪障霧裹雙眸。</p>
<p>內抱真陽是命門，眼前花發色難分，不能補腎調虛氣，睛瞳縱橫似有根。</p>
<p>飲食相傷在胃中，更加積熱兩相攻，瞼胞漸腫睛生赤，不解中宮熱不通。</p>
<p>膀胱屬水腎為天，冷淚相形本臟愆，赤脈縱橫輪廓內，不逢妙手豈能痊。</p>

<h3>勿以八廓為無用論</h3>
<p>五輪為病，間有知者，至於八廓之病，位且不知，況欲求其知經絡之妙用乎。故古人云：經絡不明，盲子夜行。夫八廓之經絡，乃驗病之要領，業斯道者，豈可忽哉。蓋驗廓之病，與輪不同，輪以通部形色為證，而廓惟以輪上血脈絲絡為憑，或粗細連斷，或亂直赤紫，起於何位，侵犯何部，以辨何臟何腑之受病，淺深輕重，血氣虛實，衰旺邪正之不同，察其自病傳病，經絡之生克逆順而調治之耳。人有謂此八廓如三焦之有名無實，以為無用者，此謬之甚者也。愚觀內經，黃帝少俞，論士勇怯，言勇士剛急，三焦肉橫；怯士柔緩，三焦肉縱。夫肉則有狀，此難經之頗誤也。今八廓有位有形，故如三焦之此，八廓絲絡，比之三焦更為有據，三焦雖然有據，三焦在內而不見，尚有膈上膈下之分，八廓則明見於外，病發則有絲絡之可驗者，安得謂為無用哉。</p>

<h3>臟腑表裡三陰三陽輪廓貫通</h3>
<p>手少陰心經足少陰腎經</p>
<p>手太陰肺經足太陰脾經</p>
<p>手厥陰命門足厥陰肝經</p>
<p>手少陽三焦足少陽膽經</p>
<p>手太陽小腸足太陽膀胱</p>
<p>手陽明大腸足陽明胃經</p>
<p>三焦與心包絡為表裡</p>
<p>按目（附命門）。目者，肝之官也，（脈色）東方生風，在竅為目，其精陽氣上走於目而為睛，（藏象）敷和之紀，其主目，（運氣）足太陽脈通項入腦者，正屬目本，名眼系。陰蹻陽蹻，陰陽相交，陽出陰，陰出陽，交於目銳眥。陽氣盛則瞋目，陰氣勝則瞑目，（俱針刺）蹻脈屬目內眥，氣不營，則目不合。任脈入目，督脈與太陽起於目內眥，其少腹直上者，上系兩目之下，足太陽入於目內眥，足太陽之筋，支者為目上綱，足陽明之筋，上合於太陽，為目下綱，足少陽之筋，支者結於目眥為外維，足陽明遠系目系。足少陽起目銳眥，至銳眥後手太陽至目銳眥，支者至目內眥，手少陽至目銳眥。手少陰系目系，足厥陰連目系，手少陰合目內眥，手少陽系目系，合少陽於外眥。平旦陰盡，陽氣出於目，目張則氣上行於頭，夜則氣行於陰，而復合於目。（俱經絡）目者心之使也，目者五臟六腑之精也，營衛魂魄之所常營也，神氣所生也，五臟六腑之津液，盡上升滲於目，（俱疾病）命門，太陽結於命門，命門者目也（亦經絡）。</p>

<h2>五運之圖</h2>
<figure>
<img data-orig-src="urn:270:10165.jpg" alt="五運之圖">
</figure>
<p>甲己之年為土運，土愛暖而不愛寒，宜加溫劑以助之。</p>
<p>乙庚之年為金運，金宜清而不宜燥，宜加平劑以清之。</p>
<p>丙辛之年為水運，水欲暖而寒則凝，宜加熱劑以溫之。</p>
<p>丁壬之年為木運，木惡寒而又怕燥，宜加和劑以平之。</p>
<p>戊癸之年為火運，火宜寒而不宜熱，宜加涼劑以解之。</p>

<h2>六氣之圖</h2>
<figure>
<img data-orig-src="urn:270:10166.jpg" alt="六氣之圖">
</figure>
<p>子午卯酉年，少陰君火，陽明燥金，司天在泉，宜清之。</p>
<p>辰戌丑未年，太陰濕土，太陽寒水，司天在泉，宜溫之。</p>
<p>寅申巳亥年，少陽相火，厥陰風木，司天在泉，宜涼劑以和之，然又當察，病以調治，而不可執一也。</p>

<h3>逐年六氣總論</h3>
<p>復慧子曰：天有四時，歲有六氣，此即外因是也。四時者，春夏秋冬也。六氣者，風寒暑濕燥火也。且初之氣，自年十二月大寒節起，至立春雨水驚蟄前終止，乃厥陰風水用事；二之氣，自二月春分節起，至清明穀雨立夏終止，乃少陰君火用事；三之氣，自四月小滿節起，至芒種夏至小暑終止，乃少陽相火用事；四之氣，自六月大暑節起，至立秋處暑白露終止，乃太陰濕土用事；五之氣，自八月秋分節起，至寒露霜降立冬終止，乃陽明燥金用事；六之氣，自十月小雪節起，至大雪冬至小寒終止，乃太陽寒水用事。春溫夏熱，秋涼冬寒，四時序而六氣調，病安生焉，過則為災，未有不致目病者，至於細分六氣，已詳列於後之諸卷中矣。</p>

<h2>眼不醫必瞎辯論</h2>
<p>世俗俚言，有眼不醫不瞎之說，而愚人往往信之，蒙其害者亦多矣。夫神農嘗百草，慮生民之病夭；華佗立眼科，憂後世之盲瞽。有是病必有是藥，藥而猶難於即愈，未有不藥而愈者也。</p>
<p>夫人疾病，皆由不能愛養真元，及至所喪真元之後，邪氣乘虛而入。一旦疾發，而又不能調治，反惑於愚人之言，豈愛身之人哉！譬如火發而不能急救，委之於數者，夫不救有不盡焚者乎？救之少遲，僅免其半，倘不救未有全不焚者。患目者，治之少遲，即醫治雖無全功，亦可免枯凸之害，豈有不醫不瞎之理乎？發此言者，皆系愚人之疾，陷於沉疴之地，其立心也不仁。聽此言者，亦謂愚而不智甚矣。</p>
<p>蓋眼不醫不瞎者，乃眼不醫必瞎也。「不」「必」二字音語相近之誤。且目為竅至高，火性上炎，最易從竅而出。脈道幽深，經絡微細，少犯禁戒，則必患之。且今人能知保護者少，損耗者多，是目之感病最易，而治之則難。</p>
<p>故深言警惕之曰：眼不醫必瞎。「必」之一字意最重，實欲使人防微杜漸之意也。謂人目病若不早醫，病必日深，而眼必瞎也。此理之最易明，智者不待辨而自知也。其曰不醫不瞎者，愚人之妄言也。安可聽諸。</p>

<h3>識病辨證詳明金玉賦</h3>
<p>論目之病，各有其症；識症之法，不可不詳。故曰：症候不明，愚人迷路；經絡不明，盲子夜行。可不慎乎！</p>
<p>凡觀人目，而無光華神色者，定是昏矇，男子必酒色勞役氣怒，女子鬱結風多。氣血虛損，則目疾昏花，因之而起。故宜先察部分形色，次辨虛實陰陽，更別浮沉，當知滑澀。看形色之難易，詳根腳之淺深。經云：陽勝陰者暴，陰勝陽者盲。虛則多淚而癢，實則多腫而痛，此乃大意然也。</p>
<p>夫血化為真水，在臟腑而為津液，升於目而為膏汁。得之則真水足而光明，眼目無疾，失之則火邪盛而昏矇，翳障即生。是以肝膽虧弱目始病，臟腑火盛珠方痛。赤而且痛火邪實，赤昏不痛火邪虛。故腫痛澀而目紅紫，邪氣之實；不腫不痛而目微紅，血氣之虛。大眥赤者心之實，小眥赤者心之虛。眵多熱結肺之實，眵多不結肺之虛。黑花茫茫腎氣虛，冷淚紛紛腎精弱。赤膜侵睛火鬱肝，白膜侵睛金凌木。迎風極癢肝之虛，迎風刺痛肝邪實。陽虛頭風夜間暗，陰虛腦熱早晨昏。日間痛者是陽邪，夜間痛者是陰毒。肺盛兮白膜腫起，肝盛兮風輪泛高。赤絲繚亂火為殃，癍翳結成五氣滯。氣實則痛而燥悶，氣虛則痛而惡寒。風痰濕熱，恐有瞳神散大喪明之患；耗神損腎，必主瞳神細小昏盲之殃。</p>
<p>眸子低陷傷乎血，胞臚突出損乎精。左傳右兮陽邪盛，右傳左兮陰邪興。濕熱盛而目睛黃色，風熱盛而眼沿赤爛。近視乃火少，遠視因水虛。脾肺液損，倒睫拳毛；肝盛邪熱，突起睛高。故睛突出眶者，火極氣盛；筋牽胞動者，血虛風多。陽盛陰虛，赤星滿目；神勞精損，黑霧遮睛。水少血虛多痛澀，頭眩眼轉屬陰虛。目昏流淚，色欲傷乎腎氣；目出虛血，邪火鬱在肝經。大病後昏，氣血未足；小兒初害，營衛之虛。</p>
<p>久視傷睛成近覷，因虛胞濕變殘風。六慾過多成內障，七情太傷定昏盲。暴躁者外多紫脈，虛淫者內多黑花。隱隱珠疼，只為精虛火動；繃繃皮急，皆因筋急氣壅。迎風淚出，分清分濁；天行赤熱，有實有虛。目赤痛而寒熱似瘧，小便澀乃熱結膀胱。腦脹痛而澀痛如針，大便閉乃火居臟腑。三焦火盛，口渴瘡生；六腑火炎，舌乾唇燥。目紅似火，絲脈忌紫如虯；淚熱如湯，濁水怕稠如眵。腦脹痛，此是極凶之症；連眶腫，莫言輕緩之災。腦筋如拽若偏視，當慮乎珠翻之患；珠疼似擊若鶻眼，須憂乎眸突之凶。鼻塞生瘡，熱鬱於腦，當和肝而瀉肺；耳鳴頭暈，火盛於水，宜滋腎以清心。</p>
<p>嗜酒之人，濕熱熏蒸精氣弱，多赤黃而瘀肉；貪淫之輩，血少精虛氣血虧，每黑暗以昏矇。孕中目痛非有餘，乃血氣之虧耗；產後目疾為不足，因營衛之衰虛。水少元虛或痰火，則天行赤熱；燥急風熱並勞苦，則暴風客熱。瘀血滯而貫睛，速宜開導；血紫赤而侵瞳，輕亦喪明。</p>
<p>瞼硬睛疼，肝風熱而肝血少；胞脹如杯，木剋土而肝火盛。黃膜上衝，云生膜內，蓋因火瘀邪實；赤膜下垂，火鬱絡中，故此血滯睛疼。凝脂翳生，肥浮嫩而易長，名為火鬱肝膽；花翳白陷，火爍絡而中低，號為金來剋木。</p>
<p>雞冠蜆內，火土燥瘀；魚子石榴，血少凝滯。胞虛如球，血不足而虛火壅；皮急緊小，膏血耗而筋膜縮。實熱生瘡，心火熾而有瘀滯；迎風赤爛，肝火赤而脾淚濕。迎風冷熱淚流，肝腎虛而精血弱；無時冷熱淚下，肝膽衰而腎氣虛。</p>
<p>大小眥漏血水，瀉其南而補其北；陰陽漏分黃黑，黑則溫之黃則涼。神水將枯，火逼蒸而神膏竭；神光外現，孤陽飛而精氣虧。視定為動，木虛火盛來攻擊，皮翻黏瞼，氣聚血壅風濕滯。色似胭脂，血熱妄侵白睛赤；白珠俱青，肝邪蒸逼氣輪藍。火鬱風輪，則旋臚泛起；血瘀火熾，則旋臚尖生。</p>
<p>精虧血少虛損，則起坐生花；竭視酒色思慮，則昏朦乾澀。暴盲似祟，痰火思慮並頭風；赤痛如邪，肝膽虧損營衛弱。棗花障起，痰火色酒怒勞瞻；瑩星滿目，辛燥火痰勞酒色。眼若蟲行因酒欲，悲思驚恐怒所傷；雲霧移睛見旗旆，蠅蛇異形虛所致。</p>
<p>淫欲多而邪氣侵，則膜入乎水輪；肝心熱而痛流淚，則睛出乎珠外。或血少而或哭泣，津液枯而目澀痛；或酒欲而或食毒，脾腎傷而眼赤黃。風熱邪侵，眉稜骨重而痛；風熱邪盛，眼胞睛眶硬腫。風木克乎脾絡，故迎風即作赤爛；血虛不潤乎肌，故無風常作爛赤。血少神勞精氣衰，則瞻視昏渺；火邪有餘在心經，則痛如針刺。</p>
<p>五臟毒而赤膜遮睛，脾積毒而胬肉侵睛。水晶障翳瘀滯，涼劑片腦所因；魚鱗形異歪斜，氣結膏凝難愈，逆順生翳，內有瘀滯；白星亂飛，血弱精虛。火脹大頭，須分風熱濕熱，風熱脹痛而濕熱淚；羞明怕熱，要辨血虛火燥，血虛羞明而火燥怕熱。羞明不痛是脾虛，怕熱澀痛知脾實。目昏乃血少，腎虧多昏暗。積年目赤號風熱，兩目赤腫名風毒。粟瘡濕熱椒風熱，椒瘡紅硬粟黃軟。</p>
<p>肝經有邪，故玉翳浮睛；腎臟風熱，亦羞明生花。聚開之障，時圓缺而時隱見，症因於痰火濕熱；聚星之障，或圍聚而或連絡，疾發多見於痰火。青眼膏損，皆因火熾；瘀血貫睛，總由凝滯。故房欲煩躁辛熱多，則火炙神膏缺損；久視勞瞻郁風煙，則瘀滯赤絲脈亂。</p>
<p>胎風兮小兒赤爛，胎毒兮小兒癍瘡。血氣滯兮星上，火邪實兮障遮。痘症多損目，濁氣來損清和之氣。疳病亦傷睛，生源而失化養之源。小兒青盲肝血虛，小兒白膜肺實熱。小兒雀目肝不足，小兒目瘡胎汙穢。</p>
<p>肝盲內障肝風熱，二目赤腫熱沖腦。每年必發是天行，時常害眼火心盛。痰火併燥熱，傷睛之本；頭風兼烘灸，損目之宗。為怒傷睛，怒傷真氣；因哭損目，哭損神膏。酸辣食多損目，火煙冒久傷瞳。勞瞻竭視，能致病而損光華；過慮多思，因亂真而傷神志。目中障色不正，急宜早治，睛內神水將枯，速圖早醫。</p>
<p>原夫目之害起於微，睛之損者由於漸。欲無其患，先制其微。大抵紅障凹凸，怕如血積肉堆；白障難除，喜似水清脂嫩。瞳神若損，有藥難醫；眸子若傷，無方可救。外障珠不損，何必多憂；內障瞳雖在，其實可畏。</p>
<p>勿以障薄而為喜，勿以翳厚而為憂，與其薄而沉損，不若厚而浮嫩。紅者畏紫筋爬住，白者怕光滑如瓷。故沉澀光滑者，醫必難愈；輕浮脆嫩者，治必易除。</p>
<p>顏色不正，詳經絡之合病並病；形狀稀奇，別輪廓之或克或生。漏有正形，風無定體。血實亦痛，血虛亦痛，須當細辨。形狀稀奇，決要參詳。</p>
<p>識經絡之通塞，辨形勢之進退。當補當瀉，或止或行。內王外霸，既瞭然於胸中；攻守常韌，其無誤於指下。知病症之虛實陰陽，熟藥性之溫涼寒熱。症的治當，百發百中。吾輩能以藥代刀針，則技之精妙，更入乎神。</p>
<p>以上關節備陳，奧妙盡載，當熟讀而深詳，宜潛思而博覽。則症之微曲，皆為子識；目之安危，盡繫於君矣。名曰散金碎玉，不亦宜乎。</p>

<h3>診視</h3>
<p>脈經曰：左寸脈洪數（心火上炎也），左關脈弦而洪（乃肝火盛也），左尺脈微弱（乃腎水不升，而火在上也），右寸關脈俱弦洪（乃肝木挾相火之勢，來侮所不勝之金，而戕已所勝之土也），右尺脈洪數（為相火邪火上炎，挾肝之邪，而爍目也）。按六脈浮緊有力者為寒，沉數有力者為熱，微細而弱者為虛，洪大而滑者為實。夫五臟常欲相順相生，如心見緩，肝見洪，肺見沉，脾見澀，腎見弦，此五臟相合相生之理，稟太和之氣，其疾何以生焉。是為疾者五臟必相剋相反，如心見沉細，肝見短澀，腎見遲緩，肺見洪大，脾見弦長，此五臟相刑相剋，遞相互變之機，其疾再無不作者。萬物生克，一定之理，豈止於病目而言哉。經謂五臟不和，則六腑不通，六腑不通，則九竅疲癃，九竅疲癃，則氣血壅滯，亦令人憎寒發熱，惡風自汗，胸膈痞滿，有類傷寒似瘧，但目紅赤而頭不痛，項不強，身發寒不致戰傈，發熱不致悶亂為異，而為外障。或頭眩目昏，頭痛而目不紅，為內障。由人於六淫七情，飲食色欲過度，運動失宜，豈能一一中節，而無所乖亂，臟腑關竅，不得宣通，而痰內漬也。予特敘痰飲之脈皆弦微沉滑，或云左右關脈大者，或伏而大者，皆痰也。眼皮及眼，或如灰煙黑者，亦痰也。然治法痰因火動，降火為先，火因氣逆，順氣為要。亢則害，承乃制者，寒極則生熱，熱極則生寒，木極而似金，火極而似水，土極而似木，金極而似火，水極而似土也。左手寸口，心與小腸之脈所出，君火也；左手關部，肝與膽之脈所出，風木也；左手尺部，腎與膀胱之脈所出，寒水也；右手寸口，肺與大腸之脈所出，燥金也；右手關部，脾與胃之脈所出，濕土也；右手尺部，命門與三焦之脈所出，相火也。六脈者，浮沉遲數滑澀也。浮者為陽，在表，為風為虛也；沉者為陰，在裡，為濕為實也。沉遲者為陰，寒在臟也；浮數者為陽，熱在腑也。滑者血多氣盛也，澀者氣滯血枯也。</p>
<p>八要者，表裡虛實寒熱邪正也。表者病不在裡也，里者病不在表也。虛者五虛也，脈細、皮寒、氣少、泄利、飲食不入也，漿粥入胃，瀉止則生；實者五實也，脈盛、皮熱、腹脹、前後不通、瞀悶也，大小便通利而得汗者生。寒者臟腑積寒也，熱者臟腑積熱也，邪者外邪相干也，正者臟腑自病也。</p>
<p>內經謂：目痛赤脈從上下者太陽病，從下上者陽明病，從外走內者少陽病，從內走外者少陰病，太陽病宜溫之散之，陽明病宜下之寒之，少陽病宜和之，少陰病宜清之。</p>
<p>《保命集》云：眼之為病，在腑則為表，當除風散熱；在臟則為里，當養血安神。暴發者為表，易治；久病者為里，難了。按此論表裡之不同明矣，用以治病，如鼓應桴也。</p>
<p>《靈樞·癲狂篇》云：目眥外決於面者為銳眥，在內近鼻者為內眥，上為外眥，下為內眥。</p>
<p>凡看目疾者，男子多患左目，女子多患右目，此陰陽氣血不同故也，或有左右無常者，乃邪熱攻迫故也。如男先傷左目，而右目屢發，定不可保，女先傷右目，而左目屢發，亦不能救，必須觀人老少壯弱為主，少而壯者易治，老而弱者難治，易治者用藥溫和，難治者用藥滋補，隨症用藥，不可執一。目症雖有多端，然看者先將分數預定其初，不致有誤，如瞳神凸凹者不治，青綠白色者不治，純黑者不治，睛少光彩者不治，此老人血衰之症。若翳障如半月之狀，俱難治之，若睛圓不損，不論星多少、翳厚薄，悉皆治之。翳怕光滑，星怕在瞳神，總翳膜輕薄，星點細小，難退。翳障未盡，切不可用刀割，目得血而能視，刀割則傷血。亦不可用火灸，翳膜生自肝火，又以火攻之，是以火濟火，豈是良法。惟服藥於先，必兼點藥，則病漸退，根除而不復發也。</p>
<p>按目病有外感，有內傷，外感者風寒暑濕燥火，此標症也，患者致目暴發疼痛，白睛紅腫，眵淚赤爛，其勢雖急，易治。內傷者喜怒思悲恐驚，此七情也，患者致黑珠下陷，或起蟹睛，翳膜障朦，或白珠不紅，瞳神大小，視物昏花，內障不一，其勢雖緩，難治。又有不內不外，而飲食不節，飢飽勞役所致，當理脾胃為主。目症雖多，不外風熱虛實之候，治亦不離散清補瀉之法，然補不可過用參朮，以助其火，惟用清和滋潤之類；瀉不可過用硝黃龍膽，以凝其血，惟用發散消滯之類，藥用當，則目自愈。今人治目，往往非大補則驟用大寒，多致受傷，治目毋投寒劑，固是要法，又當省其致病之源以治之，如貪酒者徐徐戒其酒，好色者緩緩戒其色，暴怒者異言戒其暴怒，不聽，則難療也。然心生血，脾統血，肝藏血，血得熱則行，得寒則凝，凝則生翳生膜，目斯患矣，不可不慎。凡病目後，宜滋腎水，何也？目以肝為主，肝開竅於目，目得血而能視，若滋腎水，則水能生木，木能生火，火能生土，土能生金，金能生水，生生不已，其益無窮。若腎水虧耗，則水不能生木，木不能生火，火不能生土，土不能生金，金不能生水，肝血虧而火妄熾，其害可勝言哉。</p>

<h3>目不專重診脈說</h3>
<p>夫曰：有是病即有是脈者，此亦大概言之，其微渺未必皆可恃乎脈也。如目病，必視其目為內障，為外障，內障有內障之症，外障有外障之症，必辨其為何症，所中所傷之淺深，果在何輪何廓，辨之明而後治之當。今閨閣處子，暨夫貴介之族，但舒手於帷幔之外，診其脈即欲治其病，且責其用藥當而效之速，不知即方脈之專重乎脈者，尤望聞問居其先，而切脈居於後，蓋切而知之，僅謂之巧耳，況症之重者，關乎性命，而惟恃巧以中之，何輕視乎性命耶，必精詳審辨，而後治之可也，重性命者，當必以是言為然也。矧目為五官之最要者哉，假令一瞽目，隱身於帷幔之中，舒其手於帷幔之外，其六味未嘗不與有目者相同也，切脈者，從何脈辨知其為瞽耶。恐神於脈者，亦未易知，後學豈能臻此之妙，定其殘好，必猜度疑議之，摘出其弊，必於診脈之外，更加詳視，始不致有誤矣。</p>

<h3>目病有三因</h3>
<p>陳無擇曰：喜怒不節，憂思兼併，以致臟腑氣不平，鬱而生涎，隨氣上厥，乘腦之虛，浸淫目系，蔭注於目，輕則昏澀，重則障翳，眵淚胬肉，白膜遮睛，皆內因；如數冒風寒，不避暑濕，邪中於項，乘虛循系，以入於腦，侵於目而生目病者，皆外因；若嗜欲無節，飲食不時，頻食五辛，過啖炙煿，馳騁田獵，冒涉煙塵，勞動外情，皆喪明之本，此內外因也。</p>
<p>徐彥純曰：人之眼目，借臟腑五行，相資而神明，故能視。內障乃瞳神黑小，神光昏昧也，外障則有翳膜可見。內障有因於痰熱、氣鬱、血熱、陷陽、陷陰，虛脫榮衛所致，種種不同。外障有起於內眥睛上、睛下、睛中，視其翳色，從何經來，惟宜分治。目之為病，肝熱則昏暗，心熱則煩痛，風濕血少則澀癢，腎虛則不禁固，甚則陷突，緩則翳暗矣。</p>

<h3>內外二障論</h3>
<p>醫門一十三科，惟眼科最難，而常人無不易之也。豈惟常人易之，即專是科者，亦易之也。</p>
<p>由於燭理不明，究心不到，或不知儒書，或暗於醫學，甚至有一字不諳者，或得一方及得一法，試之稍驗，輒自誇耀，以為眼科無出其右。便出治人，而世之愚夫，蒙其害者屢屢，亦各不自知也。若爾人者，是誠以管窺天，所見者不廣也。</p>
<p>然自古迄今，軒岐之後，明醫世出。如傷寒則有張長沙，雜症則有李東垣，治火則有劉河間，補陰則有朱丹溪。四家之外，名手甚多。然於雜病，則糜不著論立方，以傳後世，以開來學。故後之學者，有所依歸。是以察脈驗症，即論視病，按方用藥。苟用之當，靡不通神。乘時奮發，馳名遐邇。皆賴古人所定之方耳。</p>
<p>惟眼科豈獨今人見易，吾意張李朱劉亦略於是，皆未見其精詳垂論焉，使後世無所本也。但云血少也，神勞也，腎虛也，風熱也，苟執是四者而治，其不陷於一偏者亦鮮矣。且夫內障之症，不紅不紫，非痛非癢，惟覺昏朦。有如薄紗籠者，有如霧露中者，有如見黑花者，有如見蠅飛者，有如見蛛懸者，有眉稜骨痛者，有頭旋眼黑者，皆為內障。障者遮也，如物遮隔，故云障也。內外障者，一百零八症之總名也。其外障者，乃睛外為雲翳所遮，故云外障。然外障可治者，有下手處也；內障難治者，外不見症，無下手處也。</p>
<p>且內障之人，二目光明，同於無病者，最難分別。惟目珠不動，微可辨耳。先賢俱言腦脂下垂，遮隔瞳神，故爾失明，惟有金針可以撥之，墜其翳膜於下，能使頃刻復明。予因深思，眼乃五臟六腑之精華，上注於目而為明，如屋之有天窗也。皆從肝膽發源，內有脈道孔竅，上通於目，而為光明，如地中泉脈流通，一有瘀塞，則水不通矣。</p>
<p>夫目屬肝，肝主怒，怒則火動痰生，痰火阻隔肝膽脈道，則通光之竅遂蔽，是以二目昏朦，如煙如霧。目一昏花，愈生鬱悶，故云久病生郁，久郁生病。今之治者，不達此理，俱執一偏之論，惟言肝腎之虛，止以補肝補腎之劑投之。其肝膽脈道之邪氣，一得其補，愈盛愈蔽，至目日昏。藥之無效，良由通光脈道之瘀塞耳。余故譬之井泉，脈道塞而水不流，同一理也。如執定以為肝腎之虛，余思再無甚於勞瘵者，人雖將危，亦能辨察秋毫。由此推之，因知肝腎無邪，則目決不病。專是科者必究其肝腎果無邪而虛耶，則以補劑投之。倘正氣虛而邪氣有餘，必先驅其邪氣，而後補其正氣，斯無助邪害正之弊。則內障雖云難治，亦可以少盡病情矣。至於外障，必據五輪而驗症，方知五臟之虛實。而五臟之中，惟腎水神光，深居於中，最靈最貴，辨析萬物，明察秋毫。但一腎水而配五臟之火，是火太有餘，水甚不足。腎水再虛，諸火益熾，因而為云、為翳、為攀睛、為瘀肉，然此症雖重，尚可下手施治，非如內障之無可下手也。</p>
<p>然今之業是科者，煎劑多用寒涼以伐火，暫圖取效；點藥皆用砒硇以取翳，只顧目前，予觀兩者皆非適中之治，亦非仁術之所宜也。故治火雖云苦寒能折，如專用寒涼，不得其當，則胃氣受傷，失其溫養之道，是以目久病而不愈也。至於藥之峻利，夫豈知眼乃至清至虛之府，以酷烈之藥攻之，翳雖即去，日後有無窮之遺害焉，良可慨也！</p>
<p>予業岐黃，朝夕承先大人庭訓，附以管見，遂忘固陋，訂製煎劑點藥，雖非適中之治，然亦不越於規矩準繩之外也。所用煎劑惟以寬中開鬱，順氣消痰，滋陰降火，補腎疏風為主，點藥專以去翳明目為先。然點藥惟用氣而不用質，去翳雖不神速，決無後患。其製藥之玄妙，誠非世俗所得知也。但藥得於家傳，兼以苦心思索有年，幸得其妙。至於目疾危急，萬不得已間用砒硇，亦必用藥監製其毒。分兩之中，十用其一，毫不敢多也。</p>
<p>此予治人之目，必抱兢業之心。至病目者，愈當小心禁戒，即如勞神酒色忿怒諸事，並宜捐棄。否則目愈之後，不能久視，久視則目珠隱隱作痛，日後決傷於目。是以勞神諸事，俱宜忌也。蓋心藏乎神，運光於目，凡讀書作字，與夫婦女描刺，匠作雕鑾，凡此皆以目不轉睛而視，又必留心內營，心主火，內營不息，則心火動，心火一動，則眼珠隱隱作痛，諸疾之所由起也。</p>
<p>且人未有不虧腎者，夫腎屬水，水能剋火。若腎無虧，則水能上升，可以制火，水上升，火下降，是為水火既濟。故雖神勞，元氣充足，亦無大害。惟腎水虧弱之人，難以調治，若再加以勞神，水不上升，此目之所以終見損也。</p>
<p>今吾輩治目，務宜先審其邪正之虛實，首當驅其有餘之邪氣，而後補其不足之正氣，治斯當而疾斯愈矣，此治目之次第。至於臨症圓機，神而明之，又在乎人，專是業者，宜究心焉。</p>

<h3>鉤割針烙宜戒慎論</h3>
<p>原夫鉤割針烙之法，肇自華佗，今人效之，不識病症之輕重，不辨部位之當否，盲醫瞎治，妄加痛楚於人，此等亂為，定遭天譴，為子孫殃。今予將部位病症之當否，鉤割針絡之所宜者，請備言之，以為後學規矩準繩，庶無妄治之愆，或於陰功，諒有小補云。夫鉤，鉤起也。割，割去也。針非砭針之針，乃針撥瞳神之針。烙即熨烙之烙，此四者，猶夫刑之戮凶強，剪除橫逆之法也，要在審察明而詳奪定，然後加刑，先滅巨魁，以及從惡，則情真罪當，而良善無枉屈侵擾之害，強暴無激變作亂之禍。若論治法，實開泄鬱滯，除瘀積之一法也，惟要症候明而部分當，始可施治，先伐標而後治本，則氣血寧，而精膏無耗澀枯傷之患，輪廓無誤失損害之過。如鉤先須認定何處皮肉，筋脈浮淺，可鉤不可鉤，酌量治之，即手力，亦隨病之輕重行之。如針，必須內障，即症候可針，必俟年月已足，血氣已定者，方可針之，庶無差謬，不可妄為，使病人受無辜之痛楚，致同道之恥笑。針後當照病用藥，內治其本，或補或瀉，或溫或涼，各隨症之所宜。若只治其標，不治其本，則氣不定，不久復為患矣。如割，在氣血肉三輪者可割，而大眥一塊紅肉，乃血之英，心之華，決不可割，誤割則目盲，若神在此而傷之，必死。有割傷因而惹風，及元氣虛弱之人，煩躁濕盛者，必為潰爛、為漏、為目枯。凡障如攀睛胬肉，雞冠蜆肉，魚子石榴，赤脈虯筋，胞肉黏輪等症，可割。若在風輪之淺者，誤割之，則珠破而目損。至於烙，只能治殘風潰眩，瘡爛濕熱，重而久不愈者，輕者亦不必烙，服藥自愈。若紅障血分之病，割之必用烙以斷之，否則不久復生，若在氣分白珠，不可用烙，若在烏珠，針烙皆不可犯，不惟珠破，亦且甚痛。凡烏珠有惡障厚蔽者，鉤割亦宜淺，淺割外邊赤絲瘀肉，其內貼珠翳障，只宜緩緩點藥服藥，耐心治之，久而自消，不可性急而取快也。若鐮割風毒流毒瘀血等症，當以活法審視，不可拘於一定，必須口傳親授，臨症親見，非筆下之可形容。大抵鉤割針烙之治，功效最速，雖有撥亂反正之功，乃乘險救危之法，亦不得已而用之，全在心細而膽大，必症候明而部分當，又兼服藥內治，方為兩盡其美，若只治外症而不治內，雖有今日之功，恐為後日之害也，業斯道者，甚無忽焉。</p>

<h3>棄邪歸正論</h3>
<p>治病猶治亂破敵，綜理無錯，攻守得宜，少失機權，變症先矣。夫有諸中然後形諸外，病既發者，必有形色部位之可驗，始知何臟何腑，某經某絡，所患虛實輕重，然後對症醫治，則綜理清而攻守當矣，夫何變症之有。</p>
<p>今人治目，不知形症部位，輒亂投藥，每受其害。間有饒而愈，則往往引以為例，蒙害者甚多，亦不能盡具。略舉數節，以為後戒。且如人之患目者，皆曰服菊花洗心散、龍膽四物湯、三黃湯、明目流氣飲、羊肝丸、補陰丸之類，不見效，則反歸怨於藥，殊不知病不對藥，非藥之過耳！有以黃連湯、薄荷湯、泥漿、井水、雞子清、水晶、金銀等物，取其涼氣，以之熨洗，爽快一時，反致血凝，變症日增，亦不知悟，及疾成而始悔，有人飲燒酒，食辛辣，烘火向日，謬云以熱攻熱，若爾人者，譬如蜉蝣泛火，乃火將息之時，被其一激而散，偶爾僥倖，遂以為常，比比誇以示人。籲，倘遇炎熾之病，是齎敵以糧，授賊以刃也，此理之甚明，而人何不悟，可謂愚矣。</p>
<p>有以舌舔目而珠破，不知其害者。不知舌乃心之苗，為心火之用，且又腥膻燥炙，無不皆嘗，以之舔輕清脆嫩之目，焉得不作破哉！或曰：古人舔目而復明，非舔之功乎？豈知古之舔目，不過一二人而已，此實偶然巧合所致，豈可以此為例。</p>
<p>又有信巫祝，而明燈向日，摘草掄絲，謂之劫眼，決無此理。《外臺秘要》亦無此法。屢有痕捩爪傷俱由此致。蓋努力強掙勞瞻，以耗弱之精華，而敵赫赫之陽光，安得無損？間有客熱天行，銀星微火自退之症，偶然僥倖愈者，則以為巫祝之靈，愈信鬼神而棄醫，彼此誇援為例，而愚者遂以為信，因成痼疾，而悔之遲矣。</p>
<p>籲！士大夫尚蒙其蔽，又況愚人乎？或有因將草汁點洗，誤中其毒者；有將毒草貼於曲池、合谷、太陽等穴，而致目珠損凸者；有刮指甲金玉骨血等屑，點目而擦破其珠者，如此妄治，皆愚人自取其禍。若醫者為之，則不才之甚也。</p>
<p>又有庸醫圖利，證尚不明，濫治人疾，或不當點而強點，不當熨割而強熨割，當開導而失於開導。至於用藥，當補者而反瀉，當瀉者而反補，寒其寒而熱其熱，損不足而益有餘，凡此皆醫害之也。故人有信巫而不信醫，決不可強之醫，此下愚之甚者，雖強之醫而終無全功，反為所鄙。</p>
<p>大抵目病，由肝腎之本虛，而後標病始發於目，未有本實而標病者。然人有氣血表裡，虛實遠近，男婦老幼緩急之異病；藥有寒熱溫涼，君臣佐使，補瀉逆從反正之異治。要驗症而辨其臟腑經絡，察遠近而審其寒熱虛實。認症的當，病真理明，然後投之以清心寡慾，耐久醫治，又何目病之不除哉。</p>

<h2>目症相同所治用藥不同並戒慎問答</h2>
<p>復慧子曰：昔有客問先大人云，均一病也，其症不異，子何以治之不同，用藥各異，其效有速有遲，有愈有不愈者，有治之者，有辭而不治者，其故何也？大人聞而應之曰：夫古之善醫，先精造乎學業，次通達乎人事，見機而作，圓融變通，不拘一隅，不執一方。子謂予同病而異治，不知人事有種種不同者也，或男子婦人，嬰兒處女，鰥寡老弱，師尼婢妾，兼之胎前產後與夫情性之溫暴，飲食之多寡，二便之通塞，四時之寒暑溫涼，病症之虛實冷熱，歲月之遠近淺深，有能節戒不能節戒者，服藥曾傷元氣未傷元氣者，千態萬狀，不可勝計，治之安可同於一轍乎？況富貴貧賤之殊途，蓋富貴之人，其志樂，其性驕，或酒色之不戒，家務之勞心，暴怒之傷肝，以致五火俱動，且藥餌委諸童僕，火候或失宜，故取其效也不易。至於貧賤者，其志苦，其形勞，或因薪谷之憂，忿怒之傷，或藥餌力乏不繼，欲愈其疾也更難，予之症同而治異者，盡為此也。今就先大人之論思之，誠不可拘一隅，不可執一方也，但他恙之戒人酒色勞怒猶易，獨目病之戒人則難。他病身體無力，四肢疲倦，而念難起，惟病目者，身體強健，而念易動，動則精出竅矣。夫天地以日為陽，雨為陰，人以火為陽，水為陰，人靜則生陰，動則生陽，陽生豈不為火乎。至於怒，又為七情之一，最易傷肝，肝傷則目必損，肝竅於目故也。恣酒助陽，動濕熱而爍陰，縱色又為傷腎之要，人身臟腑皆火，單有腎水一點以制之，豈可輕忽不慎。丹溪先生言：人心君火一動，相火即起，雖不交而精亦暗流矣。又有愚夫愚婦，病目不知自愛，俱言假此以泄其火，愚謂此非去火，實乃抱薪救火也，將見火未熄，而焰愈熾矣。病目者不知乎此，則輕症變重，重症變為不治之症者，靡不由乎此耳，業是科者，善為詞以深戒之可也。</p>

<h3>用藥寒熱論</h3>
<p>用藥如用兵，補瀉寒熱之間，安危生死之所繫也，可不慎歟？雖云目病非熱不發，非寒不止，此言夫火之大概耳。內有陰虛、冷淚、昏眇、脫陽等症，豈可獨言是火，而用寒涼也。</p>
<p>今之庸醫，但見目病，不識症之虛實寒熱，辨別氣血，惟用寒涼治之。殊不知寒藥傷胃損血，是標未退而本先傷，至胃壞而噁心，血敗而拘攣，尚不知省，再投再服，遂令元氣大傷，而變症日增。必虛寒之症已的，始可投以溫和之藥，否則有抱薪救火之患。設是火症，投以熱藥，其害猶速，不可不慎。</p>
<p>大抵燥赤者清涼之，炎秘者寒涼之，陽虛者溫補之，脫陽者溫熱之。然熱藥乃回陽之法，寒藥乃救火之方，皆非可以常用者。外障者養血去障，內障者滋膽開鬱。故治火雖用芩連知柏之類，制之必以酒炒，庶免寒潤泄瀉之患。而寒熱補瀉之間，又宜諒人稟受之厚薄，年力之盛衰，受病之輕重，年月之遠近，毋使太過不及，當於意中消息。如珠之走盤，如權之走秤，不可拘執，是為良醫。</p>

<h3>用藥生熟各宜論</h3>
<p>藥之生熟，補瀉在焉；劑之補瀉，利害存焉。蓋生者性悍而味重，其攻也急，其性也剛，主乎瀉；熟者性淳而味輕，其攻也緩，其性也柔，主乎補。補瀉一差，毫釐千里，則藥之利人害人判然明矣。</p>
<p>補藥之用制熟者，欲得其淳厚，所以成其資助之功；瀉藥制熟者，欲去其悍烈，所以成其攻伐之力。用生用熟，各有其宜。實取其補瀉得中，毋損於正氣耳，豈為悅觀美聽而已哉。</p>
<p>何今之庸醫，專以生藥餌人。夫藥宜熟而用生，生則性烈，臟腑清純中和之氣，服之寧無損傷？故藥生則性瀉，性瀉則耗損正氣，宜熟豈可用生。又有以生藥為嫌，專尚炮製稱奇，夫藥宜生而用熟，殊不知補湯宜用熟，瀉藥不嫌生。</p>
<p>夫藥之用生，猶夫亂世之賊寇，非強兵猛將，何以成摧堅破敵之功。藥之用熟，猶夫治世之黎庶，非禮樂教化何以成雍熙揖讓之風。故天下亂則演武，天下治則修文。醫者效此用藥，則治病皆得其宜，庶不致誤人之疾也。噫，審諸。</p>

<h3>開導之後宜補論</h3>
<p>夫目之有血，為養目之源。充和則有發生長養之功，而目不病，少有虧滯，目病生矣。猶水為生物之澤，雨霧中和，則滋生之得宜，而草木秀，亢旱淫潦則草林壞矣，皆一氣之失中使然也。</p>
<p>是故天之六氣不和，則陰陽偏盛，旱潦乘之。水之盈虧不一，物之秀槁不齊，雨暘失時，而為物之害也。譬之山崩水湧，滂沛妄行，不循河道而流，不得已而疏塞決堤，以泄其氾濫，使無淹溢害物之患。人之六氣不和，水火乖違，淫亢乘之。血之衰旺不一，氣之升降不齊，榮衛失調，而為人害也。</p>
<p>蓋由其陰虛火盛，炎熾錯亂，不遵經絡而來，鬱滯不能通暢，不得已而開滯導郁，以泄其瘀，使無脹潰損目之害，其理與戰法同。而開導之要穴有六，謂迎香、內睥、上星、耳際、左右太陽穴也。內睥乃破賊正隊之前鋒也，其功雖遲，漸可收而平順；兩太陽，擊其左右翼也，其功次之；上星，絕其糧道也；迎香，攻賊之巢穴也，成功雖速，乘險而徵也；耳際，乃擊其遊騎耳，道遠功卑，智者所不取。此六穴者，皆拯危之良術，挫敵之要機。與其閉門捉賊，不若開門待去之一法也。</p>
<p>夫盜人豈所欲遇乎，倘不幸而遇之，若盜寡而勢弱，我強而勢盛，賊成擒矣。設或群盜猖獗，又不若開門逐之為愈也。資財雖損，竭力經營，猶可補其損也。若一閉門，必有激變焚殺之勢。目人豈所欲患乎，倘不幸而患之，病淺而邪不勝者，攻其內而邪自退，目自明矣。若六陽熾盛，不若開導以通之，則膏液雖損，隨以藥補之，猶無損也，不然，火邪鬱滯之極，目必有潰爛枯凸之害。</p>
<p>雖然，但開導之一法，其中有利害二者存焉。有大功於目，而人不知，有隱禍於目，而人亦不知。若論其摧鋒挫銳，拯禍勘亂則其功之大者也。至於耗液傷膏，弱光華而損滋生，又其禍之隱者也。醫人若能識病之輕重，察病之虛實，宜開導而開導之，既導之後，隨即補之，使病目者，氣血無傷害之弊，庶可稱通權達變之良醫矣。</p>

<h3>用片得效後宜少用勿用論</h3>
<p>有病目者問曰：片腦之功，治目何多。予聞而哂之曰：君知其功，亦知其害乎。病者愕然曰：舉世之人，由稚及老，雖愚夫愚婦，皆知片腦為治眼之藥，眼科無不以此為先，今君獨言害者，何也？莫非駭俗乎。曰：予非穿鑿而好嘵舌，亦非絕棄而不用，但用之得其當耳。子既病目，亦曾點否。曰：點。曰：子既點，且以此試為子問，有點片腦，初覺涼快，少頃煩熱而悶躁者，有點片腦而目愈昏，有點而障愈厚。病愈篤者，有之乎？病者曰：皆有之。且人之目病，無有不點片腦者，子之目既點片腦，今何為而不愈，而乃矜羨其功之多也。客愀然而起曰：誠愚之所未聞，敢請教。曰：片腦利害兼有，功過相半，然利害雖在片腦之性味，而功過則由醫者用之當不當耳，我以此語子，子靜聽而以理揆之。且目非熱不發，非寒不止，此指大意而言也，若夫血見熱則行，見寒則凝，寒甚則傷血，熱甚則傷精，此理之自然。今遍考諸家所論片腦，有稱為寒，有稱為熱，有稱為常，有稱為劫，皆不知眼科心法之故。夫片腦寒熱兼有，陰中之陽，味涼而性熱，實眼科之劫藥也。味有形也，性無形也，血有形也，氣無形也。今片腦味涼性熱，味不能退無形之火，性不能行有形之血，是以血雖得熱而欲行，而寒又為之絆，火雖得寒而欲退，而熱又為之助，故寒反傷其血，熱反傷其精，古人有曰：寒非純寒，熱非純熱，寒熱夾攻，反傷精血。而目之為竅至高，火性炎上，最易攻犯，今內火熾，已怫鬱極矣，況其脈道幽深，經絡高遠，而內治之藥，未能便達於目，故用外劫之藥，反攻之法，假其性以引夫邪火從竅而出，假其味以潤之，舒其澀痛，且香能通竅，不過暫用其劫，而不可常也，如凝脂赤腫、天行暴風、蟹睛赤虯、風爛澀痛等症，是其所治之病也，其他俱不可用耳。如若火息，不赤痛澀爛之症，皆宜減去片腦。片腦之功，只能散赤劫火，潤澀定痛，其害則耗散陽光，而昏眇不明，凝結膏汁，而為白障難除，為其熱極生寒，火兼水化也。屢見患凝脂、赤膜、花翳、蟹睛，皆片腦凝結，成大白片而不得去，方見片腦生寒，火兼水化之害。大抵目病用片腦，如以賊攻賊，其功亦速，賊敗則我勝，若不奪其權而再縱之，則矯肆生禍亂作矣。故凡用片腦劫病，既退之後，再復多用，則膏汁凝，而目之光華弱矣，必減片腦用之方妙，而內仍須服補養調治之藥，庶不損於瞳神耳。</p>

<h3>點服之藥各有不同問答論</h3>
<p>問曰：點服之治，俱各不同。有點而不服藥者，有服藥而不點者，有點服並行者，何謂乎？曰：病有內外，治各不同。內疾已成，外症若無，不必點之，點之無益，惟以服藥內治為主。若外有紅絲赤脈，如系初發，不過微邪，邪退之後，又為餘邪，點固可消，服藥夾攻猶愈。倘內疾始發，而不服藥內治，只泥外點者，不惟徒點無益，恐反激發其邪，必生變證之害。若內病即成，外症又見，必須內外並治，故宜點服俱行。</p>
<p>但人之性，愚拗不同。有執己之偏性，喜於服藥而惡點者，有喜於點而惡服者，是皆見之偏也。殊不知內病即發，非服藥不除，古云：止其流者，莫若塞其源；伐其枝者，莫若治其根。揚湯止沸，不如灶底抽薪，此皆治本之謂也。若內有病，不服藥而愈者，吾未之信也。至於外若有翳，不點不去。古云：物穢當洗，鏡暗須磨，脂膏之釜，不經滌洗，焉能潔淨，此皆治標之謂也。若外障既成，不點而退者，吾亦未之信也。</p>
<p>凡內障不服藥而點者，反激其火，耗散氣血，徒損無益，反生變症。又有內病成而外症無形，雖亦服藥，而又加之以點，此恐點之反生他變。至於外症有翳，單服藥而不點，如病初起，浮嫩不定之翳，服藥亦或可退。若翳已結成者，服藥雖不發不長，但恐不點，翳必難除，必須內外兼治，兩盡其妙，庶病可愈矣。故曰：伐標兼治本，伐本兼治標。治內失外是為愚，治外失內是為癡。內外兼治，是為良醫。</p>

<h2>眼科針灸要穴圖像</h2>

<h3>正頭風及腦痛</h3>
<figure>
<img data-orig-src="urn:270:10167.jpg" alt="正頭風及腦痛圖">
</figure>
<p>此症針後，或一二日再發，如前痛甚，但頭為諸陽會首，宜先補後瀉，又宜瀉多補少。或錯補瀉，再發愈重，當再針百會、合谷、上星三穴瀉之，無不效也，舉發，另刺上星、太陽。</p>
<p>正頭痛，旦發夕死，夕發旦死，醫用心刺療，如不然，難治也，端的正頭風，十死之症，又名腎厥頭痛。</p>

<h3>口眼喎斜</h3>
<figure>
<img data-orig-src="urn:270:10168.jpg" alt="口眼喎斜圖">
</figure>
<p>此症皆因醉後，睡臥當風，竄入經絡，痰飲灌注，或因怒氣傷肝，房事不節，宜先刺頰車、合谷、地倉、人中。如不愈，再刺地倉、合谷、承漿、瞳子髎。</p>

<h3>頭頂痛</h3>
<figure>
<img data-orig-src="urn:270:10169.jpg" alt="頭頂痛圖">
</figure>
<p>此症乃陰陽不分，風邪竄入腦戶，故刺不效，先去其痰，後去其風，自然效也。宜先刺百會、後頂、合谷，不效，再刺風池、合谷、三里。</p>

<h3>頭風目眩</h3>
<figure>
<img data-orig-src="urn:270:10170.jpg" alt="頭風目眩圖">
</figure>
<p>此症多因醉飽行房，未避風寒而臥，賊風入於經絡。宜刺解谿、合谷、豐隆。再發後刺風池、上星，三里。</p>

<h3>外障眼</h3>
<figure>
<img data-orig-src="urn:270:10171.jpg" alt="外障眼圖">
</figure>
<p>此乃頭風灌注瞳人，血氣湧溢，上盛下虛，故得此疾。宜刺太陽、睛明、合谷、小骨空。不效，再刺臨泣、攢竹、三里。</p>

<h3>眼生翳膜</h3>
<figure>
<img data-orig-src="urn:270:10172.jpg" alt="眼生翳膜圖">
</figure>
<p>此症受病既深，未可一時便能針愈，先刺睛明、合谷，不效，須是三次針之方可。如發，再刺太陽、光明。</p>

<h3>迎風冷淚</h3>
<figure>
<img data-orig-src="urn:270:10173.jpg" alt="迎風冷淚圖">
</figure>
<p>此症乃醉後當風，或暴赤眼痛，不忌房事，恣食熱物。婦人多因產後當風坐視，賊風竄入眼中，或行經與男子交感，穢氣衝於頭目，故成此疾。宜刺攢竹、合谷、大骨空、小骨空。如未愈全，再刺小骨空。</p>

<h3>暴赤腫痛眼</h3>
<figure>
<img data-orig-src="urn:270:10174.jpg" alt="暴赤腫痛眼圖">
</figure>
<p>此症乃時氣所作，血氣壅滯，當風睡臥，飢飽勞役，宜先刺合谷、三里、太陽、睛明，不效，後再刺攢竹、太陽、絲竹空。</p>

<h3>紅腫澀爛沿眼</h3>
<figure>
<img data-orig-src="urn:270:10175.jpg" alt="紅腫澀爛沿眼圖">
</figure>
<p>此症乃醉飽行房，氣血凝滯，用手揩摸，賊風竄入，故有此症。宜先刺合谷、二間，不效，再刺睛明、三里。</p>

<h3>內障眼</h3>
<figure>
<img data-orig-src="urn:270:10176.jpg" alt="內障眼圖">
</figure>
<p>此症乃怒氣傷肝，血不就舍，腎水枯竭，血氣耗散，初病不謹，恣貪房事，用心過多，故得難治。先宜刺臨位、睛明、合谷、瞳子髎，如不效，刺光明、風池。</p>

<h3>羞明怕日眼</h3>
<figure>
<img data-orig-src="urn:270:10177.jpg" alt="羞明怕日眼圖">
</figure>
<p>此症乃暴痛，在路迎風，竄入眼中，血不就舍，肝不藏血，觀燈則淚出，見日則酸澀，痛疼難開。宜刺攢竹、合谷、小骨空、二間。不愈，再刺睛明、行間。</p>

<h3>偏正頭風</h3>
<figure>
<img data-orig-src="urn:270:10178.jpg" alt="偏正頭風圖">
</figure>
<p>此症乃痰飲停滯胸膈，賊風竄入腦戶，偏正頭風，發來連半邊皮肉疼痛，或手足沉冷，久而不治，變為癱患，亦分陰陽針之，或針力未到，故不效也。此症宜先針風池、合谷、絲竹空。後可針三里瀉之，以去其風，針後穴、前穴、絲竹空、鞋帶。</p>

<h3>紅腫疼痛眼</h3>
<figure>
<img data-orig-src="urn:270:10179.jpg" alt="紅腫疼痛眼圖">
</figure>
<p>此症因傷寒未解，卻有房事，上盛下虛，氣血壅上，或頭風不早治，則血灌瞳人，或暴赤腫痛，或怒氣傷肝，房事觸毒心肝二經，飲食不節，飢飽醉勞，皆有此症，心火炎上故不散，及婦人產後怒氣傷肝，產期未滿，非一時可療，漸而為之，無不效也。宜先刺睛明、臨泣、合谷。不愈，再刺風池、太陽、行間。</p>
<p><u>百會</u>　名三陽五會，一名巔上，一名天滿，在前頂後一寸五分，頂中央，旋毛心，容豆許，直兩耳尖上對是穴。督脈足太陽之會，手足少陽足厥陰俱會於此。刺二分，灸五壯，甲乙經曰：刺三分，灸三壯，一曰：灸頭頂不得過七壯。主治頭風頭痛。</p>
<p><u>合谷</u>　一名虎口，在手大指次指歧骨間陷中，手陽明所過為原，刺三分，留六呼，灸三壯。</p>
<p>主治偏正頭痛，面腫目翳。神農經云：治鼻衄，目痛不明。席弘賦云：睛明治眼若未效，合谷光明不可缺。千金十一穴云：曲池兼合谷，可徹頭痛，馬丹陽天星十二穴云：療頭疼並面腫，體熱，身汗出，目暗視茫然。</p>
<p><u>上星</u>　一名神堂，在鼻直上，入髮際一寸，陷者中可容豆，刺三分，留六呼，灸五壯。一云宜三稜針出血，以瀉諸陽熱氣。</p>
<p>主治頭風頭痛，鼻塞目眩，睛痛不能遠視，三稜針刺之，即宜泄諸陽熱氣，無令上衝頭目。</p>
<p><u>神庭</u>　直鼻上，入髮際五分，發高者髮際是穴，發低者加二三分，督脈足太陽陽明之會，灸三壯，禁刺，刺之令人癲狂目失明，一日灸七壯，至三七壯止。</p>
<p>主治發狂，登高妄走，風癇癲疾，角弓反張，目上視，不識人，頭風鼻淵，流涕不止，頭痛目淚，煩滿，喘渴，悸不得安寢。</p>
<p><u>瞳子髎</u>　一名太陽，一名前關，在目外，去眥五分，手太陽手足少陽三脈之會。刺三分，灸三壯。</p>
<p>主治頭痛目癢，外眥赤痛，翳膜青盲，遠視𥉂𥉂，淚出多眵。</p>
<p><u>頰車</u>　一名機關，一名曲牙，在耳下齒頰端近前陷中，倒臥開口取之，刺三分，灸三壯，一日灸七壯至七七壯，炷如小麥。</p>
<p>主治中風，牙關不開，失音不語，口眼歪斜，頰腫牙痛，不可嚼物，頸強不得回顧。凡口眼喎斜者，喎則左瀉右補，斜則左補右瀉，玉龍賦云：兼地倉，療口歪。</p>
<p><u>地倉</u>　一名會維，夾口吻旁四分外，如近下微有動脈。若久患風，其脈亦有不動者，手足陽明任脈陽蹺之會。刺三分，留五呼，灸七壯，或二七壯，重者七七壯，病左治右，病右治左，艾炷宜小，如粗釵腳，若過大，口反喎，卻灸承漿即愈。</p>
<p>主治偏風，口眼喎斜，牙關不開，齒痛頰腫，目不得閉，失音不語，飲食不收，水漿漏落，眼動，遠視𥉂𥉂，昏夜無見。</p>
<p><u>後頂</u>　一名交沖，在百會後一寸五分，枕骨上，刺二分，灸五壯。</p>
<p>主治頸項強急，額顱上痛，偏頭痛，惡風，目眩不明。</p>
<p><u>臨泣</u>　在目上，直入髮際五分陷中，正睛取之，太陽少陽陽維三脈之會，刺三分，留七呼。</p>
<p>主治鼻塞，目眩生翳，多眵流冷淚，眼目諸疾，驚癇反視。百證賦云：兼頭維可治目中出淚。</p>
<p><u>足三里</u>　即下陵，出本輸篇，在膝下三寸，胻骨外廉，大筋內宛宛中，坐而豎膝，低跗取之，極重按之，則跗上動脈止矣。足陽明所入為合，刺五分，留六呼，灸三壯。千金云：灸二百壯至五百壯。一云小兒忌灸三里，三十外方可灸，不爾則生疾，秋月不宜出血，恐土虛。</p>
<p>主治瀉胃中脘熱，與氣衝、巨虛、上下廉同，秦承祖曰：膝胻痠痛目不明。外臺明堂云：人年三十以外，若不灸三里，令氣上衝目，使眼無光，蓋以三里能下氣也。</p>
<p><u>風池</u>　在耳後顳顬後腦空下，髮際陷中，按之引耳。一云耳後陷中，後髮際大筋外廉，足少陽陽維之會，刺四分，灸三壯至七壯，炷不用大。</p>
<p>主治中風偏正頭痛，頸項如拔，痛不得回，目眩，赤痛淚出。通玄賦云：頭暈目眩覓風池。</p>
<p><u>絲竹空</u>　一名目髎，在眉後陷中。甲乙經曰：足少陽脈氣所發，刺三分，留三呼，禁灸，灸不幸，令人目小及盲。</p>
<p>主治頭痛，目赤目眩，視物𥉂𥉂，拳毛倒睫，風癇戴眼，發狂吐涎沫，偏正頭風。通玄賦云：治偏頭痛難忍，一傳主眼赤痛，針一分出血。</p>
<p><u>人中</u>　一名水溝，在鼻下人中陷中。督脈手足陽明之會，刺三分，留六呼，得氣即瀉，灸三壯至七壯，炷如小麥，然灸不及針。</p>
<p>主治中風口噤，牙關不開，口眼喎斜。</p>
<p><u>承漿</u>　一名天池，一名懸漿，在頤前下唇稜下陷中，足陽明任脈之會，刺三分，留五呼，灸三壯，日可七次，至七七壯止。即血脈宣通，其風應時立愈，艾炷不必大，但令當脈，即能愈疾。</p>
<p>主治偏風，半身不遂，口眼喎斜，口噤不開。一云療偏風口喎面腫。</p>
<p><u>迎香</u>　一名衝陽，在禾髎上一寸，鼻孔旁五分，手足陽明之會，刺三分，禁灸。</p>
<p>主治鼻塞不聞香臭，喘息不利，偏風口眼喎斜，浮腫風動，滿面作癢，狀如蟲行。玉龍賦云：能消眼熱之紅。</p>
<p><u>客主人</u>　一名上關，在耳前起骨上廉，門口有空，側臥張口取之，手足少陽足陽明三脈之會。本輸篇曰：刺之則呿不能欠者，即此穴。刺一分，留七呼，灸三壯。甲乙經曰：刺上關不得深，下關不得久。</p>
<p>主治口眼喎斜，耳聾耳鳴，聤耳，目眩齒痛，瘛瘲。</p>
<p><u>角孫</u>　在耳廓中間，上髮際下，開口有空，手太陽手足少陽三脈之會。甲乙經曰：主治三陽寒熱之病。又曰：足太陽有入頄偏齒者，名曰角孫，則足太陽脈，亦會於此，刺三分，灸三壯。</p>
<p>主治目生翳，齒齦腫不能嚼，唇吻燥，頸項強。</p>
<p><u>光明</u>　在外踝上五寸，足少陽絡，別走厥陰，刺六分，留七呼，灸五壯。</p>
<p>主治熱病。席弘賦云：睛明治眼未效時，合谷光明不可缺。標幽賦云：兼地五會，治眼痛癢。</p>
<p><u>地五會</u>　在足小指次指本節後陷中，去俠谿一寸，刺一分，禁灸。</p>
<p>主治，標幽賦云：兼光明治眼癢痛。</p>
<p><u>解谿</u>　一名鞋帶，在衝陽後一寸五分，足腕上繫鞋帶處陷中。一曰在足大趾，大趾直上跗上，陷者宛宛中。刺瘧論注曰：在衝陽後三寸半，氣血論注曰二寸半，甲乙經曰一寸半，足陽明所行為經，刺五分，留五呼，灸三壯。</p>
<p>主治風氣面浮，頭痛，目眩生翳。神農經云，治腹脹，腳腕痛，目眩頭痛，可灸七壯。</p>
<p><u>豐隆</u>　在外踝上八寸，下廉胻骨外廉陷中，陽明絡，別走太陰，刺三分，灸三壯。</p>
<p>主治頭痛面腫，風逆顛狂，見鬼好笑。百證賦云：兼強間治頭痛難禁。</p>
<p><u>攢竹</u>　一名始光，一名員柱，一名夜光，又名光明，在兩眉頭梢穴宛宛中，刺五分，留五呼，不宜灸。甲乙經云：明堂用細三稜針刺之，宣泄熱氣，眼目大明，宜刺三分，出血。</p>
<p>主治目視𥉂𥉂，淚出目眩，瞳子癢，眼中赤痛，及腮臉瞤動，不臥。玉龍賦云：兼頭維治目疼頭痛。百證賦云：兼三間可治目中漠漠。通玄賦云：腦昏目赤瀉此。</p>
<p><u>印堂</u>　在兩眉中間，神農經云：治小兒急慢驚風，可灸三壯，艾炷如小麥。玉龍賦云：善治驚搐。</p>
<p><u>睛明</u>　一名淚孔，在目內眥。明堂云：內眥頭外一分宛中，氣府論注曰：手足太陽足陽明陰蹺陽蹺五脈之會，刺一分半，留六呼。甲乙經曰：刺六分，一曰禁灸。</p>
<p>主治目痛視不明，見風淚出，胬肉攀睛，白翳，眥癢疳眼，頭痛目眩。凡治雀目者可久留針，然後速出之。席弘賦云：治眼若未效，併合谷光明不可缺。百證賦云：兼行間可治雀目。</p>
<p><u>巨髎</u>　夾鼻孔八分，直瞳子，陽蹺足陽明之會，由此入上齒中，後出循地倉，刺三分，灸七壯。</p>
<p>主治瘛瘲，唇頰腫痛，口喎目癢，青盲無見，遠視𥉂𥉂，面風鼻䪼腫，腳氣膝脛腫痛。</p>
<p><u>大骨空</u>　在手大指前二節前尖上，屈指當骨節中，灸二七壯，禁針。</p>
<p>主治內障久痛及吐瀉。</p>
<p><u>小骨空</u>　在手小指第一節前尖上，屈指當骨節中，灸二七壯，禁針。</p>
<p>主治迎風冷淚，風眼爛弦等症，以上大小骨空二穴，宜口吹火滅。</p>
<p><u>後谿</u>　在手小指末節後外側，橫紋尖上陷中，仰手俯拳取之。一云在手腕前外側，拳尖起骨下陷中，手太陽所注為腧，刺一分，留二呼，灸一壯，一云三壯。</p>
<p>主治目翳，鼻衄，耳聾。通玄賦云：治頭頂立安。捷法云：肺與三焦熱病，腎虛頭痛，肝厥頭暈，及頭目昏沉，偏正頭風疼痛，兩額顱眉角疼痛，太陽痛，頭項拘急，痛引肩背，醉後當風嘔吐不止，惡聞人言，眼赤痛，衝風淚下不已。</p>
<p><u>行間</u>　在足大趾間動脈應手陷中。一云在足大趾次趾岐骨間，上下有筋，前後有小骨尖，其穴正居陷中，有動脈應手，足厥陰所溜為榮。刺三分，留十呼，灸三壯。</p>
<p>主治中風口喎，四逆，嗌乾煩渴，瞑不欲視，目中淚出。百證賦曰：兼睛明，可治雀目汗氣。</p>
<p><u>二間</u>　一名間谷，在食指末節前內側陷中，手陽明所溜為榮，刺三分，留六呼，灸五壯。</p>
<p>主治目黃口乾，口眼喎斜。通玄賦云：治目昏不見。</p>

<h3>毫針式</h3>
<figure>
<img data-orig-src="urn:270:10180.jpg" alt="毫針式圖">
</figure>
<p>尖如蚊虻喙，取法於毫毛，長一寸六分，主寒痛痹在絡。</p>
<p>或問曰：睛明、迎香、承泣、絲竹空等穴皆禁灸，何也？曰：穴近目，目畏火，故禁灸也。以是推之，則知睛明不可灸矣。凡灸頭面之艾炷，宜小麥大，不宜多灸，蓋頭面為諸陽之首故也。若四肢炷稍大，背腹則又大，不妨多灸，四肢多灸則枯細。瘦人春夏之月刺宜淺，肥人秋冬之月刺宜深，此行針灸之大法也。</p>
<p>古人灸艾住火，便用洗法，以赤皮蔥、薄荷葉煎湯溫洗瘡周圍，約一時久，令驅逐風散於瘡口出，更令經脈往來不澀，自然疾愈。若灸火退痂後，用東南桃枝青嫩皮煎湯溫洗，能護瘡中諸風。若瘡內黑爛，加胡荽煎洗。若疼不可忍，加黃連煎洗，神效。古人貼灸瘡不用膏藥，要得膿水出多而疾除。資生云：春用柳絮，夏用竹膜，秋用新綿，冬用兔腹下白細毛，或貓腹細毛。今人多以膏藥貼之，日兩三易，欲其速愈，此非治疾之本意也。但今貼膏藥，意在避風，亦取其便，惟久久貼之可也。</p>

<h3>金針辨義</h3>
<p>古人云金針者，貴之也。金為五金之總名，銅鐵金銀皆是也。《本草》云：馬銜鐵無毒，可作針。以馬屬午屬火，火剋金，能解鐵毒，故用以作針。</p>

<h3>煮針法</h3>
<p>煮針一法，《素問》原無，今世用之，欲溫而澤也。是法有益而無害，故從之。</p>
<p>危氏書，用烏頭、巴豆各一兩，硫黃、麻黃各五錢，木鱉子、烏梅各十個，將針入水，用砂鍋內或罐內煮一日，洗擇之，再用止痛藥沒藥、乳香、當歸、花蕊石各五錢，又如前水煮一日，取出，用皂角水洗，再於犬肉內煮一日，仍用瓦屑打磨淨，端直，松子油塗之，常近人氣為妙。</p>

<h3>金針式</h3>
<figure>
<img data-orig-src="urn:270:10181.jpg" alt="金針式圖">
</figure>
<p>金針柄以紫檀花梨木或犀角為之，長二寸八九分，如弓弦粗，兩頭鑽眼，深三四分，用止好赤金子抽粗絲，長一寸，用乾麵調生漆，嵌入針柄根內外，餘六分許，略尖，不可太鋒利，恐摜瞳神，以鵝毛管套收。平日收藏匣內，臨用供於佛前，無有不驗。此龍樹王菩薩神針也。</p>

<h3>用水法</h3>
<p>凡撥金針之時，須看患目者之人老弱肥壯，若氣盛者，欲行針之際，前二三日，先服退氣散血之劑數服，平其五臟，弱者不必服之。臨撥，新汲井水一盆，放於桌上，令患目者，對盆就洗，醫家側坐，以手蘸水，頻頻於眼上連眉稜骨淋洗，使眼內腦脂得水乃凝，以洗透數十遍，冷定睛珠為度，然後用針，庶幾隨手而下，並不黏滯矣。</p>

<h3>撥內障手法</h3>
<p>凡撥眼要知八法，六法易傳，惟二法巧妙，在於醫者手眼心眼，隔垣見證。手法探囊取物，方得其法。臨撥，先令患者以水洗眼如冰，使血氣不行為度，兩手各握紙團，端坐椅上，後用二人將頭扶定，醫人先用左手大指二指，分開眼皮，按定黑珠，不令轉動，次用右手持金針，如撥右眼，令患者視右，方好下針，庶鼻梁骨不礙手，離黑珠與大眥兩處相平分中，慢慢將針插下，然後斜回針首，至患處，將腦脂撥下，復放上去又撥下來，試問患者，看見指動，或青白顏色，辨別分明，然後將腦脂送至大眥近開穴處，護睛水內盡處，方徐徐出針，不可早出，恐腦脂復還原位，撥左眼側左銳眥。</p>
<p>凡行針，須用朔望對神祈佛，通誠鄉貫姓名敬祝。用針者亦逢朔望唸咒七遍，畫符一道封針。臨用必先齋戒，設供香燭之類。又畫符一道，取太陽神光，接其眼光，亦唸咒。大叫救苦救難南海觀世音菩薩，其針自轉。令用針者心膽大，開不驚，先畫後三光符下針，宜天氣晴明，用開成除收日，忌子日。</p>

<h3>開針三光符</h3>
<figure>
<img data-orig-src="urn:270:10182.jpg" alt="開針三光符圖">
</figure>
<p>書符默唸，取日光，接神光，明目光。</p>
<p>咒曰：清淨眼，紫金燈，洒洒水離黃沙。</p>
<p>滿藏經：千手千眼千龍王，文殊大士騎獅子，普善菩薩騎象王，目神夜裹云膜內障盡消除。強中強，吉中吉，婆羅會上有殊利，眼中一切得光明，清靜般若波羅蜜。</p>

<h3>封針符</h3>
<figure>
<img data-orig-src="urn:270:10183.jpg" alt="封針符圖">
</figure>

<h3>封眼法</h3>
<p>預收芙蓉半老綠葉，曬乾為末，用井花涼水調勻，以綿紙剪圓塊，如茶盅口大，先將敷藥敷眼上眉稜骨及下眶，以紙一層封貼藥上，又上藥一層，蓋紙一層封定，俟將干，以筆蘸水潤之，日夜數次，夏月倍之，一日一換，仰面而臥。若將針眼向下就枕，防腦脂從上覆下也。起坐飲食，大小二便俱宜緩，不可用力震動，三日內，只用溫和稀粥，爛熟餚饌，不可震動牙齒。三日後，開封視物，服藥靜養而已。</p>
<p>針後若目疼痛，急取生艾，或干艾，同生蔥各半，共搗，銅鍋內炒熱，布包熨太陽穴，三五次即止。若瞳神有油氣不清，當平肝氣，用檳榔、枳殼、柴胡之類。作嘔吐，用藿香、淡豆豉、薑製厚朴、半夏之類。火旺體厚者，宜清火順氣消痰，用黃連、枳殼、檳榔、半夏、麥冬、瓜蔞之類。老弱者，有茯神、熟地、枸杞、麥冬、棗仁、貝母、白朮、橘紅、五味子、白芍、當歸之類。針後忌用川芎，恐行血作痛。太陽頭痛，用防風、白芷、羌活、石膏之類。痛甚，用炒鹽熨之。若白睛赤，用柴胡、紅花、赤芍、歸尾、梔仁、桑皮、防風之類。瞳神微散，用白芍、五味子、麥冬、茯神、人參、當歸、酸棗仁之類。受熱致瞳神細小者，用寒水石、當歸、黃連、麥冬、茺蔚子、柴胡、炒梔仁之類。若障復朦，宜服平肝順氣之劑，其障自退，如不速退，復再針撥亦可。</p>
<p><u>退氣散血飲</u></p>
<p>大黃　當歸身　乳香　沒藥　連翹　穿山甲　白芷（各等分）</p>
<p>上銼劑，白水二盅，煎至八分，去滓，食遠服。</p>
<p>愚按：此症乃濕熱鬱積，蒸爍腦脂下垂，故珠內有膜遮蔽瞳仁之光，猶如布慢懸於明窗之內，外人雖見其窗似明，孰知窗內有幔懸掛而不明也。但今人以訛傳訛，皆謂瞳仁反背，其訛相延已久，一時難以正之，當知此症惟用金針入珠內，撥去脂膜，頃刻能明，此論惟可與知者道，難與俗人言也。謹辨之，以為後人垂鑑。</p>
<p>上《龍木論》金針開內障大法，謹按其法。初患眼內障之時，其眼不痛不澀不癢，頭不旋不痛，而翳狀已結成者，必俟歲月障老，始宜金針撥去其翳，如撥雲見日而光明也。今具其略於後。</p>

<h3>開內障圖</h3>
<p><u>圓翳</u>　初患時見蠅飛花發，垂蟻薄霧輕煙，先患一眼，次第相牽，俱圓翳，如油點浮水中，陽看則小，陰看則大，金針一撥即去。</p>
<p><u>滑翳</u>　翳如水銀珠，宜金針撥之。</p>
<p><u>澀翳</u>　翳如凝脂色，宜金針撥之。</p>
<p><u>浮翳</u>　藏形睛之深處，細看方見，宜金針撥之。</p>
<p><u>橫翳</u>　橫如劍脊，兩邊薄，中央厚，宜針於中央厚處撥之。</p>
<p>以上五翳，皆先患一目，向後俱損，初患之時，其眼痛澀，頭旋額痛，雖有翳狀，亦難針撥。獨偃月翳、棗花翳、黑水凝翳，微有頭旋額痛者，宜針輕撥之。</p>
<p><u>冰翳</u>　初患時頭旋額痛者，眼瞼骨鼻頰骨痛，目內赤色，先患一目，向後翳如冰凍堅白，宜於所經過脈，針其腧穴，忌出血，宜針撥動，不宜強撥。</p>
<p><u>偃月翳</u>　初患時微微頭旋額痛，先患一目，次第相牽俱損，翳一半厚一半薄，宜針，先從厚處撥之。</p>
<p><u>棗花翳</u>　初患時微有頭旋眼澀，目中時時癢痛，先患一眼，向後俱臀，周圍如鋸齒，輕輕撥去，莫留短腳，兼於所過之經，針灸其腧。</p>
<p><u>散翳</u>　翳如酥點，乍青乍白，宜針撥之。</p>
<p><u>黑水凝翳</u>　初患時頭旋眼澀見花，黃黑不定，翳凝結青色，宜針撥之。</p>
<p><u>驚振翳</u>　頭腦被打築，惡血流入眼內，至二三十年成翳，翳白色，先患之眼不宜針，牽損後患之眼，宜針撥之。</p>
<p>雖不痛不癢，其翳黃色紅色者，不宜針撥。翳破散者，不宜針撥。中心濃重者，不宜針撥。撥之不動者，曰死翳，忌撥。獨白翳黃心，宜先服藥後針之。若無翳者，名曰風赤，不宜針之。</p>
<p><u>白翳黃心</u>　翳四邊白中心黃者，先服逐翳散，次針足經所過諸穴，後用金針輕撥，撥若先損一目，向後俱損。</p>
<p><u>烏風</u>　無翳，但瞳人小，三五年內結成翳，青白色，不宜針。視物有花為虛，宜藥補，不宜藥瀉。</p>
<p><u>肝風</u>　無翳，眼前多見虛花，或白或黑，或赤或黃，或一物見二形，兩眼同患，急宜補治，切忌房勞。</p>
<p><u>五風變</u>　初患時頭旋額痛，或一目先患，或因嘔吐，雙目俱暗，瞳子白如霜。</p>
<p><u>綠風</u>　初患時頭旋額角偏痛，連眼瞼眉及鼻頰骨痛，眼內痛澀，先患一眼，向後俱損，無翳，目見花，或紅或黑。</p>
<p><u>黑風</u>　初患時頭旋額偏痛，連眼瞼鼻頰骨痛，眼痛澀，先患一眼，向後俱損，無翳，眼見黑花。</p>
<p><u>青風</u>　初患時微有痛澀，頭旋腦痛，先患一眼，向後俱損，無翳，勞倦加昏重。</p>
<p><u>雷頭風</u>　初患時頭旋噁心嘔吐，先患一目，次第相牽，俱變傷，瞳神或大或小，凝脂結白。</p>

<h3>用針忌日</h3>
<p>子時在踝　丑時在頭　寅時在耳　卯時在面</p>
<p>辰時在頭　巳時在乳　午時在腳　未時在腹</p>
<p>申時在心　酉時在背　戌時在腰　亥時在股</p>

<h3>針灸避人神論</h3>
<p>《千金》云：欲用針灸，先知行年宜忌及人神所在，不與禁忌相犯即可。故男忌除，女忌破，男忌戌，女忌巳。有曰：神忌有每月忌，有十二時忌，有四季人神，有十二部年人神，九部傍通人神，有雜忌傍通人神，有血支血忌之類。凡醫者不能知此避忌。若逢病人危會，男女氣怯，下手至困，通人達士，豈拘此哉！若遇卒暴急患，皆不拘禁忌。許希云：卒暴之疾，須速灸療，一日之間，止忌一時是也。《千金》云：癰疽、疔腫、喉痹，客忤，尤為急切。凡作湯藥宜速，不可避凶。又曰：凡卒暴急症並中風卒僕，痰厥等症，即用針灸治療。若論忌神，少緩則不可救。此所以不可拘泥也。若平居從容，治病於末形，選吉日避人神可也。</p>

<h3>取十二建人神之忌時</h3>
<p>建日在足禁晡時，除日在眼禁日入，滿日在腹禁黃昏，平日在背禁人定，</p>
<p>定日在心禁半夜，執日在手禁雞鳴，破日在面禁平旦，危日在鼻禁日出，</p>
<p>成日在唇禁食時，收日在頭禁寅時，開日在耳禁午時，閉日在目禁日映。</p>

<h3>附：前賢治目醫案補遺諸方</h3>
<p><u>十全大補湯</u>　治諸虛百損，榮衛不和，形體羸瘦，面色痿黃，腳膝痠疼，腰脊倦痛，頭眩耳重，口苦舌乾，骨熱內煩，心忪多汗，飲食進退，寒熱往來，喘嗽吐衄，遺精失血，婦人崩漏，經候不調。凡病後不爽，及憂慮傷動血氣，此藥平補有效。</p>
<p>白茯苓　白朮（土炒）　肉桂（去粗皮）　川芎　當歸身　人參　黃耆（蜜制）　白芍　熟地黃　甘草（炙各等分）</p>
<p>上銼劑。水二盅，生薑三片，大棗一枚，煎至八分，去滓溫服，不拘時候。</p>
<p>按：《經》曰：氣主煦之，血氣濡之。故用人參、白朮、黃耆、茯苓、甘草甘溫之品以補氣，氣盛則能充實於肌肉矣。用當歸、川芎、白芍藥、地黃、肉桂味厚之品以補血，血生則能潤澤其枯矣。</p>
<p><u>七宣丸</u>　治風氣結聚，宿食不消，兼砂石皮毛在腹中，及積年腰腳疼痛，冷如冰石，腳氣衝心，煩憤悶亂，頭旋暗倒，肩背重痛，心腹脹悶，胸膈閉塞，風毒腫氣，連及頭面，大便或秘，小便時澀，脾胃氣痞，不能飲食，腳氣轉筋，掣痛攣急，心神恍惚，睡臥不安等疾。</p>
<p>錦紋大黃（麵裹煨十五兩）　甘草（灸四兩）　柴胡（去苗，洗）　訶黎勒皮　枳實（焙）　木香（各五兩）　桃仁（泡去皮尖，焙乾六兩）</p>
<p>上為細末，煉蜜為丸，如梧桐子大。每服二三十丸，食遠臨臥米飲送下，漸增至四五十丸，取宣利為度，覺病勢退愈則止服。不問男女老少，並宜服之，量虛實增減。</p>
<p><u>神功丸</u>　治三焦氣壅，心腹痞悶，六腑風熱，大便不通，腰腿疼痛，肩背重痛，頭昏面熱，口苦咽乾，心胸煩躁，睡臥不安，及治腳氣，並素有風人大便結燥。</p>
<p>火麻仁（另搗如膏）　人參（去蘆，各二兩、錦紋大黃麵裹煨）　訶黎勒（取干皮，各四兩）</p>
<p>上為細末，另入麻仁膏擦勻，加煉蜜丸，如梧桐子大，每服二三十丸，滾白湯或溫酒米飲皆可送下，食遠臨臥時服。如大便不通，可倍丸數，以通利為度。</p>
<p><u>小柴胡湯</u>　治傷寒溫熱病，身熱惡風，頸項強急，胸滿脅痛，嘔噦煩渴，寒熱往來，身面皆黃，小便不利，大便秘澀。或過經未解。或潮熱不除。及瘥後勞復，發熱疼痛。婦人傷風頭痛煩熱，經血適斷。寒熱如瘧，發作有時。及產後傷風，並宜服之。</p>
<p>柴胡（去蘆，半斤）　人參（去蘆）　甘草（灸）　黃芩（各三兩）　半夏（湯泡七次，焙乾，二兩五錢）</p>
<p>上銼劑，或為粗末。每服三五錢，水二盅，生薑三片，棗一枚，去核同煎七分，去滓溫服，不拘時候。小兒分作二服，量其大小多寡。</p>
<p>按：邪在表則惡寒，邪在裡則發熱，邪在半表半裡則惡寒且熱，故寒熱往來，少陽之脈，行於兩脅，故令脅痛。其經屬於膽，膽汁上溢，故口苦，膽者肝之腑，在五行為木，有垂枝之象，故脈弦。柴胡性辛溫，辛者金之味，故用之以平目。溫者春之氣，故用之以入少陽。黃芩質枯而味苦，枯則能浮，苦則降。君以柴胡，則入少陽矣。然邪之傷人，常乘其虛，用人參、甘草者，欲中氣不虛，邪不得復傳入里耳。是以中氣不虛之人，雖有柴胡證，而人參在可去也。邪初入表裡，氣逆而煩嘔，故用半夏之辛，以除嘔逆。邪半在表，則榮衛爭，故用薑棗之辛甘，以和榮衛。</p>
<p><u>二陳湯</u>　治痰飲之患。或嘔吐噁心，或頭眩心悸，或中脘不快，或發熱發寒，或因食生冷，脾胃不和。</p>
<p>半夏（湯泡洗七次，薑汁炒）　廣陳皮（湯泡，去白，各一錢半）　甘草（灸，七分）　白茯苓（一錢）</p>
<p>上銼劑。水二盅，生薑三片，烏梅一個，同煎至六分，去滓，不拘時溫服。</p>
<p>按：水穀入胃，無非濕也。脾土旺則能運化水穀，上歸於肺，下達膀胱，無濕氣之可留也。惟夫脾弱不能制濕，則積而為痰飲。半夏之辛能燥濕，茯苓之淡能滲濕，甘草之甘能健脾，陳皮之辛能利氣。脾健則足以制濕，氣利則積飲能行。東南之人，多有濕飲之痰，故丹溪恆主之，其曰加升提之劑者，亦清氣升而濁氣自降之謂。</p>
<p>按：此湯乃治一身之痰，都管之要藥也。欲下行加引下藥，黃柏、木通、防己之類。欲上行加引上藥，升麻、柴胡、防風之類。又曰：二陳加升入之藥，能使大便潤而小便長。</p>
<p><u>溫白丸</u>　治心腹積聚，久癥癖塊，大如杯碗，黃疸宿食，朝起嘔吐，肢滿上氣，時時腹脹，心下堅結，上乘搶心，旁攻兩脅。十種水病，八種痞塞，翻胃吐逆，飲食噎塞。五種淋疾，九種心痛，積年食不消化。或瘧痰連年不瘥，及療一切諸風，身體頑痹不知痛癢。或半身不遂，或眉發墮落，及療七十二種風，三十六種遁屍疰忤及癲癇。或婦人諸疾，斷縮不生，帶下淋瀝，五邪煩心，憂愁思慮，意思不樂，飲食無味，月水不調，及腹中一切諸疾，有似懷孕，連年屢月，羸瘦困憊，或歌或哭，如有所使，俱服此藥，無不除愈。</p>
<p>川烏頭（炮，去皮臍，二兩五錢）　紫菀（去苗土葉）　柴胡（去蘆頭）　石菖蒲　厚朴（去皮，薑製）　桔梗　皂角（去皮子，炒）　吳茱萸（用湯洗，炒）　乾薑（炮）　黃連　人參　白茯苓　肉桂（去粗皮）　巴豆（去心皮膜，出油炒，另研）　蜀花椒（去目及閉口者，微炒去汗，各五錢）</p>
<p>上為細末，另入巴豆拌勻，煉蜜為丸，如梧桐子大。每服三丸，薑湯送下，食後臨臥服，漸加到至五丸七丸，通利則止，再縮減四服。</p>
<p><u>川芎茶調散</u>　治男婦小兒，諸風上攻，頭目昏重，偏正頭風疼痛，鼻塞聲重，傷風壯熱，肢體煩疼，肌肉蠕動，膈熱痰盛，婦人血風攻注，太陽穴疼，但是感風氣，悉皆治之。</p>
<p>蘇薄荷（去梗取葉，不見火，八兩）　防風（三兩）　白芷　川羌活　甘草（炙，各二兩）　細辛（去蘆，八錢）　川芎　荊芥穗（各四兩）</p>
<p>上為細末，每服二錢，食後茶清調下。或薑蔥煎服亦可。一方加菊花、殭蠶、蟬蛻，名曰菊花茶調散，常服清頭目。</p>
<p><u>四物湯</u>　能調益榮衛，滋養氣血，治衝任虛損，月水不調，臍腹疴痛，崩中漏下，血瘕塊硬，發歇疼痛，妊娠宿冷，將息失宜，胎動不安，血下不止，及產後乘虛風寒內搏，惡露不下，結生瘕聚，少腹堅痛，時作寒熱。</p>
<p>當歸身（去須，酒浸，微炒）　白芍藥（酒洗）　川芎（酒洗）　干熟地（酒蒸，各等分）</p>
<p>上銼劑。白水二盅，煎至八分，去滓溫服。</p>
<p>按：是方，治血分之聖藥也。用當歸引血歸肝經，川芎引血歸肺經，芍藥引血歸脾經，地黃引血歸腎經。惟心生血，肝納血，脾統血，肺行血，腎藏血，男子化而為精，女子化而為月水，血有形之物，屬乎陰，故名曰四物湯。</p>
<p>《經》云：氣血身之二儀也。天地之道，陽常有餘，陰常不足，人與天地相似，故陰血難盛而易虧。是方也，當歸、芍藥、地黃味厚者也，味厚為陰中之陰，故能生血。川芎味薄而氣清，為陰中之陽，故能行血中之氣。然草木無情，何以便能生血，所以謂其生血者，以當歸、芍藥、地黃能養五臟之陰，川芎能調榮衛中之氣，五臟和而血自生耳。若曰四物便能生血，則未也。師云：血不足者，以此方調之則可。若上下失血太多，氣息機微之際，則四物禁勿與之，所以然者，四物皆陰，陰者天地閉塞之令，非所以生萬物者也。故曰禁勿與之。</p>
<p><u>涼膈散</u>　治男婦小兒，臟腑積熱，煩躁多渴，面熱頭昏，唇焦咽燥，舌腫喉閉。目赤疼痛，鼻衄頷頰結硬，口舌生瘡，痰濕不利，涕唾稠黏，睡臥不寧，譫語狂妄，腸胃燥澀，便溺秘結，凡一切風壅等症，並宜治之。</p>
<p>黃芩（酒炒）　梔仁（炒黑）　蘇薄荷（各三兩）　連翹（四兩）　大黃（酒炒）　甘草（炙）　元明粉（各二兩）</p>
<p>上為粗末，每服四錢，白水二盅，煎至八分，去滓，食遠熱服。</p>
<p>按：是方黃芩、梔子味苦而氣涼，故瀉火於中。連翹、薄荷味薄而氣薄，故清熱於上。大黃、芒硝鹹寒而味厚，故諸實皆瀉。用甘草者，取其性緩而戀膈也。不作湯液而作散者，取其泥膈而成功於上也。</p>
<p><u>三黃丸</u>　治三焦積熱上攻，眼目赤腫，小便赤澀，大便結燥，五臟俱熱，腸風痔漏等症，並皆治之。</p>
<p>川黃連　黃芩　黃柏（俱用酒潤炒，各等分）</p>
<p>上為細末，煉蜜為丸，如梧桐子大。每服三錢，空心白滾湯送下。忌煎炒辛辣椒姜等熱物。</p>
<p>按：少火之火，無物不生，壯火之火，無物不耗。《經》曰壯火食氣是也。故少火宜升，壯火宜降。今以三物降其三焦之壯火，則氣得其生，血得其養，而三焦皆受益矣。黃芩苦而枯，故清熱於上，黃連苦而實，故瀉火於中。黃柏苦而潤，故瀉火於下。雖然火有虛實，是丸但可以治實火。若虛者用之，則火益盛，謂降多亡陰也。丹溪曰：虛火宜補。則虛實之辨，若天淵矣。明者當求之證焉。</p>
<p>一名三補丸，三補云何。謂以黃連、黃芩、黃柏三黃，能瀉三焦之火，火瀉則陰生，故曰三補。</p>
<p>按：是方，乃瀉中之補，非補中之補也。若真以為補，是向癡人說夢也。程岩泉曰：人皆知補之為補，而不知瀉之為補，知瀉之為瀉，而不知補之為瀉。真知言哉！</p>
<p><u>四季三黃瀉心丸</u>　治男婦三焦積熱。上焦有熱攻衝，眼目赤腫，頭項疼痛，口舌生瘡，中焦有熱，心膈煩躁，不善飲食。下焦有熱，小便赤澀，大便秘結，五臟俱熱，即生背癤瘡痍。及治五般痔疾，糞門腫或下鮮血，小兒積熱，亦宜服之。</p>
<p>大黃（酒浸，九蒸曬，春秋二夏一各五兩）　黃連（酒炒，春四夏五秋三冬一兩）　黃芩（酒炒，春四夏秋六冬二兩）</p>
<p>上為細末，煉蜜為丸，或用水疊為丸亦可，如梧桐子大。每服三錢，滾白湯送下。</p>
<p>按：味之苦者皆能降火，黃芩味苦而質枯，黃連味苦而氣燥，大黃苦寒而味厚。質枯則上浮，故能瀉火於膈。氣燥則就火，故能瀉火於心。味厚則喜降，故能蕩邪攻實。此天地親上親下之道，水流濕，火就燥之義也。</p>
<p><u>青州白丸子</u>　治男婦半身不遂，手足頑麻，口眼喎斜，痰涎壅塞，及一切風，他藥所不能療者。小兒驚風，大人頭風，洗頭風，婦人血風病，宜服之。</p>
<p>天南星（制，三兩）　白附子（二兩）　半夏（以水浸洗過，白大者用，七兩）　川烏頭（去皮臍，五錢，各生用）</p>
<p>上為細末，以生絹袋盛，用井花水擺，未出者更為手揉令出。如有滓，更研，再入絹袋，擺淨為度。放磁石盆中，日曬夜露，至曉棄水，別用井花水攪，又曬至來日早，再換新水攪。如此春五日、夏三日、秋七日、冬十日，去水曬乾後如玉片，碎研，以糯米粉煎粥清為丸。如綠豆大，初服五丸，服至十五丸，生薑湯送下，不計時候。如癱瘓風，溫酒下二十丸，日進三服，至三日後當有汗，便能舒展。</p>
<p><u>大承氣湯</u>　治陽明胃經，積熱攻目，其脈沉實，睛珠疼痛，眩運，紅腫生翳，累發累治，久服寒涼之劑太過，以致寒裹火邪，結熱未除，治宜瀉滿，通大便，不實熱可也。</p>
<p>錦紋大黃（酒洗，炒）　芒硝（各三錢）　厚朴（去皮，炙）　枳實（炙，各二錢）</p>
<p>上為劑，水四盅，先煮厚朴、枳實至二盅。入大黃煎二三沸，入硝煎溫服，取利為度。如不利，再投一服。</p>
<p>按：《經》云：燥淫所勝，以苦下之。大黃之苦寒，以瀉實熱，枳實之苦辛溫，收腸胃壅滯，潤燥除熱。又曰：燥淫於內，治以苦溫。厚朴之苦辛溫，破腹中結燥。又曰：熱淫所勝，治以鹹寒。芒硝之咸，以攻蘊熱之堅痞。</p>
<p><u>白通湯</u>　治少陰腎水，客寒自利，宜通陽氣，溫中散寒，故用蔥白通氣，助乾薑、附子溫中散寒可也。</p>
<p>蔥白（四莖）　乾薑（二錢）　附子（制過，三錢）</p>
<p>水二盅煎服。本方加人尿、豬膽汁，苦寒使熱藥不為寒氣所格，乃《內經》所謂甚者從治之法是也。</p>
<p><u>十棗湯</u>　治傷寒熱，內蓄伏飲，以致頭疼，心下痞滿，引脅下痛，乾嘔氣。治宜下熱逐飲為當。《經》云：辛以散之。故用芫花之辛以散飲。苦以泄之，故用甘遂、大戟之苦以泄水，大棗之甘以益脾土。</p>
<p>芫花（錢半）　甘遂（四錢）　大戟（一錢）　大棗（六枚）</p>
<p>上取白水二盅，先煮大棗至八分，入前三味共為細末。每服二錢，用大棗汁調服，吐之為度。</p>
<p><u>導痰湯</u>　治風痰湧盛者。</p>
<p>半夏（制，二錢）　廣陳皮（去白）　枳實（去穰）　赤茯苓　甘草（炙）　膽南星（各一錢）</p>
<p>上銼劑。白水二盅，生薑三片，煎至八分，去滓溫服。</p>
<p>去風痰者，濕土生痰，痰生熱，熱生風也。半夏、陳皮、茯苓、甘草，前之二陳湯耳。加南星以治風痰，入枳實去痰如倒壁。</p>
<p>《保命集》　當歸湯　治翳，補益瞳人。</p>
<p>當歸身　黃芩　赤芍藥（各一錢半）　柴胡　川黃連（各一錢）　甘草（六分）　熟地黃（二錢）</p>
<p>上銼劑。白水二盅，煎至八分，去滓溫服。</p>
<p>《保命集》　羚羊角散　治冰翳久不去者。</p>
<p>羚羊角（銼細末）　升麻　北細辛（各等分）　甘草（炙，減半）</p>
<p>上為細末，一半煉蜜為丸，每服五六十丸，用一半為散，以清水煎滾，吞丸子，食後送下。散服二錢，空心滾湯送下。</p>
<p>《濟陰》　地黃丸　治三陰虧損，虛火上炎，致目睛散大，視物不真。或昏花澀緊，作痛畏明。或卒見非常之處等症。其功效與六味還少丹相似。</p>
<p>遼五味　當歸　山茱萸　菊花　肉蓯蓉　山藥　巴戟肉　枸杞　熟地黃　麥冬（去心，各等分）</p>
<p>上為細末，煉蜜為丸，如梧桐子大。每服四十丸，空心白滾湯送下。</p>

<h2>點眼藥法</h2>
<p>凡治目點眼藥，必按時候，每日須過已至午始點。蓋人之陰陽，與天地同，子後一陽生，午後一陰生，正是陽生之際，火亦生焉。若點藥犯之，則火勢難遏。午後屬陰，方宜點藥。或膏或散或錠，用犀簪骨簪。如錠膏必蘸水乳磨化，如散者則干挑，俱先宜少點些微。若目受藥，再略多些不妨，不可令患目者疼而怕點，即系仙丹，患者畏恨，要在醫者輕手，徐徐對病投藥，命患者閉目仰面，久不睜，切戒妄想多言。輕則可點二三次，重則點三四次，必用簪撥淨藥滓，不可過點，過多點則未必爽快，恐激動其火，反復增其患矣。</p>

<h3>秘製點眼丹藥諸方</h3>
<p><u>靈飛散</u>　治目疾。消腫止淚明目，去翳退赤定痛，收濕除爛一切等症。</p>
<p>爐甘石（火煅通紅，用童便淬，如此七次，水飛淨，曬乾聽用，每用一兩）　明硃砂　琥珀　珍珠　牛黃　真熊膽（以上俱各另研膩粉，各一錢）　靈藥（二錢）</p>
<p>上和極勻。每用牙簪挑少許點眼。閉目片時，再點。又閉片時，待藥性過，然後用簪撥去藥滓，溫水洗淨。每日點二三次。久閉為妙。</p>
<p><u>附：靈藥方</u></p>
<p>水銀　黑鉛（各五錢）　火硝（八錢）　官硼（二錢）</p>
<p>先將鉛化開，入水銀作一家，再加硝、硼研勻，入陽城罐內，鹽泥封固，打火三炷香，先文後武，待冷，取出聽用。</p>
<p>按：此靈飛散所宜制也。是散也，甘石收濕除爛，靈藥磨翳撥雲。若砂、珀、珠末、牛黃、熊膽者，解毒清熱、止淚退赤、明目之品也。凡目有外症者，俱可用。</p>
<p><u>五膽膏</u>　治一切火熱赤眼，流淚爛弦，怕熱羞明，或痛或癢等症。</p>
<p>熊膽　鯖膽　鯉膽　豬膽　羊膽　川蜜（等分）</p>
<p>上將膽蜜入銀銚或銅銚中，微火熬膏取起，用磁盒藏之，出火毒，點眼神良。</p>
<p>夫目證內熱則瞼赤，肝熱則出泣，微熱則癢，熱盛則腫痛，或癢或痛，皆火之故也。氣熱則神濁昏冒，故令晝不能視物，陽盛者喜水惡火，故目不可以近燈光。此經所謂天明則日月不明，邪害深竅也。五膽之苦，是以清熱。用蜜之潤，是以濟火。且諸膽者，乃甲木之精也。蜜者，百花之精也，皆有滋潤九竅之妙焉。</p>
<p>宋真宗皇帝敕封　瓊液膏　治目一切不療之火病等症。</p>
<p>熊膽　牛黃　硼砂　蕤仁（去殼皮，淨肉）　黃連（各一錢）　龍腦（五分）　蜂蜜（一兩）</p>
<p>上熊膽、牛黃、蕤仁、黃連四味，長流水二大碗，傾於砂鍋之內，煎至半錠，用重綿紙濾過去滓，入蜂蜜，再用文武火熬至紫金色，蘸起牽絲為度，不可太過不及，取出，入硼砂、龍腦，研極細末，和勻，入磁罐內封固，入土埋七日出火氣，簪腳挑少許，點於目內，瞑目片時，候藥過性方開，每日點二三次。仍忌一切動風之物。</p>
<p><u>紫金錠子</u>　治眼疾。不分遠年近日，諸般翳膜，血灌瞳人，胬肉攀睛，拳毛倒睫，積年赤瞎，暴發赤腫，白睛腫脹，沙澀難開，火燥緊澀，怕日羞明，眵多淚，爛弦風癢，視物昏花，迎煙淚出，目中溜火，諸般目疾。</p>
<p>爐甘石（煅飛）　黃丹（各半斤）　當歸　硼砂（各五錢）　川黃連　硃砂（各一兩）　白礬（生用）　硇砂（制）　白丁香　輕粉　貝齒　石蟹（煅飛）　海螵蛸　熊膽　乳香　沒藥　白珍珠　麝香（各一錢二分半）　梅花片（二錢，其片麝入，忌氣味走泄，宜諸藥合畢加入）</p>
<p>上除腦、麝外，余各另製為末。秤合和勻，入黃連水，研至千萬餘下，自干，次入麝香，研細羅過，又次入片腦，再研復羅入後膏，搜和作錠子陰乾。</p>
<p>豬胰子（四枚，以稻草挪洗，去膏膜乾淨，無油為度，再用布包，搗爛入藥）　生地黃　當歸　黃連（一斤）　防風　龍膽草　黃柏（各二兩）　訶子（八枚）　蕤仁（去皮殼，五錢）　大鵝梨（八枚）　冬蜜（八兩，另熬，酥干為度）</p>
<p>上將當歸等八味，洗淨銼碎，以水浸於銅器內，春夏三秋四冬七日，濾去滓，復添水熬三次，取盡藥力，以密絹綿紙重濾過，澄去砂土，漫水煎熬，槐、柳枝各四十九條，互換一順攪，不住手，攪得此藥如飴糖相類，入蜜和勻，磁器盛，放湯瓶口上，重湯蒸燉成膏，復濾淨，滴入水中，沉下成珠可丸為度，待數日，出火毒，再溶化，入末和勻，杵搗為丸錠，陰乾，金、銀箔為衣。每以少許新汲水浸化開，鴨毛蘸點眼大眥內，又可以熱水泡化，作洗眼藥亦可。如水冷，再暖。用口洗五六次，日點二三次，大效。</p>

<h3>陽丹藥品法制</h3>
<p>爐甘石，眼科之要藥也。選輕白者佳，四兩，用蘇薄荷、羌活、防風、麻黃、荊芥穗、川芎、白芷、細辛，發散之藥各二錢。用清河水，或雪水更妙，四大碗，煎至半，去滓，將甘石捶碎，入藥中，於瓶內煮乾為度（此陰制用陽藥煎水法也）。又用龍膽草、黃芩、赤芍藥、大黃、生地黃、黃連、木賊草、連翹、劉寄奴、黃柏、夏枯草、淨當歸、千里光、菊花、山梔仁苦寒之藥各二錢，用井水五碗，春夏浸二日，秋冬浸四日，常以手攪之，浸畢去滓，將藥水分作清、濁二碗，將所煮甘石入陽城罐內，大火煅紅，鉗出少時，先以濁水淬入，再煅再淬，以水盡為度，此陽制用陰藥浸水法也。又將前陰制煎水藥滓，及陽制浸水藥滓共合一處，浸水二碗，去滓濾淨，再澄清，將煉過甘石傾內研攪，浸露一宿，飛過，分輕重兩處曬乾，上者為輕，下者為重，各研極細收藏，輕者治輕眼，重者治重眼，此陽丹合制用藥之法也。蓋甘石經火煉，本陽藥也，又用發散藥制度是辛甘發散為陽之象，故以陽丹名。又用陰藥為陰制者，是陽中亦有微陰之象，及治火毒法也。</p>

<h3>陰丹藥品法制</h3>
<p>銅綠（黃連水煮，飛過陰乾，一錢五分）　青鹽塊（白水洗）　乳香（各三分）　硇砂（甘草水洗，六分）　密陀僧（飛過，二分）　沒藥（三分五釐）</p>
<p>又將前制陽丹爐甘石一兩，共七味，俱研極細，勿令犯火，所以為陰藥也。中用陽丹甘石者，為陰中有陽之象也。但只用蘇州薄荷淨葉、川黃連、龍膽草三味各等分，浸水二盞，露一宿，去滓，濾淨水一盞，入前藥在內調勻，明月下露一宿，而得月之陰氣，次日曬乾，又得日之陽氣也。俟夜露日曬透干，再研極細，入後藥，此制陰丹之法也。</p>
<p>川黃連（去皮毛，洗淨，干，六分三釐）　草烏（新白者，六分）　細辛（去土葉，五分）　胡黃連（條實者，洗淨，干，四分）　薄荷（要蘇州淨葉，洗淨，曬乾，三分）</p>
<p>以上五味，乃疏風退熱之藥，取象於五輪之義也。各研極細拌勻，用人乳和丸，如小豆大，用絹袋盛之，懸於東屋角頭風乾，再研極細，篩過，和前藥內，共研勻，又入後藥。</p>
<p>生薑粉（用大鮮苗四五塊，竹刀齊中切片，剜孔以黃連末填內，濕紙包火煨，取出搗爛，絹濾出薑汁，放日中曬乾，一分半）　硃砂（明者，飛過，六分）　黃丹（黃連水飛過，曬乾，研為細末）　白丁香（真者，飛過）　粉霜（各一分）　螵蛸（去粗皮，研）　輕粉（各一分半）　制牙砂硝（四兩）　血竭（艾熏，研，四分）　雄黃（飛過，分半）　珍珠（五分，細研）</p>
<p>以上陰丹藥味，共和一處，研極細，用磁罐收貯，是為陰丹。藥雖頗峻，但合時有輕重緩急之分，而有病輕則輕，病重則重之法也。如用者，須當斟酌。</p>

<h3>配合陰陽法式</h3>
<p>前所制陰陽二丹，無獨用之理。所謂孤陽不生，孤陰不長之義。然配合之法，其名有五，取陰陽生五行之義也。開列於後：</p>
<p>上藥研有先後，二丹為先後所配。如加粉砂、礬味為次，而片、麝則又候諸藥研至極細時，方可加入同研。凡閤眼藥，皆依此法，而粗細須以舌嘗之。大抵女人眼藥宜從右轉，男子宜從左轉，否則治目有反攻之患，須識此意。</p>
<p><u>一九金丹</u></p>
<p>陽丹（九分）　陰丹（一分）　硼砂（一分二釐）　玄明粉（風化，一釐）　明礬（一釐）　麝香（二釐）　冰片（三釐）</p>
<p><u>二八木丹</u></p>
<p>陽丹（八釐）　陰丹（二釐）　粉霜（二釐）　玄明粉（風化，二釐）　硼砂（二分）　明礬（一釐）　麝香（二釐）　梅花片（三釐）</p>
<p><u>三七水丹</u></p>
<p>陽丹（七分）　陰丹（三分）　粉霜（四釐）　硼砂（一分）　麝香（一釐）　冰片（三釐）</p>
<p>此丹不用礬。</p>
<p><u>四六火丹</u></p>
<p>陽丹（六分）　陰丹（四分）　粉霜（六釐）　硼砂（一分五釐）　明礬（二釐）　麝香（釐半）　冰片（三釐）</p>
<p><u>陰陽合配土丹</u></p>
<p>陽丹（五分）　陰丹（五分）　粉霜（八釐）　硼砂（二分）　明礬（二釐）　麝香（一釐）　冰片（三釐）</p>

<h3>用丹頭大要</h3>
<p>前所配合諸丹，按陰陽生五行之義也。其輕重之分，則金丹為輕，而木丹水丹則漸加重，暴發赤眼，近年翳膜，可以酌點者也。至若火、土二丹，則為峻重，遠年老翳膜，胬肉攀睛，方可施治，可暫點數次，不可常點。所謂邪輕則輕，邪重則重，又須量人眼內容受何如，以意推裁，不必拘執，故曰神而明之，存乎其人。然點眼宜飽，治重眼患乎吹，若翳膜在眼珠上，必吹可到，吹較點多有神效，眼輕則不宜吹，吹點後，則以桑白皮、側柏葉煎水稍熱洗之，一可以退散赤脈，二可以洗去藥毒，切勿用冷水洗，忌寒涼，點至將愈時，則不可過點。蓋留有餘不盡之意，恐過點以致復發，須識此意。</p>
<p><u>不換金撥雲丹</u>　治一切遠年近日翳障，皆能復明。</p>
<p>大石蟹（一個，為則照後製法）　大黃　桔梗　川黃連　黃柏　黃芩　防風　荊芥穗　羌活　烏藥　陳皮　蘇薄荷　枳殼　乾薑　前胡　桑白皮　薑黃　細辛　當歸　木賊　菊花　柴胡（各等分）</p>
<p>上將二十二味細銼，用水五大碗，放銅器內浸三日，將布濾去滓，卻將石蟹微火煅，令紫色，入藥汁內蘸冷，取起，細研為末，就將藥水淘飛，浮清者以淨器盛浮水，安靜室勿動，以物覆器上，毋使塵垢入內，俟其澄清，傾去藥水，以蟹粉暴乾，取用配合後之諸藥。</p>
<p>蟹粉　坯子（各五錢）　熊膽　明硼砂　膽礬（各二錢）　銀硃　輕粉　蕤仁（霜）　硃砂（各一錢）　川椒　黃連　夜明砂　牛黃　珍珠　鷹條（各五分）　巴豆霜　血竭　金墨（各二分）</p>
<p>上各依製法，合研一日，極細無聲，磁罐貯之聽用，名曰丹頭。隨病輕重加減點眼，其效如神。</p>
<p><u>輕號</u></p>
<p>丹頭（五分）　冰片（一分）　麝香（三釐）　坯子（一錢）</p>
<p>上共研極細。專治一切風熱暴赤爛弦，迎風冷淚，怕熱羞明。或兼半年一發，或一年一發，歇作無時，悉以輕劑點之。不可輕用重藥，病輕藥重，反受其害，內服合病之劑為助。</p>
<p><u>次輕號</u></p>
<p>丹頭（六分）　冰片（一分）　麝香（三釐）　坯子（一錢）</p>
<p>上共研極細。專治久患不瘥，珠上必生薄翳。或有紅筋赤膜，悉以此次輕藥點之。每日三四次。若見退減，日點一二次，愈則勿點。</p>
<p><u>重號</u></p>
<p>丹頭（七分）　冰片（一分）　麝香（三釐）　坯子（一錢）</p>
<p>上共研極細。治眼患頗重，或翳障垂簾，或赤帶痛澀，用此吹點。每日三四次。目漸愈即止。吹藥點，數亦減，內服稍輕藥為愈。</p>
<p><u>至重號</u></p>
<p>丹頭（九分）　冰片（一分）　麝香（三釐）　坯子（一錢）</p>
<p>上共研極細。專治重眼厚膜遮睛，釘白翳，昏盲無見，方點此藥。每日二三次。漸愈漸減。</p>

<h3>秘授制爐甘石法</h3>
<p>用好田泥做成大窩球二個，外以硼砂、硝樸不拘多少，共為末。即將所做窩二個，日中暴乾極透。用上好羊腦甘石一斤，裝在窩內，將球相合，又用前硼砂鹽水調塗回濟，又用泥包過，以干為度，大炭周圍架之居中，煅至三炷香盡，色如松花樣為度，取出，淬入童便內，略輕研一遍，浮上者，逼在一處，重濁不碎者裝入，照前復煅，又淬再研，又逼所沉者，石腳不用，細末須炙烘得極干，再用三黃湯，開列於後，煮過曬乾，收貯聽用。</p>
<p><u>煮爐甘石三黃湯藥味</u></p>
<p>川黃連　黃柏　川羌活　黃芩　山梔仁　防風　木賊草　蟬蛻　家菊花　白芷　蘇薄荷　細辛　當歸身　川芎　荊芥穗　大黃　赤芍藥　連翹（各等分）</p>
<p>上銼一劑。白水四碗，煎至二碗，去滓澄清，入煅過甘石煮之。</p>

<h3>取汞粉法</h3>
<p>此粉如遇痰火症，配痰火藥；驚風症，配驚風藥。每劑中加四釐，無有不效。</p>
<p>汞一兩，鉛二錢五分，鐵杓熔化，另放冷定。再將白礬、牙硝、皮硝、皂礬各五錢，青鹽二錢，炒乾，再入鉛汞，共研極細。入罐升打，鐵盞紮好，硼砂鹽泥固濟，三釘駕於火上，先用文一炷，後武二炷為度。武火時以新羊毛筆蘸水盞內畫圈，香盡止，冷開取用。</p>

<h3>制硇砂法</h3>
<p>用好硇砂五錢，以初生男兒乳汁濕透，放古鏡背面，碗蓋密布包定，埋土內四十九日，取出，色綠的是活砂，聽用。</p>

<h3>眼科取靈砒法</h3>
<p>白砒五錢，為末，用牙硝白胰子一個，切如豆大，將砒拌勻，用烏公雞一隻，餓二日，將胰喂之，食盡半頓飯時，殺雞取出淘淨，入罐內封固，打火三炷香，取升盞靈砒，再用多年老鵝油拌砒，封固放淨處四十九日，去油，加蕤仁去殼皮五錢，黃連三錢，生砒五分，俱為末，再入罐內打火，取出聽用。</p>
<p><u>爛翳方</u></p>
<p>用虎掌草根燒灰點之，胬肉並點亦妙。</p>
<p>點翳膜老障驗方（凡難退翳障，須用是藥點除，如畏痛，勿用治之）</p>
<p>明礬（二兩，要上好者）　人言（七分）　番硇砂（一錢）</p>
<p>共研細，入陽城罐內，打火先文後武，罐口留一孔出煙，以煙盡為度，埋土中一宿，去其火毒，次早開出（研極細末，加銀硃一分二釐，再研勻，似桃紅色，收貯罐內聽用）</p>
<p><u>收淚散</u>　治風淚不止。</p>
<p>綠爐甘石（制煅、飛細，一錢）　海螵蛸（五分）　梅花片（少許）</p>
<p>共研極細，點出淚竅處。</p>
<p>凡蟹睛不收，捉大白花蜘蛛數個，用陰陽瓦焙乾，研細末。或滾於丸藥上，或溫酒調服，即收神效。</p>

<h3>敷眼諸藥方</h3>
<p><u>玉龍丹</u>　治一切火眼赤腫。</p>
<p>明礬（六分）　沒藥（二錢）　乳香（二錢五分）　爐甘石（煅，飛過，一兩）　珍珠（一錢）　黃丹（淨，一兩）　麝香（七分）　梅花片（三分）</p>
<p>共研為極細，煉蜜為丸，銀硃五分為衣，收貯聽用。如用，將井花涼水磨，塗眼皮外，立效。</p>
<p><u>散血膏</u>　治赤腫不能開，睛痛熱淚如雨。</p>
<p>紫金皮　白芷　大象皮　大黃　赤小豆　南星　寒水石　薑黃</p>
<p>上各等分，為細末，生地黃汁調成膏，敷眼四圍。</p>
<p><u>清涼膏</u></p>
<p>南星（生用）　蘇薄荷（各五錢）　荊芥　百藥煎（各三錢）</p>
<p>上為細末，井水調成膏，貼眼角上，自然清涼。</p>
<p><u>搜風散</u>　箍風熱眼及腫痛。</p>
<p>川黃連　大黃　朴硝　上黃丹</p>
<p>上等分為末，以苦參同煎湯，外加煉過白蜜同調，敷眼四弦，甚妙。</p>

<h3>洗眼諸藥方</h3>
<p><u>碧霞丹</u>　治內外諸障。</p>
<p>當歸　沒藥（各二錢）　血竭　白丁香　硼砂　片腦　麝香　牙硝　乳香（各五分）　黃連（三錢）　銅綠（一兩五錢，為衣）</p>
<p>上為熬黃膏和丸，如雞頭大。每用新汲水半盞，於磁盒內浸，常用。每一丸可洗四五日，大病不過一月，小疾半月，冷淚三日見效。</p>
<p><u>洗爛弦風赤眼方</u>　其效如神，此藥人家不可少，無目病則以施人，價廉工省，濟人甚便。</p>
<p>苦參（四錢）　五倍子　荊芥穗　防風　黃連（各三錢）　銅綠（五分）</p>
<p>上為細末，外以蘇薄荷煎湯，丸如彈子大。臨時用，以熱水化開洗眼。每日三次，立愈神效。</p>
<p><u>洗眼紅棗兒</u>　治不論年久爛弦風眼，俱可洗。</p>
<p>皮硝一斛，滾水泡化，澄清去滓，取上好紅棗兒一斛，去核入硝汁內，浸一日，取出曬乾又浸，如此數次，以汁盡為度。將棗兒一個，裝黃連末三分，小者二分，將棗仍舊合之，勿令泄氣。用時取棗一個，投白滾湯泡之，不時洗眼，更妙。</p>

<h3>治眼吹藥諸方</h3>
<p><u>立應散</u>　治內外障翳，昏澀多淚，及暴赤眼，一切目疾，並皆治之，二次㗜鼻。</p>
<p>躑躅花（減半）　香白芷　當歸　雄黃（另研）　川附子（炮）　鵝不食草（洗淨，各等分）</p>
<p>上為細末，入麝香少許和勻，含水㗜鼻內，去盡濁涕眼淚為度。</p>
<p><u>碧玉散</u>　治眼睛腫脹，紅赤昏暗，羞明怕日，隱澀難開，疼痛風癢，頭疼鼻塞，腦鼻痠疼，翳膜胬肉，眵淚稠黏，拳毛倒睫，一切眼症。</p>
<p>羌活　躑躅花　蘇薄荷　川芎　防風　蔓荊子　北細辛　荊芥　白芷（各一錢）　風化硝　石膏（煅）　青黛　黃連（各三錢）　鵝不食草（三兩）</p>
<p>上為細末，吹鼻中，一日吹三次。</p>
<p><u>清火金針</u>　治少眼赤腫，及頭痛牙疼者。</p>
<p>焰硝（一兩）　青黛　蘇薄荷（淨葉）　川芎（各五錢）</p>
<p>上為細末，令患人口含水，以管吹入鼻內，濁涕熱淚去淨為愈。</p>
<p><u>赤火金針</u>　治赤眼頭風，冷淚鼻塞，耳鳴牙疼者。</p>
<p>焰硝（一兩）　川芎　雄黃　沒藥　石膏（各一錢）</p>
<p>上為細末，每用一二分，如前㗜鼻三次。</p>
<p><u>通頂散</u>　治風毒攻眼，並夾腦風。</p>
<p>香白芷　細辛　藿香（葉）　川芎（各七錢）　躑躅花（三錢）</p>
<p>上為細末，每令病人先噙新汲冷水一口，然後蘆筒少挑，㗜於鼻內，以手擦兩太陽穴。</p>

<h3>止痛藥方</h3>
<p><u>乳香丸</u>　治眼疼頭痛，或而攻作而急，遍身疼痛。</p>
<p>五靈脂（二錢）　乳香　沒藥　草烏　夏蠶砂（各五錢）　木鱉子（五枚）</p>
<p>上為細末，酒煮麵糊為丸，如梧桐子大，每服七丸，薄荷湯或茶清任意送下。如頭疼痛甚，三服即止。</p>
<p>按：乳香、沒藥總為定痛之要藥也。必審其痛之源，而佐之以乳沒，則其效速也。如有風而痛者，用散風藥中加乳沒，則痛可止。如血滯而痛者，當用行血藥中加乳沒，而痛即止。如熱鬱而痛者，當用清熱藥中加乳沒，而痛即止。今人不工於此，而惟恃乳沒定痛，服之而痛不止，不知治痛之所由也。乳沒豈能奈之何哉。而徒嗟其藥之不效，弗思甚耳。</p>
<p><u>神仙拈痛散</u>　治一切暴發火眼，疼痛晝夜不止。</p>
<p>生明礬（揀上白明透者佳，研極細如粉樣。）</p>
<p>上用雞蛋清，共礬粉調勻。將鵝翎毛搽腫眼胞疼痛之處，如干再搽，數次，其痛即止。</p>

<h1>卷二</h1>

<h2>治法總論</h2>
<p>眼目一證，伊古皆竟言五輪八廓及七十二證之辨。余細察之，此皆非切當之論，徒資惑亂，未足憑也。以愚論之，凡病目者，非火有餘，即陰不足，但辨以虛實二字，可盡之矣。彼凡紅腫赤痛之病，及少壯暫得之疾，或因積熱而發者，皆屬有餘而為實；其有無紅腫熱痛，而但或昏或澀，或眩運無光，或年及中衰，或酒色過度，以致羞明黑暗，瞻視無力，珠痛如摳等證，則皆水之不足而屬虛也。夫虛者當補，實者當瀉，固其然矣。然而實中亦有兼虛者，則於腫痛中，亦當察其不足。虛中亦有兼實者，則於衰弱內，又當辨其有餘。總之虛實殊途，自有形氣脈色，可診而可辨，知斯二者，目證雖多，無餘義矣。</p>
<p>且眼科有風熱之說，今醫家凡見火症，無論有風無風，無不稱為風熱，輒從散治，不知風之為義，最當辨析，蓋風本陽邪，然必有外感，方是真風，因風生熱者，風去火自熄，此宜散之風也。若本無外感，只因內火上炎，而為癢為痛者，人亦稱為風熱。豈知本屬肝，肝主風，因熱極而生風者，熱去風自息，甚不宜乎散也哉。矧病果風山外感而起，必見頭痛鼻塞，或為寒熱，或多涕淚，或筋骨痠痛，而脈見緊數，見此諸候從而散之，庶乃有效而無害。如無表症，而系陰火熾於上者，如仍以荊防、薄荷、升麻、白芷、細辛、川芎、羌活之屬進之，豈惟無效，而反害之。雖曰芩連梔柏，自能清火，然宜升者不宜降，則散之為宜；宜降者不宜升，則清之為是。若用藥不精，自相掣肘，未有不致病，可速愈者反遲，病之輕者反重，耽視日久，而翳障損明，無所不至也。此言治者，又不可不察其陰陽升降之道也。</p>
<p>然而虛實之別，見於症者固明，而微諸色者，尤不可不察。經曰：「色黃赤者多熱，色青白者少熱」。故治黃赤者，宜清肝瀉火；治青白者，宜壯腎扶陽，此固不易之通法也。但目黃一症，尤宜辨其虛實，不可謂其症盡屬熱也。蓋有實熱而黃者，有虛寒而黃者。實熱之黃，如造面者然，此以濕熱內蓄，蒸而成熱，熱去則黃自退，是非清利不可；虛寒之黃，猶草木之凋，此以元陽日剝，津液清索而然，其為病也，既無有餘之形氣，又無煩熱之脈症，惟因乾涸，所以枯黃，使非大加溫補，明何以生。苟因其色黃，概執為熱，而加清利，鮮不危實。</p>
<p>至若翳障，亦有虛實，大都外障者多由赤痛而成，赤痛不已，則或為胬肉，或為瘢痕，此皆有餘之症，治當內清其火，外磨其障。若夫內障，外無雲翳，內有矇蔽綱目，謂其有翳在黑睛，內遮瞳子而然。《龍木論》又云：腦脂流作翳者，足太陽之邪也，肝風上作翳者，足厥陰之邪也。故治法以言之，則當取三經之愈，天柱、風府、大沖、通里等穴是也。雖然，當今之日，能用金針於黑眼內，以撥去雲翳，取效之最捷者。吾聞其語矣，未見其人也。又有所謂內障者，察其瞳子，本無遮隔，惟其珠色青藍，或微兼綠色，或瞳人散大，別無熱壅等病，而病目視不明，或多黑花等症，此悉由腎氣不足，故致瞳子無光，內若有障，實無障也，治當以補腎水為先，氣虛者，當兼補其氣。</p>
<p>又有七情不節，肝氣上逆，或挾火邪，而為矇蔽不明，若有所障，外實無障也。雖外無赤痛等症，然必睛珠脹悶，或口鼻如煙，此亦有餘之症。氣逆者，先當順氣，多火者，兼宜清火。若氣不甚滯，火不甚熾，必當滋養肝血。然有餘者多暴至，若因循日積者多不足也，虛實之辨，此又明甚。治法凡火症眼目赤痛，或腫或澀，或羞明脹悶，凡暴病而火之甚者，宜抽薪飲加減主之。若緩至而火之微者，宜徙薪飲、黃芩黃連湯之類主之。若陰虛而火盛者，則宜加減一陰煎、瀉白散、滋陰地黃丸之類主之。若久病不已，或屢發多火者，宜黃連羊肝丸、明目羊肝丸，或固本還睛丸之類主之。若真陰不足，本無火症，但目視無光，及昏黑倦視等症，悉由水虧血少而然，宜滋陰地黃丸，左歸丸之類主之。若陰中之陽虛，宜大補元煎、左歸飲、人參養榮湯、十全大補湯之類主之。</p>
<p>至風熱腫痛之症，察其果有外感，方可從散，宜芎辛散、明目細辛湯、助陽和血湯之類主之。若風熱相兼者，宜芍藥清肝散、當歸龍膽湯、蟬衣散之類主之。至於翳障遮睛，系火有未清者，宜蟬花散之類主之。凡退翳諸藥，如蒺藜、木賊、蒙花、蛇蛻、蟬蛻、青葙子、草決明、石決明、夜明砂之類，皆所宜用。然欲退翳於已成，終屬費力，不若早杜其源，頃爾收功。若其點眼諸方，載者固多，然予嘗驗之，皆不若金露散之為妥，或丹砂散亦妙。若其火連五臟，熱毒深遂，與夫過用寒涼點洗者，多致留邪為害。古之良法，火邪不甚，暴為赤痛者，用雞子黃連膏，其效甚捷，或黃連膏亦可。至目眶久赤爛，俗呼為赤瞎者，當以三稜針刺目眶出血，以瀉濕熱而愈，或用洗爛弦風赤眼方亦妙。薛氏云：凡目視物昏花，或飲食勞倦益甚者，脾胃虛也，用補中益氣湯。眵多緊澀，赤脈貫睛，或臟腑秘結者，用芍藥清肝散。若赤翳布白，畏日羞明，或痛如刺者，上焦風熱之傷也，用神效黃耆湯。凡午前甚而作痛者，東垣助陽和血湯。午後甚而作痛者，黃連天花粉丸。午後而不痛者，東垣益陰腎氣丸。以上總言治法，為醫家入門之津梁，誠能神明運用，治目之法，其過半矣。況後之分類言治，莫不詳書，醫者精之不以盲治盲，則人物熙熙，又何至瞽者倀倀何之也哉。</p>

<h3>證治歌</h3>
<p>人生眼目最宜珍，古分八廓與五輪。病症攸分七十二，從前論說總紛紛。</p>
<p>繼之虛實須明辨，補虛瀉實法宜精。實或帶虛虛挾實，形氣脈色可明微。</p>
<p>症名風熱須分析，莫把無風作有風。風縱外感方宜散，此是陽邪風乃真。</p>
<p>症見頭痛兼鼻塞，多涕垂淚寒熱臻。筋骨痠痛脈緊數，見此諸症散方工。</p>
<p>若無外感內火熾，概從散治定罹凶。見諸症者徵諸色，虛實之辨更當伸。</p>
<p>色分黃赤定多熱，清肝瀉火是章程。熱少則形青白色，壯腎扶陽始奏功。</p>
<p>目黃一症分虛實，濕熱宜清黃自平。虛寒總緣元氣剝，大加溫補明自生。</p>
<p>翳障亦分虛與實，外障多由赤痛成。延為胬肉或瘢痕，內清外磨障自融。</p>
<p>內障外無雲翳蔽，經詳病源法用針。穴尋天柱兼風府，猶及通里與太衝。</p>
<p>更有珠系青藍色，或帶微綠或散瞳。目視不明花見黑，腎氣不足是病因。</p>
<p>治法先宜補腎水，氣弱宜兼補氣功。七情不節肝氣逆，火邪上灼目昏蒙。</p>
<p>口鼻如煙珠脹悶，順氣清火貴酌斟。若氣不滯火不熾，滋養肝血莫輕攻。</p>
<p>症惟有餘多暴至，如逢不足必因循。治法火症必赤痛，腫澀脹悶或羞明。</p>
<p>暴病火甚抽薪飲，緩至火微宜徙薪（飲）。黃芩黃連湯等類，陰虛火盛更須尋。</p>
<p>加減一陰（煎）瀉白散，滋陰地黃丸可陳。屢發多火病不止，黃連羊肝丸最靈。</p>
<p>明目羊肝丸亦善，固本還睛丸與同。真陰不足無火症，昏黑倦視目昏昏。</p>
<p>悉由水虧兼血少，滋陰地黃（丸）左歸（丸）神。陰中陽虛宜大補（元煎），左歸（飲）十全（大補湯）與（人參）養榮。</p>
<p>風熱腫痛緣外感，治宜從散方安寧。助陽和血湯宜進，明目細辛（湯）與芎辛（散）。</p>
<p>風熱相兼蟬花散，芍藥清肝（散）當歸龍（膽湯）。翳障遮睛火猶在，散進蟬花效絕倫。</p>
<p>退翳藥用青葙子，蒺藜木賊草決明。蒙花蛇蛻偕蟬蛻，夜明砂與（石）決明從。</p>
<p>點眼諸藥金露散，丹砂散點自光瑩。火連五臟毒深遂，雞子黃連（膏）法古人。</p>
<p>或用黃連膏亦可，眶爛刺宜用三稜。洗爛弦風（赤眼）方亦妙，視物昏花獨異群。</p>
<p>飲食縱兮勞倦甚，補中益氣服宜頻。眵多緊澀臟腑秘，赤脈貫睛芍藥清（肝散）。</p>
<p>赤翳布白痛如刺，此係上焦風熱侵。神效黃耆湯最善，午前午後更申論。</p>
<p>午前痛甚宜何藥，助陽和血湯最純。痛甚有時逢午後，黃連天粉丸可庸。</p>
<p>午後不痛宜分辨，（東垣）益陰腎氣丸回春。治法已詳傳後學，自此昭然若發蒙。</p>

<h3>方</h3>
<p><u>抽薪飲</u>　治諸凡火熾盛而不宜補者</p>
<p>黃芩　石斛　木通　梔子（炒）　黃柏　枳殼　澤瀉　甘草</p>
<p>上水煎，食遠服。</p>
<p><u>徙薪飲</u>　治三焦之火，內熱漸覺未甚者</p>
<p>陳皮　黃芩　麥冬　芍藥　黃柏　茯苓　丹皮（等分）</p>
<p>上水煎，食遠服。</p>
<p><u>黃芩黃連湯</u>　治兩眼血熱赤痛</p>
<p>黃芩　黃連　膽草　生地（俱各酒洗）</p>
<p>上㕮咀，水煎熱服。</p>
<p><u>加減一陰煎</u>　治水虧火勝之劑。</p>
<p>生地　芍藥　麥冬　熟地　炙草　知母　地骨皮</p>
<p>上㕮咀，水煎服。</p>
<p><u>瀉白散</u></p>
<p>甘草　桑白皮　地骨皮</p>
<p>上㕮咀，水煎服。</p>
<p><u>滋陰地黃丸</u>　治虛火上炎，目睛散大，視物不明，及昏花緊澀，羞明兼眵。</p>
<p>熟地　歸身（酒製）　黃芩　天冬（焙）　炙草　枳殼　柴胡　五味　人參　地骨皮　黃連　生地（等分）</p>
<p>上為細末，蜜丸，食前茶湯下。</p>
<p><u>黃連羊肝丸</u>　治肝虛風熱，冷淚赤澀，內外障眼。</p>
<p>黃連　羊肝一具（焙）</p>
<p>上為末，蜜丸，濟生用生羊肝，去筋膜，同黃連搗丸。</p>
<p><u>明目羊肝丸</u>　治同前。</p>
<p>黃連　家菊花　膽草　石決明　人參　當歸　熟地　枸杞　麥冬　牛膝　青鹽　黃柏　柴胡　防風　羌活（各八錢）　肉桂（四錢）　羯羊肝（一具焙）</p>
<p>上為細末，蜜丸溫湯下。</p>
<p><u>固本還睛丸</u>　治年遠一切目疾，內外翳膜遮睛，風弦爛眼及老弱人目眵多糊、血風冷淚、昏花等症。</p>
<p>天冬（酒浸一宿另研如泥）　麥冬　生地（酒浸焙）　熟地（各三兩）　人參　茯苓　山藥　枸杞（各兩半）　川牛膝（酒洗）　石斛（酒洗）　草決明（微炒，各一兩）　五味（焙）　白蒺藜（取仁）　川芎（各七錢）　杏仁（去皮，另研）　枳殼（麵炒）　菟絲子（酒浸煮）　甘菊花（各一兩）　羊角　鳥犀角　青葙子（微炒）　防風（各八錢）　黃連　炙草（各七錢）</p>
<p>上為細末，蜜丸鹽湯下。</p>
<p><u>左歸丸</u>　治真陰不足。</p>
<p>熟地　山藥　枸杞　山茱萸　牛膝　菟絲子　鹿膠　龜膠</p>
<p>上㕮咀，共為細末，蜜丸鹽湯下。</p>
<p><u>大補元煎</u>　治氣血大壞等症。</p>
<p>人參　山藥　熟地　杜仲　當歸　山茱萸　枸杞　炙草</p>
<p>上㕮咀，水煎服。</p>
<p><u>左歸飲</u>　治水不足，以壯其水。</p>
<p>熟地　山藥　枸杞　炙草　茯苓　山茱</p>
<p>上㕮咀，水煎服。</p>
<p><u>人參養榮湯</u></p>
<p>人參　黃耆　當歸　白朮　炙草　桂心　陳皮　熟地　五味　茯苓　芍藥　遠志</p>
<p>上㕮咀，加薑棗煎服。</p>
<p><u>十全大補湯</u></p>
<p>人參　白朮　當歸　茯苓　川芎　白芍　熟地　黃耆　肉桂　炙草</p>
<p>上㕮咀，水煎服</p>
<p><u>芎辛散</u>　治兩眼風熱晝夜隱澀難開，及羞明赤腫等症。</p>
<p>明目細辛湯　治兩目發赤，羞明多眵，鼻塞流涕，大便硬結。</p>
<p>細辛　麻黃　羌活　蔓荊子　防風　藁本　川芎　荊芥穗　茯苓　生地　歸尾　花椒</p>
<p>上水煎，食後臨臥服</p>
<p><u>助陽和血湯</u>　治目愈猶有上熱，白睛赤色，隱澀多眵。</p>
<p>黃耆　當歸（酒洗）　柴胡　炙草　防風　升麻　白芷　蔓荊子</p>
<p>上水煎，食遠服。</p>
<p><u>芍藥清肝散</u>　治眵多，眶燥羞明，赤脈貫睛，臟腑秘結。</p>
<p>白朮　防風　羌活　川芎　桔梗　滑石　石膏　芒硝　黃芩　薄荷　荊芥　前胡　炙草　芍藥　柴胡　山梔　知母　大黃</p>
<p>上㕮咀，水煎服。</p>
<p><u>當歸龍膽湯</u>　治眼中白翳。</p>
<p>歸身　膽草（酒洗）　黃芩　黃柏（各酒炒）　芍藥　黃耆　黃連　甘草　防風　羌活　升麻　柴胡　五味　石膏</p>
<p>上水煎，入酒少許，臨臥熱服，忌言語。</p>
<p><u>蟬花散</u>　治肝經風熱上攻目痛，及一切內外翳障。</p>
<p>蟬蛻　甘菊花　穀精草　羌活　甘草（炒）　白蒺藜（炒）　草決明　梔子（炒）　防風　密蒙花　荊芥穗　木賊　川芎　蔓荊子　黃芩</p>
<p>上水煎，食後茶清調下。</p>
<p><u>金露散</u>　點治赤目腫痛，翳障諸疾。</p>
<p>天竹黃（擇辛香者）　海螵蛸（不必浸洗）　月石（各一兩）　爐甘石（片子者作浸，童便七次飛淨）　硃砂（各八分）</p>
<p>上為極細，用時加冰片少許，研入。</p>
<p><u>丹砂散</u>　點治諸目皆妙。</p>
<p>硼砂　海螵蛸（去殼）　爐甘石（照前制，各一兩）　硃砂（五錢）</p>
<p>上為極細，用時仍加冰片少許。</p>
<p><u>雞子黃連膏</u>　治傷火目疾。</p>
<p>用雞子一個，開一小孔，單取其白於碗內，另用黃連一錢，研細入蛋白內，用箸速攪成浮沫，安放淨處，少頃撥開浮沫，取汁點眼，熱淚湧出，數次即愈。</p>
<p><u>黃連膏</u>　點赤熱眼。</p>
<p>龍腦（一錢）　黃連（去毛淨酒炒，八兩）</p>
<p>上黃連令碎，以水四碗貯沙鍋內，入連煮至一大碗，濾去渣，入薄磁碗內，重湯煮成膏半盞許，以龍腦為引，或用時旋入尤妙。</p>
<p><u>洗爛弦風赤眼方</u>（一名萬金膏）　此藥神效。</p>
<p>文蛤　黃連（去淨毛）　防風　荊芥穗（各五錢）　苦參（四錢）　銅綠（五分）</p>
<p>上為極細末，外以薄荷煎湯糊丸，用時以熱水化開，乘熱洗眼，日三四次，立愈。一方有當歸、川芎各四錢。</p>
<p><u>補中益氣湯</u></p>
<p>人參　黃耆（炒）　白朮　炙草　當歸　陳皮　升麻　柴胡</p>
<p>上㕮咀，加薑棗煎服。</p>
<p><u>神效黃耆湯</u>　治目緊縮小羞明。</p>
<p>黃耆　人參　炙草　蔓荊子　芍藥　陳皮</p>
<p>上㕮咀，水煎，臨臥熱服。</p>
<p><u>黃連天花粉丸</u>　治兩眼赤痛，眵多眊燥，緊澀羞明，赤脈貫睛，臟腑秘塞。</p>
<p>黃連（酒洗）　天花粉　家菊花　川芎　薄荷　連翹（各兩）　黃芩　梔子（各四兩）　黃柏（酒炒，六兩）</p>
<p>上為細末，水滴丸或蜜丸，臨臥茶湯下。</p>
<p><u>益陰腎氣丸</u>　治足三陰虧損，虛火上炎，目睛散大，昏花羞明。</p>
<p>熟地（二兩，酒洗）　生地　歸尾（俱酒洗）　丹皮　五味　山藥　山茱　柴胡　茯苓　澤瀉（各二錢半）</p>
<p>上為細末，蜜丸，硃砂為衣，空心鹽湯下。</p>

<h2>明經通治十八章</h2>

<h3>明淫熱反克病治</h3>
<p>膏粱之變，滋味過也；氣血俱盛，稟受厚也；亢陽上炎，陰不濟也；邪入經絡，內無御也。因生而化，因化而熱。熱為火，火性炎上。足厥陰肝為木，木生火，母妊子，子以淫勝，禍發反克。而肝開竅於目，故肝受克而目亦受病也。</p>
<p>其病眵多眊燥緊澀，赤脈貫睛，臟腑秘結者為重。重者，芍藥清肝散主之，通氣利中丸主之。眵多眊燥緊澀，赤脈貫睛，臟腑不秘結者為輕。輕者，減大黃、芒硝，芍藥清肝散主之，黃連天花粉主之，火盛服通氣利中丸。目眶爛者，內服上藥，外以黃連爐甘石散收其爛處，兼以點睛春雪膏、龍腦黃連膏、㗜鼻碧雲散，攻其淫熱。此治淫熱反克之法也。</p>
<p>非膏粱之變，非氣血俱盛，非亢陽上炎，非邪入經絡，毋用此也。用此寒涼傷胃，胃氣不升降，反為所害，治疾者不可明也，噫！審諸！</p>

<h4>證治歌</h4>
<p>淫熱反克病如何，肝木生火理不訛。子以淫勝翻克母，目病原由肝病多。</p>
<p>赤脈貫睛眊燥澀，臟腑秘結是重疴。宜投芍藥清肝散，通氣利中（丸）同一科。</p>
<p>臟腑不結為輕病，黃連（天）花粉（丸）莫蹉跎。芍藥清肝（散芒）硝（大）黃減，少盛（通氣）利中丸可羅。</p>
<p>目眶爛者仍前藥，外用（黃）連（爐）甘石以磨。點用龍（腦）黃（連膏）與春雪（膏），搐鼻碧雲病可瘥。</p>
<p>此係有餘非不足，醫師審慎任調和。</p>

<h4>方</h4>
<p><u>通氣利中丸</u>　治眵多，緊澀羞明，赤脈貫睛，臟秘。</p>
<p>大黃（二兩半）　滑石（取末，另入）　牽牛（取末）　黃芩（各兩半）　白朮（一兩）　白芷　羌活（各五錢）</p>
<p>上為細末，滴水為丸，食後臨睡茶清送下。</p>
<p><u>黃連爐甘石散</u>　治眼眶破爛，畏日羞明。</p>
<p>爐甘石（一斛）　黃連（四兩）　龍腦量入</p>
<p>上先以爐甘石置巨火，煅通紅為度，另以黃連，用水一盆，磁器盛貯，納黃連於水內，卻以通紅爐甘石淬七次，就以所貯磁器置日中曬乾，然後同黃連研為極細，用時以一二錢，旋量入龍腦少許，井花水調稠，臨睡醮敷破爛處，不破爛者點眼內眥、銳眥尤佳，不宜使入眼內。</p>
<p><u>搐鼻碧雲散</u>　治腫脹紅赤，昏暗羞明，隱澀疼痛，風熱鼻塞腦痠，外翳攀睛，眵淚稠黏。</p>
<p>鵝不食草（二錢）　青黛　真川芎（各一錢）</p>
<p>上為細末，每用如大豆許，先水滿口，㗜入鼻中，以淚出為度，不拘時用，目病俱可用。</p>
<p><u>蕤仁春雪膏</u>　治肝經不足，內受風熱，上攻頭目，昏暗癢痛，隱澀難開，昏眩赤腫，羞明，迎風有淚，多見黑花。</p>
<p>蕤仁（去皮殼心，壓去油，四錢）　龍腦（研，五分）</p>
<p>上先以蕤仁研細，入龍腦和勻，用生好真用白蜜一錢二分，再研和勻，每用簪角醮點內眥銳眥，此藥與黃連爐甘石散、龍腦黃連膏並用。</p>
<p><u>芍藥清肝散、黃連天花粉丸、龍腦黃連膏</u>　均見總論。</p>

<h3>明風熱不制病治論</h3>
<p>風動而生熱，譬如烈火焰而必吹，此物類感召而不能違間者也。因熱而召，是為外來；久熱不散，感而自生，是為內發。內外之邪，惟病則一，淫熱之禍，條列如前。益以風邪，害豈纖止。風加頭痛，風加鼻塞，風加腫脹，風加涕淚，風加腦巔沉重，風加眉骨痠疼，有一於此，羌活勝風湯主之。風加癢，則以杏仁龍膽草泡散洗之。</p>
<p>病者有此數症，或不服藥，或誤服藥，翳必隨之而生。翳如雲霧，翳如絲縷，翳如秤星。翳如秤星者，或一點，或三四點，而至數十點；翳如螺蓋者，為病久不去，治不如法，至於極至，為服寒涼藥過多，脾胃受傷，生意不能上升，漸而至也。</p>
<p>然必要明經絡，方能應手。翳凡自內眥而出，為手太陽足太陽受邪，治在小腸膀胱經，加蔓荊子、蒼朮，羌活勝風湯主之。自銳眥客主人而入者，為足少陽手少陽手太陽受邪，治在膽與三焦小腸經，加龍膽草、藁本，少加人參，羌活勝風湯主之。自目系而下者，為足厥陰手少陰受邪，治在肝經心經，加黃連，倍加柴胡，羌活勝風湯主之。熱甚者，兼用治淫熱之藥。搐鼻碧雲散俱治以上之症，大抵如開鍋蓋法，㗜之隨效，然力少而銳，宜不時用之以聚其力。雖然始者易而久者難，漸復而復，漸復而又復可也，急於復者則不治。今世醫用磨翳藥者有之，用手法揭翳者有之。噫！翳猶瘡也，奚能即愈乎？庸者用此，非徒無益，增害猶甚；愚者蒙害，欣然而不悟，可勝嘆哉！故置風熱不制之病治法。</p>

<h4>證治歌</h4>
<p>目沾淫熱病靡常，況復加風更肆殃。風加頭痛或鼻塞，或加腫脹涕淚汪。</p>
<p>眉骨痠疼腦巔重，均用羌活勝風湯。加癢杏仁龍膽草，誤治生翳更細詳。</p>
<p>要別經絡分內外，總宜羌活勝風（湯）良。邪侵手足太陽者，治在小腸與膀胱。</p>
<p>此是翳從內眥出，宜加蔓荊（子）術取蒼。有自銳眥（客）主人入，邪在（手足）太陽手少陽。</p>
<p>治在三焦小腸膽，膽草人參藁本勷。翳自目系而下者，（足）厥陰（手）少陰邪隱藏。</p>
<p>治從心肝柴胡培，加入黃連豈畏良。若目抵過而上者，用藥惟宜治小腸。</p>
<p>邪入（手）太陽宜熟湊，加入木通五味（子）香。更有搐鼻碧雲散，治上諸症罔不藏。</p>

<h4>方</h4>
<p><u>羌活勝風湯</u>　治眵多矂，緊澀羞明，赤脈貫睛，頭痛鼻塞腫脹，腦巔沉重，眉骨痠痛，外翳絲縷，秤星螺蓋。</p>
<p>柴胡　黃芩　白朮　荊芥穗　枳殼　川芎　白芷　羌活　防風　獨活　前胡　薄荷　桂枝　甘草</p>
<p><u>杏仁龍膽草泡散</u>　治風熱上攻，眊燥赤癢。</p>
<p>滑石　膽草　黃連　歸尾　杏仁（去皮尖）　赤芍</p>
<p>上水煎，不拘時洗。</p>
<p><u>搐鼻碧雲散</u>　見淫熱反克。</p>

<h3>明七情五賊勞役飢飽病治論</h3>
<p>《陰陽應象大論》曰：「天有四時，以生長收藏，以生寒暑燥濕風」。寒暑燥濕風之發耶，發而皆宜時，則萬物俱生；發而皆不宜時，則萬物俱死。故曰：生於四時，死於四時。又曰：人有五藏，化為五氣，以生喜怒憂悲恐。喜怒憂悲恐之發耶，發而皆中節，則九竅俱生；發而皆不中節，則九竅俱死。故曰：生於五藏，死於五藏。</p>
<p>目，竅之一也。光明視見，納山川之大，及毫芒之細，悉雲霄之高，盡泉沙之深。或因七情內傷，五賊外攘，飢飽不節，勞役異常。足陽明胃之脈，足太陰脾之脈，為戊己二土，生生之原也。七情五賊，總傷二脈，飢飽傷胃，勞役傷脾，戊己既病，則生生自然之體，不能為生生自然之用，故致其病，曰七情五賊勞役飢飽之病。</p>
<p>其病紅赤，睛珠痛，痛如針刺，應太陽眼睫無力，常欲垂閉，不敢久視，久視則痠疼生翳，皆成陷下。所陷者，或圓或方，或長或短，或如點，或如縷，或如錐，或如鑿，證有若此者，柴胡復生湯主之，黃連羊肝丸主之。睛痛甚者，當歸養榮湯主之，助陽活血湯主之，加減地黃湯主之，決明益陰丸主之，加當歸，黃連羊肝丸主之，龍腦黃連膏主之。以上數方，皆升發陽氣之藥，其中有用黃連、黃芩之類者，去五賊也。搐鼻碧雲散，亦可見用。最忌大黃、芒硝、牽牛、石膏、梔子之劑。犯所忌，則病愈厲。</p>

<h4>證治歌</h4>
<p>人生胡以目昏盲，五賊為害七情傷。飢飽傷脾勞損胃，赤痛睛珠應太陽。</p>
<p>或常欲閉難視久，久視痠疼匪不妨，因生翳障均成陷，陷形有圓亦有方。</p>
<p>如縷如錐或如點，或如鑿兮或短長。總之治此（黃連）羊肝（丸）主，或進（柴胡）復生湯亦良。</p>
<p>睛如痛甚宜誰治，（助陽）活血湯與（當歸）養榮湯。（決明）益陰丸好當歸湊，加減地黃（膏）更擅長。</p>
<p>黃連羊肝丸亦善，龍腦黃連罔不藏。諸方藥性皆升發，有用（黃）芩（黃）連性取涼。</p>
<p>搐鼻碧雲散可用，惟忌芒硝與大黃。石膏梔子牽中藥，均宜禁用勿煎嘗。</p>

<h4>方</h4>
<p><u>柴胡合生湯</u>　治紅腫羞明，淚多眵少，睛珠痛，常閉不能久視，翳陷等症。</p>
<p>柴胡　蒼朮　白茯苓　黃芩　白芍　炙草　薄荷　桔梗　羌活　獨活　蔓荊子　藁本　川芎　白芷　五味（等分）</p>
<p>上水煎，食後熱服。</p>
<p><u>當歸養榮湯</u>　治同上。</p>
<p>熟地　當歸　川芎　白芍　羌活　防風　白芷（等分）</p>
<p>上水煎溫服。</p>
<p><u>決明益陰丸</u>　治畏日惡火，沙澀難開，眵淚俱多，久病不痊。</p>
<p>羌活　獨活　歸尾（酒製）　五味　甘草　防風（五錢）　黃芩（一兩半）　石決明　知母　黃連（酒製）　黃柏（酒製）　草決明（各一兩）</p>
<p>上為細末，蜜丸茶清送下。</p>
<p><u>加減地黃丸</u>　治男婦肝虛熱積上攻，翳膜遮睛，羞澀多淚。</p>
<p>生地（酒洗）　熟地（各半斤）　枳殼（三兩）　牛膝　當歸（各三兩）　羌活　杏仁（泡去皮尖）　防風（各一兩）</p>
<p>上為細末，蜜丸或溫酒、淡鹽湯送下。</p>
<p><u>龍腦黃連膏、黃連羊肝丸、助陽活血湯</u>　均見總論。</p>
<p><u>搐鼻碧雲散</u>　見淫熱。</p>

<h3>明血為邪勝凝而不行之病</h3>
<p>血陰物，類地之水泉，性本靜，行，其勢也。行為陽，是陰中之陽，乃坎中有火之象。陰外陽內，故行也，純陰，故不行也，不行則凝，凝則經絡不通。</p>
<p>經曰：足陽明胃之脈，常多氣多血。又曰：足陽明胃之脈，常生氣生血。手太陽小腸之脈，斜絡於目眥。足太陽膀胱之脈，起於目內眥。二經皆多血少氣，血病不行，血多易凝。《靈蘭秘典論》曰：「脾胃者，倉廩之官，五味出焉。」五味淫則傷胃，胃傷血病，是為五味之邪，從本生也。又曰：「小腸者，受盛之官，化物出焉。」遇寒則阻其化。又曰：「膀胱者，州都之官，津液藏焉。」遇風則散其藏，一阻一散，血亦病焉，是為風寒之邪，從末生也。</p>
<p>凡是邪勝，血病不行，不行漸滯，滯則易凝，凝則病始外見，以其斜絡目眥耶，以其起於目內眥耶，故病環目睛黤，如被物傷狀。重者白睛亦黤，輕者或成癍點。然不痛不癢，無淚眵眊燥羞澀之證，是曰：血為邪勝，凝而不行之病。</p>
<p>此病初起之時，大抵與傷風證相似，一二日則顯此病也，川芎行經散主之，消凝大丸子主之。睛痛者，更以當歸養榮湯主之。如此則凝散滯行，邪消病除，血復如故。寧有不愈也耶。</p>

<h4>證治歌</h4>
<p>血因邪滯病何如，黤色環睛痛癢無。且鮮淚眵惟色黯，黯如被毆重輕珠。</p>
<p>但成癍點為輕症，重則白睛黤必俱。散用（川芎）行經治甚妙，消凝丸子亦非迂。</p>
<p>或兼睛痛宜誰治，當歸養榮湯藥符。用此行邪兼散滯，何憂血阻病難除。</p>

<h4>方</h4>
<p><u>川芎行經散</u>　治目中青黯，如物傷，重者白睛如血貫。</p>
<p>桔梗（五錢）　茯苓（七錢）　羌活　蔓荊子　白芷　防風　荊芥　薄荷　獨活（各四錢）　柴胡　川芎　炙草　當歸　枳殼（各六錢）　紅花（二錢）</p>
<p>上為末，每服三錢，水煎，食遠大熱服。</p>
<p><u>消凝大丸子</u>　治同上。</p>
<p>川芎　歸尾　桔梗　炙草　連翹　家菊花（各七錢）　防風　荊芥　羌活　薄荷　藁本（各五錢）　滑石　石膏　梔子　白朮　黃芩（各一兩）</p>
<p>上為細末，煉蜜為丸，每劑一兩分八丸，每服一二丸。</p>
<p><u>當歸養營湯</u>　見七情。</p>

<h3>明氣為怒傷散而不聚病治論</h3>
<p>氣陽物，類天之雲霧，性本動，聚，其體也。聚為陰，是陽中之陰，乃離中有水之象。陽外陰內，故聚也。純陽，故不聚也。不聚則散，散則經絡不收。</p>
<p>經曰：「足陽明胃之脈，常多氣多血。」又曰：「足陽明胃之脈，常生氣生血。」七情內傷，脾胃先病。怒，七情之一也。胃病脾病，氣亦病焉。《陰陽應象大論》曰：「足厥陰肝主目。在志為怒」，怒甚傷肝。傷脾胃則氣不聚，傷肝則神水散，何則？神水亦氣聚也。</p>
<p>其病無眵淚痛癢羞明緊澀之證，初但昏如霧露中行，漸空中有黑花，又漸睹物成二體，久則光不收，遂為廢疾。蓋其神水漸散而又散，終而盡散故也。初漸之次，宜以千金磁朱丸主之，鎮墜藥也；石斛夜光丸主之，補益藥也；益陰腎氣丸主之，壯水藥也。有熱者，滋陰地黃丸主之。此病最難治，餌服上藥，必要積以歲月，必要無飢飽勞役，必要驅七情五賊，必要德性純粹。庶幾易效，不然必廢，廢則終不復治，久病光不收者，亦不復治。</p>
<p>一證因為暴怒，神水隨散，水遂無收，都無初漸之次，此一得永不復治之證也。又一證為物所擊，神水散，如暴怒之證，亦復不治，俗名為青盲者是也。世病者多不為審，概曰目昏無傷。始不經意，目病已成，世醫亦不識，直曰熱之所致，竟以涼藥投治之，殊不知涼藥又傷胃，況不知涼為秋為金，肝為春為木，涼藥又傷肝，往往致廢。然後已病病者，猶不以藥為非，而委之曰命也。醫者猶不自悟其藥，而贅之曰病拙。籲！二者若此，罪將誰歸。予屢見也，故兼陳涼藥之誤。</p>

<h4>證治歌</h4>
<p>氣象由來養目原，怒甚傷肝病相沿。初如外症如行霧，空中漸見黑花懸。</p>
<p>繼則睹物成二體，久則光散病堪憐，初起宜投鎮墜藥，方用千金磁朱丸。</p>
<p>壯水益陰腎氣好，補益石斛夜光（丸）圓。有熱滋陰地黃進，此病原來不易痊。</p>
<p>宜慎起居節飲食，寒涼禁用是真詮。</p>

<h4>方</h4>
<p><u>千金磁丸</u>　治神水漸散，昏霧，視有黑花，睹物成二，及內障神水淡綠色、淡白色者。</p>
<p>磁石（吸針者佳，二兩）　辰砂（一兩）　神麯（末，二兩）</p>
<p>上先以磁石火煅，醋淬七次，與辰砂、神麯共研極細，更以神麯末一兩，水和作餅，煮浮為度，併入前藥末，蜜丸，空心鹽湯下。</p>
<p><u>石斛夜光丸</u>　治內障初起，視空中有黑花，神水變淡綠色，次變淡白色，久則變純白色，及有眵淚眊燥。</p>
<p>天門冬（去心）　麥冬（去心）　人參　茯苓　熟地　生地（各一兩）　牛膝（酒浸）　杏仁（去皮尖）　枸杞中（七錢半）　草決明（八錢）　川芎　石斛　犀角　白蒺藜　羚羊角　枳殼　五味　青葙子　甘草　防風　肉蓯蓉　黃連（各五錢）　菊花　山藥　菟絲子（酒煮，各七錢）</p>
<p>上為細末，蜜丸，每服三五十丸，溫酒、鹽湯送下。</p>
<p><u>益陰腎氣丸</u>　見總論。</p>

<h3>明血氣不分混而遂結病治論</h3>
<p>輕清圓健者為天，故首象天；重濁方厚者為地，故足象地；飄騰往來者為云，故氣象云；過流循環者為水，故血象水。天降地升，云騰水流，各宜其性，故萬物生而無窮；陽平陰秘，氣行血隨，各得其調，故百骸理而有餘。反此，則天地不降升，雲水不騰流，各不宜其性矣；反此，則陰陽不平秘，氣血不行隨，各不得其調矣。故曰：人身者，小天地也。</p>
<p>《難經》曰：「血為榮，氣為衛。榮行脈中，衛行脈外。」此血氣分而不混，行而不阻也明矣，故如雲騰水流之不相雜也。大抵血氣如此，不欲相混，混則為阻，阻則成結，結則無所去還，故隱起於皮膚之中，遂為疣病。然各隨經絡而見，疣病自上眼睫而起者，乃手少陰心脈、足厥陰肝脈血氣混結而成也。初起時，但如豆許，血氣衰者，遂止不長，亦有久止而復長者。盛者則漸長，長而不已，如杯如盞，如碗如斗，皆自豆許致也。</p>
<p>凡治在初，須擇人神不犯之日。大要令病者食飽不飢，先汲冷井水洗眼如冰，勿使氣血得行，然後以左手持銅柱，按眼睫上。右手翻眼皮令轉，轉則疣肉已突。按以左手大指按之，勿令得動移。復以右手持小眉刀尖，略破病處。更以兩手大指甲捻之令出，則所出者，如豆許小黃脂也。恐出而根不能斷，宜更以眉刀尖斷之。以井水再洗，洗後則無恙。要在手疾為巧，事畢須投以防風散結湯，數服即愈。此病非手法則不能去。何則？為血氣初混時，藥自可及，病者則不知其為血氣混也。既結，則藥不能及矣。故必用手法去，去畢，必又以升發之藥散之。藥手皆至，庶幾可矣。</p>

<h4>證治歌</h4>
<p>氣血不分最可憂，混結日久必生疣。疣生眼睫緣何屬，須向心肝脈內求。</p>
<p>疣初起日雖如豆，日久如杯漸不侔。日擇人神均不犯，令伊飽食力心愁。</p>
<p>先用冷水宜多洗，洗冷如冰血淹留。翻轉眼皮令疣突，刀破疣頭用拇揉。</p>
<p>揉出黃脂如豆許，湯投散結病旋瘳。</p>

<h4>方</h4>
<p><u>防風散結湯</u>　治目上下睫隱起肉疣，用手法除病後服之。</p>
<p>防風　羌活　歸尾　白芍（各六分）　紅花　蘇木　蒼朮　白茯苓　獨活　前胡　黃芩（各五分）　甘草　防己（各四分）</p>
<p>上銼細，水煎熱服。</p>

<h3>明熱積必潰病治論</h3>
<p>積者，重疊不解之貌。熱為陽，陽平為常，陽淫為邪，然邪行則病易見，易見則易治，此則前篇淫熱之病也。但邪深則不行，不行則伏，因伏而又伏，故日漸月聚，勢不得不為積也。積已久，久積必潰，潰則難治。難治者，非不治也。為邪積久，久則必潰。潰猶敗也。其病隱澀不自在，稍覺眊燥，視物微昏。內眥穴開竅如針，目按之則沁沁膿出。有兩目俱病者，有一目獨病者。目屬肝，內眥屬膀胱，此蓋二經積邪之所致也。故曰熱積必潰之病，又曰漏睛眼者是也。竹葉瀉經湯主之。大便不硬者，減大黃為用，惟用蜜劑解毒丸主之。不然，藥誤病久，終為枯害矣。</p>

<h4>證治歌</h4>
<p>經熱由來病易醫，積久必潰已多危。其病隱澀不自在，稍覺眊燥視昏微。</p>
<p>內眥開竅如針樣，按之沁沁膿出隨。兩目俱病或一目，肝與膀胱積熱遺。</p>
<p>此症又名漏睛眼，竹葉石膏湯主之。大便不硬大黃減，蜜劑解毒（丸）效可期。</p>

<h4>方</h4>
<p><u>竹葉瀉經湯</u>　治隱澀眊燥，內眥開竅如針，目痛按之膿浸出。</p>
<p>柴胡　梔仁（炒）　羌活　升麻　炙草　黃連（各五分）　茯苓　澤瀉　赤芍　草決明　車前子（各四兩）　大黃（八分）　竹葉（十片）　黃芩（六分）</p>
<p>上銼細，水煎，食後溫服。</p>
<p><u>蜜劑解毒丸</u>　治同上。</p>
<p>梔子仁（炒，十兩）　杏仁（去皮尖，二兩）　大黃（五兩）</p>
<p>上為細末，蜜丸，茶湯下。</p>

<h3>明陽衰不能抗陰病治論</h3>
<p>或問曰：人有晝視通明，夜視罔見。雖有火光月色，終為不能睹物者，何也？答曰：此陽衰不能抗陰之病，諺所謂雀目者也。</p>
<p>問曰：何以知之？答曰：黃帝《生氣通天論》曰：「自古氣之通天者，為生之本，天地之間，六合九州之內，其氣無不共貫，人身九竅五藏十二節，皆通乎天氣。」又曰：「陰陽之氣在人，平旦陽氣生，日中而陽氣隆，日西陽氣已虛，氣門乃閉。」又曰：「陽不勝其陰，則五藏氣虛，九竅不通。」故知也。</p>
<p>問曰：氣何以辨其陽耶？答曰：凡人之氣，應之四時者，春夏為陽也；應之一日者，平旦至昏為陽也；應之五臟六腑者，六腑為陽也。問曰：陽何為而不能抗陰也？答曰：人之有生，以脾胃中州為主。《靈蘭秘典》曰：「脾胃者，倉廩之官。」在五行為土，土生萬物，故為陽氣之原。其性好生惡殺，遇春夏則生長，遇秋冬則斂藏。或有憂思恐怒，勞役飢飽之類，過而不節，皆能傷動脾胃。脾胃受傷，則陽氣下陷。陽氣下陷，則於五臟六腑之中，陽氣皆衰。陽氣既衰，則五臟六腑之中，陰氣獨勝。陰氣既勝，故陽不能抗也。</p>
<p>問曰：何故夜視罔見。答曰：目為肝，肝為足厥陰也。神水為腎，腎為足少陰也。肝為木，腎為水，水生木，蓋亦相生而成也。況怒傷肝，恐傷腎，肝腎受傷，亦不能生也。晝為陽，天之陽也。晝為陽，人亦應之也。雖受憂思恐怒、勞役飢飽之傷，而陽氣下陷。遇天之陽盛陰衰之時，我之陽氣雖衰，不得不應之而升也，故猶能晝視通明。夜為陰，天之陰也。夜為陰，人亦應之也。既受憂思恐怒勞役飢飽之傷，而陽氣下陷。遇天陰盛陽衰之時，我之陽氣既衰，不得不應之而伏也，故夜視罔所見也。</p>
<p>問曰：何以為治。答曰：鎮陰升陽之藥，決明夜靈散主之。問曰：病見富貴乎？貧賊者乎？答曰：憂思恐怒，勞役飢飽，貧賤者固多，富貴者亦不能無之也。</p>

<h4>證治歌</h4>
<p>病自陽衰難抗陰，晝則明兮夜則昏。諺謂雀盲陽氣弱，五臟虛兮氣不通。</p>
<p>憂思恐懼兼勞役，飢飽失時脾胃侵。夜則陰盛陽虛候，人氣隨天與屈伸。</p>
<p>藥用決明夜靈散，鎮陰升陽是定評。</p>

<h3>萬</h3>
<p><u>決明夜靈散</u>　治目至夜則昏。</p>
<p>夜明砂（另研，二錢）　石決明（醋煅研，二錢）</p>
<p>羯羊肝（一兩，生用公豬肝亦可）</p>
<p>上以竹刀將肝切開，以二藥末鋪中間，仍合之，用麻扎定，淘米泔水一大碗，將肝藥入砂罐內煮好，臨臥連肝藥汁服。</p>

<h3>陰弱不能配陽之病論</h3>
<p>五臟無偏勝，虛陽無補法。六腑有調候，弱陰有強理。心肝脾肺腎，各有所滋生。一臟或有餘，四臟俱不足，此五臟無偏勝也。或浮或為散，是曰陽無根。益之欲令實，翻致不能禁，此虛陽無補法也。膀胱大小腸，三焦膽包絡，俾之各有主，平秘永不危，此六腑有調候也。衰弱不能濟，遂使陽無御，反而欲匹之，要以方術盛，此弱陰有強理也。</p>
<p>《解精微論》曰：「心者五臟之專精，目者其竅也。」又為肝之竅。腎主骨，骨之精為神水。故肝木不平，內挾心火，為勢妄行。火炎不制，神水受傷，上為內障，此五臟病也。勞役過多，心不行事，相火代之。《五臟生成論》曰：「諸脈皆屬於目。」相火者，心包絡也，主百脈，上榮於目。火盛則百脈沸騰，上為內障，此虛陽病也。膀胱小腸三焦膽脈，俱循於目。其精氣亦皆上注，而為目之精。精之窠為眼，四腑一衰，則精氣盡敗，邪火乘之，上為內障，此六腑病也。神水黑眼，皆法於陰，白眼赤脈，皆法於陽。陰齊陽侔，故能為視。陰微不立，陽盛即淫。《陰陽應象大論》曰：「壯火食氣，壯火散氣」，上為內障，此弱陰病也。</p>
<p>其病初起時，視覺微昏，常見空中有黑花，神水淡綠色，次則視岐，睹一為二，神水淡白色，可為沖和養胃湯主之，益氣聰明湯主之，千金磁朱丸主之，石斛夜光丸主之。有熱者，瀉熱黃連湯主之。久則不睹，神水純白色，永為廢疾也。</p>
<p>然廢疾亦有治法，先令病者，以冷水洗眼如冰，氣血不得流行為度。用左手大指次指按定眼珠，不令轉動。次用右手持鼠尾針，去黑睛如米許，針之令入。白睛甚厚，欲入甚難，必要手准力完，重針則破。然後斜回針首，以針刀刮之，障落則明。有落而復起者，起則重刮，刮之有至再三者，皆為洗不冷，氣血不凝故也。障落之後，以棉裹黑豆數粒，令如杏核樣，使病目垂閉，覆眼皮上，用軟帛纏之。睛珠不得動移為度。如是五七日，才許開視，視勿勞也。亦須服上藥，庶幾無失。此法治者五六，不治者亦四五。</p>
<p>五臟之病，虛陽之病，六腑之病，弱陰之病，四者皆為陰弱不能配陽之故。噫！學者慎之！</p>

<h4>證治歌</h4>
<p>陰陽偏勝定為殃，臟腑陰陽審必詳。初起微昏眼花黑，神水淡綠已堪傷。</p>
<p>次則視岐（神）水淡白，宜用沖和養胃湯。益智聰明（湯）或（十全）磁石（丸），石斛夜光丸亦良。</p>
<p>更有瀉熱黃連（湯）進，久則純白恐成盲。至此惟宜用針法，針後還宜藥餌安。</p>

<h4>方</h4>
<p><u>沖和養胃湯</u>　治成內症，兼治內障初起，視昏及空中有黑花，神水變色等症。</p>
<p>茯苓（四分）　柴胡（七分）　人參　炙草　當歸（酒製）　白朮（土炒）　升麻　葛根（各一錢）　白芍（六分）　羌活（錢二分）　黃耆（蜜制，錢半）　防風（五錢）　五味（三分）</p>
<p>上水煎數沸，加生薑一片，黃連、黃芩二錢，再煎，食後稍熱服。</p>
<p><u>東垣瀉熱黃連湯</u>　治眼暴發赤腫疼痛。</p>
<p>黃連　黃芩（俱酒製）　膽草　生地（各錢半）　升麻　柴胡（各五分）</p>
<p>上銼細，水煎，午時食前服。</p>
<p><u>益氣聰明湯</u>　治同上，並治耳聾耳鳴。</p>
<p>蔓荊子（錢半）　黃耆　人參（五分）　黃柏（酒炒）　芍藥（各一錢）　炙草（四分）　升麻　葛根</p>
<p>上合劑水煎，臨睡熱服，五更再服。</p>

<h3>明心火乘金水衰反制病治論</h3>
<p>天有六邪，風寒暑濕燥火也；人有七情，喜怒悲思憂恐驚也。七情內召，六邪外從，從而不休，隨召見病，此心火乘金，水衰反制之原也。</p>
<p>世病目赤為火，人所共知者也。然不審其赤分數等，各治不同。有白睛純赤如火，熱氣炙人者，乃淫熱反克之病也，治如淫熱反克之病。有白睛赤而腫脹，外睫虛浮者，乃風熱不制之病也，治如風熱不治之病。有白睛淡赤而細脈深紅，縱橫錯貫者，乃七情五賊勞役飢飽之病也，治如七情五賊勞役飢飽之病。有白睛不腫不脹，忽如血貫者，乃血為邪勝凝而不行之病也，治如血為邪勝凝而不行之病。有白睛微變青色，黑睛稍帶白色，白黑之間，赤環如帶，謂之抱輪紅者，此邪火乘金水衰反制之病也。此病或因目病已久，抑鬱不舒，或因目病誤服寒涼藥過多，或因目病時內多房勞，皆能內傷元氣。元氣一虛，心火亢盛，故火能剋金。</p>
<p>金乃手太陰肺，白睛屬肺，水乃足少陰腎，黑睛屬腎。水本剋火，水衰不能克，反受火制，故視物不明，昏如霧露中。亦或睛珠，高低不平，其色如死，甚不光澤，赤帶抱輪而紅也。口乾舌苦燥，眵多羞澀，稍有熱者，還陰救苦湯、黃連羊肝丸、菊花決明散主之。無口乾舌燥，眵多羞澀者，助陽活血湯、神驗錦鳩丸主之、萬應蟬花散主之。有熱無熱，俱服千金磁朱丸，鎮墜心火，滋益腎水，榮養元氣，自然獲愈也。</p>
<p>噫！天之六邪，未必能害人也，惟人以七情召而致之也。七情弗召，六邪安從，反此者欲其無病，奚可得哉。</p>

<h4>證治歌</h4>
<p>水為火制病胡來，七情內召六邪栽。赤分數等治法變，白睛如火熱為媒。</p>
<p>倘逢腫脹白睛赤，外睫虛浮成禍胎。細脈深紅（白）睛淡赤，縱模錯貫病勢危。</p>
<p>（白）睛不腫脹如血貫，治法均同可類推。白睛帶青黑睛白，如火如帶赤環圍。</p>
<p>抱輪紅症原如此，水為火制勿須猜。或因目病抑鬱久，或受寒涼藥餌摧。</p>
<p>或因病候房勞損，視物不明如霧埋。口乾舌苦兼羞澀，醫師從此法門開。</p>
<p>病症若逢稍有熱，還陰救苦（湯）勿徘徊。黃連羊肝丸亦善，川芎決明散同儕。</p>
<p>若無（口）干（舌）燥羞澀症，助陽活血湯可培，神驗錦鳩丸最妙，萬應蟬花散可裁。</p>
<p>不拘有熱與無熱，千金磁硃（丸）可挽回。</p>

<h4>方</h4>
<p><u>還陰救苦湯</u>　治目久病，白睛變青色，黑睛稍帶白色，以及口乾舌苦，眵多羞澀等症。</p>
<p>升麻　蒼朮　甘草梢（炙）　桔梗　柴胡　防風　羌活（各五分）　藁本（四分）　川芎（一錢）　歸尾（七分）　黃連　黃芩　黃柏　生地　知母　連翹（各六分）　紅花（一分）　膽草（三分）　細辛（三分）</p>
<p>上銼細、水煎、食遠服，每服三錢。</p>
<p><u>神驗錦鳩丸</u>　治同上。</p>
<p>錦斑鳩一隻（跌死，去皮毛、腸、嘴、爪、連骨炙乾）　茯苓（四兩）　羯羊肝（一具，竹刀薄批、炙焦）　肉桂（二兩）　蔓荊子（二升，淘淨、絹袋盛甑一伏時，曬乾）　牡蠣（洗、煅粉）　甘菊花（各五錢）　瞿麥　蕤仁（去皮尖）　草決明　羌活（各三兩）　細辛　防風　黃連　白蒺藜（炒去尖，各五兩）</p>
<p>上為細末，蜜丸，溫湯下，每服二十丸。</p>
<p><u>萬應蟬花散</u>　治大人小兒，遠近風眼、氣眼、昏眼、翳膜，或久患頭風、牽搐兩目，眼眶赤爛等症。</p>
<p>石決明（東流水煮一伏時，研極細，一兩五錢）　蒼朮（泔制，四兩）　蛇蛻（炙，三錢）　芍藥（三錢）　蟬蛻（去土，五錢）</p>
<p>上細末，每服二錢，臨臥時濃米泔調下，熱清茶亦可。</p>
<p><u>黃連羊肝丸、助陽活血湯</u>　見總論。</p>
<p><u>千金磁朱丸</u>　見氣為怒傷。</p>

<h3>明內急外弛之病治論</h3>
<p>陰陽以和為本，過與不及，病皆生焉。急者，緊縮不解也；弛者，寬縱不收也。緊縮屬陽，寬縱屬陰。不解不收，皆為病也。</p>
<p>手太陰肺，為辛為金也，主一身皮毛，而目之上下睫之外者，亦其屬也。手少陰心為丁，手太陽小腸為丙。丙丁為火，故為表裡，故分上下，而目之上下睫之內者，亦其屬也。足厥陰肝為乙，乙為木，其脈循上睫之內，火其子也，故與心合，心肝小腸三經受邪，則陽火內盛，故上下睫之內，緊縮而不解也。肺金為火克，受克者必衰，衰則陰氣外行，故目之上下睫之外者，寬縱而不收也。上下睫既內急外弛，故睫毛皆倒而刺里，睛既受刺，則深赤生翳，此翳者，睛受損也。故目所病者皆具，如羞明沙澀，畏風怕日，沁爛，或痛或癢，生眵流淚等症俱見。有用藥夾施於上睫之外者，欲弛者急，急者弛，而睫毛無倒刺之患者，非其治也。此徒能解厄於目前，而終復其病也。何則？為不審過與不及也，為不能除其原病也。</p>
<p>治法當攀出內瞼向外，速以三稜針刺撥出血，以左手大指甲迎其針鋒，後以黃耆防風飲子，無比蔓荊子湯，決明益陰丸，菊花決明散主之，搐鼻碧雲散亦宜兼用。如是則緊縮自弛，寬縱漸急，或過不及，皆復為和。藥夾之治，忌勿施也。徒為苦耳，智者宜審此！</p>

<h4>證治歌</h4>
<p>內急外弛症堪憐，陰陽不和禍故延。陽則緊縮陰寬縱，睫毛倒刺若針砭。</p>
<p>刺里損睛生翳障，目病皆具可伸言。羞明畏日症俱見，夾施上睫藥難痊。</p>
<p>宜攀內瞼使向外，速以三稜（針）刺血鮮。針鋒迎以左大指（甲），黃耆防風飲（子）最便。</p>
<p>決明益陰（丸），（無比）蔓荊子（湯），菊花決明散並妍。搐鼻碧雲散兼用，仰望醫師各慎施。</p>

<h4>方</h4>
<p><u>黃耆防風飲子</u>　治目倒睫拳毛，損睛生翳，及上下眥赤爛羞澀，眵淚稠黏。</p>
<p>蔓荊子　黃芩（各錢半）　黃耆（蜜炙）　防風（各八分）　細辛（二分）　炙草（五分）　葛根（一錢）</p>
<p>上銼細，水煎，大熱服。</p>
<p><u>無比蔓荊子湯</u>　治同上。</p>
<p>黃耆（一錢二分）　川連（七分）　人參　甘草（各一錢）　柴胡（七分）　蔓荊子　當歸　葛根　防風（各五分）　細辛葉（三分）</p>
<p>上銼細，水煎溫服。</p>
<p><u>決明益陰丸</u>　見七情。</p>
<p><u>菊花決明散</u>　見心火。</p>
<p><u>搐鼻碧雲散</u>　見淫熱。</p>

<h3>明奇經客邪之病治論</h3>
<p>人之有五臟，猶天地之有五嶽也；六腑者，猶天地之有四瀆也；奇經者，猶四瀆之外，別有江河也。奇經客邪，非十二經之治也。十二經之外，別有治奇經之法也。</p>
<p>《繆刺論》曰：「邪客於足陽蹺之脈，令人目痛從內眥始。」啟玄子王冰注曰：「以其脈起於足，上行至頭而屬目內眥。故病令人目痛從內眥始也。」《針經》曰：「陰蹺脈入鼽，屬目內眥。合於太陽陽蹺而上行。」故陽蹺受邪者，內眥即赤。生脈如縷，縷根生瘀肉，瘀肉生黃赤脂，脂橫侵黑睛，漸蝕神水，此陽蹺為病之次第也。或兼銳眥而病者，以其合於太陽故也。銳眥者，手太陽小腸之脈也。銳眥之病，必輕於內眥者，蓋枝蔓所傳者少，而正受之者必多也。俗呼為攀睛，即其病也。還陰救苦湯主之，撥雲退翳丸，梔子勝奇散，萬應蟬花散，磨障靈光膏，消翳復明膏，朴硝黃連爐甘石泡散主之。</p>
<p>病多藥不能及者，宜治以手法。先用冷水洗，如針內障眼法，以左手按定，勿令得動移，略施小眉刀尖，剔去脂肉，復以冷水洗淨，仍將前藥餌之，此治奇經客邪之法也。故並置其經絡病始。</p>

<h4>證治歌</h4>
<p>客邪何事在奇經，邪客陽蹺脈可憑。目病因從內眥始，陽蹺為病次第分。</p>
<p>合於太陽銳眥病，欲呼攀睛病勢成。還陰救苦湯堪治，撥雲退翳丸亦同。</p>
<p>梔子勝奇散可用，萬應蟬花（散）磨障靈（光膏）。朴硝黃連爐甘石（論散），消翳復明膏亦工。</p>
<p>倘逢前藥難祈效，內障針法細心尋。</p>

<h4>方</h4>
<p><u>撥雲退翳丸</u>　治陽蹺受邪，內眥即生赤脈縷，縷根生瘀肉。瘀肉生黃赤脂，脂橫侵黑睛漸蝕神水。</p>
<p>白蒺藜　當歸　川芎（各兩半）　川椒（七錢）　甘菊花　地骨皮　荊芥（各八錢）　木賊　密蒙花　蔓荊子（各一兩）　蛇蛻（炙）　甘草（各三錢）　天花粉（六錢）　桃仁　蟬蛻（去頭足）　黃連　薄荷（各五錢）</p>
<p><u>梔子勝奇散</u>　治赤脈縷睛，風熱痛癢，胬肉攀睛，眵多淚澀羞明。</p>
<p>白蒺藜（炒）　蟬蛻　穀精草　木賊草　黃芩　草決明　菊花　梔子　川芎　荊芥穗　羌活　密蒙花　防風　荊芥子（各五分）</p>
<p>上為細末，每服二錢，臨臥熱茶清調下。</p>
<p><u>磨障靈光膏</u>　治同上。</p>
<p>爐甘石（另以黃連一兩煎水，燒爐甘石通紅，淬七次，六兩）　黃丹（水飛，三兩）　白丁香（取末）　海螵蛸（取末）　硇砂（另研）　輕粉（各一兩）　黃連（銼散、晝便浸一宿，曬為末）　麝香（另研）　乳香（各五錢）　歸身（研末，二錢）　龍腦（少許）</p>
<p>上先用白蜜十兩，或銀器或砂鍋，熬五、六沸，以紙搭出臘面，除黃丹外下余藥，用柳枝攪勻，次下黃丹再攪，慢火徐徐攪至紫色，又將麝香、乳香、輕粉、硇砂和勻，入上藥內，以上黏手為度，急為丸皂角子大，每用一丸，新汲水化，旋入龍腦少許，時時點翳上。</p>
<p><u>消翳復明膏</u>　治同上。</p>
<p>海螵蛸（取末，二錢）　黃丹（水飛，四兩）　訶子（去核取末，八個）　白蜜（一斤）　青鹽（另研，一兩）</p>
<p>上先將白蜜熬數沸，用紙搭去臘面，下黃丹，將棍攪勻，旋下余藥將至紫色取出。又</p>
<p>龍膽草　木賊草（各一兩）　黃連（十兩）　杏仁（去皮尖，七十五個）　蕤仁（去殼皮，一錢）</p>
<p>此數味共入磁器內，以水一斗浸之，春秋五日，夏三冬十，入鍋內文武火熬至小半升，濾去渣，並前煎藥成膏，攪成紫色，入龍腦一錢，每用少許點上藥，乾淨水化用。</p>
<p><u>還陰救苦湯</u>　見心火。</p>
<p><u>萬應蟬花散</u>　見陰弱。</p>

<h3>明為物所傷之病治論</h3>
<p>養之固者，則八風無以窺其隙；本之密者，則五臟何以受其邪。故生之者天地，召之者人也。雖生弗召，莫能害也。為害不已，召之甚也。</p>
<p>《生氣通天論》曰：「風者百病之始也。清淨則肉腠閉拒，雖有大風苛毒，弗之能害。」《陰陽應象大論》曰：「邪風之至，疾如風雨。故善治者治皮毛。」夫肉腠固，皮毛密，所以為害者，安從其來也。今為物之所傷，則皮毛肉腠之間，為隙必甚。所傷之際，豈無七情內移，而為衛氣衰憊之原。二者俱召，風安不從，故傷於目之上下左右者，則目之上下左右俱病，當總以除風益損湯主之。</p>
<p>傷於眉骨者，病自目系而下，以其手少陰有隙也，加黃連，除風益損湯主之。傷於額者，病自抵過而上，傷於耳中者，病自銳眥而出，以其足太陽有隙也，加蒼朮，除風益損湯主之。傷於耳後耳角耳前者，病自客主人之穴斜下，傷於頰者，病自銳眥而入，以其手少陽有隙也，加枳殼，除風益損湯主之。傷於頭角耳前後及目銳眥後者，病自銳眥而入，以其足少陽有隙也，加龍膽草，除風益損湯主之。傷於額角及巔者，病自目系而下，以其足厥陰有隙也，加五味子，除風益損湯主之。諸有熱者，更當加黃芩，兼服加減地黃丸。傷甚者，須從權倍加大黃，瀉其敗血。</p>
<p>《六節藏象論》曰：「肝受血而能視。」此蓋滋血養血之藥也，此治其本也。又有為物暴震，神水遂散，更不復治。故並識之於此。</p>

<h4>證治歌</h4>
<p>人生慎勿惹風傷，不固皮毛決召殃。傷目周圍何藥治，除風益損是良湯。</p>
<p>病生目系傷眉骨，加入黃連性取涼。額角受傷加甚藥，柴胡加入可煎嘗。</p>
<p>額交巔上傷連腦，病自內眥貴入蒼（術）。耳後耳前與額損，惟加枳殼自安康。</p>
<p>（目）銳眥頭角耳前後，數處傷加（龍）膽草良。額角及巔傷發病，惟加五味子相當。</p>
<p>諸藥有熱加（黃）芩妙，兼服無如丸（加減）地黃（丸）。傷甚均宜從權治，大黃倍入記無忘。</p>

<h4>方</h4>
<p><u>除風益損湯</u>　治目為物傷者。</p>
<p>當歸　白芍　熟地　川芎（各一兩）　藁本　前胡　防風（各七分）</p>
<p>上銼細，水煎大熱服。</p>
<p><u>加減地黃丸</u>　見七情。</p>

<h3>明傷寒愈後病治論</h3>
<p>傷寒病愈後，或有目復大病者，以其清陽之氣不升，而餘邪上走空竅也。其病隱澀赤脹，生翳羞明，頭腦骨痛。宜作群墜升發之劑餌之，數服斯愈。</p>
<p>《傷寒論》曰：「冬時嚴寒，萬類深藏，君子固密，不傷於寒。觸冒之者，乃名傷寒。」其傷於四時之氣者，皆能為病。又《生氣通天論》曰：「四時之氣，更傷五臟。」五臟六腑一病，則濁陰之氣不得下，清陽之氣不得上。今傷寒時，病雖愈，濁陰清陽之氣猶未來復，濁陰清陽之氣未復，故餘邪尚熾不休，故其走上而為目之害也。</p>
<p>是以一日而愈者，餘邪在太陽；二日而愈者，餘邪在陽明；三日而愈者，餘邪在少陽；四日而愈者，餘邪在太陰；五日而愈者，餘邪在少陰；六日而愈者，餘邪在厥陰；七日而復，是皆清陽不能出上竅，而復受其所害也。當為助清陽上出則治。人參補胃湯主之，羌活勝風湯主之，加減地黃丸主之，㗜鼻碧雲散亦宜用也。忌大黃、芒硝苦寒通利之劑，用之，必不治。</p>

<h4>證治歌</h4>
<p>傷寒愈後病胡生，多是餘邪尚未平。頭腦骨疼兼隱澀，生翳赤障且羞明。</p>
<p>治宜群墜升發劑，及早除邪以復清。降濁升清須甚藥，人參補胃（湯）是奇兵。</p>
<p>羌活（勝風湯）碧雲（散）俱妙藥，加減地黃（丸）治亦精。惟禁苦寒與通利，（芒）硝（大）黃誤服恐皆盲。</p>

<h4>方</h4>
<p><u>人參補胃湯</u>　治傷寒愈後餘邪不散，上走空竅，隱澀赤脹，生翳羞明等症。</p>
<p>羌活　獨活（各六分）　白芍　生地　澤瀉（各三分）　人參　白茯苓　炙草　白朮　黃耆　熟地（酒洗）　歸身（各四分）　柴胡　防風（各五分）</p>
<p>上銼細，水煎熱服。</p>
<p><u>搐鼻碧雲散</u>　見淫熱。</p>
<p><u>羌活勝風湯</u>　見風熱。</p>
<p><u>加減地黃丸</u>　見七情。</p>

<h3>明強陽搏實陰病治論</h3>
<p>強者，盛而有力也；實者，堅而內充也。故有力者，強而欲搏，內充者，實而自收。是以陰陽無兩強，亦無兩實。惟強與實，以偏則病，內搏於身上，見於虛竅也。</p>
<p>足少陰腎為水，腎之精上為神水，手厥陰心包絡為相火，火強搏水，水實而自收。其病神水緊小，漸小而又小，積漸之至，瞳人竟如菜子許。又有神水外圍，相類蟲蝕者，然皆能睹而不昏，但微覺眊燥羞澀耳。是皆陽氣強盛而搏陰，陰氣堅實而有御。雖受所搏，終止於邊鄙皮膚也，內無所傷動。治法當抑陽緩陰則愈，以其強耶，故可抑。以其實耶，惟可緩，而弗宜助，助之則反勝，抑陽酒連散主之。大抵強者則不易入，故以酒為之導引，欲其氣味投合，入則可展其長，此反治也。還陰救苦湯主之，療相火藥也，亦宜用搐鼻碧雲散。然此病世亦罕見，醫者要當識之。</p>

<h4>證治歌</h4>
<p>病有陽強搏實陰，火強搏水病斯成。瞳仁微小如菜子，亦或（神水）外圍蝕類蟲。</p>
<p>微覺眊燥與羞澀，皆能睹物不昏蒙。此蓋內無所傷動，益陽緩陰效最神。</p>
<p>治法入陽酒連散，還陰救火湯最工。亦用搐鼻碧雲散，醫師臨症貴分明。</p>

<h4>方</h4>
<p><u>抑陽酒連散</u>　治瞳神緊小，漸如菜子大許，神水外圍，相類蟲蝕者，睹物不昏，微有眊燥羞澀。</p>
<p>獨活　生地（各四錢）　黃柏　防己　知母（各三錢）　蔓荊子　黃芩（酒製）　寒水石　黃連（酒製，各五錢）</p>
<p>上水煎，大熱服，每服三錢。</p>
<p><u>還陰救苦湯</u>　見心火。</p>
<p><u>搐鼻碧雲散</u>　見淫熱。</p>

<h3>明亡血過多病治論</h3>
<p>《六節藏象論》曰：「肝受血而能視。」《宣明五氣篇》曰：「久視傷血。」《氣厥論》曰：「膽移熱於腦，則辛頞鼻淵，傳為衄衊瞑目。」《繆刺論》曰：「冬刺經脈，血氣皆脫，令人目不明。」由此推之，目之為血所養者明矣。</p>
<p>手少陰心生血，血榮於目，足厥陰肝，開竅於目，肝亦多血，故血亡目病。男子衄血便血，婦人產後崩漏，亡之過多者，皆能病焉。其為病睛珠痛，珠痛不能視，羞明隱澀，眼睫無力，眉骨太陽因為痠疼，當以芎歸補血湯主之，當歸養榮湯主之，除風益損湯主之，滋陰地黃丸方之。諸有熱者，加黃芩；婦人產後者，加阿膠；脾胃不佳，噁心不進食者，加生薑。復其血，使所養則愈，然要忌咸物。《宣明五氣篇》曰：「咸走血，血病無多食鹹。」是忌。</p>

<h4>證治歌</h4>
<p>目需血養是真詮，亡血過多病必纏。羞明隱澀睛俱痛，太陽眉骨痛相連。</p>
<p>眼睫無力不能視，芎歸補血湯最妍。當歸養榮（湯）除風益（損湯），或用滋陰地黃丸。</p>
<p>有熱則加黃芩好，婦人產後阿膠添。噁心少食脾胃弱，生薑復血加最便。</p>
<p>宜禁咸物血能養，自爾光明病能痊。</p>

<h4>方</h4>
<p><u>芎歸補血湯</u>　治男子衄血便血，婦人產後崩漏亡血過多，致睛珠痛，羞明酸澀，眼睫無力，眉骨太陽俱痛。</p>
<p>生地　天門冬（各四分）　川芎　牛膝　白芍　炙草　白朮　防風（各五分）　熟地　歸身（各六分）</p>
<p>上銼細，水煎溫服，噁心不進食，加生薑煎服。</p>
<p><u>滋陰地黃丸</u>　見總論。</p>
<p><u>當歸養榮湯</u>　見七情。</p>
<p><u>除風益損湯</u>　見為物所傷。</p>

<h3>明癍疹餘毒病治論</h3>
<p>東垣李明之曰：諸癍疹皆從寒水逆流而作也。子之初生也，在母腹中，母呼亦呼，母吸亦吸。呼吸者，陽也，而動作生焉。飢食母血，渴飲母血。飲食者，陰也，而形質生焉。陰具陽足，十月而降。口中惡血，因啼即下。卻歸男子生精之所，女子結胞之處。命宗所謂玄牝玄關者也。</p>
<p>此血僻伏而不時發，或因乳食內傷，或因濕熱下溜，營氣不從，逆於肉理。所僻伏者，及為所發，初則膀胱壬水夾背逆流而克小腸丙火，故頸項以上先見也。次則腎經癸水，又克心火，故胸腹以上次見也。終則二火熾盛，反制寒水，故胸腹以下後見也。至次則五臟六腑皆病也。七日齊，七日盛，七日謝，三七二十一日而愈者，七為火數故也。愈後或有疽病瘡者，是皆餘毒尚在。</p>
<p>今其病目亦然，與風熱不制之病稍同而異，總以羚羊角散主之。便不硬者，減硝黃。未滿二十一日而病作者，消毒化癍湯主之。此藥功非獨能於目，蓋專於癍者之藥也。不問初起已著，服之便令消化，稀者則不復出，方隨四時加減。</p>

<h4>證治歌</h4>
<p>癍疹餘毒病胡成，風熱不制略相同。醫師治法宜精核，羚羊角散是定程。</p>
<p>便不硬者減硝黃，消毒化癍湯亦工。此方並可治癍毒，四時加減任調停。</p>

<h4>方</h4>
<p><u>羚羊角散</u>　治小兒癍痘後餘毒不解，上攻目生翳，羞明、眵淚、多紅赤腫閉。</p>
<p>草決明　芒硝　升麻　防風　車前子　黃芩　黃耆　大黃　羚羊角</p>
<p>上等分，水煎溫服。</p>
<p><u>消毒化癍湯</u>　治小兒癍疹，未滿二十一日，而目痛者，餘症同上。</p>
<p>柴胡　藁本　生地黃　連翹　細辛　黃柏（酒製）　黃連　當歸　甘草（各四分）　花粉　吳茱萸　白朮　蘇木　陳皮　乾葛（各二分）　麻黃　防風　升麻　羌活（各五分）　黃芩（酒製）　蒼朮（泔水制）　川芎（各三分）</p>
<p>上銼細，水煎溫服。</p>

<h3>明深疳為害病治論</h3>
<p>衛氣少而寒氣乘之也，元氣微而飲食傷之也。外乘內傷，釀而成之也。父母以其純陽耶，故深冬不為裳。父母以其惡風耶，故盛夏不解衣。父母以其數飢耶，故乳後強食之。父母以其或渴耶，故乳後更飲之。有愚憨而為父母者，又不審其寒暑飲食，故寒而不為暖，暑而不能涼，飲而不至渴，食而不及飢。而小兒幽玄銜默，抱疾而不能自言。故外乘內傷，因循積漸，釀而成疳也。渴而易飢，能食而瘦，腹脹下利，作嘶嘶聲，日遠不治，遂生目病。</p>
<p>其病生翳，睫閉不能開，眵淚如糊，久而膿流，竟枯兩目。何則？為陽氣下走也，為陰氣反上也。治法當如《陰陽應象大論》曰：「清陽出上竅，濁陰出下竅；清陽發腠理，濁陰走五臟；清陽行四肢，濁陰歸六腑」。各還其原，不反其常，是其治也。當以升陽降陰之劑，茯苓瀉濕湯主之，升麻龍膽草飲子主之。此藥非獨於目，並治以上數症。然勿緩，緩則危也，為父母者其慎諸！</p>

<h4>證治歌</h4>
<p>深疳為害是何因，外乘內傷病厥躬。寒熱飢飽均多過，釀而成疳禍匪輕。</p>
<p>渴而易飢食且瘦，腹脹不利嘶嘶聲。日遠不治生目病，睫閉難開翳已生。</p>
<p>眵淚如糊致膿出，竟枯兩目不能明。陽氣不走陰反上，升陽降陰古法程。</p>
<p>藥用升麻龍膽草（飲子），茯苓瀉濕（湯）本同功。以上數症皆能治，緩則難痊莫輕心。</p>

<h4>方</h4>
<p><u>茯苓瀉濕湯</u>　治小兒易飢渴，腹脹，目痛生翳，睫閉不開，眵淚如糊，久而流膿。</p>
<p>柴胡（四分）　白朮　炙草　蔓荊子　人參　枳殼（麵炒）　茯苓　薄荷（各二分）　前胡　蒼朮　獨活（各三分）　川芎　防風　羌活（各三分半）　澤瀉（半分）</p>
<p>上銼細，水煎溫服。</p>
<p><u>升麻龍膽草飲子</u>（又名消翳散）　治小兒疳眼，流膿、生翳，及眼中諸痰之症。</p>
<p>羌活　黃芩（炒）　膽草　青蛤粉（各五分）　蛇蛻　炙草　穀精草　鬱金（各三分）　麻黃　升麻（各二分）</p>
<p>上銼細，共為細末，每服二錢，熱茶濃調下。</p>
<p><u>墜明丸</u>（即墜血明目飲）</p>
<p>細辛　人參（各一錢）　赤芍藥　五味子（十粒）　川芎（酒洗炒）　牛膝（酒洗炒）　山藥　石決明（醋煅）　生地黃　歸尾　知母（鹽水炒）　白蒺藜（研去刺）　防風（各八錢）</p>
<p>水煎溫服。</p>

<h1>卷三</h1>

<h2>運氣原證</h2>
<p>按內經：時行暴熱，天氣亢和，燥火犯淫，邪風所侮，民病目赤。大要有三：一曰風助火鬱於上。經云：少陰司天之政，初之氣，陽氣布，風乃行，寒氣時至，氣鬱於上而熱目赤，經云：少陽司天之政。二曰火勝，二之氣，侯乃大溫，其病氣拂於上，目赤。三曰燥邪傷肝，三之氣，歲金太過，燥氣流行，經云：陽明司天，燥氣下臨，肝氣上從，脅痛而目赤，雖其間病有不同，大要不出此三侯也。</p>

<h2>目痛</h2>
<p>經云有二：一謂目眥白眼痛，一謂目珠黑眼痛。蓋目眥白眼疼屬陽，故晝則痛甚，點苦寒藥，則效，經所謂白眼赤脈法於陽故也。目珠黑眼痛屬陰，故夜則痛甚，點苦寒藥則反劇，經所謂瞳子黑眼法於陰故也。凡目痛皆屬於熱之所致，煩躁者，氣隨火升也。東垣云毛氣虛挹而熱，輕手捫之，熱在皮毛血脈也，重手接之，筋骨熱甚者，熱在筋骨也；不輕不重而熱，熱在肌肉也。又云晝則發熱，夜則安靜，是陽氣自熱於陽分也，晝則安靜，夜則發熱煩躁，是陽氣下陷入陰中也，名曰熱入血室。晝夜發熱，是重陽無陰也，亟瀉其陽峻補其陰也。婁全善用夏枯草治目珠痛，至夜則痛甚者，神效。</p>

<h3>天行赤熱論</h3>
<p>天行赤熱，謂目赤痛，或睥腫頭重，怕日羞明，涕淚交流等病。一家之內，一里之中，往往老幼相傳，然有虛實輕重不同，亦因人之虛實，時氣之輕重，各隨其所受，而分經絡以發。若人素無目疾，體氣充實，感染自輕，輕則邪不勝正，病至七日自愈。益火數七之故耳，七日不愈而有二七者，乃再傳也，二七不退者，必有犯觸，及本虛之故，防生他症矣。治法原以驅風散熱飲子，及桑白皮散，與瀉熱黃連湯，未免過拘貽誤，吾為酌之，須審系何氣，參以目赤，條分經絡、陰陽、表裡以施方，則善矣。</p>

<h2>證治歌</h2>
<p>天行赤熱易相傳，目赤羞明涕淚漣。睥腫頭重兼畏日，虛實輕重各相懸。</p>
<p>體分虛實須詳辨，時氣輕重分自天。感染自輕緣體實，病至七日自安然。</p>
<p>若至二七猶睥腫，必有犯觸故纏綿。或體本虛乃至此，拘執古方恐難痊。</p>
<p>審系何氣參目赤，分明經絡是真詮。從此制方當人妙，醫師幸勿執成篇。</p>

<h3>暴風客熱論</h3>
<p>暴風客熱之症，原非天行赤熱爾我傳染之可比，又非寒熱似瘧，及目痛腫脹，久積退遲之相類。究其源，乃因素養不清，躁急勞苦，客感風熱，卒然而發也。治法風勝者，羌活勝風湯；熱勝者，局方洗心散、東垣瀉熱黃連湯；風熱俱勝者，洗肝散、瀉青丸主之。</p>

<h4>證治歌</h4>
<p>暴風客熱病何因，躁急勞苦養不清，客感風熱卒然發，風勝湯宜用（羌活）勝風（湯）。熱勝則服（局方）洗心散，（東垣）瀉熱黃連湯亦工，風熱俱勝投何藥，洗肝散進與瀉青（丸）。</p>
<p><u>局方洗心散</u>　熱勝者服，治風壅壯熱，頭目昏痛，肩背拘急，肢節煩疼，熱氣上行，口苦唇焦，咽喉腫痛，痰涎壅滯，涕唾稠黏，心神煩躁，眼澀睛疼，及寒壅不調，鼻塞聲重，咽乾多渴，五心煩熱，小便赤澀，大便秘澀。</p>
<p>荊芥穗　甘草　當歸　大黃（煨）　赤芍藥　麻黃（各六錢）　白朮（五錢）</p>
<p>上為末，每服二三錢，生薑薄荷湯煎服。</p>
<p><u>洗肝散</u>　治風毒上攻，暴作目赤腫痛，隱澀眵淚交流。</p>
<p>薄荷　當歸　羌活　炙草　梔仁（炒）　防風　大黃　川芎</p>
<p>上細研為末，每服二三錢，食遠沸湯調服。</p>
<p><u>瀉青丸</u>　治肝膽火併小兒急驚發搐，眼赤睛痛。</p>
<p>龍膽草　當歸　川芎　防風　羌活　山梔　大黃</p>
<p>上蜜為丸，服四五十丸，白湯下。</p>
<p><u>羌活勝風湯</u>　見風熱。</p>
<p><u>東垣瀉熱黃連湯</u>　見陰弱。</p>

<h3>火脹大頭論</h3>
<p>火脹大頭者，目赤痛而頭面浮腫，皮肉燥赤也。狀若大頭傷寒，夏月多有此患，有濕熱、風熱之分，濕熱者多淚而皮爛；風熱者多脹痛而憎寒。失治則血滯於內，雖腫消而變症作矣。治法宜以普濟消毒飲或住痛解毒丸，審而用之。</p>

<h4>證治歌</h4>
<p>火脹目赤若大頭，皮肉燥赤頭面浮。症見多於夏月有，濕熱風熱共相作。</p>
<p>風熱憎寒多脹痛，濕熱皮爛淚多流。失治血旋滯於內，腫雖消矣變堪憂。</p>
<p>治宜普濟消毒飲，住痛解毒（丸）亦堪投。</p>

<h4>方</h4>
<p><u>普濟消毒飲</u>　治大頭天行疫疾，初覺憎寒體重，次傳頭面，腫盛不能開，上喘，咽喉不利，舌乾口燥。昔先師曰：夫身半以上，天之氣，身半以下，地之氣。此邪熱客於心肺之間，上攻頭目，而為腫盛。</p>
<p>黃連　黃芩（各五錢）　白殭蠶（炒，一錢）　鼠黏子　連翹　陳皮　板藍根　黑元參　柴胡　桔根　甘草梢　馬屁勃　升麻（各二錢）　人參（三錢）</p>
<p>上為末，半用沸湯調，時時服之，半用蜜丸，噙化之。</p>
<p><u>住痛解毒丸</u></p>
<p>硼砂（五錢）　沒藥（五錢）　川芎　荊芥穗　朴硝　白芷　石膏　家菊花（各一錢）　麝香</p>
<p>上為細末，米糊為丸，每服錢半，溫湯送下。</p>

<h3>怕熱羞明論</h3>
<p>怕熱羞明者何，謂明熱之處而目痛澀，畏避不能開也。病目若此者，十有七八，病源在於心肝脾三經。總而言之，不過一火燥血熱，分在陽分。是以見明見熱，則惡而畏之，且惡陽而澀痛也，此蓋陽虧故。當陽光莫敵，一居陰黑之所，則清爽自如。然亦有虛實之辨，昔聞怕熱者有餘之症，羞明為不足之候。若目不赤痛而畏明者，則又為血分不足，膽汁少而絡弱，不能運精以敵陽。治法宜服明目細辛湯，或歸葵湯。審系陰虛，則服決明益陰丸，點則通用吹雲膏。</p>

<h4>證治歌</h4>
<p>羞明怕熱起何經，病發肝脾及在心。總緣火燥兼血熱，症在陽分故畏明。</p>
<p>陽虧難與陽光敵，宜分虛實莫朦朧。怕熱原屬有餘症，羞明乃為不足人。</p>
<p>若不赤痛明偏畏，血分不實病故生。膽汁更少兼絡弱，精不能運敵陽曛。</p>
<p>治法歸葵湯可用，明目細辛湯亦靈。審系陰虛宜補益，決明益陰丸可陳。</p>
<p>通用吹雲膏點目，自然光彩復明清。</p>

<h4>方</h4>
<p><u>明目細辛湯</u>　治目赤微痛，羞明怕日，怯風寒，眼睫成組，眵糊多，隱澀難開，眉攢腫悶，鼻塞，大便微硬，涕唾稠黏。</p>
<p>川芎（四分）　藁本　歸身　茯苓（各五分）　紅花　細辛（各二分）　生地黃（酒製）　蔓荊子（各六分）　防風　羌活　荊芥穗（各一錢）　川椒（十粒）　麻黃（八分）　桃仁（十個，泡去皮尖）</p>
<p>上水煎，臨睡溫服。</p>
<p><u>歸葵湯</u>　一名連翹飲子，治目中溜火，惡日與火，隱澀，小角緊，久視昏花，迎風有淚。</p>
<p>連翹　紅葵花　當歸　人參　甘草　蔓荊子　生地（各五分）　升麻（八分）　黃耆　酒黃芩　防風　羌活（各七分）　柴胡（二分）</p>
<p>上水煎，食遠溫服。</p>
<p><u>吹雲膏</u>　治隱澀難開，睡覺多眵，迎風寒泣，羞明，翳膜遮睛，目中淚下。</p>
<p>防風　青皮　連翹（四分）　生地（一錢五分）　細辛（一分）　柴胡（二分）　甘草　當歸（各六分）　黃連（三錢）　蕤仁（去皮尖）　升麻（各三分）　荊芥穗（一錢）</p>
<p>上除連翹外，用淨水一碗，先熬諸藥去半碗，連翹熬至一大盞，去滓，用文武火熬至滴水成珠，加熱蜜少許，熬勻點之。</p>
<p><u>決明益陰丸</u>　見七情。</p>

<h3>瞼硬睛疼論（附氣眼痛）</h3>
<p>瞼硬睛疼者，不論有障無障，但兩瞼堅硬而睛疼，若加以頭痛者，尤急，乃風熱在肝。肝虛血少，不能榮運於目，無水以滋火，反乘虛而入，會痰燥濕熱，或頭如縛，血滯於睥內，睛因火系而痛，輕則內生椒瘡，重則腫脹如杯，瘀血貫睛等症作矣。治法當急用協腫膏敷軟，若硬不能軟，或頭痛腦脹不退，此頭風欲成毒之侯，宜服二術散、通肝散，庶幾無誤。</p>

<h4>氣眼</h4>
<p>復有所謂氣眼痛者，何也？益因怒氣過甚，內傷心肝腎三經，抑鬱太甚，三經之氣不行，而血亦阻，遂致氣血妄行，上衝於目，其症或珠痛，或白痛，或眼眶紅腫，治法宜酒調復無通氣散，或加味逍遙散，隨宜擇用，可也。</p>

<h4>證治歌</h4>
<p>瞼硬睛疼症非常，有障無障總相妨。兩瞼堅硬而睛痛，若兼頭痛更宜防。</p>
<p>肝虛血少緣風熱，無水以滋火為殃。痰燥濕熱頭如縛，血滯睥內受火戕。</p>
<p>重則如杯成腫脹，輕者內亦生椒瘡。瘀血貫睛等症作，敷用協腫膏最良。</p>
<p>更或堅硬不能軟，頭風腦脹勢倉皇。此是頭風欲成毒，二術（散）通肝（散）克擅長。</p>
<p>病症更名風眼痛，心肝腎因怒氣傷。抑鬱氣滯血復阻，妄衝於目症宜詳。</p>
<p>珠痛白痛或赤痛，更兼紅腫在眼眶。治宜酒調（元）通氣散，加味逍遙（散）罔不臧。</p>

<h4>方</h4>
<p><u>協腫膏</u></p>
<p>膩粉（少許）　黃臘　代赭石（研，各五錢）　細磁末　黃柏末　麻油（各一兩）</p>
<p>上為極細末，入銅杓內，加油臘同煎為膏，塗敷於硬瞼處。</p>
<p><u>二術散</u>　治瞼硬睛痛，去翳障。</p>
<p>蟬蛻（去頭足）　膽草　黃連（俱酒洗炒）　枸杞（焙乾）　蒼朮（米泔浸、炒）　地骨皮　白朮（土炒）　丹皮</p>
<p>上為細末，每服一錢，食後荊芥湯調下。</p>
<p><u>復元通氣散</u></p>
<p>石決明　草決明　楮實　香附　木賊　甘草　蟬蛻（去足）　川芎</p>
<p>上為細末，茶清調下。</p>
<p><u>加味逍遙散</u></p>
<p>當歸　酒芍　柴胡　白朮　甘草　茯苓　丹皮　梔仁</p>
<p>上水煎服。</p>
<p><u>通肝散</u></p>
<p>梔子　蒺藜（炒）　枳殼　荊芥（各四錢）　車前子　牛子（各二錢）　甘草（四錢）</p>
<p>上為末，每服二錢，苦竹葉湯調下。</p>

<h2>寒熱</h2>
<p>凡患寒熱者，由風邪外客於腠理，痰飲內漬於臟腑，致血氣不足，陰陽更勝之所作也。陽勝則發熱，陰勝則發寒，陰陽交爭，邪正相干，則寒熱往來，時發時止。然此症與瘧相似，而發寒不致戰慄，發熱不致悶亂，稍異也。</p>

<h3>赤痛如邪論</h3>
<p>赤痛如邪，謂目痛而赤，且頭痛寒熱交作，如風寒瘧疾狀也。輕者一年數次，重者一月數發，非暴風客熱乍發之症所可比也。究其病源，系肝腎俱虛，第有寒熱之分，熱者內之陰虛火動，邪熱也；寒者榮衛虛損，外之腠理不實而覺寒也。治法宜首以小柴胡湯，繼以四物湯，或十珍湯，酒調洗肝散之類主之。若作風熱痰瘧，以剛劑治之，則血愈虛，而病愈深矣。</p>

<h4>證治歌</h4>
<p>何來赤痛竟如邪，頭疼寒熱復交加。輕則一年發數次，一月數次重堪嗟。</p>
<p>病由肝腎俱虛弱，症分寒熱可推查。陰虛火動邪在內，此為熱症本無差。</p>
<p>寒症原因營衛損，腠理不實故多瑕。小柴胡湯宜首服，繼投四物湯亦嘉。</p>
<p>十珍湯與洗肝散，勿投剛劑效無涯。</p>

<h4>方</h4>
<p><u>小柴胡湯</u></p>
<p>柴胡　半夏　人參　甘草　黃芩</p>
<p>上入薑棗煎服。</p>
<p><u>四物湯</u></p>
<p>當歸　川芎　熟地　白芍</p>
<p>上水煎服。</p>
<p><u>十珍湯</u>　治虛損血枯，上攻目痛，滋陰降火，養血清肝。</p>
<p>生地（酒洗，二錢）　當歸（酒洗，錢半）　芍藥（炒）　地骨皮（炒）　知母（鹽酒拌炒）　丹皮（童便浸、炒）　天門冬（去心）　麥冬（去心，各一錢半）　人參　甘草梢（各五分）</p>
<p>上水煎，溫服。</p>
<p><u>酒調洗肝散</u>　治實熱氣攻眼，無時痛甚。</p>
<p>黑元參　大黃　黃芩　梔仁（炒）　生地　知母　桔梗　歸尾　元明粉</p>
<p>上為細末，每服二三錢，食遠溫酒調下。</p>

<h3>痛如針刺論（附熱結膀胱）</h3>
<p>目珠痛有如針刺者，病源發在心經，乃實火有餘之候。若痛驀然一二處，如針刺痛，目雖不赤，亦是心經流火。別其痛在何部，即以見病何經，治宜服洗心散，次服還睛丸及乳香丸、補肝散。按此症發因體虛目勞，兼染淋濁之病，營氣不能上潮於目，而如針刺之痛者，宜養其營，若降火則殆矣。原治用加減八正散，在體強者則可，虛者切禁。</p>

<h4>熱結膀胱</h4>
<p>特目痛之症，非止一二，更有目痛而小便不通，頭痛而寒熱並作，所謂熱結膀胱症者，治法宜五苓散，或導赤散，益元散，擇而用之。</p>
<p><u>證治歌</u></p>
<p>目珠疼痛刺如針，實火有餘發在心（經）。驀然數處如針刺，亦是心經流火淫。</p>
<p>目雖不赤無拘泥，當從部位細心尋。洗心散與還睛丸，乳香（丸）補肝（散）任酌斟。</p>
<p>體弱目勞兼濁染，榮氣不潮宜養榮。或投加減八正散，但在體虛禍必臨。</p>
<p>更有目痛小便塞，頭痛寒熱更交侵。此為熱結膀胱症，治法宜投散五苓。</p>
<p>或用益元（散）兼導赤（散），自然熱解若甘霖。</p>
<p><u>方</u></p>
<p><u>還睛丸</u></p>
<p>川芎　白蒺藜　木賊　羌活　熟地　甘草　菟絲子　白朮</p>
<p>上細末，蜜丸彈子大，空心熱湯嚼下。</p>
<p>加減八正散　治心熱沖眼，赤腫澀痛，熱淚羞明，兼治大小心經邪熱，一切蘊毒，咽乾口燥，大渴引飲，心忪面熱，煩躁不寧，唇焦鼻衄，口舌生瘡，咽喉腫痛，小便赤澀，或癃閉不通，及熱淋血淋。</p>
<p>滑石　甘草梢　大黃（麵裹煨）　木通　瞿麥　車前子　梔子（炒）　萹蓄</p>
<p>上研極細末，每服五錢，燈芯三十段，水煎溫服。</p>
<p><u>乳香丸</u></p>
<p>五靈脂（二錢）　乳香　沒藥　夏蠶砂　草烏（各五錢）　木鱉子（五枚）</p>
<p>上為末，酒煮麵糊丸，梧子大，每服七丸，薄荷湯下。</p>
<p><u>補肝散</u></p>
<p>人參　茯苓　川芎　五味子　藁本（各一兩）　細辛　茺蔚子（半兩）</p>
<p>上細末，每服一錢，空心米飲調服。</p>
<p><u>五苓散</u></p>
<p>白朮　豬苓　茯苓　澤瀉　肉桂</p>
<p>上水煎服。</p>
<p><u>導赤散</u></p>
<p>生地　木通　甘草</p>
<p>上加竹葉二十片，水煎服。</p>
<p><u>益元散</u></p>
<p>粉甘草　滑石</p>
<p>上為細末，每服二三錢，新汲水調服。</p>
<p><u>洗心散</u>　見暴風客熱。</p>

<h2>頭痛</h2>
<p>子和云：頭痛不止，乃三陽受病也。三陽分部，分頭與項痛者，足太陽經也，攢竹痛，俗呼為眉稜骨痛者是也。額角上痛，俗呼為偏頭痛者，足太陽經也。如痛久不已，則令人喪目。以三陽受病，皆胸膈有宿痰之所致也。先以茶調散吐之，吐訖，可服川芎、薄荷辛涼清上之藥。叔和云，寸脈急而頭痛是也。</p>

<h3>大小雷頭風論</h3>
<p>雷頭風症，不論偏正，但頭痛挾痰而來，痛之極而不可忍，身熱目痛便秘結者，曰大雷頭風。若頭痛，大便先潤後燥，小便先清後澀，曰小雷頭風。大者害速，小者稍遲，然雖有大小之說，而治則一。若失之緩，禍變不測，目必損壞。輕則⿰米厭凸，重則結毒，宜早為之救，以免禍成。治法宜服清震湯、加味補中益氣湯、將軍定痛丸及藥枕方，隨宜擇用，誠如所治，雖症急如雷，要自有收雷定震之捷效也。</p>

<h4>證治歌</h4>
<p>雷頭風症大小分，不拘偏正總為凶。頭痛挾痰更難忍，身熱便閉大頭風。</p>
<p>小頭風症同頭痛，小便後澀必先清。大便先潤而後燥，大小雖殊治則同。</p>
<p>治之稍緩目難保，結毒緣重⿰米厭凸輕。治法清震湯宜進，加味調中益氣（湯）工。</p>
<p>將軍定痛（丸）偕藥枕（方），隨宜擇用風自平。</p>

<h4>方</h4>
<p><u>清震湯</u>　兼治發熱惡寒，口渴。</p>
<p>升麻　赤芍藥　甘草　荊芥穗　黃連　蒼朮（米泔水浸一宿，炒）　葛根　蘇薄荷　青荷葉</p>
<p>上銼細末，水煎，熱服。</p>
<p><u>加味補中益氣湯</u>　治氣血俱虛，頭痛。</p>
<p>嫩黃耆（蜜制，一錢）　升麻　細辛（各三分）　廣皮（四分）　人參　廣木香（二分）　川芎　蒼朮（泔水制）　甘草（炙）　當歸　蔓荊子　柴胡（各五分）</p>
<p>上銼細，水煎，熱服。</p>
<p><u>將軍定痛丸</u>　治巔頂痛，挾痰濕實者，動輒眩暈。</p>
<p>黃芩（酒洗，七錢）　白殭蠶　陳皮（鹽煮、去白）　天麻（酒洗）　桔梗（各五錢）　薄荷（三錢）　青礞石（煅）　白芷（各二錢）　大黃（酒蒸九次焙乾九次，二兩）　半夏（牙皂薑汁煮、焙乾，一兩）</p>
<p>上為細末，滴水為丸如綠豆大，每服二錢，食後臨臥茶清吞下。</p>
<p><u>藥枕方</u>　治頭風目眩。</p>
<p>通草　石菖蒲　犀角（銼末）　羚羊角（銼末）　蔓荊子　甘草　防風（各三錢）　細辛　真川芎　白芷　藁本　白朮　黑豆（一升半）</p>
<p>上為細末，拌勻，以生絹囊盛滿，置在盒子內，其盒形如枕，枕時揭去盒，蓋令藥氣入頭，不枕即蓋之，使藥氣不散。枕之日久漸低，再入前藥，仍要滿實。或添黑豆，三五日後，藥氣微則換之，枕旬日或一月，耳中雷鳴，是藥抽風之驗也。</p>

<h3>左右偏頭風論</h3>
<p>偏頭風症，痛分左右，兩不相涉。左邊頭痛右不痛者，曰左偏風；右邊頭痛左不痛者，曰右偏風。世人往往不以為慮，久則左發損左目，右發損右目，且有損左反攻右，損右反攻左，而兩目俱損者。若外有赤痛淚澀等病，則外症生，若內有昏眇眩暈等病，則內症生。凡頭風痛左害左，痛右害右，此常病易知者。若左攻右，右攻左，痛從內起，止於腦，則攻害也遲，痛從腦起止於內，則攻害也速，若痛從中間發，及眉稜骨內、上星中發者，兩目俱壞。亦各因其人之觸犯感受，左右偏盛，起患不同，遲速輕重不等，風之害人，至於此哉。治宜審定所發陰陽經絡，驗明症候，而後於羌活芎藁湯、柴芎湯、蒼朮湯、細辛湯、吳茱萸湯、升麻芷葛湯，擇而下之，庶幾無誤。</p>

<h4>證治歌</h4>
<p>偏頭風症左右歧，痛則損目各相隨。更有損左還攻右，損右攻左病愈奇。</p>
<p>赤痛淚瀝外症作，內症昏眇眩暈滋。痛從內起止於腦，左右攻害尚遲遲。</p>
<p>痛從腦起止於內，攻害最速急宜知。痛發上星（中）眉稜骨，（內）或自中間發更危。</p>
<p>觸犯感受原相異，遲速輕重亦差池。陰陽經絡須詳番，症候精明始足醫。</p>
<p>羌活芎藁（湯）偕蒼朮（湯），柴芎湯與細辛（湯）宜。升麻芷葛（湯），（吳）茱萸（湯）並，因類修方總慎之。</p>

<h4>方</h4>
<p><u>羌活芎藁湯</u>　治太陽經頭風頭痛，夜熱惡寒。</p>
<p>半夏（薑汁炒）　川羌活　藁本　防風　白芷　廣陳皮　杏仁（去皮尖）　白茯苓　川芎　甘草　麻黃　桂枝</p>
<p>上銼細，水煎服，內熱加酒製黃芩、薄荷葉、生薑三片。</p>
<p><u>柴芎湯</u>　治少陽經頭風頭痛，寒熱而嘔。</p>
<p>川芎　白茯苓　柴胡　蘇薄荷　炙甘草　陳皮　細辛　製半夏　黃芩　蔓荊子（等分）</p>
<p>上加生薑三片，水煎食後服。</p>
<p><u>蒼朮湯</u>　治太陰經頭風頭痛，腹滿不食。</p>
<p>蒼朮（制）　白芍藥　枳殼　白芷　炙半夏　炙甘草　白茯苓　廣陳皮　川芎　升麻</p>
<p>上加生薑三片，水煎，食後服。</p>
<p><u>細辛湯</u>　治少陰經頭風頭痛，四肢厥，但欲寢者。</p>
<p>細辛　廣陳皮　川芎　製半夏　獨活　白芷　白茯苓　炙甘草</p>
<p>上加生薑三片，食後服。</p>
<p><u>吳茱萸湯</u>　治厥陰經頭風頭痛，四肢厥，嘔吐痰沫。</p>
<p>半夏（薑製）　吳茱萸　川芎　炙甘草　人參　白茯苓　白芷　廣陳皮</p>
<p>上加生薑三片，水煎，食後服。</p>
<p><u>升麻芷葛湯</u>　治陽明經頭風頭痛，身熱口渴。</p>
<p>升麻　家乾葛　白芷　蘇薄荷　甘草　石膏　廣陳皮　川芎　製半夏</p>
<p>上加生薑三片，水煎，食後服。</p>

<h3>卒腦風論</h3>
<p>卒腦風者，太陽內如錐似鑽，一團而痛也，若痛及目珠，珠外有赤脈縱貫，及瘀滯者，必有外障之惡症來矣。若珠不赤痛，只自覺視如雲遮霧障，漸漸昏眇者，則內症成矣。治法外症用羌活勝風湯，內症用沖和養胃湯。</p>

<h4>證治歌</h4>
<p>卒腦風症在太陽（內），如錐如鑽痛結團。痛及目珠有瘀滯，赤脈縱貫珠外傷。</p>
<p>必生外障成惡症，珠不赤痛又分行。云遮霧障漸昏眇，將成內症更宜防。</p>
<p>外症羌活勝風（湯）妙，內症沖和養胃湯。</p>

<h4>方</h4>
<p><u>羌活勝風湯</u>　見風熱不制。</p>
<p><u>沖和養胃湯</u>　見陰弱不能配陽。</p>

<h3>遊風論（附邪風及五風變內障二症）</h3>
<p>遊風者何，謂頭痛無常信，雖一飯之傾，即遊易數遍，而不能度其何所起止也。此病若痛緩珠赤而外有障起者，必變外障。痛甚而腫脹緊急者，必有瘀滯之患，久而其目不治，亦不赤痛但昏眇者，則內障成矣。治法外症用羌活勝風湯，內症用沖和養胃湯，急痛有瘀滯者，用分珠散。</p>

<h4>邪風變內障</h4>
<p>有所謂邪風症者何？謂其人素有頭風，因而目病，或素目病，因而頭風。輕則一年數發，重則一月數發，頭風目病，常並行而相害，此症非若雷頭風火相搏，激而瘀滯之急者，又非天行赤熱，而有傳染之邪，與客風暴熱，風火寄旅無定處，及諸火脹頭痛之可比，發若赤痛脹急，則有外症之候，若無赤痛，而但內脹，雖赤痛不甚，且無瘀滯之症，而但昏眇者，則內障成矣。通治以羌活勝風湯，若見內外二症，則通以卒腦風治法治之。</p>

<h4>五風變內障</h4>
<p>諸風之治詳矣，特五風變成內障一症，又不可不究心也。其候頭旋偏腫而痛甚，瞳仁結白顏色相間，卻無淚出，日中如坐暗室，常自憂嘆，此乃五氣毒風腦熱所致，治法宜除風湯，皂角丸合生熟地黃丸。</p>
<p><u>證治歌</u></p>
<p>遊風症發定無憑，起止遊易莫能明。痛發珠赤外有障，甚痛（腫）脹（緊）急瘀滯凝。</p>
<p>久而不治惟昏眇，並無赤痛內障成。外症（羌活）勝風湯可用（沖和），養胃湯分內症工。</p>
<p>急痛有滯分珠散，邪風一症更中論。素有頭風因目痛，或因目痛更頭風。</p>
<p>輕髮間來重發數，頭風目病並均行。赤痛脹急生外症，惟覺昏眇內障萌。</p>
<p>羌活勝風湯並治，內外二症或均增。卒腦風治堪通用，諸風症治已條陳。</p>
<p>更有五風成內障，頭旋偏腫甚疼疼。瞳仁結白顏相間，卻無淚出目常昏。</p>
<p>五氣毒風兼腦熱，治法湯宜用除風。生熟地黃（丸）兼皂角（丸），管教風毒一時平。</p>
<p><u>方</u></p>
<p><u>分珠散</u>　治眼患瘀血灌睛，惡血不散。</p>
<p>槐花　生地黃　梔子（炒）　黃芩　赤芍藥　白芷　龍膽草　荊芥　甘草　當歸尾</p>
<p>上為末，每服三錢，水煎熱服，春加大黃瀉肝，夏加黃連瀉心，秋加桑白皮瀉肺。</p>
<p><u>除風湯</u></p>
<p>羚羊角　車前子　芍藥　茯苓　大黃　黃芩　芒硝　人參（各一兩）</p>
<p>上為末，每服一錢，水煎溫服。</p>
<p><u>皂角丸</u>　治內外一切障膜，如十六般內障，同生熟地黃丸用之，亦效。</p>
<p>人參　川芎（各五錢）　龍蛻（七條）　蟬蛻　元精石（生用）　當歸　白朮（土炒　穿山甲炒）　白茯苓　穀精草　木賊（各一兩）　白菊花　赤芍藥　連翹　膽草　刺蝟皮（蛤粉炒，各兩半）　獖豬爪（蛤粉炒，三十枚）</p>
<p>上為細末，一半入豬牙皂角二條，燒灰和勻，煉蜜為丸，如梧子大，每服三十丸，空心杏仁湯送下。一半入仙靈脾一兩為末，和勻，每服一錢，用豬肝夾藥煮熟，細嚼，及用原汁湯送下，月進三服。</p>
<p><u>生熟地黃丸</u></p>
<p>石斛　枳殼　防風　牛膝（各六兩）　生地　熟地（各一斤半）　菊花（一斤）　羌活　杏仁（各四兩）</p>
<p>上細末，蜜丸，梧子大，每服三十丸，以黑豆三升炒，令煙盡，用好酒淋之，每用半盞，食前送下，或蒺藜湯下。</p>
<p><u>羌活勝風湯</u>　見暴風客熱。</p>
<p><u>沖和養胃湯</u>　見陰弱。</p>
<p><u>附方</u></p>
<p><u>加減知母湯</u>　治遊風症。</p>
<p>知母（二錢）　黃耆　白朮　羌活　防風　甘菊花　蔓荊子　天麻　棗皮　藁本　川芎　當歸（各一錢）　細辛　甘草（各二分）</p>
<p>上水煎，溫分二服，頭面腫，加牛子（炒研，二錢）。</p>

<h3>巔頂風論</h3>
<p>謂天靈蓋骨痛極如錐如鑽也，陽分痛尤甚，陰分痛稍輕，病源系夾痰濕者，每痛多眩運，治宜羌活勝濕湯，或東垣除濕防風湯。若痛連及珠子，而脹急瘀赤者，乃外症之惡候，若但昏眇，則成內障矣，治分內外，用藥同前卒腦風症，須審擇之。</p>

<h4>證治歌</h4>
<p>巔頂風症更需詳，天靈蓋骨痛非常。如錐如鑽痛奚辨，輕則屬陰重屬陽。</p>
<p>若夾痰濕多眩運，羌活勝濕（湯，東垣）除濕（防風湯）良。脹急瘀赤珠皆痛，外症惡候最宜防。</p>
<p>若成內障惟昏眇，治分內外以修方。卒腦風症宜參看，用藥始不致荒唐。</p>

<h4>方</h4>
<p><u>東垣除濕防風湯</u></p>
<p>防風（二錢）　白朮　白茯苓　白芍藥（各一錢）　蒼朮（酒浸去皮，四錢）</p>
<p>上水煎，食前服。</p>
<p><u>羌活勝風湯</u>　見暴風客熱。</p>

<h2>眉骨痛</h2>
<p>按眉稜骨痛有二，眼屬肝，有肝虛而痛，才見光明，則眉骨痛甚，宜服生地丸；有眉稜骨痛，目不能開，晝夜劇，宜導痰丸湯之類，加入芽茶，二陳湯吞清州白丸子，亦效。甫見眉稜骨痛者，多是肝火上炎，怒氣甚者，多有此病，其謂風症，亦火之所致，熱甚生風是也。大抵抑肝火，有風痰則兼而治之。</p>

<h3>陰邪風論（附陽邪風）</h3>
<p>陰邪風者，必額角板骨、眉稜骨痛也。多發於太陽用事之時，元虛精弱者，則為內症，兼火者，則為外症。治法表症多者，宜服加味柴胡湯，或選奇湯；風熱上攻者，宜服祛風上清散；肝虛者，宜服生熟地黃湯；因風而頭痛、眉骨痛、眼眶俱痛者，宜服上清散。此治陰邪風之通法。</p>

<h4>陽邪風</h4>
<p>若所謂陽邪風一症，則但腦後枕骨疼痛，其病多發於太陰用事之月，發則有虛昏耳鳴之患，久而不治，內障成矣，治法宜服小芎辛湯；風寒甚而在腦者，宜防風羌活湯；若風熱上攻，眼昏耳鳴，鼻塞頭痛，逆痰涎嗽，心腹疼痛，大小便澀者，宜服子和搜風丸；若變成內障，則宜服磁石丸。審症下方，陰陽二邪之病，有不治者乎。</p>
<p><u>證治歌</u></p>
<p>陰邪風症多痛疼，額角板骨及眉稜。病在太陽用事日，元虛精弱內症名。</p>
<p>外症必須兼有火，表症多者治法陳。加味柴胡（湯）選奇（湯）妙，肝虛生熟地黃（湯）工。</p>
<p>風熱上攻何藥治，祛風上清散奏功。因風頭痛眉骨痛，眼眶俱痛服上清（散）。</p>
<p>更有陽邪風獨異，其月用事屬太陰。病惟腦後枕骨痛，發則虛昏耳更鳴。</p>
<p>久而不治成內障，治法宜服小芎辛（湯）。風邪若甚而在腦，防風羌活湯最靈。</p>
<p>風熱上攻同鼻塞，耳鳴頭痛並眼昏。逆痰涎嗽心腹痛，二便俱澀而不通。</p>
<p>子和搜風丸可用，若成內障更當尋。磁石丸進堪奏效，辨症下方仔細詢。</p>
<p><u>方</u></p>
<p><u>加味柴胡湯</u></p>
<p>柴胡　酒芩　荊芥穗　製半夏　防風　前胡　甘草　川芎　香白芷　蘇薄荷</p>
<p>上加生薑三片，水煎，食後服。</p>
<p><u>驅風上清散</u>　治風熱上攻，眉稜骨痛。</p>
<p>酒黃芩（二錢）　白芷（錢半）　川芎（一錢二分）　羌活　柴胡梢　防風（各一錢）　荊芥（八分）　甘草（五分）</p>
<p>上細末，每服四錢，水煎，食後服。</p>
<p><u>上清散</u>　治因風頭痛，眉骨、眼眶俱痛。</p>
<p>乳香（另研）　沒藥（研，各一錢）　腦子（另研，五分）　赤芍藥　川芎　薄荷　芒硝　荊芥穗　鬱金（各五分）</p>
<p>上細末，每用二分半，口噙水，鼻內搐之，甚妙。</p>
<p><u>選奇湯</u></p>
<p>防風　羌活（各二錢）　黃芩（一錢用酒炒，冬不用，熱痛者加之）　甘草（三錢夏用生，冬炙）</p>
<p>上水煎，稍熱，食後服。</p>
<p><u>小芎辛湯</u></p>
<p>青黛　蔓荊子　鬱金　紅豆　芒硝　石膏　細辛根　薄荷　川芎</p>
<p><u>防風羌活湯</u>　治眉稜骨痛，而風寒在腦，或感痰濕，及腦昏痛。</p>
<p>防風　川羌活　半夏（薑製）　黃芩（酒洗）　川芎　南星（薑製）　北細辛　白朮（土炒）　甘草</p>
<p>上水煎，熱服。</p>
<p><u>子和搜風丸</u>　治風熱上攻，眼昏，耳鳴，鼻塞，頭痛眩暈，逆酸涎嗽，心腹疼痛，大小便澀滯。</p>
<p>天南星（薑製）　蘇薄荷　人參　茯苓（各五錢）　黃芩　半夏（薑製）　乾生薑　蛤粉　寒水石　生白礬　大黃（各一兩）　藿香（二錢）　滑石　黑牽牛（各一兩）</p>
<p>上為細末，水疊為丸，每服二三錢，量其體之虛實酌用，生薑湯送下。日進三服，此方雖名搜風，其實乃下實熱痰症藥也。</p>
<p><u>磁石丸</u>　治以上頭風變成內障者。</p>
<p>磁石（燒紅，醋浸三次）　乾薑（炒）　牡丹皮　玄參（各一錢）　附子（炮，二錢）</p>
<p>上細末，煉蜜為丸，如梧子大，每服十丸，食前茶清下。</p>
<p><u>生熟地黃湯</u>　治目不光明，眉骨痛甚，此係肝虛，法當養血涼血益血，痰火降而風熱除。</p>
<p>熟地黃　甘草　生地　五味子　天門冬　當歸身　酒芩　枳殼　地骨皮　川黃連　人參　柴胡</p>
<p>上銼細，水煎，食遠服。</p>

<h2>赤痛</h2>
<p>內經目赤有三，一曰風助火鬱於上；二曰火盛；三曰燥邪傷肝。戴復菴云：赤有數種，氣毒赤者，熱壅赤者，有時眼赤者，無非血壅肝經所致。蓋肝主血，通竅於眼，赤，血病也。</p>

<h3>目赤論</h3>
<p>目赤之病，原遺治法，抑思目之為病，赤者甚多，言治遺之，豈不令人見此症而束手無策耶，試詳輯而補益之。當考目赤，通治以黑神散、消風散等分，白湯調之，睡時靜服。仍用豆腐切片敷其上，鹽就者可用，酸醬者不可用。風熱赤甚者，於黑神消風散二藥（二藥以米泔浸二對朝，取出放置當風之處，以瀝米泔），睡時冷調洗肝散或菊花散，仍進四物湯，內用生地、赤芍，只須半貼，食後作一服，卻加赤茯苓五分，酒蒸大黃一錢，早晨鹽湯下養正丹二三十粒，若不便於過涼，則不必用洗肝散，宜黑神散二錢、消風散一錢。尋常赤眼用黃連研末，用大菜頭一個，切片作蓋剜中心作一竅，入連末在內，復以蓋遮住，竹籤簽定，慢火內煨熱，取出候冷，以菜頭中水滴入眼中。若赤眼久不愈，用諸藥無效者，早起以蘇子降氣湯下黑錫丹，日中以酒調黑神散，臨睡以消風散下三黃丸，此數藥不獨治久病赤眼，凡諸目疾，皆可治之。海藏云：目赤暴作雲翳，痛不可忍者，宜四物龍膽湯，眼赤暴發腫者，以散熱飲子、瀉青丸；肝藏實熱眼赤疼痛者，竹葉湯、龍膽飲、決明子湯、瀉肝散。因服涼藥太過，而目赤不痛者，內服助陽和血補氣湯，外用碧天丸洗之。目赤腫而足寒者，必時時溫洗其足，並詳赤脈處屬何經，灸三里，臨泣，崑崙等穴，立愈。有赤眼癢痛者，煎枸杞汁服之。若暴赤眼，以古銅錢刮淨，姜上取汁於錢唇，點目，使熱淚出，隨點隨愈。有瘡者不可用，或削附子赤皮末如蠶屎著眥中，或本事針頭丸，皆治陰病目赤。九節黃連、秦皮粗末，加滑石煎湯洗，或用艾燒煙，以碗蓋之，候煙上煤取下入黃連，以溫水調洗，及前煨大菜頭汁，皆治陽病目赤，此中不可不辨也。</p>

<h4>證治歌</h4>
<p>目赤由來治法無，因為採輯著成書。通治黑神（散）消風散，二方調以白湯俱。</p>
<p>宜待睡時才靜服，豆腐還須切片敷。風熱赤痛仍前藥，冷調洗肝（散）菊花（散）儲。</p>
<p>仍投四物（湯）用生地，赤芍同煎美可姑。服後覺加赤芍藥，（酒蒸）大黃同進是良謨。</p>
<p>晨以鹽湯吞養正（丹），若嫌涼甚又分沖。散號洗肝宜禁用，黑神散與消風符。</p>
<p>熱眼宜點黃連藥，此宜精製勿模糊。赤眼不瘳宜（蘇子）降氣（湯），丹吞黑錫熱能除。</p>
<p>日中酒調黑神散，臨睡消風散不記。吞下三黃丸最妙，諸病能醫可反陽。</p>
<p>目赤暴作云醫痛，四物龍膽（湯）痛可舒。眼赤暴腫散熱飲（子），瀉青丸進亦相如。</p>
<p>肝藏實熱眼赤痛，助陽和血補氣（湯）扶。外用碧天丸洗目，能清實熱自恬愉。</p>
<p>赤腫足寒勤溫洗，赤絡宜尋經絡區。三里臨泣崑崙（等）穴，灸之立愈保無虞。</p>
<p>赤眼癢痛宜何藥，汁用枸杞莫踟躕。暴赤銅錢刮薑汁，點出熱淚效並迂。</p>
<p>有瘡宜禁莫輕點，附子赤皮末相孚。本事針頭丸亦好，皆治陰病信非虛。</p>
<p>目赤更堪用洗法，黃連秦皮滑石輪。用艾燒煙將碗蓋，煤調（黃）連末法攸殊。</p>
<p>前用黃連精製法，皆醫陽病戒拘墟。</p>

<h4>方</h4>
<p><u>局方黑神散</u></p>
<p>熟地　當歸尾　白芍藥　蒲黃（炒）　肉桂　乾薑（炒）　甘草　黑豆（炒去皮。）</p>
<p>上精配水煎，酒、童便、生地汁，相和調服。</p>
<p><u>消風散</u>　治風熱上攻，頭目昏痛。</p>
<p>荊芥　厚朴（薑汁泡）　炙草　羌活　殭蠶　人參　川芎　蟬蛻　陳皮（去白）　防風　藿香　茯苓</p>
<p>上為末，每服三錢，茶湯下。</p>
<p><u>菊花散</u></p>
<p>白蒺藜（炒去刺）　羌活（去蘆，不見火）　木賊（去節）　蟬蛻（去翅足，各三兩）　菜花（去梗，六兩）</p>
<p>上細末，每服二錢，食後茶清調下。</p>
<p><u>養正丹</u></p>
<p>水銀　黑錫（火熔去渣）　硫黃（研）　硃砂（研細，各一兩）</p>
<p>上用鐵盞熔錫成汁，次下水銀，以柳條攪，次下硃砂攪，令不見星子，放下少時，方下硫黃末，急攪成汁，和勻，如有燄以醋灑之，候冷取出，研細，糯米和丸，鹽湯下，或棗湯下。</p>
<p><u>蘇子降氣湯</u></p>
<p>蘇子　半夏　前胡　厚朴（薑製）　陳皮　當歸　炙草　肉桂</p>
<p>上加姜，水煎服。</p>
<p><u>黑錫丹</u></p>
<p>黑錫　硫黃（各二兩）</p>
<p>上將錫熔化，漸入硫黃，候結成片，傾地上，出火毒，研至無聲為度。</p>
<p><u>三黃丸</u>　治三焦積熱，頭項腫痛，目赤口瘡。</p>
<p>大黃（酒蒸曬九次）　黃連　黃芩</p>
<p>上細末，蜜丸，白湯下。</p>
<p><u>四物龍膽湯</u></p>
<p>川芎　當歸　生地　白芍（各五錢）　羌活　防風（各三錢）　膽草（酒拌炒焦）　防己（各二錢）</p>
<p>上水煎服。</p>
<p><u>散熱飲子</u></p>
<p>防風　羌活　黃芩　黃連（各一兩）</p>
<p>上每服五錢，食後溫服，大便秘加大黃，痛甚加川芎、當歸、地黃，煩躁不得臥加梔仁。</p>
<p><u>龍膽飲</u></p>
<p>膽草　梔仁（各二錢）　防風　茵陳　川芎　玄參　荊芥　菊花　楮實　甘草（各一錢）</p>
<p>上細末，每服一錢半，食後茶清調下。</p>
<p><u>竹葉湯</u></p>
<p>麥冬（錢半）　茯苓　黃芩（各一錢）　人參（五分）　淡竹葉（十片）</p>
<p>上水煎服，一方以苓為君，無人參，有防風。一方無人參，有防風、知母。</p>
<p><u>決明子湯</u></p>
<p>決明子（炒）　苦竹葉　柴胡　黃連　防風　升麻（各七錢半）　細辛（二錢半）　菊花　甘草（炙，各五錢）</p>
<p>上每服五錢，水煎，食後溫服。</p>
<p><u>瀉肝散</u></p>
<p>梔仁　荊芥　大黃　甘草</p>
<p>上銼細，每服二錢，水煎，食後服。</p>
<p><u>碧天丸</u></p>
<p>瓦粉（炒，一兩）　銅綠（七分）　枯礬（二分）</p>
<p>上研銅綠、枯礬極細，旋入瓦粉研勻，熟水和之，共為丸，每用一丸，熟湯半盞，浸一二時，洗眼，洗至覺微澀為度，少閤眼半時，臨臥再洗，瞑目就睡，一丸可洗十日，此藥治其標，裡實者不宜用此，當瀉其實熱。</p>
<p><u>本事針頭丸</u></p>
<p>川烏尖（七枚）　白殭蠶（七枚去嘴）　硼硝（十枚）</p>
<p>上為細末，用豬膽汁調成軟塊，攤碗內，另用荊芥、艾各一兩，小皂角一條燒，將藥碗覆熏之，常將藥膏攪勻，又熏以皂角、荊芥、艾，燒盡為度。再做成塊，用油紙裹入地中，出火毒，冬天兩日，夏一夜、春秋一日夜，取出，丸如針頭大，每用一丸，點眼中，妙。</p>
<p><u>四物湯</u>　見目痛如邪。</p>
<p><u>助陽和血湯</u>　見總論。</p>
<p><u>洗肝散、瀉青丸</u>　見暴風。</p>

<h3>瘀血貫睛論</h3>
<p>瘀血貫睛，其病最毒，若人偏執已見，不聞開砭者，其目必壞。初起不過紅赤，次後紫脹，又後則白珠皆脹起，甚則脹為形如虯筋，蓋其病乃血灌睛中，瘀塞不通，在睥則腫脹如杯及椒瘡之患，在珠則白輪湧起，凝脂黃膜，痕⿰米厭成窟，花翳白陷，鶻眼凝睛及青黃蝶出諸等惡症。凡見白珠赤紫，睥腫虯筋紫脹，敷點不退者，必有瘀滯在內，再翻脾內視之，若睥內色暈泛浮，椒瘡粟瘡者，皆用導之法則吉，不然將有變症生焉。治法宜服宣明丸、分珠散，或通血丸。</p>

<h4>證治歌</h4>
<p>瘀血貫睛症若何，在睥腫脹粟瘡羅。白輪湧起敷難退，赤紫虯筋病症多。</p>
<p>瘀滯於中脾色暈，均宜導法任調和。宣明（丸）通血丸宜服，或用分珠（散）仍起疴。</p>

<h4>方</h4>
<p><u>宜明丸</u>　治瘀血貫睛，赤腫澀痛，大熱壅上。</p>
<p>赤芍藥　當歸尾　黃連　大黃　黃芩　生地黃　薄荷葉　川芎</p>
<p>上為末，煉蜜為丸，如梧子大，每服三錢，食後米飲下。</p>
<p><u>通血丸</u></p>
<p>生地　赤芍　甘草（各五錢）　川芎　防風　荊芥　當歸（各一兩）</p>
<p>上為末，蜜丸，食後荊芥、薄荷湯下。血既散而歸肝，又恐目生花，須再服還睛散。</p>
<p><u>分珠散</u>　見遊風。</p>

<h3>血灌瞳神論</h3>
<p>血灌瞳神者，謂視其瞳神不見黑瑩，且見一點鮮紅，若見紫濁，病為尤甚，初一二日，尚可以救，遲則不治。蓋此症因腎之真一有傷，膽中精汁皆損，元陽正氣俱耗，故此一點之神光不見，而血之英色來乘腎部，患此者，十難治一。非惟目之難治，其命亦恐不久，豈比火入血分，瘀凝有形之急者比乎。治法宜服四物湯，用赤芍、生地，或益陰腎氣丸。一方用生地汁，溫服一盞，其餘墜血凝目飲，摩沙石散，及落紅散之類，不惟無濟，恐反滋伐削，用者慎之。</p>

<h4>證治歌</h4>
<p>瞳神不見匪無妨，腎水元陽膽汁傷。症見鮮血剛一點，或生紫濁病非良。</p>
<p>益陰腎氣丸宜服，醫此尤需四物湯。生地黃分杵汁服，赤芍煎偕生地黃。</p>
<p>其餘墜血凝目飲，以及摩沙石散方。更有落紅散諸藥，投之決定反招殃。</p>

<h4>方</h4>
<p><u>摩挲石散</u></p>
<p>摩挲石（少許）　曾青　龍腦　石膽（各一分）</p>
<p>上研極細粉，每日早晨、夜後點眼。</p>
<p><u>落紅散</u>　治貫瞳神，致成紅障。</p>
<p>穿山甲（炒）　桔梗（炒）　硇砂（研細另入）　人退（焙，各三錢）　鵝不食草（紙烘焙為末）　穀精草（紙焙）　蟬蛻（去頭足）　蛇蛻（二退入甘草水洗淨、焙乾，各一錢）</p>
<p>上為細末，吹入鼻中，次日以筒吸目，漸次為之，自然障落。</p>
<p><u>適吸筒法</u>　用好銅打成漏斗相似，留一竅，用豬脂薄皮扎筒竅上，如臨用時，以筒安病人目上，醫者吸氣一口，次看其翳輕重，漸吸則漸除矣。</p>
<p><u>四物湯</u>　見赤痛如邪。</p>
<p><u>益陰腎氣丸</u>　見總論。</p>

<h3>色似胭脂論</h3>
<p>色似胭脂一症，其白睛不論上下左右，但見一片，或一點紅血，儼似胭脂抹者是也。此其病，因血熱妄行，不循經絡，偶然熱客肺膜之內，滯成此患，抑有因嗽起者，皆肺氣不清之故，治宜服退赤散，庶乎肺清血散而病止矣。</p>

<h4>證治歌</h4>
<p>白睛何忽似胭脂，上下左右無定之。蓋以血熱妄行故，偶客肺膜乃如茲。</p>
<p>或因咳嗽而成病，肺氣不清當熟思。治法宜投退赤散，肺清血散效堪期。</p>

<h4>方</h4>
<p><u>退赤散</u></p>
<p>桑白皮（蜜制）　甘草　天花粉　黃芩（酒洗）　栝蔞仁（去殼油為霜）　牡丹皮（酒洗）　桔梗　赤芍藥　歸尾</p>
<p>上細末，每服二錢，麥門冬去心，煎湯調下。</p>

<h3>赤系虯脈論</h3>
<p>赤系虯脈者，謂氣輪有赤脈赤虯，常時如是也。然有不同，或因目痛，火雖退而不守禁戒，致血滯於絡而赤者；或因風沙煙瘴，親火內熱，鬱氣勞心，怨積酒燥，竭視勞瞻，致有鬱滯而赤者。有痛不痛，有有淚無淚，有羞明者，為病不等，當以六脈為主，從何部分而來，或穿連某位，即別其所患在何經絡，或傳或變，自病合病等證，分其生克承製，然後因其症而分其經以治之，外治蕤仁膏、魚膽敷眼膏，內服退熱散。</p>

<h4>證治歌</h4>
<p>氣輪有絲脈赤虯，其症如斯亦有由。目痛火退不能禁，血滯於絡致生憂。</p>
<p>或因風沙煙障起，親火內熱鬱勞愁。怨積酒燥兼竭視，致有鬱滯易招尤。</p>
<p>有淚無淚痛不痛，羞明與否不相侔。當從六脈尋部分，生克承製貴精搜。</p>
<p>外治蕤仁（膏）及魚膽（敷眼膏），內治退熱散堪投。</p>

<h4>方</h4>
<p><u>點眼蕤仁膏</u>　治風熱眼，飛血赤脈，癢痛無定。</p>
<p>蕤仁（去殼去皮心，膜油取霜，五錢）　好酥（一栗子大）</p>
<p>上將蕤仁與酥和勻，研攤碗內，用艾二小團，燒煙出，將碗覆煙上熏，待艾煙盡即止，重研勻，每以麻子大，點眼兩眥頭，日二度。</p>
<p><u>魚膽敷眼膏</u></p>
<p>鯉魚膽（五枚）　黃連（去須研，五錢）</p>
<p>上以膽汁調黃連末，磁合盛飯上蒸一次，取出，如干，入蜜少許，調似膏，塗敷目眥，日五、七次。</p>
<p><u>退熱散</u>　見癢如蟲行。</p>

<h3>赤脈貫睛論</h3>
<p>赤脈貫睛者，或一赤脈，或二三赤脈，不論粗細多少，但在這邊氣輪上起，貫到風輪，經過瞳外，接連那邊氣輪，為症甚不易治。細者稍輕，粗者尤重，從上下者重，從下上者稍輕。貫過者有變症，絲粗及有旁系虯亂者，亦有變症，凡外障有此等脈罩者，亦不易退。貫雖未連，而侵入風輪，或一半，或三分之二、之一，皆不易退，蓋礙生氣之故也，治宜芍藥清肝散。</p>

<h4>證治歌</h4>
<p>赤脈貫睛無定評，氣輪直起貫風輪。經過瞳外相傳接，粗細上下重輕分。</p>
<p>細者稍輕粗較重，自上而下甚傷人。自下而上猶易治，貫過定多變症生。</p>
<p>絲粗或有旁絲亂，皆生變症勿輕心。外障有此俱難退，貫雖未連（風）輪已侵。</p>
<p>治宜芍藥清肝散，應除障翳復光明。</p>

<h4>方</h4>
<p><u>芍藥清肝散</u>　見總論。</p>

<h2>白痛</h2>
<p>白眼痛，有表裡等症，或疼極而痛，從外走內者，宜溫之散之。有不紅腫而澀痛者，火伏氣分，瀉白散為主。有白珠變青藍色，乃郁邪蒸逼，走散珠中，極宜調氣以養之。</p>

<h3>白澀論</h3>
<p>白眼之證，多有赤脈，視其從上而下者，太陽病也，羌活為使；從下而上者，陽明病也，升麻為使；從外走內者，少陽病也，柴胡為使。若惡寒脈浮為有表，宜選奇湯；脈實而大便閉為在裡，宜瀉青丸微利之。亦有不腫不紅，但如沙澀昏痛，乃氣分隱伏之火，脾肺絡有濕熱，秋天多有此患，通用桑白皮散。</p>

<h4>證治歌</h4>
<p>白澀之症可明標，赤脈異起各分條。從上而下太陽病，羌活為使治法昭。</p>
<p>陽明則從下而上，使用升麻病自消。從外走內少陽病，柴胡為使法超超。</p>
<p>惡寒脈浮病在表，惟有選奇湯可療。在裡脈實大便閉，瀉青丸進效堪邀。</p>
<p>不紅不腫惟昏痛，氣分隱伏火如燎。濕熱藏於脾肺絡，桑白皮散效最饒。</p>

<h4>方</h4>
<p><u>桑白皮散</u></p>
<p>桑皮　升麻　旋覆花　杏仁　甜葶藶（炒）　黃芩　玄參　赤芍　甘菊花　防風　枳殼（去瓤，麥炒）　甘草（各一兩）</p>
<p>上㕮咀，每服四錢，生薑三片，水煎，食後溫服。</p>
<p><u>選奇湯</u>　見陰邪風。</p>
<p><u>瀉青丸</u>　見暴風。</p>

<h4>附方</h4>
<p><u>瀉肺湯</u>　治暴風客熱，外障白睛腫脹。</p>
<p>羌活　元參　黃芩（各一兩）　地骨皮　桔梗　大黃　芒硝</p>
<p>上藥各一兩，為末，每服五錢，水煎，食後溫服。</p>
<p><u>玄參丸</u>　治肺臟積熱，白睛腫脹，遮蓋瞳人，赤澀疼痛。</p>
<p>升麻　防己　梔仁（炒）　杏仁（泡去皮尖，炒）　火麻仁　車前子　玄參　沙參　桑皮　羚羊角屑　大黃（微炒）</p>
<p>上為末，蜜丸，每服二十丸，食後溫湯下。</p>
<p><u>硃砂煎</u>　治白睛腫起，赤澀痛疼。</p>
<p>硃砂　杏仁（去皮尖）　青鹽（各二錢半）　馬芽硝　黃連（各五錢。）</p>
<p>上研細綿裹，以雪水二合浸一宿，濾入瓷盆內，每用以銅筋點之。</p>

<h3>白珠俱青論</h3>
<p>目珠俱青者，乃白珠變成青藍色也。病症尤急，蓋氣輪本白，被郁邪蒸逼，走入珠中，膏汁游出，入於氣輪之內，故色變青藍。瞳神必有大小之患，治宜服還陰救苦湯，或天麻湯。然各因其病而治其本，譬之頭風者，風邪也，傷寒瘧疾，痰火熱邪也。因毒者，毒氣所攻也，仿此推治，其無失矣。</p>

<h4>證治歌</h4>
<p>白珠何忽變青藍，郁邪蒸逼病源探。漸至瞳神分大小，還陰救苦（湯）天麻（湯）諳。</p>
<p>更須推本以求治，審慎修方勿二三。</p>

<h4>方</h4>
<p><u>天麻湯</u></p>
<p>天麻　家菊花　川芎　當歸身　羌活　白芍藥　甘草</p>
<p>上精配水煎，食後熱服。傷寒瘧後，白珠青者，加柴胡　麥門冬（去心）　黃芩　天花粉　毒氣所攻，白珠青者，加黃芩　牛蒡子（炒研）　連翹　黃連</p>
<p><u>還陰救苦湯</u>　見心火乘金。</p>

<h2>目癢</h2>
<p>癢有因風、因火、因血虛而癢者，大約以降火為主，然有為血行而癢，目將復明，火散發癢，宜平肝滋榮為主。</p>

<h3>癢如蟲行論</h3>
<p>癢如蟲行之症，謂癢若蟲行，而癢不可忽也。非若常時小癢之輕而比，過此須驗目上有無形症，決其病之進退，至於有障無障，皆有癢極之患，然病源非一，有風邪之癢，有血虛氣動之癢，有虛火及邪退火息，氣血得行，脈絡通暢而癢者。大抵有病之目，久延不治，癢一番則病重一番，若醫治後而作癢者，病必速去，若癢極難當，時時頻作，自覺低陷者，命亦不久矣，有極癢而目脫者，死期至矣。癢而淚多者，血虛挾火，總之痛屬實而癢屬虛，雖火乘虛而入，非本病也，治法因風而癢者，驅風一字散；因火而癢者，退熱散；因血虛而癢者，四物湯；因肝熱澀癢昏蒙者，人參羌活湯；眼瞼癢極，抓至破爛者，廣大重明湯。</p>

<h4>證治歌</h4>
<p>癢不可忍若蟲行，病勢須從形症徵。有障無障皆生癢，病源不一貴分明。</p>
<p>目若有病久不治，一番生癢病旋增。癢從醫後必速愈，極癢目脫死期臨。</p>
<p>癢極難當時頻作，覺如低陷命將傾。血虛挾火癢多淚，癢痛相殊可別論。</p>
<p>癢屬虛兮痛屬實，火乘虛入病非真。治法因風（驅風）一字散，因火而癢退熱（散）工。</p>
<p>四物湯除血虛癢，肝熱澀癢致昏蒙。人參羌活湯能治，眼瞼癢極更須詢。</p>
<p>甚至破爛何藥洗，廣大重明湯奏功。腎風作癢四生散，風毒癢生菩薩（散）靈。</p>

<h4>方</h4>
<p><u>驅風一字散</u>　治目癢極難忍。</p>
<p>川烏（炮）　川芎　荊芥穗（各五錢）　羌活　防風（各二兩五錢）</p>
<p>上為細末，每服一錢，食後薄荷湯下。</p>
<p><u>人參羌活湯</u>　治肝熱澀癢昏朦。</p>
<p>赤茯苓　人參　羌活　獨活　枳殼　細甘草　地骨皮　川芎　柴胡　桔梗　前胡　天麻</p>
<p>上水煎熱服，癢甚者，加防風、荊芥穗。</p>
<p><u>廣大重明湯</u>　治兩目瞼赤爛，熱腫痛並稍赤及眼瞼癢極，抓至破爛，眼𥈮生瘡痂，目多眵痛，隱澀難開。</p>
<p>防風　川花椒　龍膽草　細辛　甘草</p>
<p>上銼如麻豆大，內甘草不銼，先以水一大碗半，煎龍膽草一味，至一半，入餘三味，煎至小半碗，去滓，用清汁帶熱，洗以重湯，頓令極熱，日用三五次，洗畢閤眼須臾，癢亦減矣。</p>
<p><u>退熱散</u></p>
<p>赤芍藥　木通　梔仁（炒）　黃柏（鹽水炒）　黃芩（酒炒）　歸尾　黃連（炒）　生地　甘草梢　丹皮</p>
<p>上每服五錢　水煎熱服。</p>
<p><u>四生散</u>　治腎風上攻作癢。</p>
<p>白附子　黃耆　獨活　蒺藜</p>
<p>上細末，每服二錢，用豬腰一枚，批開入藥，濕紙包裹，煨熟，細嚼，鹽湯下。</p>
<p><u>菩薩散</u>　治風毒攻眼，昏淚風癢。</p>
<p>蒼朮　防風　蒺藜（炒，各二兩）　荊芥（三兩半）　甘草（鹽水炒，七錢半）</p>
<p>上為末，每服一錢，入鹽少許，沸湯調下。</p>
<p><u>龍膽丸</u>　治兩胞黏瞼，眼皮赤爛成瘡疾。</p>
<p>苦參　龍膽草　牛蒡子</p>
<p>上為細末，煉蜜為丸，梧子大，每服二十丸，食後米飲下。</p>

<h2>腫脹</h2>
<p>按：腫脹，有風熱上攻，有燥火客邪，或黑珠疼甚，或白睛腫痛，皆因肝經實熱，或眵熱於肺，俱宜清火散風治之。</p>

<h3>腫脹如杯論</h3>
<p>腫脹如杯者，謂目赤痛，脾脹如杯覆也。是邪火有餘，肝木受克，而火不能生，故火邪乘虛而為炙燥之病，其候珠必痛，而睥緊硬，若暴風客熱而作痛，且必多熱淚。大抵此病風熱外感易治，若木火內攻，則病退遲，重則瘀滯塞目，血灌睛中，而症變莫測，其治必須開導，輕則敷治可退，若敷之不退，退而復反，開導不消，消而復生，痛連頭腦，或腫愈高而睥愈實，此風熱成毒也，治宜內服散熱消毒飲子，點以金絲膏。</p>

<h4>證治歌</h4>
<p>病生腫脹竟如杯，邪火有餘肝受災。火邪乘虛而炙燥，珠痛睥硬病相摧。</p>
<p>暴風客熱痛隨作，必多熱淚治宜猜。風熱外感醫原易，木火內攻必遲迴。</p>
<p>重則變症原難測，治宜開導勿徘徊。輕病敷之當即退，如其不退病旋來。</p>
<p>開導不消消復發，痛連頭腦實堪哀。腫愈高兮睥愈實，毒緣風熱亦危哉。</p>
<p>內服散熱消毒飲，金絲膏點障能開。</p>

<h4>方</h4>
<p><u>散熱消毒飲子</u></p>
<p>牛蒡子（研炒）　羌活　黃連　黃芩　連翹　蘇薄荷　防風</p>
<p>上銼細，水煎食後服。</p>
<p><u>金絲膏</u>　治風熱上攻，目赤腫痛。</p>
<p>黃連（二兩）　龍膽草　大黃　黃柏（去皮）　當歸　梔仁（各一兩）　乳香（去油）　明硼砂　燈心（各二錢半）　青竹葉（一百片）　大棗（二十枚去核）</p>
<p>上用水五升，不拘冬夏，浸一時久，取出，於銀石器內，慢火熬，不令大沸，候滓盡汁出，下火放冷，用絹絲取汁，於無風塵處，澄一時久，去滓，於器內用慢火熬，令減半，入白蜜半斤同攪，將有蜜者以手挑起，有絲則止，放冷，再以夾絹袋濾過，用磁盒盛之，每取一匙許，研龍腦二分半，極細，入膏同研一二千遍，令勻，取少許點之。</p>
<p><u>瀉青丸</u>　見暴風。</p>
<p><u>瀉肝散</u>　見赤痛。</p>

<h3>狀如魚脬論（附鶻眼凝睛、旋臚泛起、旋螺尖起）</h3>
<p>狀如魚脬者，謂氣輪努脹，不紫不赤，或水紅，或白色，若魚脬也，此乃氣分之病，金火相搏所致，宜桑白皮散，玄參丸、瀉肺湯，或洗眼青皮湯亦可。</p>

<h4>鶻眼凝睛</h4>
<p>然而尤有異者，初起項強頭痛，面臉赤燥，其狀目火赤，綻大脹於脾間，不能斂運轉動，若廟塑凶神之目，尤鶻鳥之眼，珠赤而綻凝，謂之鶻眼凝睛者。此乃三焦閉格，陽邪實盛亢極之患，風熱壅阻，諸絡澀滯，目欲爆出矣，治宜內服四物湯加酒蒸大黃，連翹散，或瀉腦湯，外貼摩風膏。若有明者，能於迎香、太陽、兩脾、上星等穴，並針而攻治之，則又可不藥而愈矣。</p>

<h4>旋臚泛起</h4>
<p>不更有氣輪自平，水輪自明，惟風輪高泛而起，謂非旋臚泛起之症乎！其病或左邊泛起者，或右邊泛起者，且或上或下，皆因肝氣獨盛，膽液澀而木道滯，火鬱風輪，故隨火脹起也，治宜瀉肝散，或救睛丸，甚不可執旋螺尖起以同治也。</p>

<h4>旋螺尖起</h4>
<p>彼夫旋螺尖起一症，氣輪以裹烏珠，大概高而綻起，如螺螄之形圓而尾尖，視烏珠亦圓綻而中尖高聳，故曰旋螺尖起。病源因亢極之害，五氣壅塞故耳，最為難治之症，然用搜風散，制黑豆還睛丸，亦有治之獲瘳者，是在醫者之明。</p>
<p><u>證治歌</u></p>
<p>氣輪努脹狀何居，謂似魚脬擬不誣。象或水紅邊或白，火金相搏病堪虞。</p>
<p>治宜桑白皮為妙，或用元參（丸）治不迂。瀉肺湯兮均甚善，青皮湯洗赤能祛。</p>
<p>若逢鶻眼睛無轉，其症頭疼目色朱。閉格三焦風熱滯，滯凝諸絡藥誰須。</p>
<p>酒蒸大黃（連）翹散妙，四物（湯）同煎效最殊。瀉腦湯兮宜配服，摩風膏妙任君敷。</p>
<p>上星穴與迎香處，及太陽兮認莫糊。合併兩脾諸穴外，用針刺治自恬愉。</p>
<p>風輪泛起緣肝盛，火鬱因高下上殊。或左浮高或浮右，瀉肝丸與救睛（丸）符。</p>
<p>若遇亢害凝諸氣，高綻如螺在黑珠。黑豆（制）還青丸甚妙，搜風散進病堪驅。</p>
<p><u>方</u></p>
<p><u>洗眼青皮湯</u>　治白睛腫起，赤磣痛癢。</p>
<p>葳蕤（去殼槌碎）　桑白皮　青皮（各一錢）　玄參　大黃　梔子仁（各五分）　青鹽（一分另入）　竹葉（十片）</p>
<p>上銼細，水煎，濾去滓，入青鹽，微熱淋洗，冷即再燉熱洗。</p>
<p><u>玄參飲</u>　即白澀症內玄參丸內之藥，水煎熱服。</p>
<p><u>瀉腦湯</u></p>
<p>防風　車前子　元參　熟大黃　桔梗　木通　元明粉　茯苓　蔚子　黃芩（酒炒）</p>
<p>上水煎，食遠熱服。</p>
<p><u>摩風膏</u></p>
<p>黃耆　細辛　當歸　杏仁（去皮尖為霜）　防風　松脂（各五錢）　白芷　黃臘（各一兩）</p>
<p>上除黃臘研細，後將黃臘熔化，入諸藥，慢火熬膏，絞入退其火性，貼太陽穴。</p>
<p><u>瀉肝散</u></p>
<p>升麻　細辛　黃連（酒炒）　五靈脂　薄荷　梔仁（炒）　朴硝　木賊　赤芍　黃芩（酒炒）　家菊花　防風　大黃（炒）　陳皮　甜葶藶（酒炒）　甘草</p>
<p>上細末，每服二錢，食遠白湯調下，或煎服亦可，老人加枳殼、厚朴。</p>
<p><u>救睛丸</u></p>
<p>當歸身　蒼朮（米泔水炒）　草決明（炒）　薄荷　穀精草　木賊　荊芥穗　蟬蛻（去頭足翅）　川芎（酒炒）　甘草　枳實（麵炒）</p>
<p>上研極細末，蜜丸，如彈子大，每服一丸，食後茶湯下。</p>
<p><u>制黑豆</u>　治旋螺症。</p>
<p>大黃　黃連　黃芩（各五錢）　甘草　密蒙花　朴硝（各一兩）</p>
<p>上用黑豆一升，入藥煮乾，用豆，每服二十粒，細嚼清米泔下。</p>
<p><u>搜風散</u>　治旋螺症。</p>
<p>防風　大黃　天冬　五味子　桔梗　細辛　赤芍藥　茺蔚子</p>
<p>上精配水煎，食後服。</p>
<p><u>大黃連翹散</u></p>
<p>羌活　獨活　柴胡　前胡　川芎　枳殼　桔梗　茯苓　甘草　連翹　黃連　紅花　大黃　梔子</p>
<p>上精配水煎服。</p>
<p><u>還睛丸</u>　見痛如針刺。</p>
<p><u>桑白皮散、瀉肺湯</u>　見白澀。</p>
<p><u>四物湯</u>　見赤痛如邪。</p>

<h3>珠突出眶論</h3>
<p>珠突出眶者，謂烏珠暴然忽突出眶也。其發不一，有因真元將散，精華衰敗，致絡脈俱損，癢極揩擦而出者，其人不久必死。有因酒醉怒甚，及嘔吐極而出者。亦有止因怒甚，吼喊而爭出者。且有因患病熱甚，致關格亢極而出者。要其源，總因水衰液少，精血虧損，故脈絡澀脆，邪氣盛極，火無從出而竅澀，泄之不及，故湧脹而出。然亦有因打撲而出者。總之，出雖離兩瞼而脈絲未斷者，可乘熱揉入，勿致脈絡損動。若脈絡損動，終是無光，若離瞼系脈俱斷而出者，雖華陀復生，不能救矣。治法未斷脈絲者，宜分珠散，或救睛丸，立退丸，隨宜擇用。</p>

<h4>證治歌</h4>
<p>烏珠胡為突出眶，真元將散絡脈傷。出因奇癢頻揩擦，其人旦夕定危亡。</p>
<p>或因醉怒兼嘔吐，或因患病關格亢。或因怒甚吼喊出，總由水液血精戕。</p>
<p>脈絡澀脆邪氣盛，火無從出故為殃。有時打撲睛隨出，醫師言治必推詳。</p>
<p>脈絲未斷尤堪治，乘熱揉入免成盲。救睛丸與分珠散，立退丸投治法彰。</p>

<h4>方</h4>
<p><u>救睛丸</u></p>
<p>枸杞子　蒼朮　山梔仁（炒黑）　赤芍　蘇薄荷</p>
<p>上細末，酒糊為丸，如梧子大，每服三錢，井花涼水送下，或冷茶亦可，小年人可服，年老者宜服下方。</p>
<p><u>立退丸</u>　一名定志丸</p>
<p>硃砂（另研為衣）　人參（各二錢）　天門冬（去心烘乾）　石菖蒲（炒）　遠志（去心）　麥冬（去心）　預知子（各一兩）　白茯苓（二兩）</p>
<p>上細末，煉蜜為丸，每服錢半，茶清下，或沸湯亦可。</p>
<p><u>水淋法</u>　治眼睛腫脹突出。</p>
<p>新汲涼井水，決眼中，頻數換水，眼睛自入，更以麥門冬、桑白皮、梔子仁煎湯，通口服。</p>
<p><u>分珠散</u>　見遊風。</p>

<h3>形如蝦座論</h3>
<p>形如蝦座者，謂瘀血已甚，血脹無所從出，遂致壅起氣輪，狀如蝦座，甚則脹出脾外干。瘀血灌睛雖與此症相似，然灌睛則未至於極，此則極矣。有半邊脹起者，有通珠俱被脹起蓋定烏珠者，又有大眥目內，近鼻梁處，脹出一片，如皮如肉，狀似袋者，乃血脹從額前中落來，故脹起若此，皆里白上寬，切不可割，蓋此為血英，若誤割之，為漏為瞎，不可不知也。但用開導，血漸去而皮自漸縮小，眥脹出如袋者亦然，治法宜宣明丸，或分珠散。</p>

<h4>證治歌</h4>
<p>貫睛之極勢危哉，瘀血壅起氣輪摧。形如蝦座證最惡，脹出睥外更堪哀。</p>
<p>脹或連珠或邊起，亦或脹自鼻梁來。如肉如皮形如袋，血從額起是禍胎。</p>
<p>裹白上寬宜忌割，為漏為瞎難挽回。此為血英須明辨，但宜開導勿徘徊。</p>
<p>血自去兮皮自縮，脹出如袋治同儕。宣明丸與分珠散，古來治目法門開。</p>

<h4>方</h4>
<p><u>宣明丸</u>　見瘀血貫睛。</p>
<p><u>分珠散</u>　見遊風。</p>

<h3>神珠目脹論</h3>
<p>神珠目脹一症，有內外輕重不同，輕則自覺目內脹急，重則自覺脹甚，人視其珠亦覺漸漸脹起，是病目珠覺脹急而下赤者，火氣微，病在氣分痛者外邪重，而若轉而變赤，則有瘀塞之患，防鶻眼之禍，如不赤，或脹時作時止，為火無定之故。風邪濕熱，氣勝怫鬱者，皆有目脹之患，治法通用加減八正散加桃仁、紅花，或酒調洗肝散加蘇木、桃仁。</p>

<h4>證治歌</h4>
<p>神珠目脹病胡名，內外輕重貴分明。重則人視目亦脹，輕但自覺脹於睛。</p>
<p>火氣微兮脹下赤，外邪重者氣分疼。轉而變赤防瘀塞，更防鶻眼衲相陵。</p>
<p>火火無定目不赤，時作時止脹相循。風邪濕熱氣拂鬱，若有目脹病厥躬。</p>
<p>通治加減八正散，加入紅花與桃仁。或用酒調洗肝散，蘇木桃仁加藥陳。</p>

<h4>方</h4>
<p><u>加減八正散</u>　見痛如針刺。</p>
<p><u>酒調洗肝散</u>　見瞼硬疼睛。</p>

<h3>振胞瘀痛論</h3>
<p>振胞瘀痛者，多因偶被物撞打，而血停滯於臉脾之間，緩而失治，則脹入珠內，瘀血灌睛而睛有損壞之患，狀亦與脹如杯覆同，外治開導敷治亦同，內治不同。蓋脹如杯覆，火從內起，此因外觸凝滯脈道，而後灌及神珠，或素有痰火風邪，因而湧動，乘虛為患，是又當必審症而施，乃免瞽人之誤。</p>

<h4>證治歌</h4>
<p>被物撞傷血滯凝，久延瘀血灌睛瞳。致睛損壞緣醫緩，狀與脹如杯覆同。</p>
<p>同狀敷方雖一類，慎調服藥乃為工。退赤（散）經效（散）皆良散，（加味）四物（湯），（局）黑神（散）任折衷。</p>

<h4>方</h4>
<p><u>加味四物湯</u>　治打傷耳目。</p>
<p>當歸　川芎　白芍　熟地　荊芥　防風</p>
<p>上為末，每服三錢，水煎，再入生地汁少許，溫服。</p>
<p><u>經效散</u>　治撞刺生翳。</p>
<p>大黃　當歸　芍藥（各五錢）　粉草　連翹（各二錢半）　北柴胡（一兩）　犀角（一錢）</p>
<p>上水煎，食後服。</p>
<p><u>退赤散</u>　見色似胭脂。</p>
<p><u>局方黑神散</u>　見赤痛如邪。</p>

<h4>附方</h4>
<p><u>內消散</u>　治傷損目。</p>
<p>羌活　獨活　蘇木　紅內消　當歸　川芎　瓜蔞根　白芷　紅花　桃仁　甘草節　赤芍　生地　鉤藤鉤　大黃　紫金皮　金鎖匙　血蠍草</p>
<p>上水煎，食後服，次仍用生地、杏仁搗爛貼，復以豬睛內肉切片貼之。</p>
<p><u>一綠散</u>　治打撲損傷，眼胞赤腫疼痛。</p>
<p>芙蓉葉　生地（等分）</p>
<p>上搗爛敷眼胞上，或為末，以雞子清調勻敷。</p>
<p>一方　治目刺損有翳。</p>
<p>生地　生薄荷　生巨葉　朴硝　生土當歸</p>
<p>上研爛，貼太陽二穴。</p>
<p><u>一方</u></p>
<p>羌活　紅內消　獨活　赤芍　蘇木　鉤藤　白芷（各五錢）　地榆　瓜蔞根（各四錢）　甘草（節三錢）</p>
<p>上㕮咀，每服三錢，水煎，食後服。</p>

<h2>外障</h2>
<p>外障者，睛外起翳障也。內經診目痛，凡赤脈初從上而下者，屬太陽，以太陽主表，其病必連眉稜骨痛，或腦頂痛，或半邊頭痛是也。治宜溫之散之，溫則臘茶、鹽、川附等分，煎服立效。戴立齋嘗於此症，用川附一錢，服之即愈。一方用附子五錢，芽茶一大撮，白芷一錢，細辛、川芎、防風、羌活、荊芥各五分，神效。散則簡要，夏枯草散，必與退云丸相兼服，東垣選奇湯，羌活除翳湯之類，皆主溫散，並可擇用。赤脈翳初從下而上，或從內眥出外者，皆屬陽明，以陽明主裡，其症多熱或便實是也。治宜下之寒之，下則局方流氣飲、錢氏瀉青丸、局方溫白丸，加黃連、黃柏之類，屢用屢驗。寒則一味黃連羊肝丸之類是也。</p>
<p>赤脈翳初從外眥入內者，為少陽，以少陽主半表半裡，治宜和解之，神仙退云丸、羌活退翳湯、消翳散之類是也。翳膜者，風熱重則有之，或癍入眼，此肝氣盛而發在表，翳膜已生，在表明矣，宜發散而去之也。若反疏利，則邪氣內搐，為翳益深，邪氣未定，謂之熱翳而浮，邪氣已定謂之冰翳而沉，邪氣牢而深者，謂之陷翳，當以焮發之物，使其邪氣再動，翳膜乃浮，佐以退翳之藥，而能自去也。病久者不能速效，宜以歲月漸除之，新翳初生，則表散之，東垣羌活除翳湯，有熱者退云丸之類，焮發陷翳，保命集羚羊角散主之，用之在人，若陰虛有熱者，兼服神仙退云丸。</p>

<h3>方</h3>
<p><u>流氣飲</u>（局方）　治婦人血風眼，及時行暴赤眼。</p>
<p>大黃　川芎　菊花　牛子（炒）　細辛　防風　山梔仁　白蒺藜（炒、去刺）　黃芩　蔓荊子　荊芥　木賊（去根節）　甘草（炙）　元參（各一兩）　草決明（兩半）　蒼朮（制，三兩）</p>
<p>上細末，每服二錢半，臨臥時冷酒調下，小兒令乳母服之。</p>
<p><u>神仙退云丸</u></p>
<p>川芎　當歸（各兩半）　犀角（酒洗）　枳實　川楝子　蟬蛻（洗）　薄荷（不見火）　菊花（各五錢）　瓜蔞仁（生者，二錢）　蛇蛻　密蒙花　荊芥穗（各二錢，均同甘草焙乾，去甘草不用）　地骨皮　白蒺藜（炒去刺）　生地（酒洗、焙乾）　羌活（各一錢）　木賊（一兩，去節，童便侵一宿，焙乾）</p>
<p>上細末，蜜和丸，每一兩作十丸，米泔飲下，日進二三丸，食後服，婦人當歸湯下，有氣，木香湯下。</p>
<p><u>羌活退翳湯</u></p>
<p>羌活　五味子　黃連　升麻　當歸（各二錢）　黃芩　黃柏（酒炒）　龍膽草（酒洗）　芍藥　甘草（各五錢）　柴胡　黃耆（各三錢）　防風（錢半）　石膏（二錢半）</p>
<p>上銼細，分作二服，水煎入酒少許，臨臥熱服，忌言語。</p>
<p><u>消翳散</u>　一名龍膽飲子。</p>
<p>青蛤粉　穀精草　川鬱金（各五錢）　羌活　龍膽草　黃芩（各二錢炒）　升麻（二錢）　麻黃（錢半）　蟬蛻　甘草根（炙，各五分）</p>
<p>上細末，每服二錢，食後溫茶調下。</p>
<p><u>羚羊角散</u></p>
<p>羚羊角　升麻　細辛（等分）　甘草（五分）</p>
<p>上為末，以一半蜜丸，每服五七十丸，以一半為散，用泔水煎吞丸子，食後服。</p>
<p><u>溫白丸</u></p>
<p>紫菀（去苗土）　菖蒲（九節去毛）　柴胡　厚朴（姜水制）　吳茱萸（鹽湯泡七次，各一兩）　桔梗（去蘆）　茯苓（去皮）　桂枝　炮姜　皂角（炙去皮弦）　黃連（各八錢）　川椒（去閉口者，炒出汗）　巴豆（去皮膜油取霜）　人參（各五錢）　川烏（炮去皮脈，八錢）</p>
<p>上細末，入巴霜研勻，蜜丸，如梧子大，每服三丸，漸加至五丸七丸，生薑湯下，臨臥服，有孕者不宜服，慎之。</p>
<p><u>羌活除翳湯</u></p>
<p>麻黃根（二錢半）　薄荷葉（二錢）　生地（酒洗一錢）　當歸　川芎（各三錢）　黃柏（四錢）　知母（五錢，酒製）　荊芥穗　藁本（各七錢）　羌活（兩半）　川椒（五分）　細辛（少許）　防風（一兩）</p>
<p>每服三錢，水煎將好，入荊芥穗再煎食後稍熱服，忌酒濕面。</p>
<p><u>夏枯草散</u></p>
<p>夏枯草（五錢）　香附（一兩）　臘茶調下，不拘時服。</p>
<p><u>一味黃連羊肝丸</u>　見總論。</p>
<p><u>東垣選奇湯</u>　見陰邪風。</p>
<p><u>瀉青丸</u>　見暴風客熱。</p>

<h3>黃膜上衝論</h3>
<p>黃膜上衝者，其症於風輪下際、坎位神膏之內，有翳生而色黃，加人指甲根白岩相似，有若凝脂翳症，但凝脂翳從輪外生，點藥可除，此則在膏內，點藥所不能及者，若蔓及瞳神，其珠必破，不可誤認為湧波治之。此是經絡塞極，三焦關格，火土諸邪之盛實者，故其病大便秘，小便塞，久則膏火蒸而作膿，若上衝失治，凸⿰米厭之禍作矣。治法宜通脾瀉胃湯，立應散，或神消散，犀角飲，須究脈之虛實，察病之原因，而後施方，甚不可執一而治也。</p>

<h4>證治歌</h4>
<p>黃膜上衝病可探，風輪下際坎位間。色如（指）甲根白岩似，症若凝脂當剔看。</p>
<p>彼在輪外藥能達，此在膏內點藥難。蔓及瞳神珠必破，莫作湧波治法觀。</p>
<p>三焦關格經絡塞，火土諸邪盛實幹。大便閉兮小便塞，久延膿作定為殃。</p>
<p>上衝失治凸⿰米厭作，治用通脾瀉胃瀉。立應（散）神消（散）犀角飲，脈分虛實貴參詳。</p>

<h4>方</h4>
<p><u>通脾瀉胃湯</u></p>
<p>麥門冬（去心）　茺蔚子（各二錢半）　知母　元參（各一錢）　黃芩（七分）　車前子　軟石膏（煅）　防風（各一錢）　大黃（熟）　天門冬（各七分）</p>
<p>上水煎，食遠服，熱甚者加元明粉一錢。</p>
<p><u>立應散</u>　治內外障翳，昏澀多淚，及暴赤眼，一切目疾皆治之，宜三次搐鼻。</p>
<p>鵝不食草（洗淨曬乾）　香白芷（洗）　當歸（去須洗）　羊躑躅花（減半）　川附子（泡去皮脈）　雄黃（另研後入）</p>
<p>上等分，細末，入麝香少許，和勻，含水搐鼻內，去盡濁淚，淚出為度。</p>
<p><u>神消散</u></p>
<p>黃芩　蟬蛻　甘草　木賊（各五錢）　穀精草　蒼朮（各一兩）　龍蛻（三條炒）</p>
<p>上為末，每服二錢，夜臥，冷水調下。</p>
<p><u>犀角飲</u></p>
<p>犀角（二兩）　白附子（泡）　麥冬（各二錢半）　車前子　羌活　黃芩（各五錢）</p>
<p>上水煎，食後溫服。</p>

<h3>赤膜下垂論</h3>
<p>赤膜下垂之症，初起甚微，次後甚大，大者病急，其患有障，其色赤多，赤脈從白輪貫下也，而黑珠上邊從白際起障一片，仍有赤絲牽絆，脹大絲粗，赤甚淚澀，珠疼頭痛者，病急而有變；絲細少，色微赤，珠不疼，頭不痛者，緩而不變。亦有珠雖不疼，頭不痛者，如無他症，或只色赤而生薄障，障上仍有細絲牽絆，或於障邊絲下，仍起星數點，此星亦是凝脂之微病也。此等皆是火在內滯之患，其病尚輕，治亦當善。蓋無形之火潛入膏內，故作是症，非比有形血熱之重也。若障上有絲，及星生於絲梢，皆是退遲之病，為接得絲脈中生氣，故易生而難退，雖然，退遲以善退為上。至於甚者，不得已而開導之。大抵白珠上半邊，有赤脈生起，垂下黑珠者，不論多寡，但有疼痛虯赤，便是凶症，絲少赤微，或細粗連斷，或貫瞳神，或翳薄翳厚，皆是惡症，雖是可治，亦當耐久。此症系濕熱在腦，幽隱之火，深潛在絡，故有此脈之赤，四圍雖無瘀血，其深處亦有滯積，故滯深而火赤甚，一旦觸發，則患迸發，疾亦甚矣。內見澀滯，外無此病，輕者消散，重者開導，此定法也。內服皂角丸，外用洗眼金絲膏洗之，依法而行，自無不治。然此治未免驟急，婁全善云：此症因於濕熱隱火固也。而獨不言濕熱積於何經，火發於何處，徒令後人揣想莫得，亦無形之誤人也。益火乃命門之相火，濕熱乃肝家之濕熱，維濕熱鬱遏於肝，故相火莫能通利，治必先清其肝，肝清而相火自定，藥宜內服炙肝散，外點紫金膏，若治之久者，則宜服通肝散、神消散，再久，乃可服皂角丸。愚按婁說為是，醫者詳之。</p>

<h4>證治歌</h4>
<p>赤膜何緣竟下垂，始微繼大恐難醫。症多赤色兼有障，赤脈白輪下際滋。</p>
<p>障起白輪現（黑）珠上，更兼牽絆有赤絲。脹大絲粗兼赤甚，淚澀珠疼頭痛危。</p>
<p>若無此症病由緩，珠頭不痛又當思。色赤障薄絲仍糾，障邊絲下更殊揆。</p>
<p>星點仍從絲障起，病微症或似疑脂。（內）火滯潛從膏內入，漫將血熱有形凝。</p>
<p>若逢障上有絲起，星起絲梢病退遲。病之甚者宜開導，倘逢凶症最宜知。</p>
<p>白珠上半（邊）赤（脈）垂下，疼痛虯赤病於斯。惡症赤微絲亦少，細粗連斷貫瞳岐。</p>
<p>濕熱在腦火潛絡，滯積須從深處窺。輕者消散重開導，古人治法有成規。</p>
<p>皂角丸佳宜內服，金絲膏洗是專師。究竟病由濕熱（隱）火，更從經脈細詳推。</p>
<p>濕熱由肝火由相，肝必先清火自夷。藥當內服炙肝散，外點紫金膏最宜。</p>
<p>久治宜服通肝散，或進神消（散）效可期。倘逢最久宜皂角（丸），前賢定論不差移。</p>

<h4>方</h4>
<p><u>洗眼金絲膏</u>　治遠年近月，翳膜遮睛，攀睛胬肉，昏暗淚多，瞻視不明，或風氣攻注，瞼生風粟，或連眶赤爛，怕日羞明，隱澀難開。</p>
<p>黃連（去頭，五錢）　雄黃（研飛，二錢）　麝香（另研，五錢）　硃砂（另研）　乳香（另研）　硼砂（另研）　赤芍藥　當歸尾（各二錢五分。）</p>
<p>上細末，後入研藥拌勻，再研，蜜丸，皂角子大，每用一丸，安淨盞內，沸湯泡開，於無風處洗，藥冷令閉目少時，候三兩時，再煨熱，依前洗，一丸可洗數次，勿犯銅鐵器，如暴赤眼腫不可洗。</p>
<p><u>紫金膏</u>　即金絲膏。</p>
<p><u>炙肝散</u></p>
<p>石決明（洗）　穀精草（各四兩）　皂角（去皮，一錢半）　黃芩（去黑心）　木賊（各五兩）　炙草（二兩）　蒼朮（制半斤）</p>
<p>上細末，用獖豬肝一葉，去筋膜，劈數縫，摻藥於內，摻鹽一錢，合定，用濕柳條數莖，擱起，慢火炙香熱，清晨空心吃盡，吃飯一盞壓之，仍於三里穴，炙三七壯，淚下為驗，七日翳膜必退。</p>
<p><u>通肝散</u></p>
<p>梔子　蒺藜（炒）　枳殼　荊芥（各四錢）　車前子　牛子（炒，各二錢）　甘草（四錢）</p>
<p>上共研末，每服二錢，苦竹湯，食後調下。</p>
<p><u>神消散</u>　見黃膜上衝。</p>

<h3>凝脂翳症論（附癍脂翳症及黃油症）</h3>
<p>凝脂翳症，為病最急，盲瞽十有七八，其病非一端，起在風輪上有點，初起如星色白，中有⿰米厭如針刺傷，後漸漸長大，變為黃色，⿰米厭亦漸大為窟者。有初起如星色白無⿰米厭，後變大而色黃，始變出⿰米厭者。有初起便帶鵝黃色，或有⿰米厭無⿰米厭，漸變大者，或初起便成一片如障，大而厚，色白而嫩，或色淡黃，或有⿰米厭無⿰米厭而變者，或有障，又於障內變成一塊如黃脂者。或先有痕⿰米厭，後變出凝脂一片者，所變不一，為禍則同。治法不問星障，但見起時肥浮脆嫩，能大而色黃，善變而速長者，即此症也。總之初起微小，次後漸大，甚則為窟為漏，為蟹睛，內消睛膏，外為枯凸，或氣極有聲，爆出水而破者，此皆郁迫之極，蒸灼肝膽二經，清氣受傷，是以枯及神膏，潰壞雖退，不過旬日即損攻瞳神，治宜服平肝清火湯，洗肝散。若四圍見有瘀滯者，因血阻滯道路，清汁不得升運之故，宜先服退赤散，繼進四順清涼飲子；若四圍不見瘀滯之甚者，其心絡深處，必有阻滯，宜服洗心散。凡見此症，須晝夜速治，遲恐無及。視此症者，但見有頭痛珠痛，二便燥澀，即是極重之候，二便通利，為禍稍緩，一有於斯，均為可畏，通治宜服四順清涼飲子。醫者倘不詳慎，一經遺誤，為害甚矣，是宜慎之，特是脂之為名一也，而系之以凝，則為禍慘。</p>

<h4>癍脂翳症</h4>
<p>彼有所謂癍脂一症，脂非猶是脂乎，而細細赤脈絆罩，抑或淡黃浮嫩，生於氣輪之上，如黃油之脂者，其發先有絲絆，是病發之兆也。審症言治，須分經絡虛實，初起帶黑者，腎熱也，實宜服蠲毒飲，虛宜服四物湯；帶青者肝病也，實宜服洗肝散，虛則服四物補肝散，或養肝丸；焦黃者脾病也，實宜服除風清脾飲，虛宜服調脾清毒飲；微紅而或赤脈絆罩者，心病也，實服洗心散，虛服天王補心丹。</p>

<h4>黃油症</h4>
<p>淡黃如油脂者，乃肺金受土之濕熱，宜服清肺飲，夫如是，正謂治於未然，而安有病發之患哉。</p>
<p><u>證治歌</u></p>
<p>凝脂一症本多凶，起自風輪色不同。初起如星而色白，既而有⿰米厭刺如針。</p>
<p>從茲長大成黃色，⿰米厭亦隨之為窟形。有時初起白無⿰米厭，漸致色黃⿰米厭亦生。</p>
<p>更有鵝黃初異色，⿰米厭別有無漸長成。初時一片還如障，色白嫩分厚且洪。</p>
<p>色或淡黃時有⿰米厭，或時無⿰米厭變相仍。或於障內黃脂現，或有⿰米厭痕脂復凝。</p>
<p>變症雖殊為禍一，但從初起認分明。肥浮脆嫩兼能大，色黃速長變相侵。</p>
<p>總之初小旋長大，甚為窟漏為蟹睛。睛膏內竭外枯凸，氣極有聲水出頻。</p>
<p>此症總由多郁迫，肝經與膽受熏蒸。傷其清氣神膏損，害及瞳神不過旬。</p>
<p>治法平肝清火（湯）進，洗肝散進亦如神。四圍瘀滯血多阻，清汁不升是病因。</p>
<p>退赤散宜先服好，後投四順清涼（飲子）工。心絡深處多阻滯，四圍稍遲洗心（散）靈。</p>
<p>此宜速治遲難效，臨症醫師辨貴精。頭痛珠疼兼便澀，更為危候莫因循。</p>
<p>治宜四順清涼飲（子），更有癍脂可細詢。白眼帶青時帶黑，焦黃亦或現微紅。</p>
<p>細微赤脈如絆罩，浮嫩淡黃在氣輪。脂似黃油病將發，先看絲絆是明徵。</p>
<p>須從經絡分虛實，驗色堪將五臟分。黑為腎熱實蠲毒（散），四物（湯）療虛可建功。</p>
<p>肝實帶青洗肝散，虛宜（四物）補肝養肝（丸）陳。焦黃脾病虛（調脾）清毒（飲），實用除風消脾（飲）平。</p>
<p>心病微紅赤脈罩，實用洗心（散）虛（天王）補心（丹）。淡黃更如油脂狀，濕熱原來在肺金。</p>
<p>清肺飲投堪奏效，修方辨症莫朦朧。</p>
<p><u>方</u></p>
<p><u>平肝清火湯</u>　治黑睛脹大，虛者宜服。</p>
<p>車前子　連翹（各一錢）　枸杞　柴胡　夏枯草　白芍　生地　當歸（各錢半）</p>
<p>水煎溫服。</p>
<p><u>蠲毒飲</u></p>
<p>防風　赤芍　川芎　連翹　甘草　牛蒡子（炒研，各八分）</p>
<p>上水煎服。</p>
<p><u>四物補肝散</u></p>
<p>熟地黃（焙乾，二兩）　香附子（酒製）　川芎　白芍（酒洗、炒）　夏枯草　當歸身（酒洗、炒，各八錢）　甘草（四錢）</p>
<p>上細末，每服二三錢，食後滾白湯送下。</p>
<p><u>除風清脾飲</u></p>
<p>陳皮　連翹　防風　知母　元明粉　元參　黃連　大黃　桔梗　生地　黃芩　荊芥穗</p>
<p>上精配水煎，食遠服。</p>
<p><u>天王補心丹</u></p>
<p>生地黃（四兩）　人參　元參（炒）　丹參（炒）　遠志（炒）　桔梗　白茯苓（各五錢）　五味（炒）　當歸（酒洗）　麥冬（炒）　天冬（炒）　柏子仁（炒）　棗仁（炒，各一兩）</p>
<p>上細末蜜丸，臨臥燈心湯下。</p>
<p><u>養肝丸</u>　治小兒肝血不足，眼目昏花，或生眵淚，久視無力。</p>
<p>防風　當歸身（酒製）　白芍藥（酒洗、炒）　葳蕤仁（去殼皮尖油取霜）　川芎（酒洗、炒）　楮實子（去膜陰乾）　車前子（酒煮、焙）　熟地黃（酒蒸搗膏，各等分）</p>
<p>上除熟地膏，蕤霜，另入余細末，煉蜜共為丸，或一錢或五分一丸，量兒大小，每服一丸，大人每服三錢，均白湯下。</p>
<p><u>四順清涼飲子</u></p>
<p>當歸身　膽草（酒洗炒）　黃芩　桑皮（蜜制）　車前子　生地　赤芍　枳殼（各八分）　炙草（三分）　熟大黃　防風　川芎　黃連（炒）　木賊　羌活　柴胡（各六分）</p>
<p>上水煎，食遠服。</p>
<p><u>四物湯</u>　見赤痛如邪。</p>
<p><u>清肺飲</u>　見肺瘀症。</p>
<p><u>退赤散</u>　見色似胭脂。</p>
<p><u>洗肝散、洗心散</u>　見暴風客熱。</p>
<p><u>調脾清毒飲</u>　見正漏。</p>

<h3>花翳白陷論</h3>
<p>花翳白陷之症，因火爍絡內，膏液蒸傷，凝脂從四圍起而漫神珠，故風輪皆白。或微黃色，視之與混障相似而嫩者，或輪白之際，四圍生翳，漸漸厚潤，中間尚青未滿，與夫瞳神尚見，只是四圍皆起，中間低陷者，此皆金盛剋木之禍，通治宜服知母飲子，桑白皮湯。若或脂下起黃膜一片，乃火鬱脾胃之禍，為症尤急，宜服通脾瀉胃湯。若上下生起，是又與順逆障相似，乃火上郁逼之禍也，治宜羚羊角飲子。亦有不從沿際起，只自凝脂色黃，或不黃，初小後大，其細條如翳，或細顆如星，四散而生，後卒長大牽連混合而害目，此是木火之禍也。治宜服洗肝散，至點藥通用琥珀散可也。</p>

<h4>證治歌</h4>
<p>花翳白陷症非常，火爍絡內膏液傷。脂凝四圍神珠散，風輪皆白或微黃。</p>
<p>視如混障而嫩者，翳起四圍白輪旁。中間尚青翳未滿，或是瞳神尚未盲。</p>
<p>四圍皆起中低陷，此皆金盛木受戕。通治宜服知母飲子，桑白皮湯亦堪當。</p>
<p>更或脂下生黃膜，火鬱脾胃病勢張。通脾瀉胃湯宜服，上下生起症再詳。</p>
<p>是與順逆障相似，火上郁逼故相妨。治法宜投羚（羊）角飲（子），木火之禍更需商。</p>
<p>其症不從沿際起，黃與不黃脂色彰。初小後大更為害，如翳更或如星芒。</p>
<p>洗肝散進多神效，點藥通用琥珀良。</p>

<h4>方</h4>
<p><u>知母飲子</u></p>
<p>知母　茺蔚子（各二兩）　防風　細辛（各一兩五錢）　桔梗　大黃　茯苓　芒硝（各一兩）</p>
<p>上每服五錢，水煎，食遠溫服。</p>
<p><u>桑白皮湯</u></p>
<p>桑白皮　木通（各一兩半）　澤瀉　犀角屑　黃芩　茯神　元參　旋覆花　大黃（炒，各一兩）　菊花（五錢）　炙草（二錢五分）</p>
<p>上為細末，每服二錢，水煎連滓溫服。</p>
<p><u>羚羊角飲子</u></p>
<p>羚羊角　五味　細辛　大黃　知母　芒硝（各一兩）　防風（二兩）</p>
<p>上銼細，每服五錢，水煎，食後溫服。</p>
<p><u>洗肝散</u></p>
<p>當歸尾　川芎　防風　薄荷　生地　紅花　家菊花　羌活　木賊　赤芍藥　白蒺藜（杵去刺）　蟬蛻（去頭足）　蘇木（各五錢）　甘草（二錢）</p>
<p>上為細末，每服三錢，入松絲十餘根，水煎去滓服。</p>
<p><u>琥珀散</u>　治目積年生花翳。</p>
<p>烏賊魚骨（五錢，先於粗石磨去其澀，用好者一錢）　硇砂（白者）　琥珀　馬牙硝　珊瑚　硃砂（各五錢）　珍珠（一兩）</p>
<p>上研極細膩，令勻，每日三四次，點於目翳處，久閉。</p>
<p><u>通脾瀉胃湯</u>　見黃膜上衝。</p>

<h3>蟹睛眼論</h3>
<p>蟹睛一症，謂真睛膏損，凝脂破壞風輪，神膏綻出黑顆，小則如蟹睛，大則如黑豆，甚則損及瞳神，內視瞳神，則有如杏仁棗核之狀，至極則青黃迭出。此症雖與黑翳如珠相類，而治有不同，然有虛實之異。虛者軟而不痛，來遲去速；實者堅而多痛，來速去遲。實者宜用防風瀉肝散，或瀉肝湯；肝腎虛者，用磁石丸以治之。</p>

<h4>證治歌</h4>
<p>蟹睛症起壞風輪，真睛膏損脂漸凝。神膏綻出見黑顆，小如蟹睛大（黑）豆形。</p>
<p>甚則瞳神皆損及，瞳類棗核與杏仁。延極青黃俱迭出，症類黑翳治不同。</p>
<p>治法總宜分虛實，虛則來遲軟不疼。實則堅痛其來速，瀉肝湯進與防風（瀉肝湯）。</p>
<p>肝腎虛者宜何藥，磁石丸投效絕倫。</p>

<h4>方</h4>
<p><u>防風瀉肝散</u></p>
<p>防風　遠志　桔梗　羚羊角　甘草　赤芍　細辛　人參　黃芩</p>
<p>上為細末，每服錢半，或一錢，食遠沸湯調服。</p>
<p><u>瀉肝湯</u>　治實蟹睛。</p>
<p>地骨皮　元參　車前　元明粉（各一錢）　茺蔚子（二錢）　大黃　知母（各一錢半）</p>
<p>上水煎，食後服。</p>
<p><u>磁石丸</u></p>
<p>黃耆　青鹽　人參　巴戟　附子　木香　蓯蓉　沉香　防風　牛乳　牛膝　桂心　乾薑　覆盆子　遠志　熟地　茯苓　磁石　蒼朮　陳皮　大腹皮　白朮　川芎　檳榔　白芷　青皮　烏藥　獨活</p>
<p>上細末，蜜丸，梧子大，每服三十丸，溫鹽湯下。</p>

<h3>冰瑕翳論</h3>
<p>冰瑕翳者，言其薄薄隱隱，或片或點，生於風輪之上，其色光白而甚薄，如冰上之瑕也。此翳若在瞳神傍側，或掩及瞳神者，人雖不覺，目自昏眊。大凡風輪有痕⿰米厭，點服不久，不曾補得水清膏足，及凝脂聚星等症，初發點服不曾去盡，或點片腦過多，障跡未盡，因之金氣水液，凝結皆成此症。其狀類圓翳，但薄而不圓，又似白障之始，但經久而不長。初患者，堅守確攻，可退，若滑澀深沉，及久患者，雖極治亦難盡去，治法宜內服開明丸，外點琥珀散。</p>

<h4>證治歌</h4>
<p>冰瑕翳症類冰瑕，起自風輪片點加。其形勘薄還光白，掩及瞳神翳已遮。</p>
<p>或在瞳神傍側起，己身自覺目昏花。目病未曾經補足，更因片腦點曾奢。</p>
<p>釀成金水皆凝結，此症生來實足嗟。狀如白障偕圓翳，究竟相殊可細查。</p>
<p>初起確攻堅守好，倘因久患慢求瘥。深沉滑澀均難退，明醫難克復光華。</p>
<p>制方丸取開明善，點藥還需琥珀（散）嘉。</p>

<h4>方</h4>
<p><u>開明丸</u>　治遠年近日翳障昏盲，寂無所見，一切目疾。</p>
<p>草決明　防風　杏仁（炒、去皮尖）　地膚子　茺蔚子　黃芩　麥冬肉（去心焙乾）　葶藶（炒）　蕤仁（去皮）　五味子　青葙子　澤瀉　菟絲子（水淘煮、炒）　細辛（不可見火）　車前　枸杞子（各一兩）　上官桂（五錢）　熟地（兩半，酒水煮爛搗膏）　羊肝（用白羊肝薄切，瓦上焙乾後作末，或以肝煮爛研為丸，庶可久留，少則以蜜漬之）</p>
<p>上為細末，煉蜜為丸，如梧子大，每服三十丸，白滾湯送下，日進三次，仍忌生薑、糟酒、炙煿熱物。</p>
<p><u>琥珀煎</u>　治眼生疔翳，久治不瘥。</p>
<p>明硃砂（另研）　貝齒（各五錢）　琥珀（另研）　龍腦（各二錢半）　馬牙硝（煉過者七錢半）</p>
<p>上同研極細膩，以水一盞，別入蜜一兩，攪和，入瓷罐中，重湯煮以柳木枝，煎取用一合已來即住，以綿濾過，於瓷罐中盛之，或銅器亦可，每取少許點之。一方為細末點。</p>

<h3>陰陽翳論</h3>
<p>烏珠上生二翳，俱白色，一中虛，一中實，兩翳連環，如陰陽之圈者是也。若白中略帶焦黃色，或純白而光滑沉澀者，皆不能盡去。若有細細赤絲絆者，退尤遲。大略此症，非心堅耐久，不能得其效也，治法宜服羌活退翳湯。</p>

<h4>證治歌</h4>
<p>陰陽翳起在烏珠，中虛中實各分區。兩翳邊環與圈似，白帶焦黃色與俱。</p>
<p>純白光滑而沉澀，欲翳退去定難除。更有赤色細絲絆，欲退更覺蔓難圖。</p>
<p>心堅耐久方能治，羌活退翳（湯）其庶乎。</p>

<h4>方</h4>
<p><u>羌活退翳湯</u>　見外障。</p>

<h3>瑪瑙內傷論</h3>
<p>瑪瑙內傷一症，其障薄而圓缺不等，其色昏白而帶焦黃，或帶微紅，如瑪瑙之狀者是。此雖生在輪外，實是內傷肝膽真氣，精液損壞，結成此翳，最難治盡。或先有重病，過後結成者，久之耐治，多服補肝丸，亦可減薄，而欲盡去，恐莫能也。</p>

<h4>證治歌</h4>
<p>瑪瑙內傷症如何，障薄圓缺不同科。色帶焦黃並昏白，或帶微紅是坎坷。</p>
<p>雖生輪外實傷內，精液損壞玷難磨。或因病後結成翳，補肝丸服最宜多。</p>

<h4>方</h4>
<p><u>補肝丸</u></p>
<p>蒼朮（米泔水制）　蟬蛻　車前子　連翹　夜明砂　龍膽草（酒洗）　熟地（焙乾）　川芎　當歸身　羌活　菊花</p>
<p>上細末，米泔水浸，豬肝搗爛，入末為丸，梧子大，每服五十丸，薄荷湯下。</p>

<h3>聚星障論</h3>
<p>聚星之症，謂珠上有細顆，或白色，或微黃色，微黃者，急而變重。或聯綴，或團聚，或散漫，或齊起，或先後逐漸相生也。此病初起易治，久則難退，能大者有變，聚生成塊者，則變凝脂。連綴四散，伴風輪白際起，變大接連者，則變花翳白陷。若兼赤脈疤絆者，退遲，生於絲盡頭者，不惟退遲，亦且變重難治。究其病源，大抵由於痰火為患，能保養者，庶幾可治，斫喪犯戒者，難矣。治法宜服羚羊角散，或海藏地黃散，酌而行之。</p>

<h4>證治歌</h4>
<p>珠上細顆若聚星，白與微黃色不同。微黃病急而變重，聯綴團聚散漫生。</p>
<p>逐漸而生或齊起，初起易治久難平。大則必變聚成塊，連綴四散似脂凝。</p>
<p>伴在風輪白際起，花翳白陷自茲成。赤脈疤絆難速退，生絲盡頭病更凶。</p>
<p>病源總由痰火患，必須保養免沉𤵜。治法宜服羚羊角（散），海藏地黃散比倫。</p>

<h4>方</h4>
<p><u>羚羊角散</u></p>
<p>羚羊角　防風　知母　人參　茯苓　黃芩　車前子　桔梗　元參（各一兩）　細辛（三兩）</p>
<p>上為末，每服一錢，水煎，食後服。</p>
<p><u>海藏地黃散</u>　治大小男婦，心肝壅熱，目赤腫痛，生赤翳，或白膜遮睛。四邊散漫者，易治，若暴遮黑睛者，多失明，宜速用此。此方又治痘瘡入目。</p>
<p>沙苑蒺藜　大黃（煨）　黃連（酒洗、炒）　熟地　防風　穀精草　白蒺藜（拌去刺）　犀角（銼）　蟬蛻（去頭足）　元參　生地　當歸身　甘草（減半）　木賊草　羌活　木通</p>
<p>上等分細末，每服二錢，羊肝煮湯調下。</p>

<h3>垂簾障論（附湧波翳）</h3>
<p>垂簾障者，生於風輪，從上而下，不論厚薄，但在外色白而薄者方是。若紅增乃變症，非本病也。第認此症，最宜細別，若徒執其起自風輪，從上而下如簾之垂，即指為是，鮮不謂胬肉攀睛，偃月侵睛，赤膜下垂等症之自風輪上起者，而指為此也。總之此症只是白障，慢慢而生下來，形為混障者是。治法內宜服羌活除翳湯，天麻退翳散，外宜點捲簾散，審症施方，無不捷效。</p>

<h4>湧波翳</h4>
<p>更有謂湧波障者何，謂其障從輪外自下而上，如波之湧，故曰湧波也。非黃膜上衝，從內向外之急甚者可比，治宜流氣飲，醫者其慎之。</p>
<p><u>證治歌</u></p>
<p>何來目障似垂簾，起自風輪從上聯。白且薄兮為外症，赤紅症變已多愆。</p>
<p>總之此症須詳辨，莫拘成見執一偏。白障生來形混障，天麻退翳湯最妍。</p>
<p>羌活除翳湯亦妙，捲簾散點自安然。湧波障症尤當別，障從輪外自下牽。</p>
<p>治法宜投流氣飲，管教障退保安全。</p>
<p><u>方</u></p>
<p><u>天麻退翳散</u>　治昏暗失明。</p>
<p>白殭蠶（熱水泡去絲，薑汁炒）　當歸身（酒洗、炒）　防風　黃芩（炒）　荊芥穗　白蒺藜（杵去刺炒）　石決明（醋煅）　白芷　羌活　密蒙花　熟地黃（酒炒、焙乾）　枳殼（炒）　木賊　赤芍藥　蔓荊子　麥冬（去心焙乾）　蟬蛻（去頭足）　菊花　天麻（炒）　川芎</p>
<p>上精製細末，每服二三錢，燈心湯下。眼紅加黃連，用酒炒。</p>
<p><u>捲簾散</u>　治新舊病根，昏澀難開，翳障遮睛，或成胬肉，連眼赤爛，常多冷淚，或暴發赤眼腫痛。</p>
<p>爐甘石（四兩，擂碎）　玄明粉（五錢，入黃連內同煮）　川黃連（七錢，捶碎以水一大碗煮數沸，濾出渣）</p>
<p>上先將爐甘石末，入煬銅罐內，開口煅紅，令外有霞色為度，次將黃連、玄明粉水中浸，飛過候乾，又入黃連五分，水飛過再候乾，次入：銅青一兩半　白丁香（另研）　乳香（另研）　青鹽（另研）　膽礬（另研）　膩粉（另研）　鉛白霜（研合一字）　硇砂（另研）　白礬（半生半飛）　川黃連（研各五錢）</p>
<p>上共研極細膩末，同前藥再研勻，每用少許點眼，翳處每日點二三次，宜久閉為妙。</p>
<p><u>羌活除翳湯</u>　見外障。</p>

<h3>逆順障論</h3>
<p>逆順症，色赤而障，及赤脈赤虯，縱橫上下，兩邊生來。若是色白不變，乃治後凝定，非本症生來如是，治亦不同。若色浮嫩而能大，或微黃色者，又非此症，乃花翳白陷也。凡見風輪際處，由白珠而來，粗細不等，赤脈周圍圈圓，侵入黑睛上，障起昏澀者，即此症。大抵此症脾雖不赤腫，珠雖不脹痛，必有瘀滯在內，滯左則從左來，滯右則從右來，均有所滯，則四圍而來，遇此甚不可以輕視。若傷膏水，則有花翳白陷之變；若燥澀甚，則有黃膜上衝之災；若頭痛珠痛脹急，其病又重而急矣。治宜消翳散，或羚羊角飲子。總之醫者不難下方，難於認症之的，切切慎之。</p>

<h4>證治歌</h4>
<p>絲脈赤虯入黑睛，縱橫上下匪無因。內多瘀滯因生此，起自白珠辨貴明。</p>
<p>滯在右邊生自右，滯如在左左先生。倘傷膏水花翳發，黃膜多緣燥澀萌。</p>
<p>頭痛珠疼兼脹急，症逢如此豈猶輕。羚羊角飲（子）宜煎服，消翳散投治亦精。</p>

<h4>方</h4>
<p><u>羚羊角飲子</u></p>
<p>羚羊角（銼末）　犀角（銼末）　防風　桔梗　黃芩（炒）　茺蔚子　元參　知母　大黃（炮）　車前子　草決明（等分）　甘草（減半）</p>
<p>上水煎，食後溫服。</p>
<p><u>清翳散</u>　見外障。</p>

<h3>混睛障論</h3>
<p>混睛障謂漫珠，皆一色之障也，而有赤白二症，赤者怕赤脈外爬，白者畏光滑如苔，有此二症牽帶者，必難退。亦有白睛先赤而後癢痛，迎風有淚，閉澀難開，年久則睛變成碧色，滿目如凝脂，赤路縱橫，赤絲不斷者，此毒風積熱之候，多服地黃散，外點七寶膏，其無患已。</p>

<h4>證治歌</h4>
<p>混障一色漫睛珠，赤白二症各分區。赤脈外爬赤者怕，光滑如苔白者虞。</p>
<p>二症牽帶必難退，白睛先赤更相殊。後生癢痛迎風（有）淚，漸成閉澀難展舒。</p>
<p>年久睛變成碧色，赤絲縱橫不斷除。此係毒風積熱候，地黃散服病堪驅。</p>
<p>點以七寶膏最美，自然明澈不模糊。</p>

<h4>方</h4>
<p><u>地黃散</u>　治混睛或白睛，先赤後癢，迎風有淚難開。</p>
<p>生地黃（一兩）　芍藥　土當歸　甘草（各五錢）</p>
<p>上銼細，每服三錢，水煎，食後溫服。</p>
<p><u>七寶膏</u>　治混睛外障。</p>
<p>珍珠　水晶　貝齒（各一兩）　石決明　琥珀（各七錢半）　空青　瑪瑙　龍腦（各五錢）</p>
<p>上研細，入砂鍋內，用水濃煎，去滓，入蜜五錢，煎成膏夜點晨不宜。</p>

<h3>胬肉攀睛論（附馬蝗積）</h3>
<p>胬肉攀睛者，多起氣輪，有脹如肉，或如黃油，至後漸漸厚而長積，瘀血胬起如肉，或赤如硃，凡性躁暴悖，恣嗜辛熱之人，多患此。久則漫珠積肉，視亦不見。治宜峻伐，久則自愈，倘積而無瘀，為甚惡症，與夫珠尚露者，皆不必用鉤割之治，宜內服洗刀散，二黃散，定心丸，還睛散，外點吹霞散。</p>

<h4>馬蝗積</h4>
<p>若馬蝗積一症，與此症大同小異，其服藥點藥，治法均同，但胬肉有不須刀割而治愈者，其狀橫條，不同努起如肉，故曰小異，風痰人多患此。然其甚者，亦用鉤割，十去五分，方用峻伐藥，治庶可收功。不割則恐藥力不敵，而割又須先烙其根處，不然恐朝去暮生，使病者枉受其痛楚矣。</p>
<p><u>證治歌</u></p>
<p>匪由性躁兼嗜辛，胬肉胡為扳及睛。脹似黃油或如肉，此症原多起氣輪。</p>
<p>瘀血努起如珠赤，幔珠積肉視物昏。治宜峻伐自能愈，積而無瘀病更深。</p>
<p>珠尚露者宜慎治，輕用鉤割恐傷人。內服洗刀（散）二黃散，還睛丸進與定心（丸）。</p>
<p>外點吹霞散更妙，馬蝗積症治相同。橫條不同原小異，風痰之人罹此凶。</p>
<p>甚者亦可用鉤割，後投峻伐藥收功。割則宜先烙根處，病蒂斬除免復生。</p>
<p><u>方</u></p>
<p><u>還睛散</u>　治眼生翳膜，昏澀淚出，瘀血胬肉攀睛。</p>
<p>龍膽草（酒洗炒）　川花椒（去目炒）　野麻子　白菊花　荊芥　白蒺藜（杵去刺）　草決明　石決明　川芎　楮實子　木賊　茯苓　甘草</p>
<p>上精製為細末，每服二錢，食後茶清下，日進三服，忌一切雞魚腥味，及喬麥面等物。</p>
<p><u>吹霞散</u>　專點胬肉攀睛，星翳外障。</p>
<p>白丁香（一錢）　白芨　白牽牛（各三錢）</p>
<p>上研細膩無聲，放舌上試過無滓，方收貯。每日點三次，重者不出一月全愈，輕者朝點暮好。</p>
<p><u>定心丸</u></p>
<p>石菖蒲　枸杞子　白菊花（各五錢）　麥門冬（去心烘乾一兩）　遠智肉（二錢五分）　明辰砂（研細二錢另入）</p>
<p>上細末，煉蜜為丸，如梧子大，每服三十丸，食後，白滾湯送下。</p>
<p><u>二黃散</u></p>
<p>黃芩　大黃　防風　薄荷</p>
<p>上等分，水煎，入蜜少許，食後服。</p>
<p><u>洗刀散</u></p>
<p>防風　連翹　羌活　獨活　草決明　蔓荊子　木賊　元參（各一兩）　當歸　荊芥　滑石　薄荷　麻黃　白朮　赤芍　大黃（各五錢）　黃芩　川芎　梔子　桔梗　芒硝　蟬蛻　白菊花　蒺藜（各四錢）　甘草　細辛（各三錢）　石膏（四錢）</p>
<p>上加姜水煎，食後服，再用清涼洗眼之藥。</p>

<h3>雞冠蜆肉論（附魚子石榴）</h3>
<p>雞冠蜆肉二症，形色相類，經絡相同，治亦一法，故總而言之，非謂二病同生也。其狀色紫如肉，形頭雞冠蜆肉者即是。多生睥眥之間，然後害及氣輪，而遮掩於目。治者須宜早割，後用殺伐藥治，庶乃有功。然目大眥內，有紅肉一塊，如雞冠蜆肉者，乃心經血部之英華，不可割，若割，輕則損目，重則喪命，最宜慎之。宜服涼膈清脾飲，外擦翠云錠。</p>

<h4>魚子石榴</h4>
<p>更有魚子石榴二症，其發經絡同，而治法亦同，雖非二症同生，見此無異見彼也。此症非聚星玉粒之比，其狀生肉一片，外而累顆叢生，或淡紅色，或淡白色，狀如榴子、魚子，綻露於房，其紅肉顆，或四或六或八，四角生來，障滿神珠，視而不見，俱是血部瘀實之病。目病惡症，治用割，割後見三光者，方可伐治，三光瞑黑者，內必瞳神有損，不必治也。</p>
<p><u>證治歌</u></p>
<p>雞冠蜆肉兩症分，形色經絡治法同。共狀色紫原如肉，恍似雞冠蜆肉形。</p>
<p>病從睥眥之間起，害及氣輪遮目睛。治先用割後峻伐，割時審慎莫輕心。</p>
<p>大眥內中有紅肉，英華露發出心經。醫如誤割必遭害，輕則損目重傷人。</p>
<p>內服涼膈清脾飲，擦用碧雲錠最工。更有魚子石榴症，治法相沿彼此均。</p>
<p>其狀生來肉一片，外面累顆更叢生。恍似石榴和魚子，色或淡白與淡紅。</p>
<p>四角內生紅肉顆，障滿神珠視物昏。統為血部瘀實病，治先用割後調停。</p>
<p>割後見光方可治，否則無勞藥餌攻。</p>
<p><u>方</u></p>
<p><u>抽風湯</u>　治雞冠蜆肉外障。</p>
<p>防風　桔梗　大黃　細辛　黃芩　元參　芒硝　車前子</p>
<p>上水煎，食遠服。</p>
<p><u>決明散</u></p>
<p>決明子　赤芍　甘草炙（各二錢半）　天花粉（五錢）</p>
<p>上為末，入麝香少許，米泔調，食後服。</p>
<p><u>涼膈清肺飲</u>　治脾經蘊熱，凝結而成，其患眼胞內，生如菌頭蜆肉，根小頭漸長垂出，甚者眼翻流淚，亦致昏朦。</p>
<p>荊芥穗　石膏　防風　赤芍藥　生地　蘇薄荷　黃芩　連翹　山梔仁（等分）　甘草（減半）</p>
<p>上銼細，加燈心三十段，水煎去滓，食遠熱服。</p>
<p><u>翠云錠</u>　治眼胞內生菌毒，用左手大指甲掐患根，右手以披針尖頭齊根切下，血出不妨，用此錠磨濃塗之，其血自止。</p>
<p>銅綠（研末一錢）　杭粉（五錢）　輕粉（一分）</p>
<p>上研極細末，用黃連末一錢，同川米百粒，水一盞，煎至半盞，再熬，折去一分，和藥作錠，陰乾用清水磨擦，兼治爛弦風，暴赤腫痛。</p>

<h3>連珠外翳論</h3>
<p>連珠外翳一症與聚星但象而非，蓋聚星在可治之時，而色亦不同，此則凝定之候，形色沉滑堅澀，有如冰瑕。雖有妙手，久則難治，然服開明丸，點琥珀散，亦有治之獲效者。</p>

<h4>證治歌</h4>
<p>連珠外翳聚星同，似是而非辨貴精。此尚可醫原異色，此時凝定翳聯睛。</p>
<p>其形沉滑還堅澀，患類冰瑕恐失明。藥服開明（丸）點琥珀（散），成能挽救復明清。</p>

<h4>方</h4>
<p><u>開明丸、琥珀散</u>　見冰瑕翳。</p>

<h3>白翳黃心論</h3>
<p>白翳黃心者，四邊皆白，而中心獨一點色黃，大小眥頭微赤，時下澀淚，團圍在黑珠上，即其候也。其源乃肝肺相搏，停留風熱所致，宜服還睛散，皂角丸，或生熟地黃丸，擇而用之，無不效也。</p>

<h4>證治歌</h4>
<p>白翳黃心症可詳，四圍皆白獨中黃。眥頭微赤淚時下，團在黑珠目受戕。</p>
<p>風熱停留肝肺搏，還睛（散）皂角（丸）並良方，或將生熟地黃（丸）進，選擇隨宜罔不臧。</p>

<h4>方</h4>
<p><u>生熟地黃丸、皂角丸</u>　見頭風。</p>
<p><u>還睛散</u>　見胬肉攀睛。</p>

<h3>肺瘀症論</h3>
<p>肺瘀症者，其障多由大眥而起，貫過氣輪，如皮似筋，橫帶至於風輪，甚則掩及瞳神，妨礙瞻視。有赤白二症，赤者血分，白者氣分，其源發於心肺二經。初起如薄薄黃脂，或赤脈數條，後漸大而厚，赤者少白者多，雖赤者亦是白者所致，治法宜服清肺飲合洗心散，而惟有一割即去，烙之免其再發。大抵眼科鉤割一法，唯此患最為得效，用之甚勿驚怖。</p>

<h4>證治歌</h4>
<p>障自大眥過氣輪，風輪貫過至瞳神。黃脂赤脈妨瞻視，肺與心經見病因。</p>
<p>血分生來多色白，赤由氣分辨尤真。洗心（散）清肺（飲）宜和服，鉤割治斯效絕倫。</p>

<h4>方</h4>
<p><u>清肺飲</u></p>
<p>麥冬　桔梗（各二錢）　荊芥穗　天花粉　知母（各一錢）　石菖蒲　訶子仁（各一分）</p>
<p>上水煎服。</p>
<p><u>洗心散</u>　見暴風客熱。</p>

<h3>輪上一顆如赤豆論</h3>
<p>氣輪有赤脈灌注，直落風輪，風輪上有顆積，色紅，初如赤小豆，次後積大即此症也。其候因內有瘀血之故，急宜進分珠散，若赤腫澀痛，則進宣明丸。如此開導，則血精通而顆亦漸消，但到此十有九損，治者宜慎。若或白珠上獨自有顆，其色鮮紅者，亦是瘀滯，則亦宜服墜明丸。如上下無絲脈接貫者，但服分珠散，點摩沙石散，其病自消。若有貫接者，必絡中有血灌來，宜向所來之處尋看，量其輕重而導之，輕用退赤散，重用宣明丸。若白輪有紅顆而脹急澀痛，或變而急痛連內，而根深接內者，乃火疳也。又非此比，治仍火疳之法，若白珠雖有紅顆，而珠不痛，雖痛不甚者，病輕，治亦易退，以退赤散，或分珠散，善消，可也。</p>

<h4>證治歌</h4>
<p>輪上何來赤豆生，氣輪赤脈落風輪。風輪積顆紅如豆，次後長成候最真。</p>
<p>其候內因瘀血滯，分珠散進效無倫。倘逢澀痛兼紅腫，丸號宣明可急陳。</p>
<p>瘀滯白珠惟一顆，色現鮮紅用墜明（丸）。上下無絲脈相貫，分珠散進自光瑩。</p>
<p>摩沙石散原堪點，若有絲貫量精詢。此必絡中會灌血，治尋來處分重輕。</p>
<p>重用宣明（丸）輕退赤（散），白輪紅顆又當尋。脹急澀疼或急痛（連內），火疳一症已條分。</p>
<p>白珠不痛惟紅顆，痛不甚兮症易平。退赤（散）分珠（散）當奏效，醫師臨症貴精心。</p>

<h4>方</h4>
<p><u>分珠散</u>　見遊風。</p>
<p><u>宣明丸</u>　見瘀血灌睛。</p>
<p><u>摩沙石散</u>　見血灌瞳神。</p>
<p><u>退赤散</u>　見色似胭脂。</p>
<p><u>墜明丸</u>　見深疳為害。</p>

<h3>黑翳如珠論</h3>
<p>黑翳如珠一症，非蟹睛木疳之比，木疳生即損瞳神，此則至大方損珠，漸後乃損瞳神。又非蟹睛因破而出之比，此蓋自然生出，究其病源，乃肝氣有餘，欲泛起之患。故起從風輪際處，見黑泡如珠圓而細，或一二，或三四五六，多寡不一，但症有虛實之別。火實盛者痛，虛緩者不痛，治亦易平。若長大則有裂目之患，治法實者宜服羚羊角飲子，後服補腎丸；虛者略從表解，即宜服補腎丸，或生熟地黃丸，循序醫治，未有不化，黑而更增光明也。</p>

<h4>證治歌</h4>
<p>目生黑翳竟如珠，此症原與蟹睛殊。更非木疳所比似，病因肝氣有盈餘。</p>
<p>風輪際起成黑泡，圓細宜分實與虛。實則痛兮虛不痛，長成目裂最堪虞。</p>
<p>實宜先服羚羊角（飲子），後服宜投補腎（丸）扶。虛者略宜從表解，即投補腎莫踟躇。</p>
<p>或投生熟地黃（丸）好，撥開翳障不模糊。</p>

<h4>方</h4>
<p><u>補腎丸</u></p>
<p>人參　茯苓　細辛　五味　肉桂　桔梗（各一兩）　山藥　柏子仁（各二兩半）　乾地（一兩）</p>
<p>上細末蜜丸，如梧子大，每服十丸，空心茶清下。</p>
<p><u>羚羊角飲子</u>　見花翳白陷。</p>
<p><u>生熟地黃丸</u>　見遊風。</p>

<h3>狀如懸膽論</h3>
<p>其翳從上而下，貫及瞳神，為色青，或癍上尖下大，薄而圓長，狀如懸膽，故明曰懸膽也。此症蓋因腦有瘀熱，肝膽膏汁有損，變症急來之候，治以涼膽丸合洗肝散，亦自有破膽開明之捷效焉。</p>

<h4>證治歌</h4>
<p>翳色青兮若膽懸，上頭尖小下寬圓。腦藏瘀熱生從上，貫及瞳神藥孰賢。</p>
<p>肝膽汁傷因患此，洗肝（散）涼膽（丸）翳旋蠲。</p>

<h4>方</h4>
<p><u>涼膽丸</u></p>
<p>膽草（酒洗）　黃連（酒炒）　防風　柴胡　地茄子　黃芩（酒炒）　蘆薈　黃柏（鹽水制）　荊芥穗</p>
<p>上精配細末，蜜丸，如梧子大，每服三錢，茶清下。</p>
<p><u>洗肝散</u>　見暴風客熱。</p>

<h3>玉粒分經論</h3>
<p>玉粒分經者何，其狀儼如玉粒，或生於脾，或生於氣輪，生於氣輪者，金火亢成之症，燥熱為重。生於脾者，濕熱為重，由土之燥滯，其形圓小而頗堅，其色淡黃而如障，抑或為白肉色，皆當辨其所生部分，為候虛實，若治癍脂翳之治法而分治之，其無失矣。</p>

<h4>證治歌</h4>
<p>狀如玉粒是何因，或發於脾或氣輪。發在氣輪金火亢，由脾濕熱燥而臻。</p>
<p>形如圓小為斯症，色辨白黃不誤人。分部醫之須甚藥，癍脂翳藥治如神。</p>

<h3>銀星獨見論（附睛中一點如銀星）</h3>
<p>銀星獨見者，謂烏珠上有白點，如銀星而獨自生者也。若連萃而相生相聚者，不是星，蓋星不能大，大而能變者，亦不是星，而果系此症。亦有虛實自退不退之分，夫虛實者，非指人之氣血而言，乃指絡間之火而言，若絡間之虛火客遊，因而鬱滯於風輪，結為星者，其火無根，不得久滯，服升陽散火湯數合，自火退氣散膏清，而星自消。若火有源而來，氣實塞滯於絡者，則水不清，故星不能散。然其色白，圓而顆小浮嫩者，易退；沉澀堅滑者，宜作急治之，恐滯久氣定，治雖退，仍有跡而為冰瑕。治宜四順清涼飲子，繼服開明丸，如此而治，庶幾世星之在天者，視之朗朗，病星之在目者，消歸烏有矣。</p>

<h4>眼中一點如銀星</h4>
<p>所可慮者獨睛中一點似銀星一症，症與此相似，而治則較此更難。其症白點一顆如星，光滑適當，睛中蓋定雖久，不大不小，傍視瞳神在內，只是小些，其視光華亦損。此乃患目痛時，不忌房事，及服滲泄，下焦寒涼之藥過多，火雖退，而腎絡氣滯凝結。此病雖服藥不退，點藥亦不能除，終身之患也。夫既不治矣，吾何為列論哉。蓋錄之以為患目病之不慎保養及醫治之不固本者鑑耳。</p>
<p><u>證治歌</u></p>
<p>銀星一點在烏珠，症有實虛退否殊。星自絡間虛火發，風輪暫結久旋無。</p>
<p>升陽散火湯宜服，火退星消治不迂。氣實倘逢凝滯絡，有源火結（白）點常敷。</p>
<p>圓浮小嫩無難治，沉澀滑堅匪易祛。四順清涼（飲）宜速進，開明丸藥繼投符。</p>
<p>如逢一點銀星似，蓋定睛中莫克驅。此由痛目行房事，及泄下焦藥過諸。</p>
<p>到此總無方可治，病人戒慎庶無虞。</p>
<p><u>方</u></p>
<p><u>升陽散火湯</u></p>
<p>升麻　葛根　羌活　獨活　芍藥　人參（各五分）　防風　炙草（各三分）　柴胡（八分）　生甘草（二分）</p>
<p>上加生薑三片，水煎服，忌生冷。</p>
<p><u>四順清涼飲子</u>　見凝脂翳。</p>
<p><u>開明丸</u>　見冰瑕翳。</p>

<h3>驚振外障論</h3>
<p>驚振外障者，謂目被撞觸而結為外障也。治法與為物所傷同，然其根因物觸而成，而其障之奚若，又不可不審經辨症，參諸外障之治以言治也。是在醫之因時變通，有不可預為決擇者焉。</p>

<h4>證治歌</h4>
<p>外障倘由驚振成，尋經辨脈貴分明，雖同為物所傷症，外障參觀定準衡。</p>

<h3>五花障論（附黑花翳）</h3>
<p>五花障，生於神珠之上，癍癍雜雜，五色分見，故曰五花。其病蓋因五臟經絡之氣俱傷，因結而為此症，若中有一點黑色者，乃腎絡氣虧，雖治不能盡去。此候與癍脂翳、瑪瑙內傷，形略相似，斑脂翳，乃破而結成瘢痕，不能去者；瑪瑙內傷，乃小而薄，未掩瞳神；此則高厚顯大，生在膏外，故可退也。治法必分審經絡虛實，以多見者為主病，下方俱與癍脂翳同，茲不贅列。</p>

<h4>黑花翳</h4>
<p>獨有所謂黑花一翳，其狀青，大小眥頭皆澀痛，頻頻下淚，口苦莫喜飲食，此蓋膽受風寒之故，非同五花中一點黑花之發於腎絡也。須宜涼膽丸，還睛丸，四物湯，生熟地黃丸，皂角丸，隨宜酌進，甚不得執一以為治也。</p>
<p><u>證治歌</u></p>
<p>目障癍癍五色花，經絡氣傷病可查。腎氣若傷中有黑，從經醫治總多瑕。</p>
<p>宜從經絡分虛實，治與癍脂翳不差。黑花翳障多青色，眥頭澀痛亦堪嗟。</p>
<p>口苦惡食淚頻下，膽受風寒有賊邪。涼膽丸與還睛（丸）妙，四物湯投皂角（丸）嘉。</p>
<p>生熟地黃堪並選，目明翳退效無涯。　方</p>
<p><u>涼膽丸</u></p>
<p>黃連（洗）　黃芩　荊芥　龍膽草　蘆薈　防風（各一兩）　黃柏（去皮）　地膚子（各二錢半）</p>
<p>上為細末，蜜丸梧子大，每服二十丸，食後薄荷湯下。</p>
<p><u>還睛丸</u>　見痛如針刺。</p>
<p><u>四物湯</u>　見赤痛如邪。</p>
<p><u>生地黃丸、皂角丸</u>　均見遊風。</p>

<h1>卷四</h1>

<h2>運氣原證</h2>
<p>按內經運氣，目眥瘍有二：一曰熱，經云少陰司天之政，三之氣大火行，寒氣時至，民病目赤眥瘍，治以寒劑是也；二曰燥，經云歲金太過，民病目赤眥瘍，又云陽明司天，燥淫所勝，民病目眯眥瘍，治以溫劑是也。</p>

<h2>目瘍</h2>
<p>《內經》曰：諸痛癢瘡瘍，皆屬心火。火鬱內發，致有斯疾。蓋心主乎血，血熱生風，郁內甚，遞相傳襲，故火能生土。血注陽明，主肌肉，風熱與血熱相搏，發見皮膚，其名不一，有黃濃而白者，土生金，母歸子也，始生微癢而熱輕，腫痛爛為熱極。血凝化水，氣滯成膿，甚至寒熱作，而飲食減，尤為可慮，宜泄風毒，涼心經，解胃熱。按目瘡疣皆因君火司令，燥火熱邪所致，宜溫宜涼，隨證施治可也。</p>

<h3>實熱生瘡論</h3>
<p>瘡之生也，輕重不等，痛癢不同。重則堆積高厚，紫血凝爛以致腥臭者，此乃氣血不和，火實之邪，血分之熱尤重，如瘀滯之症，膏混水濁，每每流於睥眥而成瘡，瘀血散而瘡自愈，勤勞濕熱之人，每患睥眥成瘡，別無腫痛者，亦輕而無妨。若火盛瘡生而帶腫痛者，又當急治，恐濁氣沿於目內，而病及於烏珠。若先有目病，後生瘡者，必是熱沿他證，凡見此候，當分部位，以別何原而來，因其輕重治之。治法無腫痛者，服加減四物湯，或芎歸湯；火盛腫痛者，服四順清涼飲子。先病後瘡者，則必因其經絡下方，如發於心脾，則從心脾而治，發於肝膽肺腎，則因肝膽肺腎施方。此則隨時變通，不可執滯也，是在醫者運用之妙云。</p>

<h4>證治歌</h4>
<p>實熱生瘡證若何，重輕痛癢本殊科。重堆高厚血凝爛，氣血由來已不和。</p>
<p>火實尤兼血熱重，瘀留睥眥致瘡多。勤勞濕熱多斯疾，腫痛俱無自易瘥。</p>
<p>火盛瘡生兼腫痛，烏珠恐害莫蹉跎。倘沿目病瘡旋發，此必熱沿他證羅。</p>
<p>當從部位分輕重，如非腫痛藥無佗。湯投四物宜加減，或進芎歸（湯）起坎坷。</p>
<p>火過盛兮成腫痛，四順清涼（飲子）病不虛。先病後瘡尚細審，須分五臟免差訛。</p>

<h4>方</h4>
<p><u>加減四物湯</u></p>
<p>生地　苦參　薄荷　川芎　黍黏子　連翹　天花粉　防風　赤芍　當歸　荊芥穗（各等分）</p>
<p>上水煎，食後服。</p>
<p><u>芎歸湯</u></p>
<p>川芎　當歸　赤芍　防風　羌活</p>
<p>上水煎去滓，頻洗，則血活風亦去矣。</p>
<p><u>搽藥方</u>　治眼皮外滿瞼生瘡，潰爛。</p>
<p>血竭　乳香　沒藥　輕粉　佗僧（各等分）</p>
<p>上為極細末，壓之瘡處。</p>
<p><u>又一方</u></p>
<p>青黛（一錢二分）　黃柏末　潮腦　輕粉　松香（各一錢）</p>
<p>上為細末，用舊青布捲藥在內，麻油濕透燒灰，俟灰油滴於茶杯內蘸搽。</p>
<p><u>四順清涼飲子</u>　見銀星獨見。</p>

<h3>椒瘡論（附粟瘡）</h3>
<p>椒瘡生於睥內，累累如瘡，紅而堅者是也。其候內如沙擦之難開，且多淚而痛，今人皆指為粟瘡，誤矣。夫粟瘡固亦生在睥內，然色黃軟而易散，此則紅堅而難散，醫者率以龍鬚、燈心等物，出血取效，不知目以血為榮，血損而光華有衰弱之患，故遇此候，只宜善治，縱至於瘰瘰連片，趷磕高低不平，及血瘀滯者，不得已而開導之，亦必中病即止，猶恐過而損血傷水混膏。大概治此，總宜平熨之法，若退而復來，此乃內有瘀滯，方可量病漸導，初治斷宜慎之，治方以歸芍紅花散主之，甚為平穩。</p>

<h4>粟瘡</h4>
<p>若粟瘡一證，其生同在兩睥，然細顆黃而軟，因濕熱蒸於土分而生，與椒瘡之紅堅有異，且與玉粒之淡黃色堅有別，證既不可誤認，施治亦不可概執。治法以除風清脾飲，縱無速效，其無害也。</p>
<p><u>證治歌</u></p>
<p>椒瘡證發紅而堅，睥內宛如沙擦然。多淚而疼粟瘡異，醫宜善治其慎施。</p>
<p>治此宜遵平熨法，內多瘀滯必難痊。此時漸導宜量病，歸芍紅花散最妍。</p>
<p>粟瘡一證黃而軟，濕熱蒸脾是病緣。治法除風清脾飲，修方因證自無愆。</p>
<p><u>方</u></p>
<p><u>歸芍紅花散</u>　治眼胞腫硬，內生疙瘩。</p>
<p>當歸　大黃　梔仁　黃芩　紅花（俱酒洗，微炒）　赤芍　甘草　白芷　防風　生地　連翹</p>
<p>上為末，每服三錢，水煎，食遠服。</p>
<p><u>除風清脾飲</u></p>
<p>陳皮　連翹　防風　知母　元明粉　黃芩　元參　黃連　荊芥穗　大黃　桔梗　生地</p>
<p>上水煎，食遠服。</p>

<h2>目疣</h2>
<p>此證或眼皮上下，生出一小核是也。乃脾胃痰氣所致，上瞼屬脾經，下瞼屬胃經，若結成小核，紅而自破，不藥而愈。若堅白不破，久則如杯如拳，而成瘤矣。若初起小核時，即先用細艾如粟米狀放用紫背天葵子、連葉二兩，煮酒酻一壺半，皂角子二三粒，炮熱研細，飲酒時搽疣上自消。</p>

<h3>睥生痰核論</h3>
<p>睥生痰核者，睥外皮內，生顆如豆，堅而不痛，火重於痰者，皮或色紅紫，乃痰因火滯而結。此生於上睥者多，屢有不治自愈，若初起劫治，頃刻平復，通治宜服防風散結湯，然雖易治，而在恣食辛辣熱毒之物，酒色不節，素自斫喪之人，亦有難治，久而變為癭漏重疾者矣。治此者，又宜詳慎，治法系飲酒過多，好食辛辣炙煿之味所致，宜服清胃湯；系色過傷所致，則病又發於腎矣，治法又當辨別虛實，實用瀉腎湯，虛用補腎丸，或六味地黃湯。如此審治，庶幾無失。</p>

<h4>證治歌</h4>
<p>睥生痰核可推尋，火重於痰色紫紅。顆生如豆堅不痛，火滯痰凝病厥躬。</p>
<p>病自上睥生者眾，初時即治並無凶。防風散結湯宜進，亦有難治不相蒙。</p>
<p>肆欲縱情多斫喪，陰漏變成術幾窮。飲酒過多貪辛辣，宜投清胃湯最工。</p>
<p>傷於色欲病由腎，虛實分明貴折衷。實宜瀉腎（湯）虛補腎（丸），六味地黃（湯）同奏功。</p>

<h4>方</h4>
<p><u>防風散結湯</u></p>
<p>元參（一錢）　前胡　赤芍　黃芩　桔梗　防風　土貝母　蒼朮　白芷　陳皮　天花粉（各八分）</p>
<p>上水煎，食後熱服。</p>
<p><u>清胃湯</u>　治眼胞紅硬，此陽明經積熱，素飲酒過多，好食辣煿所致。</p>
<p>梔仁（炒黑）　枳殼　蘇子（各六分）　石膏（煅）　黃連（炒）　陳皮　連翹　歸尾　荊芥穗　黃芩　防風（各八分）　生甘草（三分）</p>
<p>上水煎服。</p>
<p><u>瀉腎湯</u>　治與上同。</p>
<p>枸杞（一錢二分）　生地　黃柏（酒洗，炒）　知母（酒洗，炒）　麥冬（去心）　棗皮（去核）　白芍　歸尾（各一錢）　五味（七粒）　白茯苓　獨活（各八分）</p>
<p>上水煎熱服。</p>
<p><u>六味地黃湯</u></p>
<p>熟地　淮藥　茯苓　棗皮　丹皮　澤瀉</p>
<p>上水煎服。</p>
<p><u>補腎丸</u>　見黑翳如珠。</p>

<h3>木疳論</h3>
<p>木疳之證，生於風輪者多，其色藍綠青碧，有虛實二證，虛者大而昏花，實者小而痛澀，非比蟹睛，因破而出，乃自然生出者，大小不一。亦隨其證，若變尖長者亦有之，其源發於肝經，治法實者以羚羊角飲子主之，虛者以平肝清火湯主之，切勿混沌施治也。</p>

<h4>證治歌</h4>
<p>木疳多起自風輪，碧綠青藍色不均。虛者昏花實痛澀，蟹睛一證漫相倫。</p>
<p>肝經病發分大小，或變尖長候亦真。實者羚羊角（飲子）宜進，虛用平肝清火（湯）神。</p>

<h4>方</h4>
<p><u>平肝清火湯</u>　治黑睛脹大，虛者服之。</p>
<p>車前子　連翹（各一錢）　枸杞　柴胡　夏枯草　白芍　生地　當歸（各錢半）</p>
<p>上水煎溫。</p>
<p><u>羚羊角飲子</u>　見花翳白陷。</p>

<h3>火疳論</h3>
<p>火疳之證，生於睥眥氣輪，然在氣輪者，為害尤急。蓋心經火之實邪，今在金部，火剋金，鬼賊相侵，故害最急。其候初起如粟瘡榴子一顆，小而圓，或帶橫長而圓，狀儼如豆，次後漸大，痛者多，不痛者少，不可誤認為輪上一顆如赤豆之證，因瘀積在外易消者之比，蓋此從內而生也。治之亦宜分虛實，實者以洗心散主之，虛者以補心丹主之。虛實分明，經絡原因不紊，豈尚有誤治哉。</p>

<h4>證治歌</h4>
<p>睥眥氣輪生火疳，氣輪所起更為殃。金因火克相侵害，初起如榴與粟瘡。</p>
<p>狀如豆類隨長大，圓小更或帶橫長。痛者多兮不痛少，莫將他證誤相商。</p>
<p>治法宜分虛與實，實邪宜用洗心方。虛者補心丹最妙，自然火退目生光。</p>

<h4>方</h4>
<p><u>洗心散</u></p>
<p>大黃　赤芍　桔梗　元參　黃連　荊芥穗　知母　防風　黃芩　歸尾（各等分）</p>
<p>上為細末，每服三錢，食後茶清調下。</p>
<p><u>補心丹</u></p>
<p>生地（四兩）　人參　元參（炒）　丹參（炒）　遠志（炒）　桔梗　白茯苓（各五錢）　五味（炒）　當歸（酒洗）　麥冬（炒）　天冬（炒）　柏子仁（炒）　棗仁（炒，各一兩）</p>
<p>上為細末，蜜丸，臨臥燈心湯下。</p>

<h3>土疳論</h3>
<p>土疳者，謂睥上生瘡，俗呼偷針眼是也。其候有一目生而傳兩目者，有隻生一目者，有微邪不出膿血而愈者，有犯觸辛熱燥膩，風沙煙火，為漏為吊敗者。有竅未實，因風乘虛而入，頭腦俱腫，目亦赤痛者，為病不一，總無非脾客燥熱，瘀滯積於眥間，熱搏於津液所成。治宜服清脾散，外用南星、生地為膏貼之，無不即效。或問俗呼偷針何也？嘗聞初生小兒，皰視其背上，即有細細紅點，以針刺破，其患即瘥，故號曰偷針也。</p>

<h4>證治歌</h4>
<p>土疳俗號是偷針，兩目相傳或不同。或為吊敗或為漏，或感微邪病匪凶。</p>
<p>或為赤痛頭俱腫，竅本虛兮更受風。燥熱客脾瘀滯積，因之津液熱相攻。</p>
<p>治宜內服清脾散，外貼南星生地工。</p>

<h4>方</h4>
<p><u>清脾散</u></p>
<p>薄荷　升麻　甘草（減半）　梔仁（炒）　赤芍　枳殼　黃芩　陳皮　藿香　石膏　防風（各等分）</p>
<p>上為細末，每服二錢五分，水煎服。</p>
<p><u>南星生地膏</u></p>
<p>生南星（三錢）　生地（五錢）</p>
<p>上共搗爛為膏，貼太陽穴，其腫即消。</p>

<h3>金疳論</h3>
<p>金疳之證，初起與玉粒相似，至大方變生禍患。其候生於睥內，必礙珠澀痛，以生翳障；生於氣輪者，則有珠痛淚流之苦。子後午前，陽分氣升之時尤重，午後時入陰分痛略清靜，其源由於肺客鬱熱，積滯不行所成，治亦宜速，倘久而失治，違戒反觸，則有變漏之患。治法宜服瀉肺湯，肺熱平而患自除矣。</p>

<h4>證治歌</h4>
<p>金疳長大禍難除，初與玉粒本相如。其候睥內生翳障，更兼澀痛礙睛珠。</p>
<p>氣輪起者痛多淚，午前更甚後稍舒。病由肺熱多瘀滯，速治須防變證殊。</p>
<p>瀉肺湯佳宜急進，肺熱平兮病自驅。</p>

<h4>方</h4>
<p><u>瀉肺湯</u></p>
<p>桑白皮　黃芩　地骨皮　知母　麥冬（去心）　桔梗</p>
<p>上水煎，食後服。</p>

<h3>水疳論</h3>
<p>水疳者，忽然一珠，生於睥眥氣輪之間者多，若在風輪，目必損破。有虛實大小二證，實者小而痛甚，虛者大而痛緩，狀如黑豆。亦有橫長而圓者，與木疳相似，但部分稍異，色亦不同。黑者屬水，青綠藍碧者屬木，久而失治，必變為漏頭風，人每有此患。夫風屬木，繫於肝部，何以病反屬水，蓋風行水動，理之自然。頭風病目，每傷瞳神，瞳神之精膏被風氣鬱，久則火勝，其精液為火擊散，是隨其所傷之絡，滯結為疳也。疳因火滯，火兼水化，水因邪勝，不為之清潤而反為之濕熱相搏，變為漏矣。故水疳屬腎與膽也，治宜蠲毒飲，庶有濟焉。</p>

<h4>證治歌</h4>
<p>水疳忽爾一珠萌，多自氣輪睥眥生。若在風輪目必損，小而痛甚為實徵。</p>
<p>大而痛緩虛堪驗，圓且橫長如豆形。證類木疳部分異，色亦相殊宜細心。</p>
<p>綠碧青藍原屬木，黑為水屬不相蒙。風行水動為常理，損及瞳神肝病成。</p>
<p>匪為清潤必成漏，蠲毒飲投始奏功。</p>

<h4>方</h4>
<p><u>蠲毒飲</u></p>
<p>防風　赤芍　川芎　連翹　甘草　牛蒡子（炒、研，各八分）</p>
<p>上水煎服。</p>

<h2>漏睛</h2>
<p>按：此證由眥頭結聚生瘡，流出膿汁，或如涎水，黏睛上下，不痛，仍無翳膜。此因心氣不平，乃小腸邪熱逆行之故，並風熱停留在瞼中。膿水或出於瘡口，或在大小眥孔竅者出，多流出不止是也。通治宜五花丸，白薇丸，倪仲賢論熱積必潰之病，即漏睛眼者是也，宜竹葉瀉經湯主之。大便不硬者，減大黃，用蜜劑解毒湯。不然藥誤病久，終為禍害，識者慎之。</p>

<h3>大眥漏論（附小眥漏、陰漏、陽漏）</h3>
<p>夫人之目各有眥，而眥分大小，為病各別，甚不可混治也，試以漏之一證而明辨之。嘗稽大眥漏證，大眥之間生一漏，時流血水，其色紫暈，此病在心部，火之濕毒所致，治法當補腎以瀉心火，以燥濕湯主之。若因停風熱於胞中者，則以五花丸主之。</p>

<h4>小眥漏</h4>
<p>若小眥漏證，則於小眥之間生一漏，亦時流血水，但其色鮮紅，此病由心絡而來，下焦相火橫行之候。治法當於腎中補而抑之，始進瀉濕湯，繼進白薇丸，若肝腎不足者，則以益陰腎氣丸，誠如是也。漏睛之證，不幾無遺治哉。然而未也，不猶有所謂陰漏陽漏之患哉。</p>

<h4>陰漏</h4>
<p>陰漏者何，其證不論何部生漏，但從黃昏時至天曉，則痛脹而流水，作青黑色，或腥臭難聞，至於日間，病則稍平，非若他漏之長流。此乃幽陰中有伏隱之火，隨氣升降，故入夜間陰分則病重。治法當從溫而清，宜以黃耆湯主之。</p>

<h4>陽漏</h4>
<p>何以謂之陽漏，此證亦不論何部分生漏，但日間脹痛流水，其色黃赤，至夜則止，亦非若他證之長流不息也。其病在陽部，故隨陽氣之升而作，治法當補正氣，而兼清金火之燥濕，宜服保光散，及補漏生肌散，與夫小牛黃丸。噫，大小陰陽之漏，為病各異，辨證調治亦別，醫者誠慎而行之，豈不稱補天妙手哉。</p>
<p><u>證治歌</u></p>
<p>眥漏須將大小分，試將大眥漏先論。漏成大眥常流血，紫暈色形病在心。</p>
<p>是宜補腎瀉心火，燥濕湯投可建功。若因風熱胞中滯，五花散進風熱平。</p>
<p>小眥漏證亦流血，其血鮮紅色不同。此病亦由心絡起，下焦相火復橫行。</p>
<p>治宜補腎投瀉濕（湯），繼進白薇丸最靈。若腎與肝同不足，宜以益陰腎氣（丸）工。</p>
<p>漏證更有陰陽別，陰漏證生或臭腥。脹疼流水色青黑，日稍平兮夜復臨。</p>
<p>此係幽陰多伏火，每隨天氣降還升。溫清宜用黃耆（湯）進，陽漏相殊更引伸。</p>
<p>不拘部分頻為害，日重夜輕漫比倫。病在陽部隨陽氣，正氣宜扶燥宜清。</p>
<p>藥投補漏生肌散，小牛黃（丸）與保光（散）神。大小陰陽明且悉，良工從此用金針。</p>
<p><u>方</u></p>
<p><u>燥濕湯</u></p>
<p>黃連（炒一錢）　蒼朮（米泔制）　白朮（土炒）　陳皮（各八分）　白茯苓　半夏　枳殼　梔仁（炒黑各七分）　甘草（三分）</p>
<p>上水煎熱服。</p>
<p><u>瀉濕湯</u></p>
<p>車前子　黃芩　木通　陳皮（各一錢）　淡竹葉（二十片）　茯苓　枳殼　核仁（炒黑）　荊芥穗　蒼朮（各八分）　甘草（二分）</p>
<p>上水煎，熱服。</p>
<p><u>黃耆湯</u>　治眼膿漏不止。</p>
<p>黃耆　麥冬（去心）　白茯苓　防風　人參　地骨皮　漏蘆　知母　遠志（去心）　熟地</p>
<p>上水煎，熱服。</p>
<p><u>保光散</u></p>
<p>膽草（酒洗）　白芷　白芍　防風　牛子（炒，研）　黃芩　山梔（炒）　川芎　生地　大黃（炒減半）　歸身　羌活　荊芥穗　甘草（減半）</p>
<p>上各等分，共為細末，每服四錢，白水調，食後服，或煎服亦可。</p>
<p><u>補漏生肌散</u>　以上諸症皆可治。</p>
<p>枯礬　輕粉　血蠍　乳香</p>
<p>上為極細末，對漏處吹點，外用鹽花、明礬少許，煎水洗之。</p>
<p><u>小牛黃丸</u>　治一切眼漏及諸惡毒瘡等漏，皆可治之，神效。</p>
<p>牛黃　珍珠　母丁香　乳香（去油）　沒藥（去油）　沉香（銼末）　明雄黃　硃砂（均要透明者）　人參（各一錢）　琥珀（八分，要真的）　麝香（二分）　滴乳石（一錢半，真者，煅）　白芷　歸尾（各二錢半）</p>
<p>上為細末，老米飲糊丸，如粟米大，每服一分，空心並臨臥各一服，淡淡土茯苓湯送下。</p>
<p><u>五花丸</u>　治漏睛膿出，目停風熱，在胞中，結聚膿汁，和淚相雜，常流涎水，久而不治，至烏珠墜落。</p>
<p>金佛草（二兩）　砂仁（炒）　川椒皮（各七錢）　炙草（四錢）　白菊花　黃柏（酒製）　枸杞（各兩半）　巴戟（八錢）</p>
<p>上為細末，蜜丸，如梧子大，每服二十丸，空心或鹽湯或溫酒下。</p>
<p><u>白薇丸</u></p>
<p>白薇（五錢）　石榴皮　防風　白蒺藜（杵去刺）　羌活（各三錢）</p>
<p>上為細末，米粉糊丸，如梧子大，每服二十丸，白滾湯下。</p>
<p><u>益陰腎氣丸</u>　見總論，外加羌活、防風，以補肝腎不足。</p>

<h3>正漏論（附偏漏、外漏、竅漏）</h3>
<p>前言四漏之證治詳矣，以言治漏，豈尚有遺漏哉。詎知民病不一，大小陰陽，既有漏待彌縫，而偏正外竅，更有漏須補葺。原集遺漏，吾豈容坐視罅漏哉。用不揣固陋，遍採而補益之。若夫正漏之為證也，有漏生於風輪，或正中，或略偏，或流青黑水，或但漏無流。病至此，目幾危矣。究厥病源，發於肝腎。蓋肝竅於目，目主於腎，故曰正漏。治法當瀉肝養腎，初宜服瀉濕合燥濕湯，繼進益陰腎氣丸。</p>

<h4>偏漏</h4>
<p>若偏漏，其淚漏生於氣輪，金堅而位旁，或流白水，或無水流，皆是此證。為害較正漏為稍遲，其原由於火克肺金，積熱而成，故曰偏漏。久而失治，則有水泄膏枯，目損喪明之患。治法當瀉心火以清肺熱，宜以洗心散、清肺飲主之。</p>

<h4>外漏</h4>
<p>何為外漏，其候漏生於兩睥之外，或流膿，或流稠臭水，脹痛則流，不脹則不流。其源由於脾胃燥熱而成，失治則有脾壞氣虛目損之患。治法當清脾調胃，宜以調脾清毒飲，或清脾散主之。</p>

<h4>竅漏</h4>
<p>復有謂竅漏者何。其候目傍竅中流出薄稠水，如膿腥臭，拭之即有，久則同亦模糊也。此病凡嗜燥耽酒痰火濕熱人多患之，久而不治，亦有暗傷神水，耗澀神膏之害。治法須當清胃，宜以清胃湯主之。籲，治漏之法，於茲詳矣，盡矣。故曰能補前人之罅漏，而世之患漏者，宜從此獲小補云。</p>
<p><u>證治歌</u></p>
<p>前言漏症已條陳，再將正漏細詳論。起自風輪水青黑，或略偏兮或正中。</p>
<p>或漏無流目幾殆，病總由於肝腎經。肝竅於目目主腎，瀉肝養腎是章程。</p>
<p>初宜瀉濕合燥濕（湯），繼進益陰腎氣（丸）工。偏漏則自氣輪起，熱自火生克肺金。</p>
<p>積熱而成流白水，心火當瀉肺當清。洗心散與清肺飲，清金瀉火有奇功。</p>
<p>外漏生於兩睥外，或流臭水或流膿。脹痛則流否則止，病由脾胃燥熱成。</p>
<p>倘教失治目難保，調脾清胃治法明。調脾清毒飲原善，或進清脾散亦靈。</p>
<p>竅漏旁漏亦流水，拭之即有似膿腥。病由嗜燥兼痰火，久而不治恐傷神。</p>
<p>治宜清胃湯為主，醫師從此可精詢。</p>
<p><u>方</u></p>
<p><u>調睥清毒飲</u></p>
<p>天花粉　連翹　荊芥穗　甘草　黍黏子　桔梗　白茯苓　白朮　薄荷　防風　陳皮</p>
<p>上水煎，食前溫服。</p>
<p><u>瀉濕湯、燥濕湯</u>　均見大眥漏。</p>
<p><u>益陰腎氣丸</u>　見總論。</p>
<p><u>洗心散</u>　見火疳。</p>
<p><u>清肺飲</u>　見肺瘀。</p>
<p><u>清脾散</u>　見土疳。</p>
<p><u>清胃湯</u>　見睥生痰核。</p>

<h2>脾病</h2>
<p>按：脾喜燥惡濕，若內多濕熱，外傷風邪，津液耗澀，膏血枯乾，或內急外弛，以致生諸病，陽虛則為倒睫等證，陰虛則為散大等證。大要濕熱所侵者，以和解為要，陰陽偏勝者，滋營調衛為先。</p>

<h3>倒睫拳毛論</h3>
<p>倒睫拳毛者，謂眼睫毛倒捲入眼中，頻頻出淚，拭擦不已，便自羞明，毛漸侵睛，掃成雲翳是也。證由目病，妄稱火眼，不自介意，縱欲尋酒不避風霜勞苦，致受風邪，皮鬆弦緊，而成此疾。久而不治，則赤爛而毛刺於內，神水不清，以致障結澀淚之苦，而損目者有之矣。人有拔去翦除者，有翳以挾扳去腐上睥者，雖獲速效，不知內病不除，未幾復倒，譬之草木枯瘦，則枝葉萎垂，即朝摘黃葉，莫去枯枝，徒傷其木。不若滋調水土，本得培養，則向之黃者翠，而垂者聳矣。治法用法夾之，夾定以藥敷之，然仍必內服石膏羌活散，或流氣飲，繼敷以緊皮膏，或五灰膏，或起睫膏，依次治之，庶乃本清流絕，永無此患矣。</p>

<h4>證治歌</h4>
<p>目中拳睫苦拳毛，淚出頻頻拭不休。漸至羞明睛受損，掃成雲翳最堪憂。</p>
<p>證因目病不求治，酒色風霜致病由。神水不清貽後患，障澀傷明甚可愁。</p>
<p>拔去剪除雖取效，不除內病總難瘳。夾之有法後敷藥，內服石膏（羌活散）流氣（飲）投。</p>
<p>緊皮（膏）起睫（膏）五灰（膏）並，均為敷藥毛自收。</p>

<h4>方</h4>
<p><u>夾法</u>　用薄筆竹管破開，做夾寸許，將當歸汁浸一周時，再用龜板一個開了，連皮裹之，煮夾皮爛，取出陰乾，以麝香拌之，夾眼則靈。夾時先翻轉上睛看過，倘有瘀滯即導平，血盡方可行夾。然夾不可高大，只在重弦，仔細看定，睫毛毫無倒入者方著力扯緊，其夾外之肉，用少艾丸灸三壯，不可多灸，恐潰。候乾夾脫下，用光粉調香油，逐早搽抹痕處，久則肉色如舊。</p>
<p><u>石膏羌活散</u>　治目久病失明，遠近內外氣障，風熱上攻，昏暗，拳毛倒睫之證。</p>
<p>蒼朮（米泔浸炒）　羌活　密蒙花　白芷　石膏（煅）　麻子　木賊　藁本　黃連（酒製）　細辛　家菊花　荊芥　川芎　甘草</p>
<p>上為細末，每服二錢，臨臥，蜜湯或茶清調服。</p>
<p><u>流氣飲</u>　治兩目羞明、眵淚隱澀、睛赤疼痛，或生翳障，眼稜緊急，以致倒睫拳毛，瞼弦赤爛。</p>
<p>荊芥　山梔　牛子　蔓荊子　細辛　防風　木賊　白蒺藜　元參　人參　真川芎</p>
<p>上水煎，食後服。</p>
<p><u>青黛散</u>　治眼倒睫，神效。</p>
<p>棗樹上黃直棘針　刺蝟皮（炒焦）　白芷　青黛（各等分）</p>
<p>上為細末，口噙水，左眼倒睫左鼻㗜之，右眼倒睫右鼻㗜之。</p>
<p><u>四退散</u></p>
<p>蟬蛻　蛇蛻（酒煮）　豬蹄退　蠶退　荊芥（各二錢半）　川烏（炮）　穿山甲（燒）　粉草（各五錢）</p>
<p>上為細末，每服一錢，淡鹽湯調下。又方加防風、石決明、草決明各五錢。</p>
<p><u>緊皮膏</u></p>
<p>石燕一對（煅末）　石榴皮　五倍子（各三錢）　黃連　明礬（各一錢）　刮銅綠（五分）　阿膠　寸香　四六（各三分）</p>
<p>上除膠，六味共為末，用水三五碗，並膠末入大銅杓內，文武火煎熬，以槐柳枝不住手攪為濃糊，將成膏，方入冰麝攪勻，用磁器收貯，將新筆塗上下眼皮，每日三五次，毛自出矣，涼天可行此法，輕者三十日全出，重者五十日向外矣。</p>
<p><u>五灰膏</u></p>
<p>蕎麥（燒灰一升淋水）　石灰（風化者二兩）　青桑柴（燒灰一升，淋水一碗，同風化灰共熬干為末）　白砒（三錢，煅，研末）　白明礬（一兩，煅，盡煙為度，研）</p>
<p>上先將白砒、白礬共研，用水十碗熬至一碗，方入風化灰攪勻，用新筆掃眼睫上數次，毛即落，勿入眼內。</p>
<p><u>起睫膏</u></p>
<p>木鱉子（去殼一錢）　自然銅（制五錢）</p>
<p>上為搗爛，為條子㗜鼻。</p>
<p><u>一方</u></p>
<p>用石燕末入片腦少許，研末水調，敷眼弦上。</p>
<p><u>一方</u></p>
<p>用蝨子血，點入眼中，數次即愈。</p>
<p><u>黃耆防風飲子、無比蔓荊子湯</u>　均見內急外弛。</p>

<h3>睥急緊小論</h3>
<p>睥急緊小，謂眼楞緊急縮小，乃倒睫拳毛之漸也。若不治而漸自縮小者，乃膏血精液澀耗，筋脈緊急之故。究其由，多倒睫用夾失法過甚，或不當割而割，損傷津液所致。治法宜神效黃耆湯，有翳用撥雲散，小角偏小，用連翹飲子。婁全善云：陽虛則眼楞緊小，陰虛則瞳子散大。故東垣治眼楞緊小，用參耆補氣為君，佐以辛味疏散之，忌芍藥五味酸收。治瞳子散大，地黃補血為君，佐以酸味收斂之，忌茺蔚子、青葙子之類，此又善明治意之要言也。故並之以備參閱。</p>

<h4>證治歌</h4>
<p>目楞緊小亦危哉，倒睫拳毛由此來。未經醫治漸自縮，病有由生可細推。</p>
<p>精膏血液多耗澀，筋脈緊急是禍胎。總由夾法致多誤，或因鉤割釀成災。</p>
<p>神效黃耆湯最善，翳遮宜遣撥雲（散）開。小角偏小連翹飲（子），陰陽各別更須裁。</p>
<p>陽虛緊小參耆主，疏散宜將辛味陪。陰虛瞳散地黃主，佐以酸味以扶禿。</p>

<h4>方</h4>
<p><u>神效黃耆湯</u></p>
<p>黃耆（二兩）　人參　炙草　白芍（各一兩）　陳皮（去白，五錢）　蔓荊子（二錢）</p>
<p>上每服四錢，水煎　臨臥稍熱服。如小便淋，加澤瀉五分；大熱，加黃柏三錢，酒炒四次；如麻木不仁，雖有熱不用黃柏，再加黃耆一兩；如眼緊小，去芍藥。忌酒醋、面蔥蒜韭、及淡滲生冷硬物。</p>
<p><u>連翹飲子</u></p>
<p>連翹　當歸　紅葵花　蔓荊子　人參　生甘草　生地（各三分）　柴胡（一分）　黃芩（酒製）　黃耆　防風　羌活（各五分）　升麻（一錢）</p>
<p>上為末，每服五錢，水煎，食後稍熱服。</p>
<p><u>撥雲散</u></p>
<p>川芎　膽草　楮實　薄荷　羌活　荊芥穗　石決明　草決明　蒼朮　大黃　甘草　木賊　密蒙花　連翹　川椒　菊花　桔梗　石膏　白芷　地骨皮　白蒺藜　檳榔（各一兩）　石燕（一對）</p>
<p>上搞篩細末，每服三錢，溫茶清下，食後日三服，忌雜魚烏豬肉。</p>

<h3>睥翻黏瞼論（附睥輪振跳）</h3>
<p>睥翻黏瞼者，謂睥翻轉貼在外瞼之上，如舌舐唇之狀。乃氣滯血湧於內，皮急牽吊於外，故不能復轉。其源有自病壅翻而轉者，有因翻睥看病，風熱搏滯，不能返轉者。大抵此證，多風濕之滯，故風疾人患者多，治亦難愈，非風者易治。治法宜外用劆剔開導之，內服排風散，若赤爛成瘡，宜服龍膽丸。</p>

<h4>睥輪振跳</h4>
<p>第此言乎睥之翻黏，而更有睥輪振跳者何也，其證謂目睥不待人之開合，而自牽拽振跳也。此乃氣分之病，屬肝脾二經絡之患，人皆呼為風，不知血虛而氣不順，非純屬也。</p>
<p>若有赤爛及頭風病者，方是風邪之故。久而不治，恐為牽吊敗壞之病。治法宜服當歸活血飲子，審系風邪，則服驅風散熱飲子。因病下方，甚勿拘滯貽誤也。</p>

<h4>證治歌</h4>
<p>睥翻黏瞼證堪形，轉貼無殊□□□□。由氣滯兼血湧，皮急牽吊外證成。</p>
<p>或病壅翻因致轉，翻睥看病風熱侵。患者每多風濕滯，倘非風者病常輕。</p>
<p>開導外宜劆剔法，內服排風散最工。赤爛成瘡何藥妙，好投龍膽丸奏功。</p>
<p>更有睥輪振跳證，睥常跳動不由人。病生氣分宜詳辨，患發原由肝膽經。</p>
<p>此蓋血虛氣不順，莫將淺見誤為風。倘是真風必赤爛，兼有頭風證可徵。</p>
<p>久病恐成牽吊患，當歸活血飲（子）堪陳。審系真風當別治，驅風散熱飲（子）能平。</p>

<h4>方</h4>
<p><u>排風湯</u></p>
<p>桔梗　天麻　防風（各五錢）　五味（焙）　乾蠍（去勾焙乾）　烏風蛇（焙乾）　細辛　赤芍（各一兩）</p>
<p>上為細末，每服錢五分，食遠米飲調下。</p>
<p><u>當歸活血飲</u></p>
<p>蒼朮（制）　當歸身　川芎　薄荷　黃耆　熟地　防風　羌活　甘草（減半）　白芍（各等分）</p>
<p>上水煎，食後服。</p>
<p><u>驅風散熱飲子</u></p>
<p>連翹　牛子（炒研）　羌活　薄荷　大黃（酒浸）　赤芍　防風　歸尾　甘草（少許）　山梔（炒）　川芎（各等分）</p>
<p>上水煎，食遠熱服，於少陽經加柴胡，少陰經加黃連。</p>
<p><u>龍膽丸</u>　見癢如蟲行。</p>

<h3>睥虛如球論</h3>
<p>睥虛如球者，謂目睥浮腫，虛起如球狀也。目上無別病，久則始有赤絲虯脈之患。火甚重，皮或紅，目不痛；濕痰與火夾搏者，則有淚有眥爛之候。此乃火在氣分之虛證，不可認如杯覆血分之實病，以兩手掌擦熱，拭之少平，頃復如故，可見其血不足而虛火壅於氣也。治宜先服調脾清毒飲，繼進廣大重明湯，則外邪散而虛者補，庶無誤治之誚焉。</p>

<h4>證治歌</h4>
<p>睥虛浮腫竟如球，火盛血虧顯病由。目上初時無別病，久之始有赤絲憂。</p>
<p>或見紅兮目不痛，痰與火搏淚交流。更或眥爛俱為害，火在氣分證宜求。</p>
<p>試將兩掌憑相驗，擦熱拭之可稍休。先服調脾清毒飲，繼將廣大重明（湯）投。</p>

<h4>方</h4>
<p><u>調脾清毒飲</u>　見正漏。</p>
<p><u>廣大重明湯</u>　見癢如蟲行。</p>

<h3>睥肉黏輪論（附胞肉膠黏）</h3>
<p>睥肉黏輪者，謂目內睥之肉與氣輪相黏不開，故曰黏輪也。其候有熱燥血湧者，目必赤痛；有熱退血滯，失於治療者，其狀雖黏，必白珠赤痛。止須用劆割之治；若赤痛生黏者，必有瘀滯，宜漸導漸劆，仍防熱血復黏，治法雖有取於割，究難離於藥治。熱燥血湧者，用酒調洗肝散。若便赤澀癃閉，用加減八正散，或宣明丸；熱已退而血滯者，用分珠散，或墜血明目飲；赤痛生黏者，同治。然此言治乎內之黏輪，未言乎外之胞肉膠黏也。</p>

<h4>胞肉膠黏</h4>
<p>夫胞肉膠黏者，兩睥膩沫黏合難開，夜臥尤甚，輕則如膠黏，重則結硬，必得潤而後可開，其病由於脾肺濕熱之故，當以清涼滋潤為主。雖有障在珠，亦是水不清而內滯之故，治法宜用抱膽丸，瀉肺湯，兼進清脾飲，使內外之黏滯平，而目自無他患矣。</p>
<p><u>證治歌</u></p>
<p>睥肉何為黏氣輪，熱燥血湧目赤疼。或為熱退血猶滯，白珠赤痛用鉤針。</p>
<p>赤痛生黏必多滯，漸導漸防免相循。總之劆割雖能效，用藥尤當仔細尋。</p>
<p>熱燥血湧宜何藥，酒調洗肝散最神。若便赤澀兼癃閉，治宜（加減）八正散為工。</p>
<p>或用宣明丸最善，熱退血滯分珠（散）靈。墜血明目（飲）堪期效，赤痛生黏治亦同。</p>
<p>胞肉膠黏當辨別，兩睥膩沫並黏凝。寢時尤甚分輕重，輕則膠黏重結成。</p>
<p>病由濕熱留脾肺，清涼滋潤是章程。治宜瀉肺（湯）清脾飲，抱膽丸投目自明。</p>
<p><u>方</u></p>
<p><u>抱膽丸</u>　治眼兩胞黏睛，赤爛成瘡。</p>
<p>苦參　膽草　牛子（各五錢）</p>
<p>上為細末，蜜丸如梧子大，每服二十丸，食後米泔下。</p>
<p><u>墜血明目飲</u></p>
<p>細辛　人參（各一錢）　芍藥　五味（廿粒）　川芎（酒洗炒）　生地　牛膝（酒洗炒）　石決明（醋炒）　山藥　知母（鹽水炒）　白蒺藜（研去刺）　歸尾　防風（各八分）</p>
<p>上水煎，溫服。</p>
<p><u>酒調洗肝散</u>　見赤痛如邪。</p>
<p><u>加減八正散</u>　見痛如針刺。</p>
<p><u>宣明丸</u>　見瘀血灌睛。</p>
<p><u>分珠丸</u>　見遊風。</p>
<p><u>清脾飲</u>　見土疳。</p>
<p><u>瀉肺湯</u>　見白澀。</p>

<h3>血瘀睥泛論（附氣壅如痰）</h3>
<p>血瘀睥泛，謂睥內之肉，紫瘀浮泛，如臭血壞泛之狀。其色紫暈泛起，甚則細細如泡，無數相連。此蓋睥絡血滯，又不忌火毒燥熱，致積而不散，此血也，治當以活血為上，甚者方以劫治，輕者只用殺伐之治。治法宜服當歸活血飲，或加減四物湯，甚則進以分珠散，或墜血明目飲，此言血瘀泛於睥。</p>

<h4>氣壅如痰</h4>
<p>不更有痰壅於脾，氣壅如痰之一證乎，其候睥內如痰白沫，穢膩甚多，拭之即有者是，此證乃痰火上壅脾肺，濕熱所致，故好酒嗜燥停郁者，每每患此。治法宜服清胃湯加枳桔香附。如是而治，無不瘳矣。</p>
<p><u>證治歌</u></p>
<p>血瘀睥泛證何如，紫暈縱橫亦可虞。無數相連如泡小，血凝睥絡病雖除。</p>
<p>火毒所傷兼燥膩，治惟活血其庶乎。輕宜殺伐重宜劫，治法當歸活血（飲）符。</p>
<p>四物湯宜加減進，倘逢病甚用分珠（散）。或投墜血明目飲，氣壅如痰又迴殊。</p>
<p>睥內如痰生白沫，拭之穢膩即沾濡。病由脾肺多痰火，濕熱皆因失起居。</p>
<p>清胃湯投加枳桔，並加香附病旋驅。</p>
<p><u>方</u></p>
<p><u>當歸活血飲</u>　見睥翻黏臉。</p>
<p><u>加減四物湯</u>　見實熱生瘡。</p>
<p><u>分珠散</u>　見遊風。</p>
<p><u>墜血明目飲</u>　見睥肉黏輪。</p>
<p><u>清胃湯</u>　見睥生痰核。</p>

<h2>驚搐</h2>
<p>子和曰：諸風掉眩，皆屬肝木，掉搖眩運目喎，筋急手搐瘛瘲，皆厥陰肝木之用也。經曰風淫所勝，平以辛涼。世何以熱藥治風邪乎。</p>

<h3>轆轤轉關論</h3>
<p>目病六氣不和，或有風邪所繫，腦筋如拽，神珠不待人轉，而自驀然察上，驀然察下，上之不能下，下之不能上，或左或右，倏易無時。蓋氣轉動，撥激不定，筋脈振惕，緩急無常，被其牽拽而為害。輕則氣定脈偏而珠歪，如珠將反之狀，甚則翻轉而為瞳神反背矣。治法通宜鉤藤飲子。薜氏云：凡卒然驚悸，轆轤轉關之證，人皆指為風，而不知實由蘊熱內蓄，混濁肝道，專以治風之藥，恐無效也。予謂宜瀉熱清肝，縱為風證，風亦因熱鬱而生，熱瀉肝清，風自息矣。治宜天門冬飲子，繼進元參瀉肝湯，麥門冬湯，乃為得路。愚按治風者治其標，瀉熱者清其本，《經》云：急則治標，緩則清本，標本之治，兩不可遺。是則薜氏治本之論，固為得法，而原論治風，亦所必用也。但在醫者，審而用之耳。</p>

<h4>證治歌</h4>
<p>轆轤轉關證何如，六氣不和病厥軀。風邪所繫腦如拽，神珠自轉無定拘。</p>
<p>輕則偏歪惟氣定，重則翻轉甚堪虞。治法通用鉤藤飲（子），昔人明論有成書。</p>
<p>蘊熱內蓄成混濁，若將風治已拘虛。瀉熱清肝為上策，天門（冬）飲子正相符。</p>
<p>繼進麥門冬（湯）最好，元參瀉肝湯與俱。治風為標熱為本，緩急攸分其慎諸。</p>

<h4>方</h4>
<p><u>鉤藤飲子</u>　治卒然驚悸，眼目翻騰。</p>
<p>鉤藤（炙五分）　麻黃（去節）　炙草（各三分）　天麻　川芎　防風　人參（各七分）　全蠍（炒一錢）　殭蠶（炒一錢二分）</p>
<p>上每生薑三片，水煎，不拘時服。</p>
<p><u>天門冬飲子</u></p>
<p>天冬　茺蔚子　知母（各二兩）　五味　防風（各一兩）　人參　茯苓　羌活（各一兩半）</p>
<p>上每服五錢，水煎，食遠溫服。</p>
<p><u>元參瀉肝湯</u></p>
<p>麥冬（二兩）　大黃　黃芩　細辛　芒硝（各一兩）　桔梗　元參（各一兩半）</p>
<p>上水煎食後服。</p>
<p><u>麥門冬湯</u>　治肝實熱毒氣上熏於目，赤腫痛癢。</p>
<p>麥冬（去心）　秦皮（去粗皮）　赤茯苓（去皮）　葳蕤（各一兩）　大黃（生用）　升麻（各一兩）</p>
<p>上每服五錢，入竹葉十片，煎好去滓，入芒硝一錢，再煎沸，空心溫服。</p>

<h3>雙目睛通論</h3>
<p>人有自幼時目珠偏斜，而視亦不正，至長未能愈者，患非一端。有因脆嫩之時，目疾風熱，攻損腦筋急縮者；有因驚風天吊，帶轉經絡，失於散治，遂至風熱凝滯經絡而定者；有因小兒眠於窗下，亮處側視，久之遂致經脈滯定而偏者。凡有此病，宜乘病嫩血氣未定治之，至長已定，不復愈矣。治宜服牛黃膏、當歸補血湯。總之，小兒之有病無病，全視父母之支持勤否。勤於保護，終身無災，失於調養，懷中生疾，豈特目之為患哉。人之為父母者，尚其慎之，毋貽以疾可也。</p>

<h4>證治歌</h4>
<p>雙目睛通起幼時，偏斜及長尚如斯。所因不一須詳審，總宜早治莫徘徊。</p>

<h2>妊娠</h2>
<p>按：胎前產後，多因氣血失和，以致燥火上攻，陰陽澀滯，或風邪乘虛，邪火侵淫，七情抑鬱，六氣引邪，不必拘泥其翳膜紅痛。胎前惟用安胎清火，產後惟用養榮散郁，二證須分有餘不足，在氣分者，宜調之散之；在血分者，宜補之行之。審定虛實以修方，自無變證之患矣。</p>

<h3>妊娠目病論</h3>
<p>孕娠目病者，其病多有餘，但要分在血分氣分。氣分則有如旋螺泛起，瞳神散大等證；血分則有如瘀血凝脂等病。蓋其否隔陰陽澀滯，與常人目病不同，為病亦危急，人不知慮，屢見臨重而措手不及者。內伐則恐傷胎泄氣，不伐則源不清而病不去，惟能知其胎系固否，善施內服外卻之治，則百發百中矣。治法不厭疏利，但避硝黃墜損破血峻藥，及泄小腸之劑勿用。《經》云：有故無殞故無殞也。或以白朮黃芩固胎之藥，監製之藥佐之，則無礙矣。通法宜以保胎清火湯。心脾壅熱目赤，咽膈渴苦，煩悶多驚者，則以簡易知母飲；若蘊熱忽然兩目失明，則以天門冬飲子；若因外感風寒，渾身壯熱，眼花頭昏如旋者，則以芎蘇散；若因胎氣有傷，熱毒上攻，頭旋目昏，視物不見，腮頂腫核，太陽沉痛，背項拘急，更加痰壅危急者，則以消風散；若或孕將分娩忽而目不明，頭昏腮腫者，此蓋因多居暖閣，烘火過熱，衣被過厚，鬱熱存內，或服補藥及熱物過多，肝臟壅極，致令胎熱而成此病，治宜天冬飲子。總之治胎目病，保胎固為上著，而尋源察故尤所甚重，醫者甚毋草草也。</p>

<h4>證治歌</h4>
<p>妊娠目病多有餘，須從氣分血分區。氣分旋螺瞳散大，瘀血凝脂血分如。</p>
<p>陰陽滯澀非常病，庸醫臨證多疏虞。內伐惟恐傷胎氣，不伐又恐病難除。</p>
<p>須知內護而外卻，藥有宜忌莫朦糊。疏利不嫌尋古法，保胎清火湯不迂。</p>
<p>心脾壅熱成目赤，多驚煩悶氣不舒。咽膈渴苦須求治，易簡知母飲一盂。</p>
<p>蘊熱忽然目無見，天門冬飲（子）熱自驅。渾身壯熱因外感，眼花頭昏用芎蘇（散）。</p>
<p>胎氣有傷熱攻上，頭昏視暗病厥軀。腮頂腫核太陽痛，背項強急勢如拘。</p>
<p>更加痰壅勢危急，消風散進自愉愉。孕將分娩目忽暗，頭昏腮腫勢危乎。</p>
<p>此因胎熱服藥誤，或因不慎在起居。天冬飲子能奏效，醫師臨證其慎諸。</p>

<h4>方</h4>
<p><u>保胎清火湯</u></p>
<p>黃芩（一錢二分）　砂仁　荊芥穗　當歸　白芍　連翹　生地　陳皮（各一錢）　川芎（八分）　甘草（三分）</p>
<p>上水煎，食後溫服。</p>
<p><u>簡易知母飲</u></p>
<p>赤茯苓　黃芩　麥冬肉　知母　桑白皮　黃耆　細甘草</p>
<p>上水煎，入竹瀝一小盅沖服。</p>
<p><u>芎蘇散</u></p>
<p>紫蘇　川芎　麥冬（去心）　白朮　陳皮　乾薑（炒黑）　白芍（各一兩）　甘草（五錢）</p>
<p>上每服五錢，加姜三片，蔥頭三段，水煎溫服。</p>
<p><u>消風散</u></p>
<p>石膏　防風　甘菊花　羌活　川芎　荊芥　羚羊角　當歸　白芷　甘草　大豆黃卷（炒）</p>
<p>上研細末，每服三錢，食後茶清調下。</p>
<p><u>天冬飲子</u></p>
<p>天冬　知母　茺蔚子　防風　五味　茯苓　熟地　羌活　荊芥穗　川芎　白芍　當歸</p>
<p>上㕮咀，入生薑三片，水煎食後服。</p>
<p><u>天門冬飲子</u>　見轆轤轉關。</p>

<h3>產後目病論</h3>
<p>產後而有病目者何也，蓋產則百脈皆動，氣血俱傷，大虛而不足，故邪得易乘人，肝部發生之氣甚弱，血少而膽失滋養，精汁不盛，則目中精膏氣液，皆失化源，所以目病者多。然輕重內外不同，有勞瞻竭視，悲傷哭泣，而為無時冷熱淚流，內障昏渺等證；有竅不密，引入風邪，為濕爛頭風者；有因虛沐發，濕氣歸腦，而為內障諸病者；有因虛勞役，恣辛嗜熱，及患熱病傷目血而為外障者，皆因內之不足所致。若知愛護者，疾微而不變；不知保養，反縱斷喪，則變證不一。大抵產後病宜早治，久則氣血定，而病深人難治。其外證之易知者，人能知害而早治，其內證之害，隱緩而人不知慮，遭其害而悔亦遲矣。總之產後無有餘之血，治須穩護肝氣，不可輕用薄肝之劑為主藥也。而要不離乎對證，下方者近是。治法產後眼昏頭暈，咽渴口乾，氣少腳軟者，以熟地黃湯主之；有午後至夜眼昏花不明者，則以四物補肝散主之；若崩漏亡血過度，致睛珠疼痛，及經不調者，則以四制香附丸主之。甚有虛寒之候，怯冷畏寒，或肌熱夜熱，眼目昏花者，此更為氣血大虛之證，則宜以千金大補湯，八珍湯，桂附八味丸之屬主之。要之，治病如治兵，只可因陣破陣，不可以我架他。武穆云：運用之妙，存乎一心，其斯之謂歟。</p>

<h4>證治歌</h4>
<p>產後氣血已多虧，那堪目病更難支。蓋以體虛邪易入，氣弱血虧膽失滋。</p>
<p>精汁不盛目病作，輕重內外各分岐。內障昏渺冷熱淚，病因竭視與傷悲。</p>
<p>濕爛頭風原有故，竅不密兮風邪隨。因虛沐發濕歸腦，內障諸病起於斯。</p>
<p>或因勞役食不節，患熱傷目外證垂。諸證總由內不足，罔知護惜必多危。</p>
<p>外證稍輕內更重，總宜早治勿遲遲。眼昏頭暈干而渴，氣少腳軟熟地（黃湯）宜。</p>
<p>昏花不明午至夜，四物補肝散可醫。崩漏亡血致睛痛，四制香附丸主之。</p>
<p>畏寒或在虛寒後，肌熱夜熱眼昏迷。此為氣血大虛候，十全大補服奚疑。</p>
<p>附桂八味（丸）八珍（湯）進，運用之妙在心思。</p>

<h4>方</h4>
<p><u>熟地黃湯</u></p>
<p>熟地（酒洗曬乾八分）　人參（一錢）　麥冬（去心一錢五分）　炙草（五分）　花粉（三錢）</p>
<p>上加生薑一片，棗二枚，糯米一撮，水煎溫服。</p>
<p><u>四制香附丸</u></p>
<p>香附（杵去皮毛，淨子八兩分作四分，酒醋童便鹽水曬炒）　黃柏（酒炒）　熟地（另搗各一兩）　澤蘭（淨葉）　川芎（酒洗炒）　白芍（酒洗，炒）　當歸（炒，各兩半）　益母草（四兩忌鐵器）</p>
<p>上為細末，蜜丸，每服二三錢，空心，白湯送下。</p>
<p><u>八珍湯</u></p>
<p>人參　白朮　茯苓　川芎　當歸　白芍　熟地　炙草</p>
<p>上加薑棗，水煎服。</p>
<p><u>附桂八味丸</u>　即六味地黃湯加附子、肉桂，見睥生痰核。</p>
<p><u>四物補肝散</u>　見凝脂翳。</p>
<p><u>十全大補湯、滋陰地黃湯</u>　均見總論。</p>
<p><u>當歸補血湯</u>　見雙目睛通。</p>
<p><u>當歸養榮湯</u>　見七情五賊。</p>
<p><u>除風益損湯</u>　見為物所傷。</p>

<h2>痘疹</h2>
<p>痘疹害眼，多因胎毒，或前或後，積熱蘊深，或餘毒攻侵，自臟達外，致成星翳膜朦。宜分虛實。但以活血解毒而已，活血不致於熱，解毒不致於涼，俟後治之。雖有目翳，切不可用點藥，只宜活血解毒，俟五臟平和，翳當自去。若誤點藥，則非徒無益，而反害之，即用丸散，須小劑調服。如眼無光，過百日後，血氣完復，則目自明矣。海藏云：東垣先生治癍後風熱毒，翳膜氣障遮睛，以瀉青丸治之，大效，初覺易治。保命集云：非癍後翳膜，亦能治之，瀉青丸減大黃一半用之。</p>

<h3>濁害清和論</h3>
<p>痘瘡為毒最重，古稱百歲瘡，謂人生百歲之中不能免其一發，夫痘疹發則諸經百脈，清純之氣，皆為所擾亂，正氣大虛，則邪得以乘之，各因所犯而為疾。況目又屬清純之最者，通於肝膽，肝膽為清淨之府，邪正理不並立，今受濁邪熏灼，則目有失發生長養之源，而病亦易侵，皆由乎人不能保而且害之之故也。究其源，或於病中食物發之太過，懷藏太暖，誤投熱藥，多食甘酸而致病者；或病後之虛弱未復，恣食辛辣燥膩，竭視勞瞻，炙衣烘火，沖冒風沙煙障而致病者。其候有為昏蒙流淚成內障者；有為赤爛星障成外證者；有餘邪蘊積蒸燥肝膽，熱鬱之極，清氣受傷，延及瞳神而成凝脂黃膜、花翳蟹睛等證之重而目⿰米厭凸者；有餘邪流為赤絲羞明，微星薄翳等症之輕而病自消者。輕重淺深，各隨人之所受，所患不一。業斯道者，宜致思明辨，以免不用刃而殺人，取罪冥冥，禍延孫子之根，當細驗其證，審其經而投治，甚不可一概論治，恐有激變之禍。蓋痘疹之後，正氣虛而血脈傷，邪得易乘，非常人可比。大凡痘疹目病，最畏損破瞳神，未損者不妨，但宜早治，則易退而無變亂之患，遲則氣凝血定，雖無變亂，其退亦遲。治法入手宜穀精草湯；若成翳者，以退翳散；痘入眼數生翳膜者，用望月丸；痘後患目，珠不紅，眼皮弦生一小顆，數日有膿者，則用疏風湯；有生星翳者，則以通竅散；若黑珠凸出膜翳，滿睛紅赤腫痛，眵淚交作者，則用胎兔丸，早服清解散，晚服補元散；腎虛水虧而成內證者，則服加味地黃丸；外翳不退，須點退雲散。如此而治，其無害矣。然倪仲賢則又有論云：癍證餘毒所害者，與風熱不制之病，相同而異，總以羚羊角散主之，便不硬者，減硝黃，未滿二十一日而病作者，消毒化癍湯主之。東垣治癍後風熱毒翳膜氣暈遮睛，以瀉青丸子瀉之，大效，初覺易治，此亦治痘目之一法，茲並錄之以備覽。</p>

<h4>證治歌</h4>
<p>濁害清和目病生，痘瘡餘毒害相侵。目通肝腎屬清淨，衛氣偏虛邪氣熏。</p>
<p>或以過發兼過暖，熱藥慎投食不精。或以病中元氣損，起居飲食失調停。</p>
<p>赤爛星障外證現，流淚昏蒙內障成。重則瞳神俱受害，輕則薄翳或羞明。</p>
<p>此蓋元虧血氣弱，須防毒害破瞳神。未損瞳神宜早治，久而凝定變多凶。</p>
<p>初治湯用穀精草（散），成翳散投退翳工。痘如入眼生翳膜，望月丸投目自清。</p>
<p>病生痘後珠不赤，小顆膿生用疏風（湯）。倘生星翳宜通竅（散），翳膜凸出更須詢。</p>
<p>滿睛紅腫淚交作，胎兔丸兮可奏功。晨投清解散為妙，晚服補元散亦靈。</p>
<p>腎弱水虧成內證，加味地黃丸可陳。外翳不退退雲散，古人明論可重申。</p>
<p>癍疹餘毒釀成害，羚羊角散治可通。便不硬者硝黃減，未滿三七消毒（化癍湯）攻。</p>
<p>癍後風熱生翳膜，氣暈遮睛宜瀉青（丸子）。治法周詳宜審慎，修方好向古篇訪。</p>

<h4>方</h4>
<p><u>穀精草湯</u></p>
<p>穀精草（六分）　白芍　荊芥穗　元參　牛子　連翹　草決明　菊花　膽草（各五分）　桔梗（三分）</p>
<p>上入燈心十莖煎，不拘時服。</p>
<p><u>退翳散</u></p>
<p>真蛤粉（另研）　穀精草（生研為末，各一兩）</p>
<p>上研勻，每服二錢，用豬肝三指大一片，批開，摻藥在上，捲定，再用麻線扎之，濃米泔水一碗，煮肝熟為度，取出放冷，臨臥細嚼，用原汁送下，忌一切毒物，如齋素，用白柿同煎，令乾，去藥，食柿。</p>
<p><u>望月丸</u></p>
<p>望月砂（焙乾四兩）　石決明（醋煅）　防風　白芍　穀精草　草決明　木賊（各一兩）　當歸（五錢）</p>
<p>上為末，蜜丸，量兒大小，或一錢或五分一丸，荊芥湯下。</p>
<p><u>疏風湯</u></p>
<p>荊芥穗　蟬蛻　桔梗　歸尾　甘草梢（各五分）　防風　白芷（各四分）　石膏（煅一錢二分）　白芍（七分）　連翹　蒼朮（米泔水制）　茯苓（各六分）</p>
<p>上入蔥白一段，大米一撮，水煎，食後熱服。</p>
<p><u>通竅散</u></p>
<p>辰砂（一錢）　珍珠　琥珀（各二錢）　麝香（一錢）　瑪瑙（一錢半）　冰片（五分）</p>
<p>上研細粉，若翳在左目吹左耳，右吹右耳，兩目有翳，吹兩耳。</p>
<p><u>胎兔丸</u></p>
<p>胎兔（去毛，洗淨，用陰陽瓦焙乾為末每用一兩二錢）　蔓荊子（去膜曬乾為末一兩）　菊花（曬乾為末一兩）</p>
<p>上和勻，煉蜜為丸，量兒大小，不拘錢分，白滾湯下。</p>
<p><u>清解散</u></p>
<p>穀精草（一兩）　石決明（煅八錢）　白菊花（去蒂酒洗七錢）　綠豆殼（六錢）</p>
<p>上為細末，每服二錢，用大陳柿餅一個去蒂核，米泔水煎，空心食柿餅，原汁並服。</p>
<p><u>補元散</u></p>
<p>夜明砂（淘淨）　真蛤粉（五錢）</p>
<p>上為末，每服二錢，用公豬肝一大片，將肝披開，搽藥在內，米泔水煮熱，任意食之，以原汁嚼下，每日早晚服過，七日再服。</p>
<p><u>加味地黃丸</u></p>
<p>生地（酒洗焙乾四兩）　山萸肉（酒洗焙）　山藥　白茯苓（各二兩）　澤瀉　丹皮（各兩半）　菊花（去根葉）　麥冬肉（焙乾）　當歸（焙各一兩）　五味（五錢）</p>
<p>上為細末，蜜丸，空心淡鹽湯下，量兒大小為丸，如少年火旺，加黃柏、知母各五錢，俱用鹽水制。</p>
<p><u>退雲散</u></p>
<p>紅珊瑚　珍珠　辰砂　硼砂（各等分）</p>
<p>上俱生用，共研極細無聲，每日點二次。</p>
<p><u>羚羊角散</u></p>
<p>羚羊角　黃芩　黃耆　草決明　車前　升麻　防風　大黃　芒硝</p>
<p>上水煎，稍熱服。</p>
<p><u>消毒化癍湯</u></p>
<p>羌活　升麻　防風　麻黃（各五分）　黃連　當歸　黃柏（酒炒）　連翹（各三分）　藁本　黃芩（酒炒）　生地　蒼朮（米泔浸）　川芎　柴胡（各二分）　細辛　白朮　生芩　陳皮　生甘草　蘇木　葛根（各一分）　吳茱萸　紅花（各半分）</p>
<p>上水煎，稍熱服。</p>
<p><u>密蒙散</u>　治小兒痘疹，並諸毒入眼。</p>
<p>密蒙花（二錢半）　青葙子　車前子（各五分）</p>
<p>上為細末，用羊肝一片，切作兩三片，摻藥合作一片，濕紙裹於火中煨熟，空心食。</p>
<p><u>蛇皮散</u>　治小兒痘疹，入眼成翳。</p>
<p>蛇皮（炙黃）　天花粉（各等分）</p>
<p>上為細末，小兒三歲，摻一錢於羊肝內，米泔水煮食之。</p>
<p><u>一方</u></p>
<p>用蟬蛻為末，米泔湯調下。</p>
<p><u>瀉青丸</u>　見暴風客熱。</p>

<h2>小兒目病</h2>
<p>諸證之治一也，小兒豈有獨異哉，蓋目之為病，幼時恆少，冠壯恆多，即有發於幼者，其候多與壯冠之證不同，證既異，治則不可概論矣，故另列小兒目病證治。</p>

<h3>疳傷論</h3>
<p>疳證，皆因飲食失節，飢飽失調，以致腹大而黃，重則傷命，輕則害目。患此者，須勿治其目，竟治其疳，目病自愈，一切油麵炙煿之物，最忌與食。按小兒疳眼，無論肥瘦，但見白珠光帶黃，兼白色皺起，後微紅生眵，怕亮不睜，上下眼睥，頻頻劄動不定，黑珠上有白膜，黑圈堆起白暈，暈內一黑一白，雖有肥瘦不同，疳眼無疑也。但肥疳大便如豆腐渣糟粕相似，瘦疳大便小如粟硬結燥，乃疳積入眼，攻致肝經，亦難治矣。治法通宜消疳退雲散。若生白膜白翳，則用雞肺散；若系齦毒成疳，肝經積熱，眼目生翳，齒蝕爛齦，或透頰腮，則用九味蘆薈丸。肝脾疳熱，核結耳內，生瘡出水，或小便出津，胸中結核，大便不調，肢體消瘦等證，並以此方主之。若眼生白膜遮睛，目緊閉不開，羞明怕日，合面而臥，肉色青黃，發豎筋青，壯熱羸瘦，此係肝疳，宜生熟地黃丸，或天麻丸，而風肝亦同此治。抑或不赤不腫不痛，但開畏明，此係脾疳，治宜雞肝散。又或三焦及肝膽二經，風熱積染，以致目生雲翳者，宜服龍膽蘆苓丸；若疳積攻目，眼生翳膜遮睛，則用消疳散。更有小兒暴發兩目紅腫疼痛，寒熱相爭者，治宜升麻乾葛湯。又有肝經積熱，上攻眼中，形為逆順生翳，血灌瞳神，羞明多眵者，治宜車前子散。抑有肝血不足，形為眼目昏花，或生眵淚，久視無力者，治宜養肝丸；若或小兒腦熱，枕骨疼痛，閉目不開，或頭風痛，攢眉啼哭，目赤者，則以通頂散吹之，即愈。此上專言小兒疳積攻目之治也，而連及他證者，則亦撮其要云。</p>

<h4>證治歌</h4>
<p>小兒疳疾實為殃，輕則損目重則傷。所貴治疳毋治目，油丐炙煿最宜防。</p>
<p>白珠帶黃兼白色，微紅生眵怕亮光。白珠生暈黑復白，疳分肥瘦治同行。</p>
<p>通用消肝退雲散，膜翳半白雞肺（散）良。齒毒成疳肝積熱，眼目翳生因受戕。</p>
<p>齒蝕爛齦頰腮透，九味蘆薈丸可嘗。肝脾疳熱瘡生耳，發為諸證並同方。</p>
<p>眼生白膜睛遮閉，發豎筋青肉色（青）黃。怕日羞明合面臥，壯熱羸瘦是肝疳。</p>
<p>生熟地黃（湯）天麻（丸）進，風肝同治有成章。若但畏明無赤痛，脾疳證合用雞肝（散）。</p>
<p>肝膽三焦風熱積，目因生翳龍膽（蘆薈丸）將。疳積攻目眼生翳，消疳散進效非常。</p>
<p>暴發紅腫兼疼痛，升麻乾葛湯莫忘。肝熱上攻諸證備，車前子散勝瓊漿。</p>
<p>肝虛眼眥或多淚，丸進養肝罔不臧。枕骨疼痛因腦熱，更多頭風痛不堪。</p>
<p>目閉或赤兼啼哭，通頂散吹獨擅長。</p>

<h4>方</h4>
<p><u>消疳退雲散</u></p>
<p>陳皮　厚朴（薑汁炒）　蒼朮（米泔制）　萊菔子（炒研碎少許）　柴胡　甘草（炙少許）　枳殼（酒炒）　草決明（炒研碎）　桔梗　青皮　黃連（酒炒）　密蒙花　梔子（炒黑）　黃芩（酒炒）　神麯（炒）　家菊花（各等分）</p>
<p>上加姜皮、燈心，水煎服。</p>
<p><u>雞肺散</u></p>
<p>雄雞（一隻，一斤三四兩者，取挨脊血一塊，即名雞肺，將肺同後藥共研爛）　辰砂（三分，研細）　冰片（二釐，研細）</p>
<p>上共研如膏，用無灰酒燉滾，攪勻服。</p>
<p><u>九味蘆薈丸</u></p>
<p>蘆薈　木香　胡黃連　宣黃連（炒）　青皮　鶴蝨　白雷丸　白蕪荑（炒各一兩）　麝香（三錢，另研末）</p>
<p>上為細末，並麝末，神麯糊丸，麻子大，每服五分，空心米湯送下。</p>
<p><u>生熟地黃丸</u></p>
<p>生地　熟地（各五錢）　川芎　杏仁（泡去皮尖）　赤茯苓　胡黃連（微炒）　半夏（炮製）　天麻　地骨皮　當歸　枳殼（酒炒）　甘草（各一錢五分）　大黑豆（四十五粒煮熟去皮再煮爛同汁搗膏）</p>
<p>上為細末，蜜丸，如龍眼大，空心滾湯化下。</p>
<p><u>天麻丸</u></p>
<p>青黛　天麻　夜明砂（微炒）　五靈脂　川芎　蘆薈　黃連（炒各三錢）　膽草　蟬蛻（去頭足）　防風（各一錢半）　乾蟾頭（炙焦三錢）　全蠍（二枚，焙）　麝香（少許）</p>
<p>上為細末，豬膽汁浸膏，成丸麻子大，每服十丸，薄荷湯送下，或化下。</p>
<p><u>雞肝散</u></p>
<p>大川烏（一枚，去皮生用）　好坯子（二分半）</p>
<p>上為細末，小兒五歲用一錢，將雄雞肝一具，洗淨去筋膜，竹刀薄切片，莫切斷，摻藥片內箬葉包裹，用麻扎定，入磁器中，米泔水煮熟，空心臨臥冷食之，原汁送下。</p>
<p><u>龍膽蘆薈丸</u></p>
<p>蘆薈　胡黃連（炒）　膽草（各一兩）　川芎　蕪荑（六錢）　當歸　白芍（各一兩）　木香（八錢）　甘草（炙，五錢）</p>
<p>上為細末，蜜丸，每兩分作十丸，量兒大小服，白滾湯下。</p>
<p><u>消疳散</u></p>
<p>使君子（用白者去油）　雷丸（去皮用白者，紅者殺人，以米泔水浸蒼朮少許，合雷丸煮之，取出，去蒼朮，用雷丸焙）</p>
<p>上各等分，研細，每一歲用一分，男用雌女雄雞肝，淨洗去筋膜，煮汁調末食，煮忌鐵器，重者不過三四服，自效。若翳厚加木賊燒灰，雄黃、珍珠各一錢，另研極細，入前末服。</p>
<p><u>升麻乾葛湯</u></p>
<p>升麻　桔梗（各五分）　羌活　川芎　防風（各一錢）　乾葛（一錢五分）　麻黃　白芷（各三分）　蟬蛻（七個）　陳皮　甘草（各四分）</p>
<p>上入生薑一片，蔥白一段水煎，食後熱服，取汗為度。</p>
<p><u>車前子散</u></p>
<p>密蒙花　羌活　車前子（炒）　粉草（炒）　白蒺藜　黃芩（炒）　草決明　菊花　膽草（洗淨，炒）</p>
<p>上為末，每服二錢，食後飯湯調下。</p>
<p><u>通頂散</u></p>
<p>川芎　薄荷（各五錢）　茵陳　甘草（各四錢）　朴硝（三錢）</p>
<p>上為細末，用少許吹鼻，即效，如要嚏噴，加躑躅花一錢，只用朴硝吹鼻，亦可。</p>
<p><u>養肝丸</u>　見凝脂翳。</p>

<h3>目閉不開論</h3>
<p>足太陽經為目上綱，足陽明經為目下綱，二經熱，則筋縱而為目閉不開，治宜助陽活血湯。而有小兒初生，眼閉不開，此由產母過食辛辣熱物而成，治宜以熊膽少許，蒸水洗眼，一日七次，如三日不開，則服生地黃散。抑有小兒氣血不足，為頭暈目眩，自覺地屋俱轉，目不敢開者，治宜人參湯。尋源審證，分虛辨實，而後下方，病豈有不治者哉。</p>

<h4>證治歌</h4>
<p>兩目胡為閉不開，自有二綱可細猜。下綱自足陽明出，上綱從足太陽來。</p>
<p>熱則筋縱目斯閉，助陽活血（湯）是良材。小兒初生目即閉，母貪口腹是禍胎。</p>
<p>熊膽水洗日七次，不效地黃散可培。氣血不足成暈眩，湯用人參可挽回。</p>

<h4>方</h4>
<p><u>生地黃散</u></p>
<p>乾地黃　赤芍　川芎　甘草　當歸　天花粉</p>
<p>上等分，共為細末，量兒大小，燈心湯調搽入口。</p>
<p><u>人參湯</u></p>
<p>人參　麥冬（去心）　當歸（酒製）　白朮　防風（各八分）　白芍　獨活　黃耆（各一錢二分）　官桂（去皮七分）</p>
<p>上水煎，食遠服。</p>
<p><u>助陽活血湯</u>　見總論。</p>

<h3>睊目直視論（附仰視）</h3>
<p>集成謂直視者，視物而目睛不轉動者是也。若目睛動者，非直視也，傷寒直視者，邪氣壅盛，冒其正氣，使神氣不慧，臟腑之氣不榮於目，則目為之直視，傷寒至於直視，則邪已極，證候已逆，多難治。經曰衄家不可發汗，汗則額上陷，脈緊急，直視不能眗，不能眠。蓋肝受血而能視，亡血肝氣已虛，目氣已弱，又發汗亡陽，則陰陽俱虛所致。此雖錯逆，猶未甚也。逮狂言而反目直視，又為腎絕，直視搖頭，則又為心絕，皆臟腑氣脫絕也。直視譫語喘滿，視下逆者，皆死。又劇若發狂而不識人，循衣摸床，惕而不安，微喘直視，脈弦澀者，亦死，皆邪氣盛而正氣脫也。《素問》曰：少陽經者，其百節縱，目睘絕系。王注云：睘謂直視如驚貌，目系絕，故目不動而直視。《經》曰：瞳子高者，太陽不足，戴眼者，太陽已絕。蓋太陽之脈，其終也，戴眼，反折瘛瘲。總之，直視一證十九難治，惟因肝臟之熱，形為手循頷，亂捻物，目直視不搐，身反折強直，目內青者，以瀉青丸治之，可以獲效。外此而為虛絕之候，此方斷不可用，用之反以促死。斯時也，只宜急從標治，陽絕者，用六味回陽飲，附子助陽湯，右歸飲之類。陰絕者，用八珍湯，右歸丸，益陰煎之屬。陰陽俱絕者，用十全大補湯，合六味回陽飲。如此而治，庶幾救人於萬一焉。若和大師之牛黃丸，則又卒暴中風，暈眩倒僕，精神昏塞，不省人事，牙關緊急，目睛直視，胸膈喉中，痰涎壅塞，及諸發，手足瘛瘲，口眼相引，項皆強直之證者也，不在此例。而究必體素強壯者，乃可用之。若虛者用之則又促死之方也，可不慎哉。</p>

<h4>仰視</h4>
<p>有目仰視者何，小兒瘛瘲不定，翻眼抬睛，狀若神崇，頭目仰視，名為天鉤，亦驚風之候，治宜服九龍控涎散，或碧霞丹，然此均在體素肥強者可用，若虛弱者，斷不可用。須辨明寒熱，寒用麻黃附子細辛湯，虛用姜附六君湯加桂，熱用人參白虎湯，虛用生熟地黃湯，甚不可執一而概治，以收殺人之罪也。</p>
<p><u>證治歌</u></p>
<p>睊目直視證宜思，傷寒至此已垂危。臟腑之氣難榮目，邪氣盛兮正氣虧。</p>
<p>成書備晰宜參考，總之此證實難醫。倘因肝熱成直視，致生諸證瀉青（丸）宜。</p>
<p>外此則為虛絕候，此方禁用最宜知。急從標治陰陽別，陽絕附子助陽（湯）持。</p>
<p>六味回陽（飲）俱妙藥，右歸飲進莫遲遲。陰絕八珍（湯）右歸（丸）妙，益陰煎進庶能追。</p>
<p>陰陽俱絕十全（大）補（湯），六味回陽（飲）可並施。亦有仰視若神崇，此候驚風可類推。</p>
<p>治用九龍控涎散，碧霞丹進古方垂。體素肥強方可用，若拘古法咎難辭。</p>
<p>宜從寒熱分虛實，寒用麻附細辛（湯）治。虛則（姜附）六君子湯加桂，熱證人參白虎（湯）期。</p>
<p>虛實生熟地黃（湯）進，辨證切勿爽毫釐。</p>
<p><u>方</u></p>
<p><u>六味回陽飲</u></p>
<p>人參（二錢半）　製附子（二三錢）　炮乾薑（二三錢）　甘草（炙一錢）　熟地（五錢或一兩）　當歸（三錢）</p>
<p>上水煎溫服。</p>
<p><u>附子助陽湯</u></p>
<p>製附子　升麻　白朮　桔梗　柴胡　甘草</p>
<p>上加薑棗，水煎服。</p>
<p><u>右歸飲</u></p>
<p>熟地（二三錢或一兩）　山藥（炒二錢）　山茱萸（一錢）　枸杞（二錢）　甘草（炙一二錢）　杜仲（薑製二錢）　肉桂（一二錢）　製附子（二三錢）</p>
<p>上水煎，食遠溫服。</p>
<p><u>右歸丸</u></p>
<p>熟地（八兩）　山藥（炒，四兩）　棗皮　枸杞（各微炒，各四兩）　鹿膠（炒珠）　菟絲子（制）　杜仲（薑汁炒，各四兩）　當歸（三兩，便溏者勿用）　肉桂（二兩或至四兩）　製附子（二兩可加至五六兩）</p>
<p>上為細末，先將熟地搗膏，煉蜜和末為丸，如彈子大，每嚼服二三丸白滾湯下。</p>
<p><u>益陰煎</u></p>
<p>生地（二錢）　熟地（三五錢）　芍藥（二錢）　麥冬（二錢）　甘草（一錢）　牛膝（錢半）　丹參（二錢）</p>
<p>上水煎，食遠溫服。</p>
<p><u>和大師牛黃丸</u></p>
<p>石燕　蛇黃（均火煅、醋淬九次飛過研）　石綠（研飛各一兩）　輕粉　牛黃　粉霜（均細研）　麝香（研，各五錢）　金銀箔（各一面為衣）</p>
<p>上末酒煮麵糊丸，雞頭大，每服一丸，或薄荷湯，或酒磨下。老可服半丸，小兒十歲以下，分為四服，蜜水磨下。未滿一歲，可分為七服。如牙關緊急，以物乾開灌之。</p>
<p><u>九龍控涎散</u></p>
<p>赤腳蜈蚣（一錢，去頭足尾，酒塗炙）　荊芥穗（炒）　白礬（煅一錢）　滴乳香（另研）　天竺黃（另研，各一錢）　甘草（炙，錢半）　肥綠豆（百粒半生半炒）　臘茶（二錢半）　雄黃（另研二錢）</p>
<p>上共為細末，每服五分，量兒大小，人參薄荷湯調下。</p>
<p><u>碧雲丹</u></p>
<p>石綠（火煅，醋淬九次，研飛，十兩）　附子尖　烏頭（均去皮）　蠍梢（各七十個）</p>
<p>上將三味為末，入石綠令勻，丐糊丸，如雞頭大，每服一丸，薄荷湯化下，再入酒少許溫服，須臾吐出涎痰，然後隨證治之。</p>
<p><u>姜附六君湯</u></p>
<p>人參　白朮　茯苓　甘草（炙）　陳皮　法夏　炮姜　附子（制）</p>
<p>上加薑棗煎服。</p>
<p><u>人參白虎湯</u></p>
<p>人參　石膏　知母　甘草</p>
<p>上入糯米一撮，水煎溫服。</p>
<p><u>麻黃附子細辛湯</u>　即此三味作湯。</p>
<p><u>生地黃湯</u>　見陰邪風。</p>
<p><u>八珍湯</u>　見產後目病。</p>
<p><u>十全大補湯</u>　見總論。</p>
<p><u>瀉青丸</u>　見暴風客熱。</p>

<h3>目睛瞤動論（附目劄）</h3>
<p>目者肝膽之竅，屬風木二經，兼為相火所統。夫肝藏血，血不足，則風火內生，故目睛為之潤動。經曰：曲直動搖，風之象也。遇此證者，宜用四物湯以益其血，加柴胡、山梔以清其肝，陰血內榮，則虛風自消矣。</p>

<h4>目劄</h4>
<p>有所謂目劄者何，按目劄者因有風也。風入於目，上下左右如風吹，不輕不重而不能任，故目連劄也。此恙有四，兩目連劄，或色赤，或時拭眉，此膽經風熱欲作肝疳也，治宜四味肥兒丸，加龍膽草；有雀目眼劄者，治宜煮肝飲，兼四味肥兒丸；有發搐目劄者，此屬肝膽經風熱，治宜先用柴胡清肝散，兼進六味地黃丸，以補其腎；有因受驚眼劄而兼搐者，治宜先用加味小柴胡湯加蕪荑、黃連，以清肝熱，兼進六味地黃丸，以滋腎而生肝。如此而治，所謂虛實兼治也。醫者推類以求，思過半矣。</p>
<p><u>證治歌</u></p>
<p>目睛劄動豈無由，風虛風火內生憂。四物湯投能益血，柴胡加與山梔侔。</p>
<p>更有因風成目劄，病分四證可羅搜。連劄色赤眉時拭，風熱原自膽經流。</p>
<p>肝疳欲作（四味）肥兒（丸）好，龍膽草加庶免愁。劄如雀目煮肝飲，四味肥兒（丸）可並投。</p>
<p>肝膽風熱兼發搐，目劄並作古方修。柴胡清肝散先進，六味地黃湯奏猷。</p>
<p>受驚眼劄還兼搐，清肝先向小柴（胡湯）求。蕪荑加與黃連合，繼進六味地黃（丸）休。</p>
<p><u>方</u></p>
<p><u>四味肥兒丸</u></p>
<p>黃連（炒）　蕪荑　神麯　麥芽（炒各等分）</p>
<p>上為末，水糊丸，如梧子大，每服一二十丸，空心白滾湯下。</p>
<p><u>柴胡清肝飲</u></p>
<p>柴胡（一錢半）　黃芩　人參　川芎（各一錢）　梔仁（炒一錢）　連翹　甘草（各五分）　桔梗（八分）</p>
<p>上水煎，熱服。</p>
<p><u>六味地黃丸</u>　即脾生痰核內六味地黃湯加分作丸。</p>
<p><u>煮肝飲</u>　即羊肝丸，見浮翳。</p>
<p><u>四物湯、小柴胡湯</u>　均見赤痛如邪。</p>
<p>卷四終。</p>

<h1>卷五</h1>

<h2>運氣原證</h2>
<p>按內經，原氣所乘，風燥火侵，或水衰金弱，木侮所勝，民病目昏。大要有四：一曰風熱，《經》曰：少陰司天之政，風熱參布，雲物沸騰，大陰橫流，寒乃時至，往復之作，民病聾瞑。此風熱參布目昏也。二曰熱，《經》云：少陰在泉，熱淫所勝，病目瞑，治以鹹寒。此熱勝目昏也。三曰風，《經》云：歲水不及，濕乃大行，復則大風暴發，目視𥉂𥉂。此風勝目昏也。四曰燥，《經》云：陽明司天，燥淫所勝，目昧眥傷，治以苦熱是也。</p>

<h2>目昏</h2>
<p>《經》云：腎足少陰之脈，動則病生，目𥉂如無所見。又云：少陰病，目𥉂無所見者，陰內奪，故目𥉂無所見也。此蓋房勞目昏也。左腎陰虛，右腎陽虛。劉河間曰：目昧不明，熱也。然玄府者，無物不有，人之臟腑皮毛、肌肉筋膜、骨髓爪牙，至於世人萬物，盡皆有之，乃氣出入升降之道路馮戶也。人之眼耳鼻舌，身意神識，能為用者，皆升降出入之通利也，有所閉塞者，不能為用也。目無所見，耳無所聞，鼻不知臭，舌不知味，筋痿骨痹，爪退齒腐，毛髮墜落，皮膚不仁，腸胃不能滲泄者，悉由熱氣怫鬱，玄府閉塞，而致氣液血脈、榮衛精神不能升降出入故也。各隨鬱結微甚，而為病之重輕，故知熱鬱於目，則無所見也。故目微昏者，至近則轉難辨物，由目之玄府閉小，如隔簾視物之象也。或視如蠅翼者，玄府有所閉合者也，或目昏而見黑花者，由熱氣甚而發之於目。亢則害，承乃制，而反出其淚泣，氣液瞇之，以其至近，故雖微而亦見如黑花也。婁全善曰：誠哉河間斯言也，目盲耳聾，鼻不聞臭，舌不知味，手足不能運用者，皆由玄府閉塞，而神氣出入升降之道路不通故也。故先賢治目昏花，如羊肝丸，用羊肝引黃連等藥入肝，解肝中諸郁。蓋肝主目，肝中郁解，則目之玄府通利而明矣，故黃連之類解鬱熱也，椒目之類，解濕熱也，茺蔚之類，解氣鬱也，芎歸之類，解血鬱也，木賊之類，解積鬱也，羌活之類，解經郁也，磁石之類，解頭目郁，墜邪氣便下降也，蔓菁下氣通中，理亦同也。凡此諸劑，皆治氣血鬱結目昏之法。而河間之言，信不誣矣。至於東垣丹溪治目眥，用參耆補血氣，亦能明矣。又必有說通之，蓋目主氣血，盛則玄府得通利，出入升降而明，虛則玄府不能出入升降而昏，此則必用參耆四物湯等劑，助氣血運行而明也。</p>

<h3>瞻視昏眇論</h3>
<p>瞻視何為而昏眇也，蓋目無內外諸證，但自覺昏眇朦昧不清也。有神勞，有血少，有元氣弱，有元精虧而昏眇者。若人年五十以外而昏者，雖治不復光明。蓋時猶月之過望，天真日衰，自然目光漸衰，不知一元還返之道，雖妙藥難回，故曰不復愈矣。此證專言人之昏視，非若因目病昏眇之比，各有緣故，須當分別。凡目病外障而昏者，由障遮之故，欲成內障而昏者，細視瞳內必有氣色。若有障治愈後而昏眇者，因障遮久，滯澀其氣，故光隱耗，當培其本，而光自發。有因目病漸發生，痛損經絡，血液澀少，故光華虧耗而昏。有因目病失治，其中寒熱過傷，及開導經絡、炮熨失當，而因損傷其血氣，耗其精華而昏者。以上皆宜培養根本，乘其初時而治之，久則氣脈定，雖治不愈。若因目痛暗而昏者，此因氣滯火壅，絡不和暢而光澀，譬之煙不透徹，故火不明，如目暴痛，愈後尚昏者，血未充足，氣未和暢也，宜慎養以免後患。若目病久愈而昏眇不醒者，必因六慾七情、五味四氣、瞻視哭泣等故，有傷目中氣血、精液、脈絡也，宜早調治。若人未五十，目又無痛赤內障之病，及斫喪精元，因而昏眇無精彩者，其人不壽。凡人年在精強，而多喪失其真元，苦思勞形縱味，久患頭風，素多哭泣，婦女經產損血，而且內外別無證候，自覺昏花，月復月而年復年，漸漸昏眇者，非青盲，即內障也。治法審系腎虛，目暗不明者，宜服明目地黃丸。若因虛損，夢泄遺精，瘦削少氣，因之目視不明者，宜服龜鹿二仙膠。若肝腎不足，體弱眼昏，內障生花，不計遠近者，宜服三仁五子丸。若因勞心肝虛，風熱攻眼，赤腫羞明，漸生翳膜兼肝腎風毒，熱氣上衝而目痛，久視傷血，血主肝，故勤書則傷肝而目昏，傷肝則木生風，而熱氣上湊，目昏赤盛，不宜專服補藥，當益血鎮肝，而目自明，宜服地黃丸，至洞見碧霄，說似不經，然傳之自古，是在醫者酌用之。</p>

<h4>證治歌</h4>
<p>視瞻昏眇亦堪悲，內外俱無他證滋。自覺目中恆昏憒，年過五十最難醫。</p>
<p>證因神勞與血少，元氣弱兮元精虧。若因病目成昏眇，所因不一治各歧。</p>
<p>腎虧明目地黃（丸）進，虛損夢泄更精遺。瘦削氣少目復暗，龜鹿二仙膏最饒。</p>
<p>肝腎不足成內障，三仁五子（丸）效堪期。勞心肝虛熱攻眼，赤脈羞明翳膜垂。</p>
<p>風熱上衝而目痛，鎮肝益血地黃（丸）施。至若洞見碧霄法，不妨並錄備參稽。</p>

<h4>方</h4>
<p><u>明目地黃丸</u>　治腎虛目暗不明。</p>
<p>熟地（焙乾，四兩）　生地（酒洗）　山藥　澤瀉　山茱萸（去核）　丹皮（灼酒）　柴胡　茯神　當歸（酒洗）　五味（烘乾，各一兩）</p>
<p>上為細末，蜜丸，梧子大，每服三錢，空心鹽湯下。</p>
<p><u>龜鹿二仙膏</u></p>
<p>鹿角（二斤）　龜板（一斤）　枸杞（六兩）　人參（三兩）</p>
<p>上將鹿角銼碎，龜板打碎，長流水浸三日，刮去垢，入砂鍋，用河水慢火，魚眼湯桑柴煮三晝夜，不可斷火，當添滾水，不用冷水，至三日，取出曬乾，碾為末，另用河水將末並枸杞、人參又煮一晝夜，濾去滓，並先原汁合用，慢火熬成膏，初服一錢五分，漸漸加至三錢，空心無灰酒化下。</p>
<p><u>三仁五子丸</u>　治肝腎不足，體弱眼昏，內障生花。</p>
<p>柏子仁　肉蓯蓉（酒浸）　車前（酒炒）　苡仁　酸棗仁（去殼炒）　枸杞（酒蒸，焙）　菟絲（酒煮焙）　當歸（酒炒）　覆盆子（酒蒸，焙）　白茯苓（乳拌蒸曬，各二兩）　沉香（銼末另研，五錢）　五味（焙，一兩）　熟地（三兩，酒水煮爛搗膏）</p>
<p>上除沉香、熟地別入，余為細末，煉蜜和丸，梧子大，每服五十丸，空心或鹽湯、白滾湯下。</p>
<p><u>地黃丸</u>　一名菊花丸，治用力勞心，肝虛風熱攻眼，赤脈羞明，漸生翳膜。</p>
<p>熟地（一兩半）　防風　羌活　桂心　甘菊花　沒藥　明硃砂（各五錢）　黃連　決明子（各一兩）</p>
<p>上為細末，蜜丸，每服三錢，食後沸湯送下，日三次。</p>
<p><u>洞見碧霄</u>　此鷹鷀鼠睛三法，點眼之說，似乎不經，然載在醫統，故錄之。</p>
<p>用鷹眼一對，炙乾為末，研極細，以人乳拌再研，用簪腳少挑，點於瞳仁上，日夜三度，可以夜見物，或取臘月的鵒眼，依上法用三日，能見霄中之物，又用鷀鳥眼汁注目中，則見妖物神鬼。</p>

<h3>睛黃視眇論（附乾澀昏花、坐起生花）</h3>
<p>睛黃視眇，謂風輪黃亮，如金之色，而視亦昏眇也。此為濕熱重，而濁氣蒸爍清陽之氣，升入輪中，故輪亦變色也。凡好酒、嗜食熱燥腥膩之人，多有此疾。治法宜服葛花解毒飲。然酒與燥熱之傷人，非特此也。</p>

<h4>乾澀昏花</h4>
<p>更有乾澀昏花一證，其目自覺乾澀而不爽利，視瞻昏花，究其源亦由耽酒恣燥，不忌房事，兼之勞瞻竭視，過慮多思，致傷神水，而細細赤脈，及不潤澤等病，必接踵生焉，然苟能自保養，閤眼養光，良久得淚則潤，開則明爽，此可見水少之明驗也。治法宜急滋陰養水，略帶抑火，以培其本，本立則清純之氣和，而化生之水潤。若誤認為火證，妄用開絡針泄之治，則又有緊縮細小之患，藥宜服四物五子丸，若澀而痛，則點黃牛膽煎。</p>

<h4>坐起生花</h4>
<p>雖然以上二證，藥治固所必須，而究以自嚴保養為急，倘不自保養，則元氣因之怯弱，陰精因之虧損，遂致水少液枯，脈絡衰疲，而坐起生花之證作矣。此證也，別無他患，但其人動作起坐，偶失其常，或久坐久立，或久眠久視，便覺頭暈目眩而昏花也。遇此者，總宜補氣血之虛耗，治肝腎之虧損，宜服加減駐景丸。若或得之飢飽勞役，形為額角目睛痛，時見黑花，及目赤腫痛者，則服止痛散。若或肝腎虛風上攻，風熱外侮，致瞻視生黑花，或如水浪者，則宜先用摩頂膏以摩其頂，繼進駐景丸以補其虛，循次而治，宜無不愈矣。</p>
<p><u>證治歌</u></p>
<p>睛黃視眇濕熱凝，清氣原遭濁氣蒸。升入風輪色黃亮，飲食不節病斯成。</p>
<p>葛花解毒飲宜進，乾澀昏花證更凶。目中乾澀無清爽，禍因酒色損其身。</p>
<p>兼之竭視多思慮，神水受傷目已朦。治貴滋陰而養水，微須益火以培根。</p>
<p>認為火證必貽誤，四物五子丸可斟。澀而痛兮宜點藥，黃牛膽煎痛自寧。</p>
<p>倘逢坐起生花證，起居動作忽頭昏。氣血虛耗宜補益，肝腎虧損貴調停。</p>
<p>加減駐景丸最善，自許昏花不復生。或傷飢飽兼勞役，痛在額角及目睛。</p>
<p>時見黑花及赤腫，散投止痛有奇功。肝腎虛風上攻者，風熱外侮兩相侵。</p>
<p>致起黑花或如（水）浪，先投摩頂膏最工。繼服駐景丸誠妙，何憂眸子不光明。</p>
<p><u>方</u></p>
<p><u>葛花解毒飲</u></p>
<p>黃連（炒）　黑元參　當歸　膽草（炒）　茵陳　甘草　葛花　熟地　茯苓　梔仁　連翹　車前</p>
<p>上水煎，食遠服。</p>
<p><u>四物五子丸</u>　治心腎不足，眼目昏暗。</p>
<p>熟地　當歸（酒洗）　地膚子　白芍　菟絲子（酒煮爛，焙）　川芎　覆盆子　枸杞　車前（酒蒸，量虛實加減）</p>
<p>上為末，蜜丸梧子大，每服五十丸，不拘時，鹽湯下。</p>
<p><u>黃牛膽煎</u>　治眼澀痛。</p>
<p>豬膽汁　黃牛膽汁　羊膽汁　鯉魚膽汁（各半合白蜜二兩）　胡黃連　青皮　川黃連（均研末）　熊膽（各二錢半）</p>
<p>上將各末與蜜膽汁和勻，入磁瓶內，用紙封口，放飯甑內蒸，飯熟為度，以新淨綿濾過，每以銅筋取如麻子大，點目眥，日二三次。</p>
<p><u>加減駐景丸</u></p>
<p>車前（略炒）　枸杞　五味（各二兩）　當歸（去尾酒洗）　熟地（各五錢）　川椒（去目）　楮實子（曬乾，各一兩）　菟絲子（水淘淨，酒煮焙乾，半斤）</p>
<p>上為細末，蜜丸梧子大，每服三十丸，空心溫酒下，或鹽湯下。</p>
<p><u>摩頂膏</u></p>
<p>青空（研，五錢）　白附子（泡）　木香（各一兩）　丹砂（二錢半）　龍腦（五分）　青鹽（五錢）　牛酥（二兩）　鵝脂（四兩）　槐子（一兩）　旱蓮草（自然汁一斤）</p>
<p>上為末，先以旱蓮草汁、牛酥、鵝脂，入銀器，或銅器中，熬至五沸，再下諸藥末煎，即傾入瓷器內盛之，臨臥用舊鏵鐵一片，重二三兩，蘸藥於頂上摩二三十遍，令入發中，次服駐景丸，忌鐵鍋。</p>
<p><u>止痛散</u></p>
<p>栝蔞根（二兩）　柴胡（兩半）　甘草（炙七錢半）　當歸　生地（各一兩）　黃芩（四兩，一半酒浸一半炒）</p>
<p>上為末，每服三錢，加薑棗煎，臨臥熱服，如小便不利，加茯苓、澤瀉各五錢。</p>
<p><u>附方</u></p>
<p><u>菊睛丸</u>　治肝腎眼昏，常見黑花多淚。</p>
<p>枸杞（三兩）　蓯蓉（酒浸，炒）　巴戟（去心各一兩）　甘菊花（四兩）</p>
<p>上為末，蜜丸梧子大，每服五十丸，食遠或溫酒，或鹽湯送下。一方加熟地二兩。</p>
<p><u>石決明丸</u>　治眼目昏暗。</p>
<p>石決明　槐子　肉蓯蓉（酒浸一宿，去鱗，炙乾）　菟絲子（酒浸三日，曬乾，另研末）　陽起石（酒煮七日，細研水飛過）　熟地（各一兩）　桂心（五錢）　磁石（一兩五錢，火煅醋淬七次，細研水飛過）</p>
<p>上為細末，蜜丸梧子大，每服二十丸，加至三十丸，食前鹽湯下。</p>
<p><u>芎藭散</u>　治目昏澀，視物不明。</p>
<p>芎藭　地骨皮　荊芥穗　何首烏（去皮）　菊花　旋覆花　草決明　石決明（刷淨）　甘草（炙各一兩）　青葙子　蟬蛻　木賊（各五錢）　白芷（二錢半）</p>
<p>上為末，每服一錢，食後米泔水調下。</p>
<p><u>服椒方</u>　治肝腎虛風上攻，目生黑花。</p>
<p>川椒一斤揀選去目及合口者，於銚內炒令透，於地上鋪淨二重，用新盆合定，周圍用黃土培之，半日毒出汗，然後取之曬乾，用磁盒收貯，每日空心，新汲水下十粒。</p>
<p><u>磁石丸</u>　治眼因患後起早，元氣虛，目無翳，視物昏暗，欲成內障。</p>
<p>磁石（二兩，火煅，醋淬七次，水飛過）　肉蓯蓉（一兩，酒浸一宿，去甲焙乾）　甘草（炙赤）　桂心（各五錢）　菟絲子（酒浸五日曬乾，另研為末三兩）　補骨脂（微炒）　巴戟（去心）　石斛　遠志　熟地（各一兩）　五味　木香（各五錢）</p>
<p>上為細末，蜜丸梧子大，每服三十丸，食前溫酒下。一方有茯神，無遠志、石斛。</p>
<p><u>駐景丸</u>　即加減駐景丸，除當歸、五味、枳實、川椒。</p>
<p><u>三仁五子丸</u>　治肝腎不足，眼昏內障生花，見瞻視昏眇。</p>

<h3>雲霧移睛論（附螢星滿目）</h3>
<p>雲霧移睛者，謂人自見目外，有如蠅蛇旗斾蛺蝶條環等狀之物色，或青黑粉白微黃，儼在眼外空中，飛揚撩亂，仰視則在上，俯視則在下也。此候乃元府有傷，絡間精液耗澀，鬱滯精純之氣，而為內障之患。其源皆屬膽腎之病，其見為白者，因痰火之故，肺金清純之氣不足。黃者則脾胃清純之氣有傷，蓋瞳神乃先天之元陽所生，稟聚五臟之精華，因其內損，故有其狀。凡虛弱不足之人及經產去血過多，或悲泣太過，深思積忿之婦女，每有此病。小兒疳證熱證，及痰瘧傷寒熱久，致目痛為閉，蒸傷清純之氣，亦有此患。幼兒無知，至長始曉，氣絡已定，治亦難愈。凡遇此者，人多指為鬼神見像，誤從祈禱之說，持久不治，實自貽伊疾也。吾為考厥治法，肝虛目暗者，以生熟地黃丸主之。若腎弱不能濟肝，致肝熱而膽不足者，則先以豬苓散，次進蕤仁丸。若肝腎俱虛，眼見黑花者，則以羚羊羌活湯主之。至於摩頂膏，則又通治之方，隨宜用之，無不取效。</p>

<h4>螢星滿目</h4>
<p>復有所謂瑩星滿目一證者何也，自見目外有無數細細紅星如瑩火，飛伏撩亂，甚則如燈光掃星之狀也。得此病者，其人必耽酒嗜燥，勞心竭腎，致痰火上升，目絡澀滯，精汁為六賊之邪之熏蒸所損，故陽光散亂而飛伏，乃水不勝火之患也，久而不治，則內障成矣。治法宜服滋陰降火湯，及加味坎離丸。醫者誠審證下方，則雲霧自散，而瑩星自落矣，豈有傷情之患哉。</p>
<p><u>證治歌</u></p>
<p>何來雲霧竟移睛，變態風生色不同。元府有傷因致病，氣滯精耗障內生。</p>
<p>揆厥由來因膽腎，黃白均從經絡尋。白為痰火肺氣弱，黃由脾胃失調停。</p>
<p>瞳神內損因成狀，病發多由虛弱人。出血過多經產後，或因悲忿慮傷神。</p>
<p>小兒疳熱及痰瘧，熱久目疼常欲瞑。清氣蒸傷成斯疾，治之不慎病增深。</p>
<p>治法肝虛目暗者，生熟地黃丸可斟。腎不濟肝膽旋弱，豬苓（散）初服繼蕤仁（丸）。</p>
<p>肝腎俱虛花見黑，羚羊羌活湯最靈。通治膏惟摩頂善，隨宜擇用效無倫。</p>
<p>瑩星滿目證須審，紅星無數竟如螢。此由耽酒嗜辛燥，勞心竭腎火上升。</p>
<p>六賊邪火熏精汁，陽光散亂內障成。滋陰降火湯宜進，加味坎離丸奏功。</p>
<p><u>方</u></p>
<p><u>豬苓散</u></p>
<p>豬苓　木通　萹蓄　蒼朮（米泔制）　黑狗脊　大黃（泡）　滑石（飛過）　梔仁（各一兩）　車前（酒蒸五錢）</p>
<p>上為細末，每服三錢，空心青鹽湯調下。</p>
<p><u>蕤仁丸</u>　治眼黑花飛蠅，澀痛昏暗，漸變青盲。</p>
<p>蕤仁（去皮尖）　地膚子　白茯苓　細辛　人參　石決明（洗淨另研）　地骨皮　白朮（炒各一兩）　石膽（另研，五錢）　熟地（焙）　楮實子（各三兩）　空青（另研）　防風（各一兩）　青羊膽（一枚）　鯉魚膽（五枚）</p>
<p>上為細末研勻，以膽汁同蜜煉，摟和為丸，梧子大，每服二三錢，食後米飲下。</p>
<p><u>羚羊羌活湯</u></p>
<p>黃耆（二兩）　甘草（炙一兩）　羚羊角（銼末）　羌活　黃芩（去黑心）　棗皮　車前　附子（炮）　人參　青葙子　決明子（微炒）　澤瀉　秦艽（去苗）　柴胡（去苗，各一兩半）</p>
<p>上為末，每服五錢，水煎不拘時溫服。</p>
<p><u>滋陰降火湯</u></p>
<p>當歸（一錢）　川芎（五分）　生地（薑汁炒）　熟地　黃柏　知母（均蜜水炒）　麥冬（各八分）　白芍（薄荷汁炒）　黃芩　柴胡（各七分）　甘草（梢四分）</p>
<p>上水煎，熱服。</p>
<p><u>加味坎離丸</u></p>
<p>熟地（八兩）　一半用砂仁（一兩），以絹袋盛之，共入砂罐內，用好酒二碗，煮乾去砂仁。一半用白茯苓二兩，如前法煮，去茯苓。</p>
<p>甘州枸杞（揀去根，烘乾）　全當歸（用酒浸三日洗淨曬乾）　白芍（酒浸一日切片曬乾）　川芎（大白者用，小者而不用，洗切片）　女貞子（即冬青子）　冬至日採，蜜水拌丸，蒸九曬淨各四兩　甘菊花（去根葉，家園者佳，野菊花不用，曬乾淨三兩）　川黃柏（去粗皮，切片，八兩。二兩酒浸，二兩泔水浸，二兩人乳浸，二兩蜜浸，各一晝夜曬乾炒褐色）　知母（去毛切片，六兩分作四分，照黃柏四制同）</p>
<p>上除熟地另搗膏外，餘八味合一處，鋪開，日曬夜露二晝夜，共為細末，並熟地膏蜜丸，梧子大，每服八九十丸，空心白湯或青鹽湯下。</p>
<p><u>養肝丸</u></p>
<p>當歸（酒洗）　車前（酒蒸焙）　防風　白芍　熟地　枳實　川芎</p>
<p>上為細末蜜丸，每服七十丸，熟水下，一方無川芎、枳實。</p>
<p><u>補腎丸</u></p>
<p>磁石（煅，醋淬七次，水飛過）　菟絲（酒蒸二次，各二兩）　五味　枸杞　石斛　熟地　覆盆子　楮實子　肉蓯蓉（酒浸）　車前（酒蒸各一兩）　沉香　青鹽（二味另研各五錢）</p>
<p>上為末蜜丸，梧子大，每服七十丸，空心鹽湯下。</p>
<p><u>生熟地黃丸</u>　見遊風。</p>
<p><u>摩頂膏</u>　見睛黃視眇。</p>

<h2>妄見</h2>
<p>《靈樞·大惑論》帝曰：予嘗上清冷之臺，中堦而顧，匍匐而前，則惑。予私異之，竊內怪之，獨瞑獨視，安心定氣，久而不解，獨搏獨眩，披髮長跪，俛而視之，復久而不已也。卒然自上，何氣使然。岐伯曰：五臟六腑之精氣，皆注於目而為之精，精之窠為眼，骨之精為瞳子，筋之精為黑眼，血之精為絡，其窠氣之精為白眼，肌肉之精為約束，裹擷筋骨血氣之精，而與脈併為系，上屬於腦，後出於項中，故邪中於項，因逢身之虛，其入深則隨眼系以入於腦，入於腦則腦轉，腦轉則引目系急，目系急則目眩以轉矣。邪中其精，其精所中，不相比連，則精散；精散則視歧，故見兩物。又云：目者，五臟六腑之精也，榮衛魂魄之常營也，而神氣之所生也。故神勞則魂魄散，志意亂，是故瞳子黑睛法於陰，白睛赤脈法於陽也。故陰陽轉合而睛明也。目者心之使也，心者神之舍也，故神精亂而不轉，卒然見非常處，精神魂魄，散不相得，故曰惑也。帝曰：子疑其然，予每之東苑，未曾不惑，去之則復，予唯獨為東苑勞神乎，何其異也。岐伯曰：不然也。心有所喜，神有所惡，卒然相惑，則精氣亂，視誤故惑，神移乃復，是故聞者為迷，甚者為惑。《素問》云，睛明者所以視萬物，別白黑，審長短，以長為短，以白為黑，顛倒錯亂，神光暗矅，則精衰而視變矣，宜分虛實治之，可也。</p>

<h3>神光自見論（附黑夜睛明）</h3>
<p>神光自見者，謂目外自見神光出現，每如電閃掣，甚則火焰霞明，時發時止，與視瞻有色之定者不同。此乃陰精虧損，元府大傷，孤陽飛越，神光欲散，內障之重者，治宜急進補水寧神湯。</p>

<h4>黑夜睛明</h4>
<p>可異者黑夜睛明一證，夫人體天地之陰陽，晝明夜晦量之常也，今晦明之中，倏忽見物，是背於陰陽矣。其源必水火不交，精華關格，乖亂不和，陽關飛越，不能攝養陰精，故陽光無制耳。如日精華聚盛，罹害其不小矣。治當培補陰精，以留制陽光，多服加減八味丸，庶幾陰陽和而瞻視如常矣。</p>
<p><u>證治歌</u></p>
<p>神光自見如電閃，甚而火焰與明霞。元府有傷陰精損，孤陽飛越實堪嗟。</p>
<p>補水寧神湯急進，黑夜睛明證又差。水火不交因致病，精華關隔可精查。</p>
<p>培補陰精陽可制，加減八味丸最嘉。</p>
<p><u>方</u></p>
<p><u>補水寧神湯</u></p>
<p>熟地　生地（各二錢）　白芍　當歸　麥冬（去心）　茯神（各錢半）　五味（三十粒）　生甘草（六分）</p>
<p>上水煎，空心溫服。</p>
<p><u>加減八味丸</u></p>
<p>熟地（八兩，另搗）　山藥（烘乾）　山茱萸（酒洗，焙，各四兩）　白茯苓（乳拌蒸曬乾）　澤瀉（酒洗，焙）　丹皮（酒洗，焙，各三兩）　五味子（烘，一兩五錢）　肉桂（去皮，一兩）</p>
<p>上為細末，與熟地膏煉蜜和丸，梧子大，每服三錢，空心鹽湯下。</p>

<h3>視正反斜論（附視定反動、視物顛倒）</h3>
<p>視正反斜者，謂物本正，而目見為倚斜也。此候乃陰陽偏盛，神光欲散之候。陽盛陰者，因恣辛嗜酒，怒悖頭風，痰火氣傷之病；陰勝陽者，因色欲哭泣，飲味經產血傷之病。總內之元府鬱滯有偏，而氣重於半邊，故發見之光，亦偏而不正耳。治宜培其本而伐其標。然必審其何勝何虛，而後下方。陽不勝其陰者，以補陽湯，或升陽泄陰湯主之；陰不勝陽者，以連柏益陰丸主之。昔淮南程吉，儒醫也，有富翁子因醉後得此視正反斜之病，求吉方，吉設樂開宴，酧歡至醉，扶病坐輪中，使人弄之，常令傾側輾轉，久之方令登榻，醒後病愈，詢治之方，吉老云：無他疾，醉中當閃倒肝之一葉，搭於肺，上不能下，故視正為斜，今復飲之醉，則肺脹輾轉之間，肝亦垂下，故愈。藥安能治之哉。善夫，吉老真神治也。然目之為病，豈視乖斜正之一候乎。</p>

<h4>視定反動</h4>
<p>更有所謂視定物而反動者，其候物本定，而目見為振動也，此乃氣忿火邪之害，水不能救火之故。陽邪虛火上旋，眩連振掉不定，光華欲墜，久則地石亦覺振動而不定，內障成矣。凡恣酒嗜燥，頭風痰火之人，陰虛血少者，屢有此疾，洽宜服鉤藤散。</p>

<h4>視物顛倒</h4>
<p>更有視物顛倒者，其候視定物皆振動而顛倒也。此蓋血氣不正，陰陽反復，陰精衰弱，陽邪上干，虛眩而運掉，其發不一時，有一年數發者，有一月數發者，須因其發時，別其因虛因火因痰因風而治之，通宜服羚羊角散。昔有呂復，深於醫道，有道士肖云泉者，視物皆倒，其源因大醉盡吐，睡至天明，遂得此病。切其脈，左關浮促，呂即告之曰：傷酒大吐時，上焦反復，致倒其膽府，故視物皆倒置，法當復吐，以正其膽。遂以藜蘆瓜蒂為粗末，用水煎之，平旦頓服，以吐為度，吐畢，視物如常，此治與程吉之治無異也，然非精研之久，豈得此哉。</p>
<p><u>證治歌</u></p>
<p>視正反斜證有因，陰陽偏盛損其神。陽盛氣傷痰火熾，嗜酒頭風更恣辛。</p>
<p>陰勝由悲兼色欲，經產傷血病斯成。總由元府多鬱滯，氣重半邊是禍根。</p>
<p>伐標培本為良策，更從虛火辨分明。陽不勝陰補陽好，升陽泄陰湯亦同。</p>
<p>若逢陰不勝陽者，連柏益陰丸建功。視定反動尤堪異，氣忿火邪害相侵。</p>
<p>水難救火火旋上，病因痰火與頭鳳。血少陰虛食不節，治用鉤藤散最工。</p>
<p>尤奇視物多顛倒，血氣不正陰陽爭。陽邪上干陰精弱，虛眩運掉髮無憑。</p>
<p>發時所因原不一，虛風痰火莫朦朧。通治宜用羚羊角（散），昔人治法可明徵。</p>
<p>藜蘆瓜蒂為粗末，吐法流傳試細詢。</p>
<p><u>方</u></p>
<p><u>補陽湯</u></p>
<p>炙甘草　羌活　獨活　人參　熟地　白朮（土炒）　黃耆（制，各一兩）　白茯苓　生地　知母（炒，各三錢）　柴胡（去油，二兩）　肉桂（三錢）　白芍　陳皮　澤瀉　防風　歸身（酒製，各二錢）</p>
<p>上為末，每服五錢，水煎溫服。</p>
<p><u>連柏益陰丸</u></p>
<p>甘草根　羌活　獨活　歸身（酒洗）　五味　防風　黃芩　草決明　黃柏　知母　黃連（酒洗，炒，各一兩）　石決明（煅存性，六錢）</p>
<p>上為末，蜜丸豆大，每服五十丸，漸至百丸，臨臥茶清下。</p>
<p><u>升陽泄陰湯</u>　一名升陽柴胡湯。</p>
<p>羌活　歸身　獨活　甘草根　白芍　熟地（各一兩）　人參　生地（酒洗，炒）　黃耆　楮實子（酒蒸，焙）　白朮（各兩半）　白茯苓　防風　陳皮　知母（酒炒，各二錢）　柴胡（去苗）　肉桂（去皮，各錢半）</p>
<p>上每服五錢，水煎服，另合一料為末，蜜丸梧子大，食遠茶清下。每日五十丸，與煎藥合一服，如天氣熱甚，加五味三錢，天冬五錢。</p>
<p><u>鉤藤散</u></p>
<p>鉤藤　陳皮　麥冬　石膏　家菊花　人參　明天麻　防風　白茯苓　鹿茸　法夏　甘草</p>
<p>上各等分，共為末，每服四錢，加生薑三片，水煎服。</p>
<p><u>羚羊角散</u></p>
<p>製法夏（七錢）　當歸　川芎　白芷　防風　明天麻　枳殼　甘草（各二錢半）　茯神　羚羊角（銼細末各一兩）</p>
<p>上為末，每服四錢，入姜三片，煎服。</p>

<h3>視一為二論</h3>
<p>視一為二者，本一物也，而目視為二焉，即內經所謂視歧也。此乃精光衰亂，偏隔敗壞，病在腎膽。膽腎真一之精不足，故陽光失其主而視一為二。若目赤痛者，乃火壅於絡，陰積不得升運以滋神光，反為陽邪錯亂神光而歧其視也。通治宜服補肝散，千金磁朱丸，或沖和養胃湯。許學士云：苟牧仲謂予曰：有人視一為二，醫作肝氣盛，治以瀉肝湯不愈，予曰孫真人有云，目之繫上屬於腦，令服驅風大腦藥，得愈，此又一治法也。由此以觀，凡行醫治，豈可執一概論哉。</p>

<h4>證治歌</h4>
<p>視一為二最堪憂，病從腎膽溯源頭。真精不足陽無主，致成歧視害雙眸。</p>
<p>火壅於絡必赤痛，神光失潤是病由。沖和養胃（湯）補肝散，千金磁朱（丸）治法周。</p>
<p>或用驅風入腦藥，臨證修方勿刻舟。</p>

<h4>方</h4>
<p><u>補肝散</u>　治肝風內障不痛癢，眼見花發黃白黑赤等證。</p>
<p>車前　黃芩　羌活　細辛　黑元參（各一兩）　人參　白茯苓（各二兩）　防風　羚羊角（銼末，各三兩）</p>
<p>上為末，每服一錢五分，食後米飲調服。</p>
<p><u>千金磁朱丸</u>　見氣為怒傷。</p>
<p><u>沖和養胃湯</u>　見陰弱不能配陽。</p>

<h3>光華暈大論</h3>
<p>光華暈大者何，謂視日與燈燭，皆生紅暈也。甚則通紅，而人物在燈光之下亦大矣。此乃實火陽邪，發越於上之害，諸絡必有滯澀，輕者暈小而淡，重者暈大而濃，治宜滋養化源，剋制其火，通治宜滋陰降火湯。昔張子顏少卿，晚年嘗目光閃閃，或見白衣人，一日從壽卿求治，卿投大丸（即明目清心大補湯）數十，小丸（即地芝丸）數十，囑以十日中服之，服畢見白衣人變黃色，目光不見，又明日俱無所見。乃請卿，卿曰：公脾初受病，為肺所乘，心乃脾之母也，公既多疑，心氣不固，自然有所見，吾以大丸實其脾，以小丸補其心，肺為脾之子，既不能盛其母，其病自愈也。一少年苦眩暈，常見一鏡子，卿曰：來晨以魚鱠奉候，及期延於內，從容久飢，候客退方得攀接，俄而抬上，施一瓶芥醋，並無他味，少年飢甚，聞芥醋香，徑啜之，再啜，覺胸中豁然，眼花不見。卿曰：君吃魚鱠人，少芥醋不快，又有魚鱗在胸中，所以眼見鏡子，故權誑而愈其疾也。</p>

<h4>證治歌</h4>
<p>光華暈大暈生紅，視人與物亦皆洪。實火陽邪因發越，諸絡必多滯澀凝。</p>
<p>輕者暈小而色淡，重大而濃治法詢。滋養化源還制火，滋陰降火湯奏功。</p>
<p>古人醫治多神妙，細心參透可遵循。</p>

<h4>方</h4>
<p><u>滋陰降火湯</u>　見雲霧移睛。</p>

<h3>視赤如白論（附視直如曲）</h3>
<p>視赤如白何，謂視物失其本色也。此因物著形之病，與視瞻有色、空中氣色之症不同，其候譬諸觀太陽若水輪，燈花反粉色，或視粉牆如紅如碧，視黃紙而似綠似藍等證，此內絡氣鬱，元府不和之故，遇此當因其色而別之，以知何臟腑乘侮之為病而施治之，通治則宜服復明湯，或益氣聰明湯。</p>

<h4>視直如曲</h4>
<p>有視直如曲之一證，與此雖相類而究大異，蓋彼由內絡氣鬱，元府不和，而視直如曲，則由隱憂積鬱傷肝，欲火炎熾損腎而致，治當平肝泄腎，宜先服蠲毒飲，繼多服加味逍遙散，然能如程氏之以醉治，呂氏之以吐治，則又不藥而愈矣。</p>
<p><u>證治歌</u></p>
<p>視赤反白證最歧，目中五色總差池。此由內絡多氣鬱，元府不和故若斯。</p>
<p>宜從所見分臟腑，通治復明（湯）益氣（聰明湯）宜。更有視直偏如曲，病源則一最宜知。</p>
<p>憂鬱欲火傷肝腎，平肝瀉腎是良規。蠲毒（飲）加味逍遙散，自然視物不差移。</p>

<h4>方</h4>
<p><u>復明湯</u></p>
<p>蜜黃耆　當歸　柴胡　連翹　甘草（炙）　生地（各錢半）　黃柏（三分半）　川芎　蒼朮（米泔水泡炒）　陳皮（各五分）</p>
<p>上水煎熱服，忌酒面辛熱大米等物。</p>
<p><u>益氣聰明湯</u>　見陰弱不能配陽。</p>
<p><u>蠲毒飲</u>　見水疳。</p>
<p><u>加味逍遙散</u>　見補瞼硬睛痛。</p>

<h3>視瞻有色論</h3>
<p>視瞻有色一證，非若瑩星雲霧之細點長條也，乃目凡視物有大片，甚則通行異色。當因其色而別其證以治之，若見青綠藍碧之色，乃肝腎不見之病，由陰虛血少，膽汁不足，氣弱而散，故視亦見其色。治宜三仁五子丸，及加減駐景丸。若見黃赤者，乃火土絡有傷也，痰火濕熱人，每有此患，治宜調脾清毒飲，或清脾散。若見白色者，由金分元氣有傷，及有痰沫阻滯者，皆有此患，治宜瀉肺湯，繼進黃耆湯。若視有大黑片者，腎之元氣大傷，膽之所養不榮，治宜明目地黃丸，益陰腎氣丸，若久不治，則盲矣。</p>

<h4>證治歌</h4>
<p>視瞻有色證原殊，因色驗證各分區。色為青綠與藍碧，此病原由肝腎虛。</p>
<p>陰虧血少膽不足，氣弱而散病相符。三仁五子丸進善，加減駐景丸與俱。</p>
<p>火土有傷見黃赤，調脾清毒飲可茹。金元有傷痰沫阻，目中白色自卷舒。</p>
<p>治宜瀉肺湯為妙，繼進黃耆（湯）病可除。膽養不榮腎元損，片成大黑自模糊。</p>
<p>明目地黃丸可選，益陰腎氣（丸）定無虞。</p>

<h4>方</h4>
<p><u>調脾清毒飲</u>　見正漏。</p>
<p><u>明目地黃丸、三仁五子丸</u>　均見瞻視昏眇。</p>
<p><u>加減駐景丸</u>　見睛黃視眇。</p>
<p><u>瀉肺湯</u>　見白澀。</p>
<p><u>益陰腎氣丸</u>　見總論。</p>
<p><u>黃耆湯</u>　見大眥漏。</p>
<p><u>清脾散</u>　見土疳。</p>

<h2>內障</h2>
<p>在睛里昏暗，與不患之目相似，惟瞳神里有隱隱青白者，無隱隱青白者亦有之。婁全善云：內障先患一目，次第相引，兩目俱損者，皆有翳在黑睛內遮瞳子而然。今詳考黑睛之脈者，目系也，目系屬足厥陰、足太陽、手少陰三經，蓋此三經，臟腑中虛，則邪乘虛入，經中鬱結，從目系入黑睛內為障翳。龍木論所謂腦脂流下作翳者，即是太陽之邪也。所謂肝氣衝上成翳者，即足厥陰之邪也，故治法以針言之，則當取三經之腧穴，如天柱、風府、太衝、通天等穴是也。其有手巧心審諦者，能用針於黑眼內撥其翳，為效尤捷也。以藥言之，則當補中疏通此三經之鬱結，使邪不入目系而愈。飲食不節，勞傷形體，脾胃不足，內障目病，宜人參補胃湯，益氣聰明湯。圓明內障，升麻湯，復明湯。婁云上四方治目不明，皆氣虛而未脫，故可與參耆中，微加連柏，若氣既脫，則連柏等涼劑不可施。經云：陽氣者，煩勞則張，精絕，目盲不可以視，耳閉不可以聽之類，是其證也。內障右眼小眥青白翳，大眥亦微顯白翳，腦痛瞳子散大，上熱惡熱，大便澀滯艱難，小便如常，遇熱暖處，頭痛睛脹能食，日沒後太陰暗則昏，此證可服滋陰地黃丸。翳在大眥，加升麻、葛根；翳在小眥，加柴胡、羌活。東垣云：木旺則火勝，無所畏而妄行也。故脾胃先受之，或病目而生內障者，脾裹血，胃主血，心主脈，脈者血之府也，或曰心主血，又曰脈主血，肝之竅開於目也，治法亦宜地黃丸，當歸湯之類。倪云：凡目病初起時視覺微昏，常見空中有黑花，神水淡綠色，次則視歧，視一成二，神水淡白色，可服沖和養胃湯，益氣聰明湯，千金磁石丸，石斛夜光丸。有熱者瀉熱黃連湯，久則不見，神水純白色，永為廢疾矣。</p>

<h3>方</h3>
<p><u>地黃丸</u>　即羌活退翳丸。</p>
<p>熟地（八錢）　生地　黃柏　當歸（均酒製）　茺蔚子　丹參（各五錢）　黑附子（泡）　寒水石（生用，各一錢）　芍藥（一兩二錢）　防己（酒製，二錢）　知母（酒製）　丹皮　羌活　川芎（各三錢）　柴胡（五錢或三錢）</p>
<p>上為細末，煉蜜為丸，如小豆大，每服五七十丸，空心白湯下，於食未消，候飢服之，忌語言，隨後以食壓之。</p>
<p><u>當歸湯</u>　治翳，更補益瞳子散大。</p>
<p>黃連　柴胡（各一錢）　黃芩　芍藥（各二錢）　熟地　歸身　甘草（炙，各二錢）</p>
<p>上水煎，臨臥服。</p>
<p><u>瀉熱黃連湯</u></p>
<p>黃芩（酒炒）　黃連（酒洗）　柴胡（酒炒）　生地（酒洗，各一兩）　膽草（三錢）　升麻（五錢）</p>
<p>上每服三錢，水煎，食前熱服，午後服，則陽逆不行，臨臥服反助陰。</p>
<p><u>升麻湯（即沖和養胃湯）、益氣聰明湯</u>　均見陰弱不能配陽。</p>
<p><u>石斛夜光丸</u>　見氣為怒傷。</p>
<p><u>復明湯</u>　見視赤如白。</p>
<p><u>滋陰地黃丸</u>　見總論。</p>
<p><u>人參補胃湯</u>　見傷寒愈後。</p>
<p><u>千金磁石丸</u>　見氣為怒傷。</p>

<h2>瞳神散大論（附瞳神緊小）</h2>
<p>東垣云：凡心包絡之脈，出於心中，代心君行事也，與少陽為表裡。瞳子散大者，少陰心之脈，挾目系，厥陰肝之脈，連目系。心主火，肝主木，此木火之勢盛也，其味宜苦宜酸宜涼，大忌辛辣熱物，故藥中宜去茺蔚子，以味辛及主益肝，是助火也。亦不可用青葙子，為助陽火也。且瞳散大，風輪反為窄窄一周，甚者一周如線，此乃邪熱鬱蒸，風濕攻擊，以致神膏遊走散壞，兼有內障，以收瞳神為先，於收瞳神藥內，漸加攻內障藥治之，宜保命集當歸湯，熟地黃丸，濟陰地黃丸。若只攻內障，不收瞳神，使瞳神愈散，而內障不退，坐令二證氣定膏損不復治，而為終身之疾矣。大抵瞳神散大，十有七八，因頭風痛攻之害，然而傷寒瘧疾痰濕怒氣，憂思勞役，經產敗血，及久鬱熱邪火證，亦皆能為之災，治當尋所因而下方，乃不貽失治之患，治法多見大便澀、小便常，天熱暖處、頭痛睛脹，日沒則昏暗等證，宜服羌活退翳丸，因喜食辛辣炙煿之物，過多者則宜先服瀉胃湯，繼服磁朱丸；若因暴怒而致者，宜先服調氣湯、繼進磁朱丸；因患頭風痰厥而致者，宜服清痰飲；若因血弱陰虛不能養心，火旺於陰而致者，宜服滋陰地黃丸，此皆言治瞳神散大之候。</p>

<h3>瞳神緊小</h3>
<p>頗有反散大而為瞳神緊小者何也，其候瞳神細小，如簪腳，甚則縮小如針。此蓋因恣色之故，病目亦不忌淫欲，及勞傷血氣，思竭心意，肝腎二經俱傷，元氣衰弱，不能升運精汁，以滋於膽，膽中三合之精有虧，則輪亦乏，故瞳中之精亦日漸耗損，甚則隱沒俱無，為終身疾矣。亦有頭風熱證，攻走蒸乾精液而細小者，皆宜早治，遲則恐無及也。治法水實而血自收者，宜清腎抑陽丸；若陽氣強盛而搏陰，陰氣堅實而有御，宜用抑陽酒連散；若繫心火乘金，水衰反制者，宜用還陰救苦湯，亦宜用搐鼻碧雲散。如此因證尋源，得源下方，豈有不治之證哉。</p>
<p><u>證治歌</u></p>
<p>瞳神散大亦危哉，病自心肝木火來。其味宜酸涼與苦，莫投辛熱釀成災。</p>
<p>瞳大風輪翻窄小，熱邪風濕內為烖。若兼內障須詳審，先斂瞳神障後排。</p>
<p>保命當歸（湯）偕熟地（黃丸），濟陰地黃丸與偕。倘不收瞳惟去障，致成痼疾深可哀。</p>
<p>證各有因須細察，古人治法簡而賅。小便如常大便澀，日沒昏暗覺如霾。</p>
<p>睛暖頭疼睛復脹，羌活退翳（丸）勿緋徊。食貪辛煿先瀉腎（湯），繼進磁朱丸最諧。</p>
<p>若因暴怒先調胃（湯），磁朱繼進亦同儕。因患頭風痰厥者，清痰飲進是良材。</p>
<p>血弱陰虛心失養，滋陰地黃（丸）可挽回。更有瞳神翻緊小，色欲勞思是禍胎。</p>
<p>肝腎俱傷元氣弱，精汁失運膽旋擢。三合精虧輪亦乏，瞳中精損故多乖。</p>
<p>頭風熱證相攻走，蒸乾精液厲之階。水實血收何藥妙，清腎抑陽（丸）可挽禿。</p>
<p>陽盛搏陰陰堅實，抑陽酒連（散）是正裁。心火乘金水反制，還陰救苦（湯）莫遲迴。</p>
<p>或投搐鼻碧雲散，修方隨證法門開。</p>
<p><u>方</u></p>
<p><u>保命集當歸湯</u></p>
<p>黃連　柴胡（各一錢）　當歸身　黃芩　芍藥（各二錢）　熟地　甘草（炙，各三錢）</p>
<p>上水煎，臨臥服。</p>
<p><u>濟陰地黃丸</u></p>
<p>五味　麥冬　當歸　熟地　肉蓯蓉　山茱萸　淮藥　枸杞　甘菊花　巴戟肉（等分）</p>
<p>上為末，煉蜜和丸，梧子大，每服七八十丸，空心白湯下。</p>
<p><u>瀉腎湯</u></p>
<p>枸杞（一錢二分）　生地　五味子　黃柏　知母（俱酒洗炒）　麥冬（去心）　山茱萸（去核）　白芍　歸尾（各一錢）　白茯苓　獨活（各八分）</p>
<p>上水煎，熱服。</p>
<p><u>調氣湯</u></p>
<p>白芍　陳皮　生地　黃柏（鹽水炒）　香附（醋製）　當歸身　知母（鹽水炒，各一錢）　生甘草（梢，五分）　枳殼　白茯苓（各八分）</p>
<p>上水煎，熱服。</p>
<p><u>清痰飲</u></p>
<p>青黛（六分）　陳皮（去白）　半夏（薑製）　天花粉　梔仁（炒黑）　石膏（煅）　黃芩　枳殼（炒）　白茯苓　膽南星（各一錢）</p>
<p>上銼劑水煎熱服。</p>
<p><u>清腎抑陽丸</u></p>
<p>寒水石（另研）　黃柏　知母（均鹽水制）　生地　枸杞　黃連（酒炒）　白茯苓（各二兩）　獨活（八錢）　決明砂　當歸　白芍（均酒洗，炒，各一兩）</p>
<p>上為細末，煉蜜為丸，梧子大，每服三錢，空心白湯下。</p>
<p><u>熟地黃丸</u>　見陰邪風症加分作丸。</p>
<p><u>磁朱丸</u>　見氣為怒傷。</p>
<p><u>羌活退翳丸</u>　見內障。</p>
<p><u>滋陰地黃丸</u>　見總論。</p>
<p><u>抑陽酒連散</u>　見強陽搏實。</p>
<p><u>還陰救苦湯</u>　見心火乘金。</p>
<p><u>搐鼻碧雲散</u>　見淫熱反克。</p>

<h2>能遠視不能近視論（附近視不能遠視）</h2>
<p>目有能遠視而不能近視者，此乃陽氣有餘，陰精不足，血虛氣盛，有火而無水者也，治之只在心腎，心腎平則水火調，而陰陽和暢，遠近發用，各得其宜矣。法當以地芝丸及六味地黃丸主之。</p>

<h3>能近視不能遠視</h3>
<p>抑有反此能近視而不能遠視者，何以治乎。原其候，乃陽氣不足，陰氣有餘，氣虛而血盛，有水而無火者也。此證非言稟受生成近覷不治之病，蓋膏厚而經絡潤澤，神氣和而陽光盛聚矣，治法宜補心益腎，以定志丸、及補腎磁石丸主之。總之此上二證，皆因酒色過度，及嗜燥頭風，忿怒暴悖，勞役憂思，致傷氣血所致，人苟能於此而謹慎之，豈至白貽伊戚如此哉。</p>
<p><u>證治歌</u></p>
<p>遠視偏憂近視難，陽盛陰衰是病端。證因有火而無水，血虛氣盛病相干。</p>
<p>治從心腎調水火，地芝（丸）六味地黃良。倘逢近視偏難遠，陽衰陰盛可反看。</p>
<p>生成近覷原難治，因患目病治須參。病由膽腎須詳審，補心益氣有金丹。</p>
<p>補腎磁石丸定志（丸），自然眸子報平安。</p>
<p><u>方</u></p>
<p><u>地芝丸</u></p>
<p>天冬（去心）　生地（煉乾，四兩）　枳殼（去瓤）　菊花</p>
<p>上為細末，煉蜜為丸，如桐子大，每服百丸，食後茶清送下。</p>
<p><u>定志丸</u></p>
<p>遠志（去心）　菖蒲（各二兩）　人參　白茯神（各一兩）</p>
<p>上為細末，煉蜜為丸，桐子大，以砂為衣，每服七八十丸，白湯下。</p>
<p><u>補腎磁石丸</u></p>
<p>石決明（醋煅）　甘菊花（去根葉）　磁石（捶碎煅紅醋淬）　肉蓯蓉（酒浸，切，焙）　菟絲子（水淘淨，酒浸一宿，慢火焙乾，一兩）</p>
<p>上為細末，用雄雀十五隻，去毛嘴足，留肝腸，以青鹽二兩，水二升，同煮，令雀爛水盡為度，取出，先搗如膏，和藥末為丸，如梧子大，每服三錢，空心溫酒下。</p>
<p><u>六味地黃丸</u>　見睥生痰核內湯加分作丸。</p>

<h2>神水將枯論</h2>
<p>神水將枯者，謂視珠外神水乾澀而不瑩潤也，最不易識，雖欲言而不能妙其狀，此乃火鬱蒸於膏澤，故精液不清，而珠不瑩潤，汁將內竭，雖有淫淚盈珠，亦不潤澤，視病氣色，乾澀如蜒蝣唾涎之光，凡見此證，必有危急病來，緩治則神膏乾澀，瞳神危矣。若小兒素有疳證糞如鴨溏，並人五十以外，糞如羊矢，而目得此證者，皆死。若熱結膀胱之證，神水消渴者，蓋水枯熱結蒸爍不清，澄其源而流自清矣，其治宜服滋腎丸，然其證有二，有陰虛證，有陽虛證，不可混治，陰虛以補腎丸主之，陽虛以調中益氣湯主之。或曰既云神水將枯，而又調陰虛者何也，蓋神水即氣中之精液，陽不生即陰不長也。</p>

<h3>證治歌</h3>
<p>神水將枯最可憂，火蒸膏澤致招尤。精液不清珠不潤，目中乾澀如蜒蝣。</p>
<p>治如稍緩神膏竭，瞳神危殆慮宜周。小兒疳疾或年老，倘並此證最堪愁。</p>
<p>若逢熱結膀胱候，神水消涸豈無由。水枯熱結多蒸爍，澄源自許克清流。</p>
<p>通治滋腎丸可服，更別陰陽仔細求。陰虛補腎丸宜進，陽弱調中益氣（丸）投。</p>

<h3>方</h3>
<p><u>滋腎丸</u></p>
<p>黃柏　知母（均鹽水炒，各三兩）　肉桂（二錢）</p>
<p>上為細末，水疊為丸，如梧子大，每服百丸，空心沸湯下。</p>
<p><u>補腎丸</u></p>
<p>杜仲（薑汁炒）　牛膝（酒洗）　陳皮（各二兩）　黃柏（鹽水炒）　龜板（酥制，各四兩）　五味子（夏加一兩焙乾）　乾薑（各加五錢炒）</p>
<p>上為細末，煉蜜為丸，如梧子大，每服三十丸，空心鹽湯送下。</p>
<p><u>調中益氣湯</u></p>
<p>炙黃耆（一錢）　升麻（五分）　陳皮（六分）　木香（二分）　人參　甘草　蒼朮（米泔水制）　柴胡（各五分）</p>
<p>上水煎，臨臥溫服。</p>
<p><u>瀉膽散</u></p>
<p>元參　黃芩　地骨皮　麥冬　知母（各一兩）　黃耆　茺蔚子（各一兩五錢）</p>
<p>上每服五錢，水煎食後溫服。</p>

<h2>聚開障論</h2>
<p>聚開障證，因血熱妄行，不循經絡，熱客肺膜之內，或因久嗽傷肺而起，皆肺氣不清之故。所謂障或圓或缺，或厚或薄，如雲似片，或數點如星，痛則見之，不痛則隱，聚散不一，來去無時也。治宜退血散，或桑白皮散主之。</p>

<h3>證治歌</h3>
<p>障亦胡為聚復開，肺氣不清致此災。痛則相見不痛隱，圓缺厚薄不時來。</p>
<p>如雲如月如星點，桑白皮散是良材。退赤散投亦良法，定教雲翳永成灰。</p>

<h3>方</h3>
<p><u>退血散</u>　並治色似胭脂。</p>
<p>當歸　赤芍　木賊　防風　細辛　膽草（均等分）　水煎，先乘熱蒸眼，後溫服。</p>
<p><u>桑白皮散</u>　見白澀。</p>

<h2>棗花障論</h2>
<p>棗花障者，其證甚薄而白，起於風輪周匝，從白膜之內，四圍環布而來也。凡性急及患痰竭視勞瞻，耽酒嗜辣，傷水濕熱之人，每罹此患，久則始有目急乾澀、昏花不爽之病，犯而不戒，甚則有瞳神細小，內障等證。或因人觸激，火入血分，淚流赤痛者，亦在變證之例，雖有棗花鋸齒之說，實無正形，凡見白圈傍青輪際，從白膜四圍圈圓而來，即是此證。宜羚羊角飲子主之，皂角、生熟地黃丸、桑白皮散，亦可隨宜酌用。若目生花翳，多年不退，則宜蕤仁散主之，至白嫩在輪外，四圍生起珠赤痛者，是花翳白陷，不可誤認為此證，醫者慎之。</p>

<h3>證治歌</h3>
<p>棗花障證起風輪，周匝來從白膜中。性急患痰兼嗜酒，起居飲食失調停。</p>
<p>久為目急與乾澀，瞳神縮小內障成。或因觸激火入血，淚流赤痛變證生。</p>
<p>白圈若傍青輪際，白膜圈圓此證明。皂角丸偕羚（羊）角飲，（生熟）地黃湯與桑白（皮散）同。</p>
<p>目生花翳久不退，散進蕤仁可奏功。花翳白陷證原異，醫師臨證莫朦朧。</p>

<h3>方</h3>
<p><u>蕤仁散</u></p>
<p>蕤仁（湯浸去赤皮）　秦艽（去苗，各一兩）　枳殼（炒黃）　赤茯苓（各兩半）　川大黃（炒一錢）　車前　青葙子　赤芍（各七錢半）　柴胡（一兩）</p>
<p>上為細末，每服三錢，水煎連滓熱服。</p>
<p><u>羚羊角飲子</u>　見下圓翳內障。</p>
<p><u>桑白皮散</u>　見白澀。</p>
<p><u>皂角丸、生熟地黃丸</u>　均見遊風。</p>

<h2>圓翳內障論（附散翳）</h2>
<p>黑睛上一點圓翳，有陰陽二證之別，陽證明處看之不覺，暗處看之則明，旦大；陰證日中見之差小，陰處見之則大，或明或暗，視物不明，以冷藥治之，愈見黑花，此因肝腎虛而得也。治宜皂角丸合生熟地黃丸，補腎丸，鎮肝丸主之。亦有色白而大小不同者，此則由腎熱肺虛而致，治宜青空丸，或羚羊角飲子。然此特言圓聚不散之翳之治法也。</p>

<h3>散翳</h3>
<p>而顧有所謂散翳者何也，其形如鱗點，或瞼下起粟子而爛，日夜痛楚，瞳神最痛，常下熱淚，此由肝腎虛熱所致，治宜皂角丸，生熟地黃丸，八味還睛丸，穀精草散主之。主方不一，總宜審慎驗證而下，庶乃不致誤人。</p>
<p><u>證治歌</u></p>
<p>圓翳何為及黑珠，陰陽二證各相區。陽者明看原難覺，暗處看之明且粗。</p>
<p>陰者日中見差小，陰看則大不同衛。另暗無常難視物，此病原由肝腎虛。</p>
<p>如投冷藥病增甚，愈見黑花日卷舒。治貴鎮肝（丸）兼補腎，（丸）皂角丸合（生熟）地黃糊。</p>
<p>或有肺虛兼腎熱，色白雖同大小殊。空青丸與羚羊角（飲子），自然翳退病消除。</p>
<p>更有散翳如鱗點，瞼下粟子爛堪虞。瞳神最痛淚流熱，肝腎虛熱信非誣。</p>
<p>治宜八味還睛（丸）妙，穀精草散皂角（丸）俱。生熟地黃丸可用，審證下方其最諸。</p>
<p><u>方</u></p>
<p><u>補腎丸</u></p>
<p>巴戟　山藥　故紙（炒）　丹皮　茴香（各五錢）　肉蓯蓉　枸杞（各一兩）　青墁（二錢五分）</p>
<p>上為細末，煉蜜為丸，梧子大，每服三十丸，空心鹽湯下。</p>
<p><u>鎮肝丸</u>　治肝經不足，風熱目昏，癢痛難開，多眵灑淚，羞明赤痛，生翳障。</p>
<p>遠志（去心）　地膚子　茺蔚子　白茯苓　防風　決明子　蔓荊子　人參（各一兩）　山藥　青葙子　柴胡　柏子仁（炒）　地膚皮　甘草（炙）　元參　車前　菊花（各五錢）　細辛（三錢）</p>
<p>上為細末，煉蜜為丸，梧子大，每服三十丸，食後米湯下。</p>
<p><u>空青丸</u></p>
<p>細辛　五味　車前　石決明　知母　防風（各二兩）</p>
<p>上為細末，煉蜜為丸，如桐子大，每服三十丸空心茶清下。</p>
<p><u>羚羊角飲子</u></p>
<p>羚羊角（銼末，三兩）　細辛　知母　人參　車前子（各三兩）　防風（二兩五）</p>
<p>上為細末，每服一錢五分，水煎，食後溫服。</p>
<p><u>八味還睛丸</u></p>
<p>蒺藜（炒）　防風　甘草（炙）　木賊　梔子（各兩五錢）　蟬蛻（各二錢）　草決明（八錢）</p>
<p>上為細末，每服二錢，食後麥冬湯調服。</p>
<p><u>穀精草散</u></p>
<p>穀精草　豬蹄退（炒）　綠豆皮　蟬蛻</p>
<p>上為末，每服三錢，食後米泔水調服。</p>
<p><u>補肝散</u>　治圓翳內障。</p>
<p>熟地　白茯苓　白菊花　細辛　白芍　甘草　柏子仁　防風　柴胡</p>
<p>上水煎，食後服。</p>
<p><u>皂角丸、生熟地黃丸</u>　均見遊風。</p>

<h2>劍脊翳論（附魚鱗障、水晶障）</h2>
<p>劍脊翳者，亦名橫翳，其色白，或如糙米色者，或帶焦黃者，但狀如劍脊，中間略高，兩邊微薄，橫於風輪之外者，即此證也。此證蓋因肝虛血損而致，治宜養血益血涼血，以皂角丸合生熟地黃丸，或七寶湯主之，更點以七寶膏，不啻以鋼刀折肉劍之捷效也。雖然，此證尤可治也。</p>

<h3>魚鱗障</h3>
<p>所難者，魚鱗一障，為證色雖白而不光亮，狀帶斜歪，如魚鱗疊，故號曰魚鱗也。其候乃氣結膏凝，雖以除絕，其源多因病之初起誤認他證，過用寒涼，多點片腦，此證原稱難治，然能久服加味逍遙散，繼以還少丹或羚羊角散，點以七寶膏，而命無喪明之患、□□□不如魚遇鱗利刃也。</p>

<h3>水晶障</h3>
<p>不但此也，且有水晶一障，其色白，如水晶之清瑩，但高厚滿珠，看雖易治，得效最難，蓋根深亦氣結故也，而究由腎水虛泛，金水無相生之意，火土生克之功，遇此者，□□□一，然能以生熟地黃丸合皂角丸，或七寶丸，耐久服之，亦常有獲效，如銅錘之破水晶者矣，是在醫者之明，亦須病者之緣。</p>
<p><u>證治歌</u></p>
<p>劍脊翳白橫翳同，狀如劍脊在風輪。色帶焦黃或如（糙）米（色），血損肝虛是病因。</p>
<p>治宜涼血兼養（血）益（血），皂角丸合（生熟）地黃工。更或七寶湯亦妙，點藥膏仍七寶成。</p>
<p>難治更有魚鱗障，證雖色白少光瑩。狀帶欹斜如鱗疊，其候氣結更膏凝。</p>
<p>病因誤服寒涼藥，加味逍遙（散）服貴頻。繼投還少（丹）羚羊角（散），點將七寶（膏）可生明。</p>
<p>更有水晶障亦白，高厚滿珠氣結深。病因火土無生克，更因金水不相生。</p>
<p>腎水虛泛因成病，醫師遇此術幾窮。惟服（生熟）地黃合皂角（丸），或投七寶丸亦靈。</p>
<p>久服有時能奏效，仰望良工細酌斟。</p>
<p><u>方</u></p>
<p><u>七寶湯</u></p>
<p>羚羊角（鎊）　犀角（鎊）　胡黃連　車前　石決明（洗搗碎）　丹砂（另研）　炙草（各五錢）</p>
<p>上除丹砂、石決明外，余為末，每服三錢，水煎好去渣，入丹砂末五分，決明末二分五釐，再煎兩沸，食後溫服。</p>
<p><u>七寶丸</u></p>
<p>石決明（搗研二兩）　琥珀（三七錢半）　珍珠（研細）　熊膽（研，各五錢）　茺蔚子　人參（各一兩）　龍腦（二錢半）</p>
<p>上為細末，煉蜜為丸，梧子大，每服十五丸，加至二十丸，食前茶下。</p>
<p><u>還少丹</u></p>
<p>熟地（二兩）　山藥　山茱萸　杜仲（薑汁炒）　枸杞（各二兩）　牛膝（酒浸）　遠志（薑汁浸炒）　肉蓯蓉（酒浸）　北五味　續斷　楮實子　茴香　菟絲子（制）　巴戟（各一兩）</p>
<p>上為細末，煉蜜為丸，梧子大，每服五十丸，空心鹽酒下。</p>
<p><u>七寶膏</u>　見混睛。</p>
<p><u>羚羊角散</u>　見外障。</p>
<p><u>加味逍遙散</u>　見瞼硬睛疼。</p>
<p><u>皂角丸、生熟地黃丸</u>　均見遊風。</p>

<h2>浮翳障論（附沉翳）</h2>
<p>浮翳證初患之時，不癢不痛，但從瞳神內，映出白色，暗處看則其翳見大，明處看其翳則略小，全無血色相混，此原腦風衝入於眼，致腦脂流下之故。抑有因腎虧而肝失滋養者，故治此者最宜分別，治法系腦風所致，又系強壯之人，宜服石決明散，虛人則宜服墜翳丸。若系腎虧而肝失養，則宜服皂角丸，合生熟地黃丸，或七寶散主之。此係翳之通治也。</p>

<h3>沉翳</h3>
<p>有所謂沉翳者，治將何如。其候白藏在黑睛之內，向日細看，乃見其白，且有疼痛而日輕夜重者，此係肝經之病，而有虛實之分。治法系實證，原因過勞傷肝，或傷於酒漿辛辣鬱熱所致，或因肝熱蒸腦，腦熱流下而致者。宜服羚羊角飲，繼進皂角丸，或系腎水不足，不能上滋於肝，致肝鬱熱為患，則宜服皂角丸合生熟地黃丸，繼進羊肝丸，總之證分虛實，治法各殊，是在醫者神而明之。</p>
<p><u>證治歌</u></p>
<p>障名浮翳究何如，初時癢痛亦俱無。白色映自瞳神內，暗處看與明處殊。</p>
<p>此係腦風衝入眼，腦脂流下故多虞。或因腎虧肝失養，醫師治法總宜區。</p>
<p>倘系腦風更強壯，石決明散自非誣。虛則墜翳丸可進，腎虧七寶散相孚。</p>
<p>生熟地黃（丸）合皂角（丸），更有沉翳可舉隅。黑睛有白宜細看，更兼疼痛不安居。</p>
<p>日輕夜重肝經病，此證須分實與虛。實證所因原不一，總屬於肝病厥脈。</p>
<p>羚羊角散宜先服，繼投皂角（丸）疾能除。若系腎水不足候，致肝鬱熱難展舒。</p>
<p>（生熟）地黃（丸）皂角丸宜兼服，羊肝（丸）繼進莫踟躕。</p>
<p><u>方</u></p>
<p><u>石決明散</u></p>
<p>石決明（醋煅）　防風　人參　茺蔚子　細辛（減半）　知母　車前　黃芩　元參　白茯苓　五味（各等分）</p>
<p>上為細末，每服二錢，食前茶清調下。</p>
<p><u>墜翳丸</u></p>
<p>青羊膽　青魚膽　鯉魚膽（各七錢）　熊膽（二錢半）　牛膽（五錢）　石決明（煅存性，另研二兩）　麝香（少許）</p>
<p>上為末，煉蜜為丸，梧子大，每服十丸，空心茶清下。</p>
<p><u>七寶散</u>　治風眼，除瘀熱。</p>
<p>當歸　芍藥　黃連　銅綠（各二錢研）　杏仁（七粒去皮）　白礬　甘草（各一錢）</p>
<p>上㕮咀，水煎去滓，澄清臨臥洗之。</p>
<p><u>羊角飲</u></p>
<p>車前　黃芩　黑參　大黃（各一錢）　羚羊角　茺蔚子　防風（各二錢）</p>
<p>上為末，水煎，食後溫服。</p>
<p><u>皂角丸</u></p>
<p>蛇蛻（七條）　蟬蛻　白朮　膽草　元精石　當歸　穿山甲　茯苓　白菊花　赤芍　連翹　刺蝟皮　穀精草　木賊　川芎　人參　豬爪</p>
<p>上為細末，一半入芽皂十二挺，燒存性，和勻，煉白蜜為丸，梧子大，每服一錢五分，空心杏仁湯下，一半入仙靈脾二兩，每服三錢，用豬肝三片，披開，夾藥煮熟，臨臥細嚼，原汁送下。</p>
<p><u>平肝丸</u></p>
<p>羯羊肝一具（新瓦盆中煿了更焙之。肝大用一半）　甘菊花　羌活　柏子仁　細辛　官桂　白朮　五味（各五錢）　黃連（七錢半）</p>
<p>上為末，煉蜜和丸，梧子大，每服三四十丸，食前空亦溫湯下。</p>
<p><u>皂角丸、生熟地黃丸</u>　均見遊風。</p>

<h2>暴盲論</h2>
<p>暴盲者，謂素無他病，外不傷輪廓，內不損瞳神，倏然盲而不見也。其故有三：曰陽寡，曰陰孤，曰神離。乃否塞關格之病，病於陽傷者，緣忿怒暴悖，恣酒漿辛燥，及久患痰火人，得之則煩躁秘渴。病於陰傷，若多色欲悲傷，思竭哭泣太頻之故，或因中風中寒之證起。傷於神者，或因思慮太過，心惘極憂傷，至而驚恐無措者，得之則其人如癡呆病發之狀。屢有因頭風痰火，元虛少水之人，眩運發而盲瞀不見，能保養者，不治自愈，不能保養，則成痼疾。治法系怒氣傷肝，脾虛血少者宜服加味逍遙散；系怒傷元陰元陽者，宜服柴胡參朮湯。若忽然失明，翳膜障蔽者，宜服熊膽丸；若元氣聯脫致目無見者，宜獨參湯。昔丹溪治一老人，目暴盲，飲食起居如故，急煎人參膏二斤，服一日眼方見。治一男子四十餘歲，好飲熱酒，忽目盲脈澀，此因熱酒所傷，胃氣汙濁之血，死在其中，遂以蘇木作湯，調人參膏飲之，服二日，鼻內兩手掌皆紫黑色，自此病退矣，以四物湯加蘇木紅花桃仁陳皮，煎調人參末，數日而愈。一男子五十五歲，九月間早起，忽開眼無光，視物不見，急就睡片時，能見人物，飲食減少，神思極倦，脈緩大，四至之上，重按則散而無力，作受濕治，果因臥濕地半月而得此證，遂以白朮為君，黃耆茯苓陳皮為臣，附子為佐，十餘貼而愈。由此視之，病形相同，而發源各異，而調治各殊，經云治病必求其本，此其然歟。</p>

<h3>證治歌</h3>
<p>暴爾昏盲三證歧，陰孤陽寡與神離。總因關格多否塞，病在陽傷宜早思。</p>
<p>起緣忿怒食不節，久患火痰致蔓滋。病發躁煩兼秘渴，若在陰傷宜辨之。</p>
<p>（中）風（中）寒或自神傷起，或因色欲與傷悲。或因思慮憂傷至，暴盲病發狀如癡。</p>
<p>常有頭風痰火者，更兼少水與元虛。眩運發時盲不見，倘能保養不須醫。</p>
<p>如詢治法須詳辨，血少或兼虛在脾。怒氣傷肝何藥妙，加味逍遙散最宜。</p>
<p>（元）陰（元）陽俱被怒傷損，柴胡參朮湯可施。翳膜忽然成障蔽，熊膽丸進莫遲遲。</p>
<p>元氣聯脫目無見，獨參湯可救垂危。嗜酒暴盲兼脈澀，蘇木（湯）調參（膏）飲一巵。</p>
<p>繼投四物（湯）加蘇木，桃仁紅花及陳皮。和調（人）參末頻煎服，定復光明效奏奇。</p>
<p>或因受濕暴盲瞀，飲食少思神氣疲。白朮為君附子佐，更合陳皮茯苓（黃）耆。</p>
<p>治貴尋源毋孟浪，古人治法可詳披。</p>

<h3>方</h3>
<p><u>柴胡參朮湯</u></p>
<p>人參　白朮　熟地　白芍（各一錢半）　柴胡（二分）　甘草（蜜炙八分）　川芎（七分）　當歸身（二錢）　青皮（四分）</p>
<p>上水煎，食遠服。</p>
<p><u>熊膽丸</u></p>
<p>熊膽　川黃連　密蒙花　羌活（各兩半）　地骨皮　蛇蛻（炙）　仙靈脾　木賊（去節，各一兩）　麒麟蠍　蔓荊子（水淘，各二兩）　瞿麥　旋覆花　甘菊花（各五錢）　膽草（一兩）　葳蕤（去殼皮取霜，三錢）</p>
<p>上十五味，熊膽為主，共為細末，用羊肝一具，一半煮熟焙乾為末，先入於藥內，一半生者去膜搗爛，和藥杵而為丸，如梧子大，飯後米飲送下三十丸。</p>
<p><u>獨參湯</u></p>
<p>人參（數兩，清河者佳）　用銅刀切片，或銀鍋、沙鍋煎湯頓服。</p>
<p><u>加味逍遙散</u>　見瞼硬睛疼。</p>
<p><u>四物湯</u>　見赤痛如邪。</p>

<h2>青盲論（附雀盲）</h2>
<p>青盲者，目內外並無障翳氣色等病，只目不見者是，此乃元府幽深之源遏郁不得發此靈明。其因有二，一曰神失，二曰膽澀，須究其為病之始，系傷於七情，則傷於神，若傷於精血，則傷於膽，皆不易治，而失神者尤難。有能保養不治亦愈，若年高及疲病者，或心腎不清足者，雖治不愈，世人但見目盲，便呼為此證者謬矣。夫此證瞳神不大不小，無缺無損，細視之，瞳神內並無些少別樣氣色，儼然與好人一般，只是不見方為此證，若少有氣色即是內障，非青盲也，治法傷於膽者，宜鎮肝明目羊肝丸；傷於神者，宜復明丸；肝腎兩虛者，宜水木兩培湯；青盲兼內障者，宜本事方。然盲之證不一。</p>

<h3>雀盲</h3>
<p>更有所謂雀盲者，其候至晚不明，至曉則見也，俗曰雞盲，本科高風內障，此乃元陽不足，陰濁上升之病，治法宜以人參補胃湯及補中益氣湯，決明夜靈散；肝虛者以轉光丸，小兒得此，以還明散，腎虛者以三陰蛤蚊丸，如此分部就治，自然濁陰墜鎮，清陽上升，而曉晚如一矣。</p>
<p><u>證治歌</u></p>
<p>人生何忽病青盲，神失膽澀兩證詳。七情傷害成神失，膽澀原由精血傷。</p>
<p>內外並無諸氣色，目中自覺視茫茫。若為神失尤難治，苟能保養亦無妨。</p>
<p>年高疲病心腎損，縱有良醫莫下方。（鎮肝）明目羊肝（丸）治傷膽，傷神宜取復明（丸）將。</p>
<p>倘逢肝腎俱虛證，宜用水木兩培湯。證若青盲兼內障，本事方投罔不藏。</p>
<p>此外更有雀盲證，晚則昏兮晝則光。陰濁上升元陽損，人參補胃湯可嘗。</p>
<p>補中益氣湯能效，決明夜靈散莫忘。肝虛轉光丸最妙，還明散冶小兒良。</p>
<p>腎虛三因蛤蚧（丸）進，自然晝夜總如常。</p>
<p><u>方</u></p>
<p><u>復明丸</u></p>
<p>冬青子（生用一升，陳酒共蜜拌，蒸七次，曬七日，露七夜，焙乾）　元蝙蝠（活捉數個）　枸杞（搗焙）　夜明珠（酒洗煮炒）　熟地（酒蒸，焙）　綠豆殼（炒，各一兩）　川黃連（炒）　白朮（制各三錢）　辰砂（兩半一半共蝙蝠搗爛，一半為衣）</p>
<p>上為細末，煉蜜為丸，梧子大，辰砂為衣，每服五十丸，食後熱酒下。</p>
<p><u>水木兩培湯</u>　治肝腎兩虛，或因他病而弱，青盲初起，服之如神。</p>
<p>菟絲子（洗，酒煮，炒）　補骨脂　巴戟　枸杞　川牛膝（酒洗，炒）　肉蓯蓉（竹刀切片，酒浸，焙乾，各一兩）　青鹽（二錢，另研）</p>
<p>上為細末，用豬腰子一個，竹刀切開，半邊去內筋膜，入藥末一錢，用線紮緊，用上年陳酒浸濕炙熱，冷定火性，食之即愈。</p>
<p><u>本事方</u></p>
<p>白羚羊肝（只用一片，薄切，新瓦上焙乾）　蕤仁（去殼皮）　澤瀉　菟絲　車前　麥冬肉　防風　黃芩　苦葶藶　地膚子（去殼）　茺蔚子　杏仁（炒）　桂心（炒）　青葙子　五味　枸杞　細辛　白茯苓（各一兩）　熟地（兩半）</p>
<p>上為細末，煉蜜為丸，梧子大，每服三四十丸，溫湯下，日三服。</p>
<p><u>決明夜靈散</u></p>
<p>石決明　夜明砂（均另研，各二錢）　豬肝（一兩，生用，不食豬肝者羊肝代）</p>
<p>上末和勻，用竹刀切豬肝作二片，將末鋪一片以一片合之，麻扎定，勿令藥泄，米泔水一大碗，勿犯鐵器，用沙罐盛之，將肝藥入於罐內，煮至小半碗，臨臥連肝藥汁服之。</p>
<p><u>轉光丸</u>　治肝虛雀目青盲。</p>
<p>生地　白茯苓　川芎　山藥　熟地　蔓荊子　白菊花　防風　細辛</p>
<p>上為細末，煉蜜為丸，梧子大，每服二十丸，空心桑白皮湯下。</p>
<p><u>還明散</u>　治小兒每至夜不見物，名曰雀盲。</p>
<p>夜明硝　井前砂　穀精草　蛤粉（各等分）</p>
<p>上為細末，煎黃臘為丸，如雞頭大，三歲一丸，用豬肝一片，切開，置丸於中，麻扎定沙罐內，煮熱，先熏眼，後服之。</p>
<p><u>蛤蚧丸</u></p>
<p>蛤粉（細研黃臘等分）</p>
<p>上臘，搜粉為丸，如棗大，每用豬肝一片二兩許，披開包一丸，麻線扎定，入沙罐內，水一碗，煮熟，先熏目，後食之。</p>
<p><u>千金方</u>　治青雀盲，神效。</p>
<p>地膚子（五錢）　決明子（一升）</p>
<p>上二味為末，以米飲汁和丸，食後服二十丸，加至三十丸，日二服，一方治青雀盲，大效。</p>
<p>蒼朮四兩，米泔水浸一宿，切片焙乾為末，每服三錢，用豬肝二兩批開，摻藥末，仍合定，將麻紮緊，粟米一合，水一大碗，砂罐內煮熟，熏眼，臨臥服之。</p>
<p><u>補中益氣湯</u>　見總論。</p>
<p><u>鎮肝明目羊肝丸</u>　見浮翳。</p>
<p><u>人參補胃湯</u>　傷寒愈後。</p>

<h2>青風內障論（附綠、黃、黑、烏、絲、銀）</h2>
<p>青風內障者，謂視瞳神有氣色昏蒙，如青山籠淡煙也。然自視尚見，但比平時光華則昏蒙耳。其原乃陰虛血少，及勞心竭慮，憂鬱忿怒所致，為證甚危，宜急治之。治法宜羚羊角湯，或白附子湯，補腎磁石丸，還睛散之類主之。特是風之為患，豈但此哉，而尤有曰絲、曰黃、曰黑、曰烏、曰綠、曰銀風等證之異。</p>

<h3>綠風內障</h3>
<p>考夫綠風者，為候瞳神氣濁而不清，其色如黃云之籠翠岫，似藍靛之罩藤黃，乃青風炎重之證，久則變為黃風，雖曰頭風所致，亦由痰濕所攻，火鬱憂思怨急之故，治法審系痰濕攻傷，先以半夏羚羊角散，或羚羊角散，後以還睛丸主之；系頭風所致，以羚羊角散主之。</p>

<h3>黃風內障</h3>
<p>黃風者，為候瞳神已大，其色昏濁而黃也。此乃綠風之變證，原由痰濕攻脾，頭風損胃所致，其病較綠風而治更難，然久服快脾湯、清胃湯，亦有治之猶效者。</p>

<h3>黑風內障</h3>
<p>若夫黑風則與綠風之候相似，但時時黑花自起，此乃腎受風寒，邪熱上攻於眼，治宜以白附子湯、補腎磁石丸、還睛散主之。</p>

<h3>烏風內障</h3>
<p>至於烏風其候色濁暈氣滯，有如暮雨中之濃煙重霧，風痰之人，嗜欲太過及敗血傷精，腎絡損而膽汁虧，真氣耗而神光墜，治法宜以白附子湯、或涼膽丸主之。</p>

<h3>絲風內障</h3>
<p>他如絲風一證，為候視瞳神內，隱若有一條橫經，或豎經於目內，自視全物亦有碎路者，此乃絡為風邪攻郁，是真氣玄府，有一系之遏，故視亦光華有損，久不治則變內障之篤，治宜先以生犀角丸，繼以還睛丸主之。</p>

<h3>銀風內障</h3>
<p>更何以曰銀風，謂瞳神大成一片，雪白如銀，故曰銀風也，此病頭風痰火之人，偏於氣忿怒郁，不得舒暢，故傷真氣而成，乃終身之痼疾，恐金丹不能為返光矣。然能耐服加味逍遙散，繼進人參養榮湯，當有治之復明者。甚矣。風之為病，顧若是之多且奇哉，而究皆系人之不能自保。使人皆能存心養性，內調七情，使之各發於正，外慎六淫，制之邪無從入，則又何風之足畏乎。</p>
<p><u>證治歌</u></p>
<p>那堪內障有青風，淡煙儼向青山籠。陰虛血少多思慮，憂鬱忿怒驚昏蒙。</p>
<p>此證最危宜急治，羚羊角湯可奏功。白附子湯治速效，補腎磁石（丸）還睛（散）靈。</p>
<p>青風炎重綠風現，瞳神氣濁證斯成。色似黃云籠翠岫，藍（靛）罩藤黃亦與同。</p>
<p>病延日久黃風變，頭風更兼痰濕攻，火鬱憂思兼忿怒，治法分明可引伸。</p>
<p>痰濕半夏羚羊角（散），羚羊角散更還睛（丸）。頭風仍用羚羊（角）散，黃風瞳大色更昏。</p>
<p>痰濕攻脾風損胃，治原不易莫逡巡。清胃（湯）快脾（湯）能久服，或能挽救復光瑩。</p>
<p>黑風原與綠風似，腎受風寒邪熱沖。黑花時現須求治，白附子湯克奏功。</p>
<p>補腎磁石（丸）還睛散，更有烏風可細論。色濁氣滯如籠霧，風痰更兼嗜欲侵。</p>
<p>敗血傷精因致病，神墜原因氣損真。膽汁虧因腎絡損，白附子（湯）偕涼膽（丸）工。</p>
<p>絲風一證如何辨，橫絲隱躍在瞳神。風邪入絡相攻害，真氣玄府遏難通。</p>
<p>久而不治貽深害，生犀角（丸）與還睛（丸）從。內障尤有銀風證，瞳神一片白如銀。</p>
<p>頭風痰火兼鬱怒，致傷真氣最為凶。加味逍遙（散）宜耐服，繼則宜投（人）參養營（湯）。</p>
<p>風證如斯已詳數，尤須臨證細心尋。</p>
<p><u>方</u></p>
<p><u>羚羊角湯</u></p>
<p>人參　元參　地骨皮　羌活　羚羊角（銼末，各一兩）　車前（一兩五錢）</p>
<p>上為末，水煎，食後溫服。</p>
<p><u>白附子湯</u>　治發散初起黑花、昏蒙內障。</p>
<p>荊芥　白菊花　防風　木賊　白附子　蒼朮　人參　羌活　蒺藜</p>
<p>上等分，水煎，食後服。</p>
<p><u>半夏羚羊角散</u></p>
<p>羚羊角（銼細末）　薄荷　羌活　炙半夏（各一錢半）　細辛（二錢）　白菊花　川烏（炮）　川芎　車前　防風（各五錢）</p>
<p>上為末，每服三錢，生薑三片，水煎服或荊芥湯調服。</p>
<p><u>羚羊角散</u></p>
<p>白菊花　川烏（炮）　川芎　車前　防風（各五錢）　羌活　半夏　羚羊角　薄荷（各二錢半）　細辛（二錢）</p>
<p>上入生薑三片，水煎服或為末，荊芥湯調服。</p>
<p><u>生犀角丸</u></p>
<p>石決明（醋煅）　當歸身　犀角（銼末）　麻黃（減半）　楮實子　枸杞　防風</p>
<p>上為細末，麵糊丸，梧子大，每服五十丸，茶清送下。</p>
<p><u>補肝散</u>　治絲風內障，均系肝風不痛癢，眼見花發黃白黑赤，或物二形難辨。</p>
<p>羚羊角　防風（各三兩）　人參　茯苓（各一兩）　細辛　元參　車前　黃芩（炒）　羌活（各一兩）</p>
<p>上為細末，每服一錢，米飲調下。</p>
<p><u>大黃瀉肝散</u>　治烏風內障。</p>
<p>郁李仁　荊芥（各二錢半）　甘草　大黃（各五錢）</p>
<p>上水煎，食後服。</p>
<p><u>還睛散</u>　即胬肉攀睛內還睛丸加仙靈脾、茵陳。</p>
<p><u>補腎磁石丸</u>　見能遠視。</p>
<p><u>清胃湯</u>　見睥生痰核。</p>
<p><u>加味逍遙散</u>　見瞼硬睛疼。</p>
<p><u>人參養榮湯</u>　見總論。</p>
<p><u>涼膽丸</u>　見狀如懸膽。</p>
<p><u>快脾湯</u>　即（人參養胃湯），見傷寒愈後。</p>

<h2>偃月內障論（附仰月、如銀、如金）</h2>
<p>偃月障者，風輪上半邊氣輪交際處，從白膜內有隱隱白氣一灣，如新月覆垂向下也。其色粉青，與偃月侵晴，在輪膜中來緩者不同，初起不覺無慮，積久始下風輪而損光，或沿邊周匝而為棗花，為害最遲，人不為慮，多中其患。其源乃腦漏或腦有風濕，久滯郁中，微火攻擊，腦油滴下，好酒暴怒，激滯生郁，為變亦急，凡經水洗腦，不得干而濕熱伏抑者，及痰火人好燥膩濕熱等物者，皆有此患。治宜補肝散或墜翳丸，此偃月之治法也。</p>

<h3>仰月內障</h3>
<p>更有白氣隱隱一灣如新月從風輪下半邊，仰而從下生上，謂之仰月障者，何以治之。蓋此候乃水不足，木失培養，金反有餘之故也。治宜培木抑金，滋水補陰，以生熟地黃丸，及右歸丸之類主之。自爾水足金和，光明無損矣。倘抗久失治，則變為如銀內障之難治者，可不畏哉。</p>

<h3>如銀內障</h3>
<p>夫如銀內障何為者。其候瞳神中白色如銀，輕則一點白亮而如銀星一片，重則瞳神皆雪白而圓亮，圓亮者一名圓翳內障，有仰月、偃月變重為圓者，有一點從中起，視漸昏漸大而不見者，此乃鬱滯傷乎中和之元氣，故陽光精華為其閉塞而不得瞻見，亦有濕熱在腦，腦油滴落，而元精被損鬱閉其光，非若銀風散大而不可收者，乃不治之兆，故稱難治。然有年未六旬血氣未衰者，主以石決明散，猶可復明也。但未若如金內障之易退耳。</p>

<h3>如金內障</h3>
<p>如金內障又何為者，其候瞳神不大不小，只是黃而明瑩，此乃元氣傷滯所成，因而痰濕陰火攻激，故色變易，非若黃風之散大不可醫者。治以羚羊羌活湯，及羚羊角飲子，自爾就愈而有能保養培元，調和氣息者，則又可勿藥有喜矣。</p>
<p><u>證治歌</u></p>
<p>目障竟成偃月形，病在風輪與氣輪。白氣隱生白膜內，狀如新月色粉青。</p>
<p>證與偃月侵睛異，始猶不覺繼多凶。至下風輪光漸損，沿邊周匝棗花成。</p>
<p>病由腦漏或風濕，久滯火鬱腦油生。或因飲食起居害，補肝散與墜翳（丸）工。</p>
<p>更有白氣下而上，隱隱一灣仰月名。水木若衰金反勝，治宜培木以抑金。</p>
<p>生熟地黃（丸）右歸（丸）進，金和水足自光明。內障更有如銀證，瞳神白色竟如銀。</p>
<p>重則雪白而圓亮，輕猶一片似銀星。元氣中和傷鬱滯，陽光精華閉塞成。</p>
<p>濕熱在腦腦油滴，元精被損光郁凝。年未六旬氣未弱，石決明散或回春。</p>
<p>如金內障亦先辨，瞳神無恙黃色侵。此病亦由元氣弱，痰濕陰火更相攻。</p>
<p>羚羊羌活羚羊（角）飲（子），神效昭然若發蒙。</p>
<p><u>方</u></p>
<p><u>補肝散</u></p>
<p>羚羊角　細辛　羌活　白茯苓　夏枯草　元參　防風　楮實子　人參　石斛　車前（各等分）</p>
<p>上為細末，每服三錢，食後米飲調下。</p>
<p><u>墜翳丸、石決明散</u>　均見浮翳。</p>
<p><u>生熟地黃丸</u>　見遊風。</p>
<p><u>右歸丸</u>　見目閉不開。</p>
<p><u>羚羊羌活湯</u>　見雲霧移睛。</p>
<p><u>羚羊角飲子</u>　見逆順障。</p>
<p><u>補腎丸</u>　治如銀障見圓翳內障。</p>

<h2>瞳神反背論（附瞳神欹側）</h2>
<p>瞳神反背者，因六氣偏勝，風熱搏擊其珠，斜翻側轉，白向外而黑向內也，藥不能治，止用撥治，須久久精熟，能識其何向何背，或帶上帶下之分，然後撥之，則在反掌，否則不能治矣。今人但見目盲內障，或目損風水二輪，而膏雜壞白掩黑者，皆呼為瞳神反背，謬矣。夫反背實是斜翻，烏珠向內，豈珠正向外而可謂之反背哉，使此而亦謂之反背，其有瞳神欹側一證，將何謂乎。</p>

<h3>瞳神欹側</h3>
<p>夫欹側者，謂瞳神歪斜，或如杏仁棗核半月也。此乃腎膽之神膏所損，瞳神將盡矣，若風輪被損，神膏流綻，致瞳神欹側者，輪外必有蟹睛在焉，蟹睛雖去而瞳神不得復圓，外亦結有脂翳，終身不脫。若輪外別無形證，而瞳神欹側者，必因內傷腎水，與肝血膽之化源，故膏液日漸耗，而瞳神欲沒，甚為可畏，宜急治之，雖難復圓，亦可挽住，而免墜盡無光之患，治宜服生犀角丸。甚矣，病形之各異也，治者可不詳辨哉。</p>
<p><u>證治歌</u></p>
<p>瞳神反背最為奇，六氣偏勝故如斯。白向外兮黑向內，搏急總由風熱滋。</p>
<p>藥不能攻惟用撥，熟精撥法效堪期。目盲內障及諸證，妄稱反背實堪嘆。</p>
<p>更有瞳神時欹側，腎膽神膏寡損虧。棗核杏仁半月似，風輪破損更堪悲。</p>
<p>神膏流綻瞳欹側，輪外蟹睛狀可窺。蟹睛雖去瞳難復，外翳終身不脫離。</p>
<p>若無外證瞳斜欹，此係內傷證若茲。腎肝血膽俱虧損，膏液目耗勢甚危。</p>
<p>治宜丸服生犀角，庶能挽救莫遲遲。</p>
<p><u>方</u></p>
<p><u>生犀角丸</u>　見青風內障。</p>

<h2>冰翳內障論（附澀翳障）</h2>
<p>冰翳內障，謂如冰凍堅實，傍觀透於瞳神內陰處，及日中看之，其形一色，痛而淚出，此因膽氣盛，遂使攻於肝而得之也。治宜服皂角丸合生熟地黃丸，及七寶丸，羊肝丸，分珠黃。然此翳也，凝而不痛，故名曰冰。</p>

<h3>澀翳障</h3>
<p>而有所謂澀翳者何也。蓋其候微微赤色，或聚或開，兩傍微光，瞳神上如凝脂色，時復澀痛而無淚，故曰澀翳也。此因心腎虛熱而致，治宜服皂角丸，生熟地黃丸，誠如所治，而冰有不如遇日之融，澀有不如遇水之洗也，則吾未之前聞。</p>
<p><u>證治歌</u></p>
<p>冰翳內障實而堅，痛而淚出實堪憐。日中觀與傍觀異，膽氣攻肝治法傳。</p>
<p>羊肝（丸）七寶（丸）分珠散，皂角丸合（生熟）地黃丸。更有澀翳須分辨，瞳神色似凝脂然。</p>
<p>或聚或開色微赤，時復澀痛無淚漣。皂角（丸）仍與（生熟）地黃（丸）進，心腎虛熱不纏綿。</p>
<p><u>方</u></p>
<p><u>還肝散</u>　治冰翳內障。</p>
<p>梔子　蒺藜（均炒）　枳殼　荊芥（各四錢）　車前　牛子（炒，各二錢）　甘草（四錢）</p>
<p>上為細末，苦竹葉湯，食後調下。</p>
<p><u>分珠散、皂角丸、生熟地黃丸</u>　均見遊風。</p>
<p><u>七寶丸</u>　見劍脊。</p>
<p><u>羊肝丸</u>　見青盲。</p>

<h2>綠映瞳神論</h2>
<p>綠映瞳神，謂瞳神乍看無異，熟視乃見深處隱隱綠色，自視亦漸覺昏眇，蓋由痰火濕熱害及清純太和之元氣，延久不治，或有觸犯者則如金青盲等證成矣，其日中及日映紅光處，看瞳神有綠色。目視不昏者，此乃紅先鑠於瞳神照映，黑紅相射而光映為綠之故，非綠自生之，謂及春夏瞳神，亦覺色微微綠瑩者，乃肝膽清純之正氣，視亦不昏，不可誤認為此。但覺昏眇，而瞳神綠色，明處暗處看之一般氣濁不清者，乃是此證。治宜葛花解毒飲，或清痰飲主之，若源多因過酒，及嗜辛熱之傷，此其治所謂源清而流自澄也。</p>

<h3>證治歌</h3>
<p>綠色隱隱映瞳神，自視亦覺漸昏蒙。害由濕熱兼痰火，久延不治禍必深。</p>
<p>醫師臨證須詳審，莫將假證認為真。此證明暗視皆綠，瞻視昏眇治法詢。</p>
<p>葛花解毒（飲）清痰飲，源既清兮流自澄。</p>

<h3>方</h3>
<p><u>清痰飲</u>　見瞳神散大。</p>
<p><u>葛花解毒飲</u>　見睛黃視眇。</p>

<h2>真精膏損論</h2>
<p>真精膏損乃傷於真水，以致神膏缺損也。為證不一，其源各異，治之豈可概論哉。凡診此證，見四圍赤甚痛極者，由絡間瘀滯，是火燥於神膏，宜服加減坎離丸。若凝脂翳碎壞神膏而缺者，是熱爛於神膏，為病尤急，治宜滋陰降火湯。若四圍不甚赤痛，不是凝脂所損者，為害稍緩，乃色欲煩躁，恣辛嗜熱之故，治宜先進瀉腎湯，繼進明目地黃丸，三仁五子丸。雖然神膏者乃先天一五精氣妙凝，自然至精至粹，今以後天之藥物氣味而補之，原非誠鑑之精，需以歲月恐鮮能復其初焉，病者須知行功培養，庶幾內外兩調，無喪明之患也。</p>

<h3>證治歌</h3>
<p>真精虧損神水傷，病源不一可推詳。火燥神膏瘀在絡，四圍赤甚痛難當。</p>
<p>加減坎離丸最善，凝脂翳證更參觀。碎壞神膏因致缺，熱爛神膏貴謹防。</p>
<p>滋陰降火湯宜進，若非此證難等量。四圍赤痛猶未甚，此因欲躁辛熱戕。</p>
<p>湯名瀉腎宜先進，繼進三仁（五子丸）與（明目）地黃丸。</p>

<h3>方</h3>
<p><u>滋陰降火湯</u>　見雲霧移睛。</p>
<p><u>瀉腎湯</u>　見睥生痰核。</p>
<p><u>明目地黃丸、三仁五子丸</u>　均見瞻視昏眇。</p>

<h2>膏傷珠陷論</h2>
<p>膏傷珠陷，謂目珠子覺低陷而不鮮綻也，非因損破膏流水耗而陷低之比，蓋內有所虧，目失其養，源枯絡傷，液耗膏損之故，所致不一，治亦有異，試詳辨之。有恣色而竭腎水者，治宜八味丸、六味丸、滋腎丸、補腎丸主之；有嗜辛熱而傷津液者，治宜清胃湯、葛花解毒飲；有因風痰濕鬱而損精膏者，治宜清痰飲、或瀉濕湯主之；有出血太過以致膏液不得滋潤者，治宜四物湯、當歸補血湯主之，有哭損液津而致者，治宜明目地黃丸，滋陰地黃丸主之。總之證治雖別，而要皆系元氣弱而膏液不足也。若人目無故而低陷者，死期至矣，若目外惡證內損精膏者，不治，慎勿等此而統論之也。</p>

<h3>證治歌</h3>
<p>膏傷珠陷最堪憐，液耗膏損病之緣。內有所虧目失養，所因不一治法傳。</p>
<p>恣色腎虧宜八味（丸），六味（丸）滋腎（丸）補腎丸。精液竭困辛熱嗜，葛花解毒飲清胃（湯）便。</p>
<p>風痰濕鬱精膏損，清痰飲與瀉濕（湯）連。出血過多膏失潤，當歸補血（湯）四物（湯）妍。</p>
<p>哭損液汁滋陰（地黃丸）美，（或）明目地黃丸最賢。</p>

<h3>方</h3>
<p><u>六味丸</u>　見目睛瞤動。</p>
<p><u>八味丸</u>（即六味丸加附桂、滋腎丸）　見神水將枯。</p>
<p><u>補腎丸</u>　見圓翳內障。</p>
<p><u>清胃湯</u>　見睥生痰核。</p>
<p><u>葛花解毒飲</u>　見睛黃視眇。</p>
<p><u>清癭飲</u>　見瞳神散大。</p>
<p><u>瀉濕湯</u>　見大眥漏。</p>
<p><u>四物湯</u>　見赤痛如邪。</p>
<p><u>當歸補血湯</u>　見雙目睛通。</p>
<p><u>明目地黃丸</u>　見瞻視昏眇。</p>
<p><u>滋陰地黃丸</u>　見總論。</p>

<h2>神珠將反論</h2>
<p>神珠將反論，謂目珠不正，人雖要轉而目不能轉，乃風熱攻腦，經絡被其牽縮緊急，吊偏珠子，是以不能運轉，甚則其中自開，刮眙聲而時響，血分有滯者，目亦赤痛，失治者有反背之患，與雙目睛通初起相似而不同，治法宜初服鉤藤飲子一二貼，即進天門冬飲子，元參瀉肝湯、麥門冬湯，如此而治，自然神珠活潑，轉運自如矣。</p>

<h3>證治歌</h3>
<p>神珠將反勢危哉，風熱攻腦禍之階。經絡被牽珠難轉，甚則自開更可哀。</p>
<p>血分有滯亦赤痛，失治恐成反背災。雙目睛通初略似，鉤藤飲子首宜裁。</p>
<p>麥（門）冬湯與天門（冬）飲，元參瀉肝（湯）治法賅。</p>

<h3>方</h3>
<p><u>鉤藤飲子、天門冬飲子、元參瀉肝湯、麥門冬湯</u>　均見轆轤轉關。</p>

<h2>珠中氣動論</h2>
<p>珠中氣動者，視瞳神深處，有氣一道，隱隱梟梟而動，狀若明鏡遠照，一縷清煙也，此蓋因患頭風痰火之病，郁久火勝，搏激而動其絡中真一之氣，遊散飄耗而成。急宜治之，動而定後冥眇者，內證成矣，治宜天門冬飲子枳桔荊芥之屬，或消風散，治此者甚勿緩侍也。</p>

<h3>證治歌</h3>
<p>珠中氣動在瞳神，隱隱梟梟若鏡明。蓋以頭風痰火候，郁久火盛病斯成。</p>
<p>由動而定遂冥眇，天（門）冬飲子加（枳）桔荊（芥）。消風散用多奇效，總宜急治保雙瞳。</p>

<h3>方</h3>
<p><u>天門冬飲子</u>　見轆轤轉關。</p>
<p><u>消風散</u>　見妊娠目病。</p>

<h2>驚振內障論</h2>
<p>驚振內障者，因病目再被撞打，變成內障也。其候夜疼痛而赤膜遮目，不能瞻視，治宜補肝丸、石決明、補腎丸，及皂角丸合生熟地黃丸，治方雖多，總不外乎補虛散瘀而已，豈有異治哉。</p>

<h3>證治歌</h3>
<p>驚振竟成內障憂，痛疼在夜赤遮眸。病目更兼遭擊觸，補虛散辨法宜周。</p>
<p>補肝丸進堪期效，石決明散亦宜投。生熟地黃合皂角（丸），障開驚定不須愁。</p>

<h3>方</h3>
<p><u>補肝丸</u></p>
<p>枸杞　五味　決明子　杏仁　茺蔚子　青葙子　茯苓（去皮各一兩）　乾地（三兩）　菟絲子（二兩）　山藥　車前　地骨皮　柏子仁　大黃　黃芩（去黑心）　黃連（去須）　人參　細辛　防風　甘草（炙各一兩半）</p>
<p>上為細末，煉蜜為丸，梧子大，每服二十丸，加至三十丸，食後米飲下。</p>
<p><u>石決明丸</u>　見睛黃視眇。</p>
<p><u>補腎丸</u>　見雲霧移睛。</p>
<p><u>皂角丸、生熟地黃丸</u>　均見遊風。</p>

<h2>內障根源歌</h2>
<p>不疼不痛但昏朦，薄霧輕煙漸漸濃。或見花飛蠅亂出，或如絲絮在虛空。</p>
<p>此般狀樣因何得，肝臟停留熱與風。大叫大啼驚與恐，腦脂流入黑睛中。</p>
<p>初時一眼先昏暗，次第相牽亦與同。苦口還須良藥進，只緣肝氣不相通。</p>
<p>彼時服藥宜稍定，將息多乖即沒功。遷延日久全黑暗，證名內障障雙瞳。</p>
<p>名字隨形分十六，醫師臨證貴通融。縱投妙藥難祈效，須行撥法用金針。</p>
<p>將息仍如前戒慎，倘虧調養禍靡窮。</p>

<h2>針內障眼法歌</h2>
<p>內障由來十六般，學醫濟世細心看。分明一一知形證，施針方可得相安。</p>
<p>若將針法同圓翳，誤損神光最可傷。冷熱光明虛與實，調和四體待平康。</p>
<p>不然氣必違將息，嘔逆勞神翳翻揚。咳嗽震驚皆不可，多驚先服鎮心（丸）方。</p>
<p>若求涼藥銀膏等，用意臨時仔細觀。老翳細針初復嫩，針形切勿一般將。</p>
<p>病虛新產懷娠月，下針才知將息難。不雨不風兼皓日，針前三日齋戒良。</p>
<p>安心定意遵醫道，唸佛尤宜嘈雜防。患者嚮明盤膝坐，腰帶提撕法亦臧。</p>
<p>針者原遵前哲路，心存惻隱勿倉皇。有血莫驚須住手，裹封如舊再酌商。</p>
<p>忽然驚振醫斟酌，服藥三旬定吉祥。七日解對難見日，水搖花上勿驚慌。</p>
<p>還睛丸散堅心服，百日分明覆舊光。</p>

<h2>針內障後法歌</h2>
<p>內障金針針了時，醫師言語要深思。錦色黑荳如球子，眼上安排日系之。</p>
<p>臥眠頭忱須要穩，仰臥三朝莫厭遲。封后忽然微有痛，腦風牽動莫他疑。</p>
<p>或針或烙依經法，痛極仍將火熨之。擬吐白梅含咽汁，吐來仰臥卻從伊。</p>
<p>起則恐因遭努損，雖然稀有也須知。七朝豉粥溫溫食，震動牙關事不宜。</p>
<p>大小便時須緩緩，無全自起與扶持。高聲叫喚言多後，驚動睛輪見雪飛。</p>
<p>如此志心三十日，漸行出入認親知。狂心莫憶陰陽事，夫婦分床百日期。</p>
<p>一月不需臨洗面，針痕濕著痛微微。五腥酒面周年斷，服藥消除病本基。</p>
<p><u>鎮心丸</u>　治心癇驚悸，憂思愁慮傷心，惕然心跳，動振不安，吐舌面赤目瞪等症。</p>
<p>牛黃（一錢，另研）　生地（酒洗，炒）　當歸身（酒洗，炒）　遠志肉（去心）　茯神（各五錢）　金箔（十五片）　石菖蒲（九節者佳）　川黃連（各二錢半）　辰砂（二錢，另研）</p>
<p>上以前六味，共為細末，後入牛黃、辰砂二味，豬心血為丸，如黍米大，金箔為衣。每服五六十丸，煮豬心湯送下。</p>

<h1>卷六</h1>

<h2>運氣原證</h2>
<p>按內經運氣淚出，皆從風熱。《經》云：厥陰司天之政，三之氣天政布風乃時舉，民病泣出，是也。</p>

<h2>目淚</h2>
<p>《靈樞》黃帝曰：人之哀而泣涕者，何氣使然。岐伯曰：心者五臟六腑之主也，目者宗脈之所聚也，上液之道也。口鼻者氣之門戶也，故悲哀愁憂則心動，心動則五臟六腑皆搖，搖則宗脈感，宗脈感則液道開，液道開，故涕泣出焉。液者所以灌精濡空竅者也。故上液之道開則泣，泣不止則液竭，液竭則精不灌，精不灌則目無所見矣，故命曰奪精，補天柱經俠頸俠頭中分也。又曰五臟六腑，心為之主，耳為之聽，目為之視，肺為之相，肝為之榮，脾為之衛，腎為之主，故五臟六腑之精液，上滲於目，心悲氣並則心系急，心系急則肺舉，肺舉則澤液上溢，夫心系與肺，不能常舉，乍上乍下，故咳而泣出矣。《素問·解精微論》曰：厥則目無所見，夫人厥則陽氣並於上，陰氣並於下，陽並於上則火獨光也，陰並於下則足寒，足寒則脹。夫一水不勝五火，故曰昏盲，是以氣衝風泣下而不止，夫風之中目也，陽氣內守於精，是火氣燔目，故風見則泣下，有喻比之，夫火疾風生，乃能雨，此之類也。東垣云：水附木勢，上為眼澀為眵為冷淚，此皆由肺金之虛，而肝木寡於畏也。</p>

<h3>迎風冷淚論（附迎風熱淚、迎東、迎西）</h3>
<p>迎風冷淚，不論何時何風，見則冷淚交流，若赤眼障翳者，非是此症，此乃水木二經，血液不足，陰邪之患，與熱內帶火及無時冷淚者不同，治法宜河間當歸湯、或阿膠散與枸杞酒之類。</p>

<h4>迎風熱淚</h4>
<p>然迎風淚出一也，而忽有不冷而熱者，何也？其候亦不論何時何風，見之則熱淚交流，若有別症者，非也。此乃肝膽腎水之精液不足，故因虛竅不密，而風邪引出其淚也。水中有隱伏之火發，故淚流而熱，治法因肝藏受熱者，宜以羚羊角散主之；衝風淚出者，以白殭蠶散主之；因肝虛者，以珍珠散主之。此言淚之冷熱異症之治也，而更有別以迎東迎西者，抑何故哉。</p>

<h4>迎東</h4>
<p>蓋迎東一症，其候目見東南二風，則澀痛淚出，見西北風則否，此與迎風赤爛淚出，末同而本異。迎東乃肝之自病，氣盛於血，其發每在春夏，非若迎西因虛受克而病發也，治法宜抑氣之有餘，而清肝之抑鬱，始以流氣飲，繼進洗肝散，或龍膽瀉肝湯，若肝虛則加服補肝散，或養肝丸，其通治也。</p>

<h4>迎西</h4>
<p>若夫迎西一症，其候目見西北二風，則澀痛淚出，見東南風則否，此乃肝虛受克之病，其發每在秋月，治當補肝之不足，抑肺之有餘，宜先以瀉肺湯，繼進珍珠散，以此分治，自無視不明矣。</p>
<p><u>證治歌</u></p>
<p>迎風冷淚淚交流，肝膽液虧陰邪留。河間當歸湯最善，阿膠原與枸杞侔。</p>
<p>若為熱淚無他症，肝膽腎虧是病由。水中伏火發為熱，治法攸殊勿刻舟。</p>
<p>肝藏受熱羚羊角（散），衝風淚出（白）殭蠶（散）投。肝虛宜用珍珠散，迎東迎西又別求。</p>
<p>迎東肝病氣盛血，東南風起淚盈眸。其發每當春與夏，飲投流氣是先籌。</p>
<p>繼進洗肝散最善，龍膽瀉肝湯可謀。肝虛則服補肝散，養肝丸好亦同儔。</p>
<p>迎西肝虛而受克，西北風生淚不收。發每在秋先瀉肺（湯），繼進珍珠（散）病自瘳。</p>
<p><u>方</u></p>
<p><u>河間當歸湯</u>　治風邪所傷，寒中目淚自出，肌瘦汗不止。</p>
<p>當歸（酒製，二錢）　人參（二錢）　官桂　陳皮（各一錢）　炮姜　白朮（炒）　白茯苓　甘草　川芎　細辛　白芍（各五分）</p>
<p>上姜三片，棗二枚，水煎，不拘時熱服，日三次。</p>
<p><u>阿膠散</u>　治目有冷淚，流而不結，肝受風冷。</p>
<p>阿膠　馬兜鈴（各一兩半）　紫菀　冬花（各一兩）　甘草（五錢）　白蒺藜（炒，二錢半）　糯米（一兩）</p>
<p>上㕮咀，每服二錢，水煎，溫服，不拘時。</p>
<p><u>枸杞酒</u>　治目視不明，迎風冷淚。</p>
<p>枸杞（揀肥者一斤，杵爛用絹袋盛貯，以陳無灰酒七斤。浸須密封口，勿令泄氣，至三七日取飲）</p>
<p>上仍用豬肝煮熟切片，蘸花椒、鹽同食，每飲一二盞，若過飲，不但無益，反佐濕熱，為害不淺。</p>
<p><u>羚羊角散</u></p>
<p>羚羊角（銼細末）　羌活　元參　車前　梔仁（炒，各五錢）　黃芩　瓜蔞（各五錢）　胡黃連（三錢）　家菊花（三錢）　細辛（一錢）</p>
<p>上為細末，每服二錢，食後，竹葉煎湯調下。</p>
<p><u>殭蠶散</u>　治衝風淚出。</p>
<p>白殭蠶（炒）　粉草　旋覆花　細辛　木賊（各五錢）　嫩桑皮（一兩）　嫩芥（二錢半）</p>
<p>上為末，每服二錢，水煎，食後溫服。</p>
<p><u>珍珠散</u>　治肝虛目風淚出。</p>
<p>珍珠（另研）　丹砂（研）　乾薑（研，各三分）　貝滷（火煅水淬乾研，一兩）</p>
<p>上為細末，以熟絹篩三次，每仰臥，以少許點眼，閉目少時為妙。</p>
<p><u>龍膽瀉肝湯</u></p>
<p>膽草（酒洗）　人參　天冬　麥冬　生甘草　黃連（炒）　梔仁　知母（各五分）　黃芩（七分）　柴胡（一錢）　五味（三分）</p>
<p>上水煎服。</p>
<p><u>一方</u>　治迎風冷淚不止，用烏雞膽汁臨臥點眼，效。</p>
<p><u>洗肝散</u>　見暴風客熱。</p>
<p><u>補肝散</u>　見外障（夏枯草散即補肝散，此用麥冬湯調服，彼治冷淚。）</p>
<p><u>養肝丸</u>　見雲霧移睛。</p>
<p><u>瀉肺湯</u>　見金疳。</p>
<p><u>流氣飲</u>　見倒睫拳毛。</p>

<h3>無時冷淚（附無時熱淚）</h3>
<p>無時冷淚，謂目不赤不痛，並無別病，且不待迎風，常流冷淚，久則瞻視昏渺，非迎風冷淚，因虛引邪之輕者比。其源乃精液傷耗，肝膽氣弱，精膏枯澀，腎水不足，幽陰已甚之病。久而失治，則有內障青盲之患。精衰血散之人，及悲傷哭泣久郁，婦人產後，悲泣火過者，多患此病。治法系肝腎不足者，宜菊精丸主之；悲傷久郁者，以加味逍遙散主之，外以麝香散㗜鼻，又其通治也。夫冷淚常流，於斯可以治矣。</p>

<h4>無時熱淚</h4>
<p>而有目亦無別病，無時常流熱淚者，將何如乎，此候蓋肝膽腎水耗而陰精虧澀，及勞心竭視，過慮深思，動其火而傷其汁，故耗液不足也。治法系肝虛者，以二妙散、枸杞酒主之；肝實者，洗肝湯主之；肝熱者，決明子方主之；風熱風冷者，羌活散主之；風濕者，菊花散、蟬蛻餅子、川芎丸主之。通治以當歸飲子、椒苄丸，亦正治也。外點珍珠散，乳汁煎，其淚自止。若目有別病而熱淚流出者，則因火激動水，治宜降火滋陰，以滋陰降火湯主之。而尤當審因何病而致，對病下方，而後乃無誤也。</p>
<p><u>證治歌</u></p>
<p>何來冷淚出無時，久而瞻視亦昏迷。精液傷耗肝膽弱，精膏枯澀腎水虛。</p>
<p>內障青盲從此起，或將治法逐詳披。悲傷久郁（加味）逍遙散，肝腎不足菊精（丸）施。</p>
<p>外以麝香散㗜鼻，此為通治最宜知。至於熱淚須分別，病因竭視與勞思。</p>
<p>肝膽腎耗陰精澀，膏液不足故如斯。審系肝虛求治法，枸杞酒偕二妙（散）奇。</p>
<p>決明子方清肝熱，肝實洗肝湯可醫。風熱風冷宜羌活（散），風濕菊花散莫離。</p>
<p>川芎丸與蟬蛻餅，通治有法不差池。當歸飲子椒苄（丸）並，外點珍珠（散）乳汁（煎）宜。</p>
<p>若因別痛淚流熱，因火激水病若茲。滋陰降火湯宜進，定教淚止自揚眉。</p>
<p><u>方</u></p>
<p><u>菊精丸</u></p>
<p>甘菊花（去根葉，四兩）　肉蓯蓉（酒洗，去甲切片，焙，二兩）　枸杞（搗焙，三兩）　巴戟（去心，一兩）</p>
<p>上為細末，煉蜜為丸，桐子大，每服三錢，空心或溫酒，鹽湯送下。</p>
<p><u>麝香散</u></p>
<p>香附　川椒目（各等分）　蒼朮　麝香（各少許）</p>
<p>上為細末，令病者噙水一口，將藥吹入鼻中。</p>
<p><u>二妙散</u>　養肝氣，治目昏不明，淚下。</p>
<p>當歸　熟地（各等分）</p>
<p>上為細末，每服二錢，不拘時用無灰酒調服。</p>
<p><u>洗肝湯</u>　治肝實眼。</p>
<p>人參　黃芩（去黑心）　赤茯苓（去皮）　梔仁　川芎　柴胡　地骨皮　菊花　桔梗（炒，各一兩）　黃連（去須）　炙草（各五錢）</p>
<p>上每服三錢，入竹葉七片，水煎服。</p>
<p><u>決明子方</u>　治肝熱，止淚赤眼等症。</p>
<p>用決明子，朝朝取一匙，揀令淨，空心白湯吞下，百日見夜光。一方作菜食之。</p>
<p><u>羌活散</u>　治目風冷淚。</p>
<p>羌活（一兩）　木香　官桂（去皮）　胡黃連　山藥　升麻　艾葉（焙，各一兩）　牛膝（酒浸切焙）　山茱萸（去核）　白附子（炮，各七錢半）</p>
<p>上每服三錢，水煎食後溫服，日三服。</p>
<p><u>菊花散</u></p>
<p>蒼朮（四兩，肥者用銀、石器入河水，同皂角一寸煮一日，去皂角取末，銅刀刮去皮，曬乾，三兩）　木賊　菊花　草決明（洗，焙乾）　荊芥穗　旋覆花　甘草（炙，各一兩）　蟬蛻（洗，焙，七錢半）</p>
<p>上為末，每服一錢，臘茶五分，同煎，空心臨臥時服。</p>
<p><u>蟬蛻餅子</u>　治目昏冷淚，去翳膜。</p>
<p>蟬蛻（洗，焙）　木賊　甘菊花　荊芥穗　川芎（各一兩）　蒼朮（火泔水浸，三兩）　炙甘草（五錢）</p>
<p>上為細末，煉蜜和作餅子，如錢大，每服一錢，食後細嚼，臘茶下，日三服。</p>
<p><u>川芎丸</u>　治風盛鼻塞，流清涕，熱氣攻眼，下淚，齒間緊急作頭痛。</p>
<p>川芎　柴胡（各一兩）　半夏　炙甘草　菊花　人參　前胡　防風（各五錢）</p>
<p>上每服四錢，姜四片、薄荷五葉，同煎服。</p>
<p><u>當歸飲子</u>　治目淚不止。</p>
<p>當歸身　人參　柴胡　黃芩　白芍　甘草　大黃（各一錢）　滑石（五分）</p>
<p>上加生薑三片，水煎，溫服。</p>
<p><u>椒苄丸</u>　治目昏多淚。</p>
<p>熟地（焙乾）　川椒（去目及閉口者，微炒）　生地（切焙，各等分）</p>
<p>上為末，蜜丸，梧子大，每服五十丸，空心鹽湯或米飲下。</p>
<p><u>乳汁煎</u>　治風淚澀癢。</p>
<p>人乳（一升）　黃連（去頭取淨末，七錢半）　蕤仁（研爛，一兩）　炮姜（為末，二錢半）</p>
<p>上除乳外研極細，以乳浸一宿，明旦入銅器中，煎取三合，用綿濾去滓，每以忝米大點眥中，勿當風點。</p>
<p><u>銀海止淚方</u></p>
<p>蒼朮（米泔水浸，一兩五錢）　木賊（去節，三兩）　香附（炒去毛，二兩）</p>
<p>上為細末，煉蜜為丸，梧子大，食後鹽湯下三丸。</p>
<p><u>木賊散</u>　治目出冷淚，實則用此。</p>
<p>木賊　蒼朮　蒺藜　防風　羌活　川芎　甘草</p>
<p>上水煎服。</p>
<p><u>羌活散</u>　治風熱攻眼，昏澀多淚。</p>
<p>羌活　川芎　天麻　旋覆花　藁本　防風　蟬蛻　菊花　細辛　杏仁（去皮尖，各一兩）　甘草（炙，五錢）</p>
<p>上為細末，每服二錢，水煎，食後服。</p>
<p><u>瀉肝湯</u>　治目熱淚生糞者，脾肝受熱故也。</p>
<p>桑皮（一兩）　地骨皮（二兩）　甘草（五錢）</p>
<p>上㕮咀，每服三錢，水煎食遠服。</p>
<p><u>一方</u>　治熱淚。</p>
<p>用烏賊魚骨研極紙絹濾過，點眼，愈。</p>
<p><u>珍珠散、枸杞酒</u>　均見迎風冷淚。</p>
<p><u>加味逍遙散</u>　見瞼硬睛疼。</p>
<p><u>滋陰降火湯</u>　見雲霧移睛。</p>

<h2>風沿</h2>
<p>丹溪云：風沿眼繫上膈有積熱，自飲食中挾怒氣而成頑痰痞塞，濁氣不下降，清風不上升，由是火益熾而水益降，積而久也，眼沿因膿潰而腫於中，生細小蟲系，遂年久不愈而多癢者，是也。用紫金膏，以銀釵腳撥去油膩點之。試問若果癢者，又當去蟲以絕根本。蓋紫金膏只去濕與去風涼血而已，若前所謂飲食挾怒成痰，又須更與防風通聖散，去硝黃，為細末，以酒拌日曬乾，依法服之。禁諸厚味，及大料物，方盡諸法之要。</p>

<h3>眥帷赤爛論</h3>
<p>眥帷赤爛，謂赤爛惟眥有之，並無別病也。若別病而赤爛者，乃因別火致傷，其眥又非此比。赤勝爛者火多，乃勞心憂鬱忿怒，無形之火所傷，爛勝赤者濕多，乃恣燥嗜酒哭泣過多，冒火沖煙，風熱熏蒸所傷，病屬心絡，甚則火盛而水不清，瘡遂生於眥邊矣。要分大小二眥，相火君火虛實之說。治宜內服洗刀散、菊花通聖散，洗用黃連散，點以爐甘石散、東垣碧天丸、紫金膏，擇而用之。雖然，赤爛似亦小病也，而亦有赤瞎者焉。嘗聞治法以青泥蛆，淘淨曬乾為末，仰臥合目，用藥一錢，放眼上，須更，藥行少時，去藥，赤瞎自無。東垣云：目瞳赤爛歲久，欲呼赤瞎是也，常以三稜針刺目外，以瀉濕熱，立愈。治風弦爛眼秘穴大骨空，在手大指第二節尖，灸九壯，以口吹火減，小骨空在手小指二節尖，灸七壯，以口吹火減，今並錄之，以便選用。</p>

<h4>證治歌</h4>
<p>目眥赤爛症無他，若因他症貴精查。赤勝爛屬無形火，勞憂鬱怒病相加。</p>
<p>爛勝赤者因多濕，熏蒸風熱故生瑕。病在心絡須詳審，慎則瘡生實足嗟。</p>
<p>火從君相分虛實，內服洗刀（散）與菊花（通聖散）。洗用黃連散最妙，古人點法自無差。</p>
<p>碧天丸與爐甘石（散），膏用紫金取效奢。倘為赤瞎須求治，泥蛆治法功獨賒。</p>
<p>刺法流傳兼灸法，遵循醫治效無涯。</p>

<h4>方</h4>
<p><u>洗刀散</u>　治風熱弦爛目赤腫，內外障，羞明倒睫，出淚，兩瞼赤爛，紅筋瘀血等症。</p>
<p>防風　連翹　羌活　獨活　草決明　蔓荊子　木賊　元參（各一兩）　當歸　荊芥　滑石　薄荷　麻黃　白朮　赤芍　大黃（各五錢）　黃芩　川芎　梔仁　桔梗　石膏　芒硝　蟬蛻　白菊花　蒺藜（各四錢）　甘草　細辛（各三錢）</p>
<p>上姜引水煎，食後服，再用清涼洗眼之藥。</p>
<p><u>菊花通聖散</u>　治兩瞼潰爛，或生風粟。</p>
<p>白菊花（一兩半）　滑石（三兩）　石膏　黃芩　甘草　桔梗　牙硝　黃連　羌活（各一兩）　防風　川芎　當歸　芒硝（各五錢）　荊芥　白朮　梔仁（各二錢半）</p>
<p>上㕮咀，每服五錢，生薑三片，水煎食後服。</p>
<p><u>黃連散</u>　治爛眼弦風。</p>
<p>黃連　防風　荊芥　赤芍　五倍子　蔓荊子　覆盆子（即甜勾根）</p>
<p>上水煎，入鹽少許，濾去滓淨，又入輕粉少許，和勻洗眼效。</p>
<p><u>甘石散</u>　治爛風眼。</p>
<p>爐甘石不拘多少，火煅七次，童便淬七次，又煅七次，用黃連濃煎汁淬七次，又煅七次，用穀雨前細茶濃煎淬七次，又並三汁合一處，煅淬三次，然後安放地上一宿，出火氣，細細研，入冰片、麝香研勻，點上。煅時用好紫銷炭極大者，鑿一坑，以安爐甘石。</p>
<p><u>東垣碧天丸</u></p>
<p>瓦粉（炒一兩）　銅綠（七分為末）　枯礬（二分）</p>
<p>上研銅綠、枯礬令細，旋旋入瓦粉研勻，熱水和為丸，如黃豆大，每用一丸，熱湯半盞，浸一二時，洗眼，至覺微澀為度，閉眼半時候，臨臥再洗，瞑目就睡，尤為神妙。一丸可洗二三日。</p>
<p><u>紫金膏</u>　即赤膜下垂內洗眼金絲膏藥味為末，以文武火熬膏。</p>

<h3>風弦赤爛論</h3>
<p>風弦赤爛，謂目睥沿赤爛垢膩也，此蓋血虛液少，不能滋養睥肉，以致濕熱滯於睥絡，常時赤爛，非若迎風因邪乘虛之比。若先有障而赤爛者，治其障，通其經絡，自愈。有因毛倒而拔剪損動精液，引入風邪，以致壞爛，各因其源而治之，卻治以小烙鐵捲紙蘸桐油燒紅烙之。濕爛而癢者頗效。內宜先服清睥散，後進當歸活血飲，或加減四物湯，如此治之，自濕熱去而陰血足，睥肉得其養而病去矣。</p>

<h4>證治歌</h4>
<p>如何赤爛在風弦，血虛熱少病之緣。睥肉難滋濕熱滯，若先有障治宜權。</p>
<p>治法須知當治障，通其經絡自安然。或因毛倒多拔剪，損傷精液風邪牽。</p>
<p>治貴因源毋孟浪，烙鐵由來卻法傳。治宜先服清肝散，後進當歸活血（飲）便。</p>
<p>加減四物湯同效，睥肉得養病方痊。</p>

<h4>方</h4>
<p><u>清脾散</u>　見土疳。</p>
<p><u>當歸活血飲</u>　見睥翻黏瞼。</p>
<p><u>加減四物湯</u>　見濕熱生瘡。</p>
<p><u>附</u>　菊花通聖散、洗刀散　均見眥帷赤爛。</p>

<h3>迎風赤爛論</h3>
<p>迎風赤爛，不論何風，見之則赤爛，無風則否，與風弦赤爛入睥絡之深者不同。夫風屬木，木強土弱，弱則易侵，因邪引邪，內外夾攻，土受木克，是以見風則爛，無風則愈。赤爛者，木土之正病也，赤者木中火，爛者土之濕症。若痰若濕盛者，爛勝赤；若火若燥盛者，赤勝爛。心承肺承者，珠亦痛而赤焉。此專言見風赤爛之患，與前章迎東西冷熱淚症之深者又不同。治宜柴胡散，或疏風散濕湯，外兼方治，自有捷效。</p>

<h4>證治歌</h4>
<p>迎風赤爛症如何，土受木克故沉疴。木中火症因成赤，爛屬土中濕症磨。</p>
<p>痰與濕盛爛勝赤，赤勝爛者火燥多。珠痛而赤心兼肺，柴胡湯進莫蹉跎。</p>
<p>疏風散濕湯同選，外兼方治病能瘥。</p>

<h4>方</h4>
<p><u>柴胡散</u>　治眼眶澀爛，因風而作，用氣藥燥之。</p>
<p>柴胡　羌活　防風　赤芍　桔梗　荊芥　生地　甘草</p>
<p>上水煎服。</p>
<p><u>疏風散濕湯</u></p>
<p>赤芍　黃連　防風（各五分）　銅綠（另入）　歸尾　川椒（各一錢）　輕粉（一分，另入）　羌活（三分）　膽礬　明礬（各三釐）　五味子（三分）　荊芥（六分）</p>
<p>上水煎去滓，加銅綠泡化，後又入輕粉攪勻，用綿紙濾過澄清，用手蘸洗爛處。</p>
<p><u>治爛弦眼生蟲方</u></p>
<p>覆盆子葉（為末，一錢）　乾薑（燒灰）　生礬（各五釐）　枯礬（一分）</p>
<p>上共研，蜜調，用絹片做膏藥貼眼，上一夜，次早揭起，其蟲自出，黏在絹上，次晚再用豬精肉切片貼眼上，一宿即愈。</p>
<p><u>敷爛弦眼方</u></p>
<p>爐甘石（煅飛一兩）　飛丹（五錢）　枯礬（二錢五分）　明砂（研細一錢）　銅綠（二錢）</p>
<p>上研極細，先用荊芥陳茶煎水洗患處乘濕將藥敷上，即效。</p>
<p><u>治爛弦血風眼方</u></p>
<p>覆盆子葉不拘多少，曬乾，研極細，用薄絹包之，將男小兒所食之乳浸一時，仰臥，以汁點眼上，神效。</p>

<h2>諸因</h2>
<p>內外諸因，種種不一，有郁七情六淫，傷感過度而致者，其症隨愈隨復，最難調治。有外受風邪燥火克削，致榮衛失調，而淹滯澀翳，朦昧不清，宜散宜和，隨症施之。若因他症侵乘，及物傷等症累目，雖內外輕重，各分其類，總之火鬱者宜疏之，氣滯者宜導之，燥甚風邪，宜審虛實調之，庶不致客邪延久成痼疾已。</p>

<h3>因風論</h3>
<p>因風者，謂患風病入目疾也。蓋風在五行為木，在臟為肝，在竅為目，本乎一氣，然不能生火，故久風則熱勝，熱勝則血弱；風久必郁，鬱則火生，火性炎上，故患風病人，未有目不痛者。然有郁未深，而為偏喎歪斜者；有入脾而脾反濕，赤勝爛者；有血虛筋弱而振搐者；有不禁戒反傷精神，及恣燥嗜熱，助邪乘亂清和之氣，而為內障者；有風盛血滯，結為外障，如胬肉等症者。加以服餌香燥之藥，耽酒縱辛，不善保養，使陰愈虧火愈燥，風愈勝，病變為凝瘀之重者，治當各因其症而伐其木。大抵風病目者，當去風為先，清火次之。不然，源不清，流何能止，目病雖退，後必復來矣。治法見口喎眼斜，儀容不正者，宜服正容湯；痰厥頭痛，頭旋眼黑，顛倒如暈，及身重肢冷者，宜服半夏茯苓天麻湯；風邪傷於胞瞼，致風牽瞼翻淚流者，宜服夜光柳紅散；肝臟積熱，肝虛目暗者，宜服加減地黃丸；肝虛風邪所致者，宜服槐子丸；風熱上攻，宜服川芎石膏散。至於蟬花無比散，及外治摩風膏，則又通治諸風之定方也。醫者誠神明運用，主方合宜，風其自息也已。</p>

<h4>證治歌</h4>
<p>諸因症屬患風人，火自風生目病成。或為脾濕赤勝爛，或復偏斜郁未深。</p>
<p>血虛筋弱隨振搐，罔知禁戒反傷神。乘亂清和因燥熱，致成內障最為凶。</p>
<p>風盛血滯外障結，胬肉等症致傷睛。總因服藥多辛燥，更兼嗜酒食貪辛。</p>
<p>病變凝瘀非淺禍，治當因病細推尋。風病目者無他法，風實先去火旋清。</p>
<p>倘逢口眼喎斜症，儀容不正須正容（湯）。痰厥頭旋頭復痛，眼黑顛倒竟昏蒙。</p>
<p>更或身重兼肢冷，半夏茯苓天麻（湯）工。風牽胞瞼致流淚，夜光柳紅散奏功。</p>
<p>肝虛目暗因肝熱，加減地黃丸可呈。肝虛風邪而致病，槐子丸投自建功。</p>
<p>風熱上攻何藥治，川芎石膏散可憑。通用蟬花無比散，外治摩風膏最靈。</p>

<h4>方</h4>
<p><u>正容湯</u></p>
<p>羌活　白附子　防風　秦艽　膽星　白殭蠶　半夏（煎）　木瓜　甘草　黃松節（即茯苓心木）</p>
<p>上各等分，入生薑三片，水煎酒對服。</p>
<p><u>半夏茯苓天麻湯</u>　治痰厥頭痛，頭旋眼黑等症。</p>
<p>天麻　黃耆（蜜炙）　人參　蒼朮（米泔水泡）　陳皮　澤瀉　茯苓（白）　炒麵（各五分）　白朮（炒）　半夏（薑製）　麥芽（炒，各錢半）　黃柏（酒炒，二分）　乾薑（泡，一錢二分）</p>
<p><u>夜光柳紅散</u></p>
<p>人參　荊芥穗　川烏（泡）　白芷　南星（制）　軟石膏　川芎（各一兩）　石決明（煅）　首烏　草烏（去皮尖）　藁本　細辛　雄黃　當歸身　蒲黃　薄荷　防風　蒼朮（浸炒）　甘松　藿香葉　全蠍（各一兩半）　川羌活（二兩）</p>
<p>上為細末，每服三錢或二錢，茶清調下。</p>
<p><u>加減地黃丸</u></p>
<p>生地　熟地（均乾者，各一斤）　石斛（去苗）　防風（去蘆）　枳殼（麵炒）　牛膝（酒洗）　杏仁（泡去皮尖，麵炒黃，入瓦器，研去油，各四兩）</p>
<p>上為細末，除杏霜另入，煉蜜和諸末，後入杏霜攪勻為丸，梧子大，每服五十丸，空心以豆淋酒送下，或米飲及青鹽湯亦可，忌一切動風毒物。</p>
<p>豆淋酒法以黑豆半升，炒令煙出，以酒三斤浸之，取酒對湯服，名紫湯。</p>
<p><u>槐子丸</u></p>
<p>槐子仁（二兩）　棗仁（去殼）　蔓荊子　覆盆子　柏子仁　車前　白蒺藜（炒去刺）　牛子　茺蔚子（各一兩）</p>
<p>上為細末，煉蜜為丸，梧子大，每服三四十丸，空心白湯下。</p>
<p><u>川芎石膏散</u></p>
<p>石膏（煅）　防風　薄荷　連翹（各一兩）　桔梗　甘草　寒水石　滑石（飛過，各二兩半）　川芎　人參　當歸　黃芩　大黃（泡）　白朮（制）　荊芥穗　梔仁　菊花　赤芍（各五錢）　縮砂仁（炒，二錢半）</p>
<p>上寒水石、石膏、滑石另研細，余共為細末，一併攪勻，每服二三錢，食遠白湯調下，忌姜蒜辛熱等物。</p>
<p><u>摩風膏</u></p>
<p>白芷　黑附子　當歸身　防風　細辛　木香　骨碎補　藁本（各一兩）　赤芍　烏頭　肉桂（各一兩半）　牛酥（即牛乳）　鵝脂（各四兩）　豬板油（半斤）</p>
<p>上除酥脂板油外，余為細末，用真麻油半斤，浸一晝夜，再入酥脂、板油共熬，以文武火熬成膏，開貼患處。</p>
<p><u>蟬花無比散</u>　即心火乘金內萬應蟬花散加白蒺藜。</p>

<h3>因毒論</h3>
<p>因毒，謂人生瘡瘍腫毒，累及目痛也。夫六陽火燥有餘，水不能制，以致妄亂無拘，氣滯血壅，而始發瘡瘍腫毒。火性上炎，目竅高，火之所從泄，濁能害清，理之自然。肝膽清淨融和之腑，瘡瘍毒癰痘疹，濁邪熾盛，侵攪清和，因素斫喪，肝腎有虧，陰虛血少，膽之精汁不充，化源弱而目絡少滋，故邪得乘虛入目而為害。若病目正在病毒之時，治毒愈而目亦愈，若毒愈而目不愈者，乃邪入至高之深處，難以速退，當浚其流而澄其源，若急治之，因而觸激甚者，有瘀滯之變，治法通宜服內疏黃連湯，若梅瘡餘毒移害肝腎，致病於目，則宜服還陰解毒湯。然瘡症不一，皆能為害，尋根指以主方，有難盡述，凡爾醫士，總宜清源澄流，尋根拔蒂，對症下方，乃無誤人之憾。</p>

<h4>證治歌</h4>
<p>目病或因瘡毒生，水難制火病斯成。血凝氣滯因流毒，火性上炎禍匪輕。</p>
<p>目竅最高火從泄，清為濁害故相侵。陰虛血少膽精弱，化源既損致邪乘。</p>
<p>病毒若還兼病目，毒邪既去目隨明。邪如深入目難愈，其流宜浚源宜清。</p>
<p>醫如觸激必多變，治法通用（內疏）黃連（湯）工。梅瘡餘毒移肝腎，病生於目致還陰（解毒湯）。</p>
<p>瘡症不一皆為禍，總貴尋源用酌斟。</p>

<h4>方</h4>
<p><u>內疏黃連湯</u></p>
<p>黃連　梔仁（炒）　黃芩　當歸身　桔梗　木香　檳榔　赤芍　甘草　薄荷（各八分）　連翹　大黃（制，各錢二分）</p>
<p>上水煎，食遠服。</p>
<p><u>還陰解毒湯</u></p>
<p>川芎　當歸（酒洗）　生地　連翹　黃芩（酒炒）　金銀花（去葉）　土茯苓　甘草（減半）　黃連（酒炒）　苦參　麥冬（去心）　白芍（酒洗）　元參</p>
<p>上各等分，水煎溫服。</p>

<h3>因他論</h3>
<p>因他者，言因害別病而累及目也。所致不同，有陰病而陰自傷，有陽病而陽自損，有寒病熱藥太過，傷其神氣，熱病寒藥太過，耗其精血。補者瀉之，瀉則損其元；瀉者補之，補則助其邪。砭針之，泄散真氣；炮灸之，激動火邪。實實虛虛，損不足益有餘之為害，亦各因人觸犯，感受臟腑經絡衰旺，隨其所因而入為病，內外輕重不等，當驗其標而治其本。譬如傷寒陽症，熱鬱蒸損瞳神，內症也。熱甚血滯，赤瘀內澀者，外症也。陰症脫陽而目盲，內症也；服姜附溫劑多，而火燥赤澀者，外症也。瘧疾之熱損瞳神，內症也；火滯於血而赤澀，外症也。精瀉液耗而膏汁不得滋潤，內症也；山嵐瘴氣而昏者，邪氣矇蔽平正，內症也；蠱脹中滿亦痛者，陰虛難制陽邪，外症也。氣症拂鬱，熱多昏花，皆內症也；痰症之膩滯，火症之赤澀，皆外症也。余仿此。嗚呼，身之精血有限，人之斫喪無窮，故虛者多，實者少，明者少，而渺者多。若能知保養之方，而不犯禁忌之戒，外不縱性以傷於五味四氣，內不放心於六慾七情，順時氣，養天和，頗立清淨之志，而存恆久之心，則三真不喪，而六賊潛消，血充精固，神定氣清，陰陽和而水火濟，精華盛而目力全，復何病之有哉。若久久不輟，綿綿若存，不獨目無病而瞻視明，命亦長矣。非然者，不自保養，致由他症以及於目，則須以本症治之，難執方括，亦不可拘定眼科藥法治之，如傷寒陽症，熱鬱蒸損瞳神，須看是何經之熱，分表裡攻發，使其熱退，則目自愈，若必用眼科之藥，其症壞矣，餘症仿此。治法系傷寒目昏，或生翳者，以前胡犀角飲主之。系時氣後目暗，及臀膜者，以茺蔚子丸主之。系氣血俱損，或涼藥過多，而病目昏朦者，以明目大補湯主之。系脾胃虛弱，慎服洗肝散，或服涼藥過多，而目病者，以東垣清神益氣湯主之。系目病後因早起元氣虛弱，目無障而視暗者，以磁石丸主之。若肥人酒色太過，而致目病者，以羊肝丸主之。抑有室女月水停久，倒行逆上，致目輕赤生翳者，則以順經湯主之。若服藥過燥，傷於肝腎，致目病者，則以生熟地黃丸，皂角丸主之。若因遺精傷精，致目病者，則以夢靈丸主之。如此按部就班，尋源類治，其庶幾乎。</p>

<h4>證治歌</h4>
<p>目病或因他症生，陰陽傷損辨分明。庸醫用藥多疵謬，他症貽殃及目睛。</p>
<p>法貴驗標而治本，宜區內外分重輕。醫師通變無拘執，好從經絡定權衡。</p>
<p>傷寒生翳兼昏眩，宜用前胡犀角（飲子）平。目暗翳生因氣染，丸投茺蔚（子）氣能清。</p>
<p>氣血虛虧涼藥損，湯須（明目）大補（湯）建功宏。體虛倘更傷涼藥，湯取（東垣）清神益氣精。</p>
<p>病後元虛目復暗，丸投磁石復光瑩。肥人好色多傷害，丸取羊肝古法程。</p>
<p>閨秀經停因逆上，目紅生翳順經湯行。倘因燥藥傷肝腎，生熟地黃（丸）皂角（丸）呈。</p>
<p>目以遺精而致病，夢靈丸進自堅真。症難詳列宜參看，怡養還須自玉成。</p>

<h4>方</h4>
<p><u>前胡犀角飲</u></p>
<p>黃耆（一錢二分）　前胡　羌活　菊花　梔仁（炒）　蔓荊子　犀角（銼末）　防風　麥冬（去心）　生地　細辛　草決明（炒）　車前（各八分）　甘草（四分）</p>
<p>上水煎，食遠溫服。</p>
<p><u>茺蔚子丸</u></p>
<p>黃連（炒，三兩）　生地（焙乾）　枳殼（去瓤麵炒）　青葙子　枸杞（各一兩）　茺蔚子　澤瀉（各一兩半）　細辛　麥冬（去心焙）　車前　石決明（煅，各二兩）</p>
<p>上為細末，煉蜜為丸，梧子大，每服三錢，食後漿水送下。</p>
<p><u>明目大補湯</u></p>
<p>干熟地（酒蒸）　白朮（土炒）　白茯苓（焙乾）　人參　白芍　炙甘草　川芎　當歸身（酒洗）　黃耆　白豆蔻（取肉）　附子（炮）　沉香　肉桂</p>
<p>上入生薑一片，棗二枚，水煎不拘時溫服。</p>
<p><u>東垣清神益氣湯</u></p>
<p>白茯苓　人參　白朮（制，各一錢）　蒼朮（米泔水制）　白芍　陳皮　防風　黃柏（泔水制）　陳皮（各六分）　甘草（炙）　麥冬（去心）　五味（各五分）</p>
<p>上水煎，溫服。</p>
<p><u>羊肝丸</u></p>
<p>白蒺藜（炒去刺）　菊花（去根葉）　石決明（煅）　生地（各一兩）　楮實子　五味子　槐角（炒）　歸尾　黃連（各五錢）　北防風　荊芥穗（各二錢半）　甘草　川芎（三錢）　蕤仁（去殼油淨，七錢）</p>
<p>上為細末，用雄羊肝一具，沸水洗過，共前末搗為丸，梧子大，每服三五十丸，空心薄荷湯下，忌椒姜辛辣酒。</p>
<p><u>順經湯</u></p>
<p>當歸身　川芎　柴胡　桃仁（泡去皮尖）　陳皮　烏藥　香附（制）　青皮　紅花　蘇木　赤芍　元參</p>
<p>上水煎，食遠，加酒對服，熱甚加酒炒黃連。</p>
<p><u>夢靈丸</u>　治內障眼。</p>
<p>防風（蜜炙）　威靈仙　蕤仁（去殼）　蒼朮（米泔浸）　石決明（水一升煮乾）　蚌粉（飛過）　穀精草（各一兩）　菊花（二兩）</p>
<p>上為細末，用雄豬肝一具，竹刀切，去筋膜，和藥搗爛，入面少許，共搗為丸，梧子大，每服三十丸，食後鹽湯下，忌煎煉酢豆腐毒物。</p>
<p><u>磁石丸</u>　見睛黃視渺。</p>
<p><u>生熟地黃丸、皂角丸</u>　均見遊風。</p>

<h3>物損真睛論（附觸動真氣）</h3>
<p>物損真睛，謂被物觸打，迫在風輪之急者，物大則狀大，物小則狀小，有黃白二色，黃者害速，白者害遲。若尖細之物，觸傷淺小者，可治可消；若粗厲之物，傷大而深，及缺損神膏者，雖愈有瘢痕；若觸破膏珠者，必有膏汁，或青黑色，或白色，如痰流出者，為害尤急，縱然急治，瞳神雖在，亦難免欹側之患，綻甚而瞳神已去者不治。若傷在氣輪皮肉取遲者，必有瘀血灌脹，取去物而先導之，後治餘症。有小物所傷，亦輕年少壯精強，善於護養，性情純緩之人，不治亦可自愈，必其內外別無他症也。若傷在風輪，或飛流之物，撞入而致破風輪者，必至清黃牒出，狀若稠痰白脂，凝在風輪，欲流不流，此是破傷神珠外邊氣分之精膏也，不可誤認為障。若神昏者，瞳神有大小欹側之患，久而失治，目必枯凸。大凡此症，不論大小黃白，但有流淚赤障等病者急，有珠痛頭疼者尤急，通治宜服加味四物湯，局方黑神散，及經效散之類，外宜以一綠散敷之。</p>

<h4>觸動真氣</h4>
<p>其有被物撞打而目珠痛，痛後視復如故，但過後漸昏，此蓋觸動珠中真氣之症，絡澀滯而鬱遏，精華不得上運，損及瞳神，此症既成，即驚振內障，治宜補肝丸，石決明丸，及皂角丸，合生熟地黃丸之類主之。雖然，藥治末也，要在人之自慎，勿致有傷則善矣。</p>
<p><u>證治歌</u></p>
<p>目因物觸損真睛，驗色須將黃白分。白者害遲黃者速，病殊緩急重與輕。</p>
<p>物觸氣輪瘀血灌，先導其瘀後酌斟。有時或遇飛流物，撞入竟至破風輪。</p>
<p>青黃牒出諸症現，若認為障已非真。神昏大小瞳神側，久而枯凸已多凶。</p>
<p>不拘大小兼黃白，流淚赤障急堪徵。珠痛頭疼尤急症，通治加味四物靈。</p>
<p>局方黑神散亦妙，經效散好類相從。外敷宜用一綠散，或能挽救復光瑩。</p>
<p>若因撞打目珠痛，痛後視物漸昏冥。珠中真氣原觸動，郁遏精華不上行。</p>
<p>損及瞳神成內障，藥用補肝（丸）石決明。生熟地黃偕皂角（丸），總宜自慎莫輕心。</p>
<p><u>方</u></p>
<p><u>治傷損目</u></p>
<p>羌活　獨活　紅內消　蘇木　赤芍　鉤藤　白芷（各五錢）　甘草節（三錢）　地榆　瓜蔞根（各四錢）</p>
<p>上㕮咀，每服三錢，水煎，食後服。</p>
<p><u>加味四物湯、經效散</u></p>
<p><u>一綠散</u>　均見振胞瘀痛。</p>
<p><u>局方黑神散</u>　見赤痛如邪。</p>
<p><u>神肝散</u>　見瑪瑙內傷。</p>
<p><u>石決明丸</u>　見睛黃視眇。</p>
<p><u>皂角丸、生熟地黃丸</u>　均見遊風。</p>

<h3>飛絲入目論（附眯目飛揚）</h3>
<p>飛絲入目，謂風揚遊絲偶然撞入目中而作痛也，即今之所謂天絲打眼者是。若野蠶、蜘蛛等蟲之絲，其患倘遲，若遇金蠶老鸛之絲，其目不出二三日並裂，治法不須服藥，但遵法外取之，可也。</p>

<h4>眯目飛揚</h4>
<p>抑有外行因風吹沙上入目中，頻多揩拭，以致氣血凝滯而為病者，此名眯目飛揚症。初起磊澀赤脈，次後淚出，急澀漸重，結為障翳，然有輕重赤白，亦因感受血氣部分，或時令之燥熱不同耳。或變或不變，亦隨人之感觸所致，當辨形症，別經絡，而施治之。重者須按而服藥，輕者亦遵法外治可矣。而又不若保於未然，即外治，亦有不必用者之善也，何勿慎之。</p>
<p><u>證治歌</u></p>
<p>陡然眼目觸飛絲，目中作痛亦難支。金蠶老鸛毒尤急，逾時並裂實多危。</p>
<p>此症不須尋治法，但須外取勿遲遲。眯目飛揚何自起，飛沙入目故如斯。</p>
<p>氣血凝聚因揩拭，磊澀赤脈初起時。次後淚流旋急澀，障翳漸結莫揚眉。</p>
<p>輕重赤白鬚分辨，亦為外治不須醫。重則必須辨形證，經絡分明治可施。</p>
<p><u>方</u></p>
<p>一方治飛絲人目，紅腫如迷，痛澀不開則鼻流青涕，用金墨濃磨以新筆塗入目中，閉目少時，以手張開，其絲自成一塊，著在眼白上用新筆輕輕拭出，則愈。未盡，再塗，其法甚效。</p>
<p>一方治飛絲入目，用柘樹漿以絹包筋頭蘸漿於目內效。</p>
<p>一方治飛絲入目，用火麻子一合搗碎，用井花調一碗，將舌浸於碗中，涎沫飛絲自出，立愈。</p>
<p>一方治飛絲入目，用茄子葉搗爛，照火麻子治法，尤妙。</p>
<p>一方治眯目，用鹽與豉置水中浸之，以目視水，其物立出。</p>
<p>一方治物落眼中，用新筆蘸激立出。</p>
<p>一方治稻麥入眼，以新布覆眼上，將蠐螬從布上摩之，其芒自著布上，諸物落眼，均可用。</p>

<h3>物偶入睛論</h3>
<p>物偶入睛，謂偶然被物落在眼中而痛也。凡人被物入目，不可乘燥便擦，按住性，待淚來滿而擦，則物潤而易出，如物性重，及有芒刺難出，急令人取出，不可揉擦之，擦則愈深入。若深入須翻上睥取之，不取則轉運阻礙，氣滯血凝，且芒刺金石稜角之物，失取礙及擦重拭之，則壞損輪膏，如痕⿰米厭凝脂等病，輕則瘀血水滯，為痛為障等病，故結於睥內，須翻而尋看，因其症而治之，治法凝血者，宜加味四物湯，損輪膏者，宜四物湯合生熟地黃丸。至按經分部，參觀為物所傷病症，自無微不入矣，醫者慎之。</p>

<h4>證治歌</h4>
<p>偶然被物入睛中，痛亦難堪不自寧。慎毋乘燥多揉擦，待淚來時擦始工。</p>
<p>或翻上睥令人取，須防凝滯損雙瞳。芒刺金石偕稜角，失取擦重總傷神。</p>
<p>因症施治堪條列，加味四物瘀除凝。若損輪膏宜四物（湯），生熟地黃（丸）可並陳。</p>
<p>昔人此症留名論，參觀經絡自分明。</p>

<h4>方</h4>
<p><u>四物湯</u>　見赤痛如邪。</p>
<p><u>生熟地黃丸</u>　見遊風。</p>
<p><u>加味四物湯</u>　見振胞瘀痛。</p>

<h3>時復論</h3>
<p>時復者，謂目病不治，忍待自愈，或治失其宜，有犯禁戒，傷其脈絡遂致深入，又不治之，致邪正搏擊，不得發散之，故或年之月，月之日，如花如潮，至期而發，至期而愈，久而不治，及同激發，遂成大害。未發者，問其所發之時令，以別病本在何經位。已發者，當驗其形症經絡，以別其何部分，而後治之，乃可獲效。治法發於春者，宜服洗肝散；發於夏者，宜服洗心散；發於秋者，宜服瀉肺湯；發於冬者，宜服六味地黃湯。若系氣眼，則以通明散主之，有腫痛赤脈從上而下，太陽病者，則宜服東垣羌活除翳湯；有腫痛赤脈，從下而上陽明者，則宜服明目流氣飲；有腫痛赤脈，從外走內少陽病者，則宜服神仙退云丸。心血不足，神志不寧者，天王補心丹，陽虛精滑者，加味六味地黃丸，此治法也。別時令，分經絡，辨陰陽，制治不可謂不詳且精也，使後之學者，循規蹈矩，不參謬妄之見，詳症究源，不行鹵莽之思，則豈惟此一症之無不治哉。推而傲之，神明運用，吾決其無不治之疾矣，醫者省之，予目望之。</p>

<h4>證治歌</h4>
<p>病名時復是胡然，時令經絡細推焉。發從春者洗肝散，發於夏者洗心（散）便。</p>
<p>秋宜瀉肺（湯）冬六味（地黃湯），通明散治氣眼妍。太陽赤脈上而下，羌活除翳湯最賢。</p>
<p>自下而上陽明病，明目流氣飲宜先。少陽從外而走內，用方宜取（神仙）退云丸。</p>
<p>神志不寧心血弱，天王補心（丹）心自恬。若是陽虛精滑症，六味地黃（丸）可永年。</p>

<h4>方</h4>
<p><u>洗肝散</u></p>
<p>歸尾（酒洗）　川芎　薄荷　甘草（減半）　生地　梔仁（炒）　羌活　大黃（煨）　防風　膽草</p>
<p>上為細末，每服三錢，白滾湯調下。</p>
<p><u>通明散</u></p>
<p>升麻　梔仁（炒各兩半）　細辛　川芎　白芷　草決明　防風　夏枯草　白芨　白斂　羌活（各一兩）　楊梅皮　蟬蛻（去頭足）　五味子（各五錢）　甘草（二錢）</p>
<p>上為細末，每服三錢，淡竹葉七片同煎，食後溫服。</p>
<p><u>明目流氣飲</u></p>
<p>蒼朮（米泔浸一宿，炒，二錢）　細辛　牛子（炒）　大黃（煨）　川芎　防風　菊花　白蒺藜（炒去刺）　梔仁（炒）　蔓荊子　甘草（炙）　木賊　元參（各七分）　草決明（炒，一錢）　黃芩（七分）</p>
<p><u>瀉肺湯</u>　見白澀。</p>
<p><u>六味地黃湯</u>　見睥生痰核。</p>
<p><u>洗心散</u>　見火疳。</p>
<p><u>羌活除翳湯、神仙退云丸</u>　均見外障。</p>
<p><u>天王補心丹</u>　見凝脂翳。</p>
<p><u>加味六味地黃丸</u>　見下附通治目疾方。</p>
<p><u>蟬花無比散</u>　治男婦大小遠年近日，一切風眼氣眼，目昏瞼生風粟，或痛或癢，漸生翳膜，及久患偏正頭風，牽搐兩眼，漸漸細小，連眶赤爛，瘡痘入眼等症。</p>
<p>蛇蛻（微炙，二兩）　蟬蛻（去頭足翹，三兩）　羌活　當歸（酒洗，焙）　川芎　石決明（用鹽入東流水煮時漉出，搗如粉，各三兩）　防風　茯苓（去皮）　甘草（炙，各四兩）　赤芍（十三兩）　蒺藜（炒去刺，半斤）　蒼朮（浸去皮炒，十五兩）</p>
<p>上為細末，每服三錢，食後米泔水調服，忌服發風毒等物。</p>
<p><u>還睛丸</u>　治男婦風毒上攻，眼目赤腫，羞明眵淚難開，眶癢赤痛，瞼眥紅爛，瘀內浸睛，或患暴赤眼痛不可忍，又治偏正頭痛，一切頭風目眩。</p>
<p>白朮（生用）　菟絲（酒浸另研）　青葙子（去土）　防風　甘草（炙）　羌活　白蒺藜（炒去刺）　密蒙花　木賊（去節）</p>
<p>上為細末，煉蜜為丸，如蟬子大，每服一丸，細嚼白湯送下，空心食，每日三服。</p>
<p><u>光明丹</u>　治一切眼目翳膜，胬肉赤眼，爛弦羞明。</p>
<p>爐甘石（制）　硃砂　硇砂（各一錢）　麝香（一分）　片腦（三分）</p>
<p>上各另制極細末，篩過點眼，如翳膜，加石斛、珍珠（各三分），白丁香、硇砂、熊膽、牛黃、琥珀、貝齒（各一分），細研和勻，點眼。要紅加硃砂（一錢）。</p>
<p><u>白龍丹</u>　治一切火熱眼，及翳膜胬肉。</p>
<p>爐甘石（制，一錢）　元明粉（五分）　硼砂（三分）　片腦（一分）</p>
<p>上研極細末，點眼。</p>
<p><u>《局方》密蒙花散</u>　治風氣攻眼，昏暗眵淚羞明，並暴赤腫痛。</p>
<p>羌活　白蒺藜（炒）　木賊　密蒙花　石決明（各一兩）　菊花（二兩）</p>
<p>上為細末，每服二錢，食後茶清調下。</p>
<p><u>遠志丸</u>　通治內外障，清心明目，益肝退翳。</p>
<p>車前　白蒺藜（炒去刺）　遠志（水浸去心，曬，薑汁拌，焙）　細辛（各七錢半）　全蠍（五枚）　蟬蛻（一兩，洗焙）　熟地　茯神（去木）　川芎　人參　茺蔚子　蘆薈（研）　琥珀　生地　蔓荊子（各五錢）</p>
<p>上為細末，煉蜜和丸，梧子大，每服五十丸，空心用米飲下，臨臥，用菖蒲湯送下。</p>
<p><u>磨翳丸</u>　治眼生諸翳膜，大效。</p>
<p>木賊　黃連　川芎　穀精草　當歸　白芷　赤芍　蟬蛻　荊芥　防風　羌活　大黃　獨活　黃芩　白菊花　生地　石膏（煅）　龍退　梔子　青葙子　蠶退　甘草　石決明（煅）</p>
<p>上為細末，米糊丸，梧子大，每服三十丸，食後茶清下。</p>
<p><u>退翳丸</u>　治一切翳膜。</p>
<p>蟬蛻　白菊花　夜明砂　車前　連翹（各五錢）　黃連（一兩）　蛇蛻（一兩）</p>
<p>上為末，米泔煮肝搗爛糊丸，梧子大，每服三十丸，薄荷湯下。</p>
<p><u>丹砂散</u>　治諸眼皆妙。</p>
<p>硼砂　海螵蛸（去殼）　爐甘石（上好者煅童便淬七次，飛過，各一兩）　硃砂（五錢，用此則不黏）</p>
<p>上為細末，磁瓶收貯，臨用少加冰片研點極妙。</p>
<p><u>加味六味地黃丸</u></p>
<p>懷生地（酒製，八兩）　茯苓（乳拌曬乾）　山萸肉（酒洗焙乾）　山藥（各四兩）　牡丹皮（酒洗，炒）　澤瀉（各三錢）　枸杞子（焙乾）　菊花（各六兩）　遼五味（焙，二兩半）　蒺藜（炒去刺，五兩）</p>
